asi S 
M X 
e 
e y= S 
O 5 Š ; 
O 
D ro f 
+ < - N~ z -i » "4 
0) Sai h „A Iy - "4 $ 
— || ų L -e „į 7 
S NIN T ana Kas 
Y H p LT là Eam - 2. Z~ B a J Zi 
L š Ii a aa tapy je 
U A "Iš Ni 2 E kor“ i pasi È £5l< 
p £ K tk fa = TS Ža: Ė Sr: Sa 
= TT THA Anai AA pes SiL E A i 
x TET T am Jp 5 HAF- o e gt P 
i m hihi eu E ww +» m p -m b =i - R £. 
. Lig I E „= m mm == ma LSS 
|| "T rr n u = = -EFA TF AN ans, 
r THL am — — Ait- TTT R 
cS 4 ra TA = = -- SRT NSE I =.:u Snn, 
M s "A u >LEĖRS AHH m7 —— 
Žavų p" LA E æ p 4 = = m E 14* - 
+ y= 11 e m= P R ==> i =" - =: "a 
A DH- LT TLE p zžž maty PA 
Q gi! "1 mw "WA am FEF 2 z- a 
1- = mua y L- ao m -ae Akių 
5 = = = - Ka ta 
D) a = =s’ T. L mas 11 
TE>? w. + T ka T HL, =m bU 
$ ur r ni SI + 54 
Ep í f ıı L 5> z225 ' g =” = nur 
š am sie r 471 TL | 
— > ra" >" LLS 2227 $ „ 
r > ær’! e => p A "E 
oN „m mc m" ne 
er"! m ~an „wi 
i PREHEFP P Tt 
/ "a smet = FAHA : 
i i 14: ` z$! 
f S IBaiŽ2zs5a "+ + Hit 
1 r AH s „12 PELD "14 
+ L ' WIAA BHAA 
; , # P AT MAAA -597 11-12 
LKT morr rd ar TA 
+14x A asist 
„=> 4 E EE PAHA F7 
LA 1147 AAA F "a 
7 HMS 
Tt 14 VIA NA 
"12 „' 4 "As 
ML 
KZ 
> 14 


PAUL RICOEUR 


Paul Ricoeur 


Egzistencija ir hermeneutika 


Interpretacijų konfliktas 


Sudarė, iš prancūzų kalbos vertė 
ir įvadinį straipsnį parašė 
ARŪNAS SVERDIOLAS 


baltos lankos 


UDK 122 
Ri 29 


Knygos leidimą parėmė 
ATVIROS LIETUVOS FONDAS 


Cet ouvrage, publiė dans le cadre du Programme de Participation 
a la Publication „Oscar Milosz”, bénéficie du soutien du Ministère français 
des Affaires Etrangères, de l'Ambassade de France en Lituanie et du Centre 
Culturel français de Vilnius 


Knygos leidimą remia Prancūzijos Užsienio reikalų ministerija, 
Prancūzijos Ambasada Lietuvoje, Prancūzų kultūros centras 
(Oskaro Milašiaus programa knygų leidybai remti) 


Viršelyje panaudota Algimanto Kezio nuotrauka 


Redagavo Marius Daškus 
Apipavidalino Vida Kuraitė 


Versta iš Paul Ricoeur, Le Conflit des interprėtations. 
Essais d hermėneutigue, Paris: Seuil, 1969. 


„Existence et hermėneutigue“, „Hermėneutigue des symboles et rėflexion 
philosophique (I)“, „Hermėneutigue des symboles et réflexion philosophique (II)“, 
„Heidegger et la guestion du sujet“, „Culpabilitė, ėthigue et religion“, 
„Préface à Bultmann“ O Editions du Seuil, 1969 


© Sudarymas, vertimas, įvadinis straipsnis, Arūnas Sverdiolas, 2001 
© Baltos lankos, 2001 


Rinko ir maketavo BALTOS LANKOS 
Printed in Lithuania 
ISBN 9986-403-74-X 
ISSN 1392-1673 


Turinys 
Arūnas Sverdiolas. Paulio Ricoeuro užuolankos 


PAUL RICOEUR 
Egzistencija ir hermeneutika 


Egzistencija ir hermeneutika 
I. Hermeneutikos atsiradimas 
II. Hermeneutikos skiepas fenomenologijoje 
HI. Semantikos plotmė 
IV. Refleksijos plotmė 
V. Egzistencinis etapas 


Simbolių hermeneutika ir filosofinė refleksija (I) 
I. Simbolio tvarka 
II. Nuo simbolikos prie reflektyvinio mąstymo 
III. Refleksijos užtemimas ir grįžimas prie tragikos 
IV. Spekuliatyvus mąstymas ir jo nesėkmė 


Simbolių hermeneutika ir filosofinė refleksija (II) 
I. Interpretacijų konfliktas 
II. Hermeneutikos poliariškumas 
III. Refleksija ir interpretacija 
IV. Hermeneutikos konflikto pagrindimas 


vii 


Heideggeris ir subjekto klausimas 


Kaltumas, etika ir religija 
I.  Semantinė kaltumo analizė 
II. Etikos matmuo 
III. Religijos matmuo 


Pratarmė Bultmannui 
1. Hermeneutinis klausimas 
II. Demitologizavimas 
III. Interpretavimo uždavinys 


Asmenvardžių rodyklė 


96 


111 
111 
119 
126 


133 
133 
143 
150 


161 


Arūnas Sverdiolas 


Paulio Ricoeuro užuolankos 


Paulio Ricoeuro filosofija tam tikra prasme primena Pab- 
lo Picasso tapybą ar Igorio Stravinskio muziką: Ricoeuro 
mąstyme gana aiškiai išsiskiria sąveikų ir priklausomy- 
bių etapai, kuriais nuolat keisdamasis kristalizuojasi sa- 
vitas turinys ir nagrinėjimo būdas. Ricoeuras nuėjo gana 
ilgą kelią, jo filosofinis mąstymas susiliesdavo su labai 
įvairiais XX amžiaus mąstymo stiliais, kuriam laikui įgy- 
damas jų bruožų. Kone kiekviename jo veikale matyti 
naujos sąveikos ir sankirtos. Ricoeuras yra daugiau ar 
mažiau diskutavęs su fenomenologija, hermeneutika, 
ideologijos kritika, analitine, marksistine ir kitomis fi- 
losofijomis, Emmanuelio Levino kitybės apmąstymu, 
svarstęs ir inkorporavęs jų problematiką. Ricoeuro filo- 
sofinio darbo vieta labai dažnai, galbūt net dažniausiai, 
ribojasi su įvairiais humanitariniais mokslais, pirmiausia 
su psichoanalize, struktūralizmu, diskurso semiotika, 
metaforos teorija, religijotyra ir bibline hermeneutika. 
Ricoeuras atviras kitų pasiūlytoms temoms, taip pat są- 
vokoms, su kurių pagalba jis nuolat plėtoja savo ana- 
lizes. Ricoeuras neparašė sistemingo hermeneutinės filo- 
sofijos veikalo, savo hermeneutikos idėjas jis formuluoja 

epizodiškai, kreipdamasis į specialias tyrimų sritis ir 
aptardamas tokio kreipimosi pobūdį, pagrindus ar išva- 
das. Jis susidomi vis naujomis temomis, nuolat dalyvauja 
konferencijose, seminaruose ir diskusijose, bet nekuria 
sistemos, o eina vis toliau, atverdamas vis naujas per- 
spektyvas ir plotmes. 

Čia nesiekiama nei išsamiai apžvelgti Ricoeuro min- 
ties kelią, nei rekonstruoti jo dinamiškai besiplėtojančios 
filosofijos visumą; apsiribojama keliomis svarbiausiomis 
kryptimis, kuriomis Ricoeuras ėjo link hermeneutinės 
filosofijos, ir keliomis svarbiausiomis temomis ar temų 
grupėmis, kurias jis analizavo hermeneutinės filosofijos 
akiratyje. 


Nuo transcendentalinės prie egzistencinės 
fenomenologijos 


Ieškant Ricoeuro filosofavimo ištakų, visų pirma atkreip- 
tinas dėmesys į Edmundo Husserlio fenomenologiją. 
Tiesa, dar prieš susipažindamas su fenomenologija, Ri- 
coeuras buvo prancūzų egzistencialisto Gabrielio Mar- 
celio studentas, dalyvavo jo namuose vykdavusiuose 
penktadieniniuose pokalbiuose!, o karo metais būdamas 
belaisvių stovykloje gilinosi į Karlo Jasperso veikalus. 
Iš šių mąstytojų jis perėmė kai kurias temas bei motyvus, 
kurie ir vėliau jam nuolat buvo svarbūs (daugiausia - 
nagrinėjant tikėjimo ir mąstymo santykius), net parašė 


! Žr. Paul Ricoeur, Réflexion faite. Autobiographie intellectuelle, Paris: Éditions 
Esprit, 1995, p. 16-17. 

apie juos knygą. Jam buvo artimas Emanuelio Munier 
personalizmas.* Tačiau kaip tik Husserlio idėjos tapo 
atspirties tašku, formuojantis savarankiškam Ricoeuro 
filosofavimui. Jo ieškojimų pradžią galima suprasti kaip 
pastangas išspręsti sunkumus, su kuriais susidūrė feno- 
menologinė filosofija: kurį laiką taikęs fenomenologinį 
metodą jam rūpimai problematikai, Ricoeuras vėliau 
ėmė jį kritikuoti ir griebėsi kitų, nors ir išsaugodamas 
kai kurias pamatines prielaidas. 

Fenomenologinė filosofija anaiptol nebuvo vienalytė. 
Jos kūrėjo Edmundo Husserlio pažiūros taip pat gerokai 
kito. Amžiaus pradžioje pasirodė Loginiai tyrinėjimai, 
kuriuose Husserlis polemizavo su psichologizmu logi- 
koje bei filosofijoje ir įtvirtino eidetikos - nekintamų 
esmių srities kaip savito fenomenologinės analizės laukė lauko 
sampratą. „Vėliau Grynosios fenomenologijos ir fnomenolo- 
ginės filosofijos idėjų I tome buvo išplėtota transcenden- 
talinės fenomenologijos programa. Husserlis manė, kad 
filosofija turi sistemingai analitiškai skleisti tam tikros 
teorinės konstrukcijos - transcendentalinio ego — sąran- 
ga. Pagaliau vėtyvuosiuose darbuose jo dėmesys krypo 
link vadinamo Lebenswelt, gyvenamo pasaulio patirties. 

Ricoeurui bene svarbiausias buvo „vidurinysis“, arba 
„klasikinis“, Husserlis: transcendentalinio ego proble- 
matika ir rimti keblumai, su kuriais susidūrė transcen- 
dentalinis idealizmas. Beje, jis išvertė į prancūzų kalbą 
ir komentavo Husserlio Idėjų I tomą. Ricoeuro apmąs- 
tymų atspirties tašku tapo kaip tik grynosios sąmonės 
struktūrų sklaidos programa. Fenomenologinio tyrimo 


2 Ibid., p. 18. 

laukas apibrėžiamas atmetant priežastinį bei genetinį 
patirties aiškinimą ir pasiliekant ties reiškiniais „tokiais, 
kokie jie yra“, ties tuo, kas iš tiesų reiškiasi patirtyje: 
fenomenologija ir yra fenomenų, arba reiškinių, apra- 
šymo mokslas. Filosofo uždavinys, pasak Husserlio, re- 
miantis tam tikromis metodinėmis procedūromis, visų 
pirma fenomenologine redukcija, imančia į skliaustus 
vadinamąją pasaulio egzistavimo tezę, sistemingai ap- 
rašyti daugiaaukštę grynosios sąmonės intencijų, arba 
jos nukreiptumų į pasaulį, architektūrą. 

Fenomenologijos programa svarbi visam XX amžiaus 
mąstymui. Fenomenologinio metodo, su kurio pagalba 
pasiekiama reiškinių sritis, branduolys - redukcija - įgy- 
ja antiredukcionistinę prasmę: ji užkerta kelią psicholo- 
ginėms, sociologinėms ir kitokioms redukcijoms nag- 
rinėjant sąmonę, egzistenciją, kultūros ar visuomenės 
reiškinius. Su fenomenologijos antiredukcionizmu turi 
skaitytis ir redukcionistinės metodologijos. 

Transcendentalizmo esmė yra ta, kad patirties kilmės 
ir pagrindo problema formuluojama kaip sąmonės kons- 
titucijos problema. Su fenomenologinio metodo pagalba 
Husserlis siekė atskleisti sąmonės intencionalumo, arba 
jos nukreiptumo į pasaulį, būdus, kurie yra ne kas kita, 
kaip esminės sąmonės struktūros. Filosofinio mąstymo 
uždavinys formuluojamas kaip sisteminga transcenden- 
talinio ego konstitucijos analizė. 

Tačiau fenomenologinės filosofijos raida iškėlė daug 
klausimų apie pamatines jos prielaidas. Viena iš Hus- 
serlio fenomenologijos išdavų yra ta, kad bet kokios 
filosofinės problemos virsta transcendentalinio ego kons- 
titucinės veiklos analizės problemomis. Fenomenologui 

pasaulis yra sąmonės konstituojamas pasaulis. Paklausti, 
ką reiškia, kad koks nors dalykas yra - reiškia paklausti, 
kaip šį dalyką konstituoja grynoji sąmonė. Bet vienas iš 
didžiausių fenomenologinės filosofijos keblumų yra ne- 
apibrėžtas ir neapibrėžiamas pačios grynosios sąmonės 
arba transcendentalinio ego statusas. Transcendentalinis 
ego iš esmės yra būties centras ir šaltinis, apie kurio bu- 
vimo būdą nėra ir negali būti klausiama. 

Jau kai kurie artimiausi Husserlio mokiniai kritikavo 
transcendentalinės fenomenologijos idealizmą. Idealis- 
tinės išvados negalėjo patenkinti tų, kurie norėjo įgilinti 
pačios fenomenologijos pamatus. Mat filosofija negali 
remtis jokiais savo pačios teoriniais konstruktais, jų ne- 
apmąstydama. Galbūt viena iš svarbiausių jos kismo 
priežasčių yra ta, kad ji visada eina prie pagrindų, taip 
pat ir savo pačios pagrindų. 

Martinas Heideggeris iškėlė klausimą apie pačios 
sąmonės būtį, apie jos ontologinius pagrindus. Tai radi- 
kaliai pakeitė filosofinės analizės perspektyvą. Vadina- 
masis faktiškumas, kurį Husserlis laikė sąmonės kons- 
titucinės veiklos išdava, pasak Heideggerio, yra būtinis 
pačios sąmonės pagrindas. Sąmonės konstitucijos prob- 
lemą jis performulavo kaip suprantančio buvinio ir jam 
atsiveriančios būties problemą. Heideggerio analizė ap- 
verčia Husserlio grynosios sąmonės analizę aukštyn ko- 
jomis: transcendentalinis ego paverčiamas gyvenančiu 
ego, arba vadinamąja štai-būtimi, nagrinėjama, kaip būtis 
atsiveria kasdienėje patirtyje, iškeliant supratimo, paran- 
kumo ir kitas struktūras. Heideggerio atlikta Husserlio 
kritika ir jo hermeneutinė štai-būties analizė Būtyje ir 
laike buvo svarbi Ricoeuro filosofijos formavimuisi, jo 

posūkiui nuo transcendentalinės prie ontologinės orien- 
tacijos. Prie to dar prieisime. 

Panašus judėjimas vyko ir prancūziškojoje fenome- 
nologijoje, kuri dažnai apibūdinama kaip egzistencinė 
fenomenologija arba tiesiog kaip egzistencializmas. Jea- 
nas Paulis Sartre'as priekaištavo Husserliui, kad trans- 
cendentalinis ego yra ne kas kita, o sudaiktintas sąmonės 
veiklos pavidalas, sąmoningas daiktas. Tačiau sąmonei 
esą būdinga kaip tik tai, kad ji nėra daiktas, turintis tam 
tikras savybes, nėra „kažkas“. Sartre'as iškėlė klausimą, 
analogišką Heideggerio klausimui: kaip, kokiu būdu yra 
transcendentalinis ego. Jis pats atsakė į šį klausimą radi- 
kaliai: ego yra niekis, tiksliau sakant, jis konstituoja pats 
save pirmapradžio niekio pagrindu. Prancūziškojo eg- 
zistencializmo šūkiu tapo Sartre'o ištara apie tai, kad 
būties atžvilgiu imant, sąmonė yra būties neigimas, arba 
niekis. Taigi vengiant sąmonės sudaiktinimo, pavertimo 
substancija, ji aptariama kaip ne-daiktas, gryna laisvės 
stichija. Taip pagrindine Sartre'o filosofijos problema 
pasidarė laisvė. 

Kitas žymus prancūzų egzistencinės fenomenologijos 
atstovas Maurice'as Merleau-Ponty irgi savaip kėlė už- 
davinį įveikti Husserlio transcendentalinį idealizmą, mė- 
gindamas įprasminti, jo žodžiais tariant, pasaulio ne- 
skaidrumą sąmonei. Panašiai kaip Heideggeris, jis teigė, 
kad reikia apmąstyti sąmonės panirimą į būtį arba da- 
lyvavimą būtyje. Bet skirtingai nuo Heideggerio, kuris 
gilinosi į bendriausias (pamatines) tokio panirimo struk- 
tūras, Merleau-Ponty nagrinėjo konkrečius šio panirimo 
profilius. Svarbiausiu sąmonės panirimo į būtį būdu 
Merleau-Ponty laikė kūną ir plėtojo fenomenologinę kū- 

niškumo analizę. Fenomeninis kūnas egzistuoja savitai, 
skirtingai ir nuo daikto, ir nuo sąmonės. Pradinis jo są- 
lytis su pasauliu yra juslinis suvokimas - savotiškas bet 
kokios kitos patirties substratas. Aptardamas savąją fe- 
nomenologijos sampratą, Merleau-Ponty rašė: „Suvoki- 
mas nėra pasaulio žinojimas, tai netgi ne aktas, ne apgal- 
votas pozicijos pasirinkimas; tai fonas, kuriame išsiskiria 
ir kurį numato visi mūsų aktai.“? Šio egzistavimo klodo 
analizė tuo metu buvo pagrindinis Merleau-Ponty už- 
davinys; čia jis aptiko nepriklausomas nuo teorinio pa- 
žinimo, spontaniškas ir savistovias intencines struktūras. 
Fenomeninio kūno veiklumu remiasi ne tik juslinis su- 
vokimas, motorika, jausminis gyvenimas, bet galiausiai 
ir supratimas, kalba, mąstymas. 

Šiuo požiūriu labai artimas Merleau-Ponty buvo Pau- 
lis Ricoeuras. Apskritai Ricoeuro filosofiniai ieškojimai 
vyko ta pačia kryptimi, kaip ir kitų bandymai egzis- 
tencializuoti fenomenologiją. Jau versdamas ir komen- 
tuodamas Idėjas, Ricoeuras mėgino atskirti Husserlio 
filosofijoje fenomenologinio aprašymo klodą nuo idea- 
listinės jo interpretacijos. Jis kritikavo idealistinę Hus- 
serlio Idėjų ir Dekartiškųjų apmąstymų fenomenologijos 
sampratą, nepripažino radikalaus grindimo ir natūralios 
nuostatos išsamios redukcijos galimybės. Vis dėlto, kaip 
matysime, fenomenologiją Ricoeuras visuomet laikė sa- 
vosios hermeneutikos prielaida. 


3? Maurice Merleau-Ponty, Phėnomėnologie de la perception, Paris: Gallimard, 
1945, p. V. 

Valia, kūnas, klaida 


Pirmajame Valios filosofijos tome — Laisva ir nelaisva — 
Ricoeuras susiejo sąmonės intencionalumą, jos nukreip- 
tumą į pasaulį su valia ir iškėlė uždavinį fenomeno- 
logiškai tirti valią. Pasak jo, pirminis sąmonės reiškinys 
yra nejuslinis suvokimas, kaip kad manė Merleau-Ponty, 
o valia. Merleau-Ponty priešino sąmonės savaiminės 
duoties sampratai kūne slypintį intencionalumą teig- 
damas, kad „[s]ąmonė visų pirma yra ne „aš manau, kad", 
o „aš galiu“'*. Ricoeuras, turėdamas šitai omenyje, per- 
formuluoja dar kitaip: pasak jo, „[a]š pirmiausia supran- 
tu save kaip tą, kuris sako: „aš noriu‘. Kiek supapras- 
tinant galima sakyti, kad „klasikinis“ Husserlis sąmonės 
intencionalumą siejo pirmiausia su pažintiniais sąmonės 
veiksmais, o Ricoeuras susieja ją su fonine valios dina- 
mika. Fenomenologinę eidetinę analizę jis ėmė taikyti 
ne reprezentuojantiems sąmonės veiksmams, bet jausmo 
ir valios veiksmams. Be to, Ricoeuras, galima sakyti, 
norėjo sukurti savotišką Merleau-Ponty suvokimo feno- 
menologijos atitikmenį. Pasisakydamas prieš Husserlio 
transcendentalinės sąmonės sampratos idealizmą, Rico- 
euras priešpriešino jam vadinamojo savo kūno analizės 
programą. Savo metodą Ricoeuras apibūdino kaip eide- 
tinę valios analize. 

Panašiai kaip Merleau-Ponty, jis atkreipė dėmesį į tai, 
kad sąmonės kuriamas projektas, ateities užbraiža yra 


* Maurice Merleau-Ponty, Phėnomėnologie de la perception, Paris: Gallimard, 
1945, p. 160. 

* Paul Ricoeur, Freedom and Nature: The Voluntary and the Involuntary, Evanston: 
Northwestern University Press, 1966, p. 5. 

ne tik racionaliai suvokiamas veiklos tikslas, visoke- 
riopai pabrėžtas Sartre'o, kad jame glūdi ir nesąmoningi 
elementai: kūno judesiai, įpročiai ir kita, kurie, viena 
vertus, įgalina laisvą veiksmą, o kita vertus - jį riboja. 
Taigi valia yra esmiškai susijusi su kūnu: spontaniškas 
kūno aktyvumas yra savotiškas valios substratas. Valios 
struktūrų aprašymas aptinka ir atskleidžia kūno spon- 
taniškumą, sąmonės nekontroliuojamo jo intenciona- 
lumo klodą. Kūnas, galima sakyti, yra sąmonės pakraš- 
tys ar bent ribinė jos sritis. 

Pradedant Descartes'u, Vakarų filosofijoje kūnas 
buvo objektyvuojamas, suprantamas kaip tam tikras 
gamtinis objektas ir kaip tik todėl galiausiai atiteko psi- 
chologijai. Teoriškai kūnas pašalinamas iš žmogiškosios 
patirties srities, kuri apibūdinama kaip sielos, dvasios, 
proto, sąmonės sritis. Dvasia pasirodo kažkokiu būdu 
įsitaisiusi kūno mašinoje (Descartes'as, o juolab jo am- 
žininkai materialistai laikė kūną sudėtinga mašina). Ri- 
coeuras siekia įtraukti kūniškumą, klasikinės filosofijos 
laikytą gamtinės būtinybės sritimi, į fenomenologinės 
analizės lauką. Pasaulis mums yra duotas per kūniš- 
kumo struktūras. Todėl grįžti prie kūno jis reikalauja 
panašiai, kaip tai darė Merleau-Ponty, tai yra laikantis 
„subjektyvaus“ požiūrio į kūną ir tuo būdu atstatant, 
anot Ricoeuro, pilnutinį, arba autentišką, cogito. Jis sten- 
giasi įveikti tradicinį dualizmą išplėsdamas fenomenolo- 
ginį metodą taip, kad galima būtų aprėpti su kūnu susi- 
jusias patirties struktūras, nagrinėti kūniškume slypin- 
čias intencijas ir tuo būdu perkelti į fenomenologinės 
analizės lauką problematiką, iki tol buvusią objektyvios 
mokslinės analizės taikinyje. 

Ricoeuro mėginimas aprašyti šią ribinę sritį - valios 
laisvės ir nelaisvės struktūras, pasireiškiančias spren- 
dimais, kūno judesiais ir kita kuo, davė vieną savotišką 
rezultatą: taikant fenomenologinį metodą šiai savitai 
sričiai, išryškėjo sąmonės fenomenologinės sampratos 
ribotumas. Nagrinėjant kūną kaip ypatingą patirties klo- 
dą paaiškėja, kad sąmonės konstitucijos tyrimas negali 
aprėpti visos žmogiškosios tikrovės. Tiriant valios struk- 
tūras aptinkamas kūno spontaniškumas byloja apie va- 
lios, o kartu ir pačios sąmonės ribotumą - jos sąsają su 
nevalingais kūno impulsais, nebesučiuopiamais feno- 
menologinei refleksijai ir nebeprieinamais fenomenolo- 
giniam aprašymui. 

Ricoeuras prieina išvadą, kad žmogaus laisvė remiasi 
kūnu, o tuo pačiu yra jo apribota laisvė. Todėl asmens 
savisteigties svarstymą, kuris, pasak Ricoeuro, būdingas 
ne tik Descartes'ui, bet ir Husserliui, turinti pakeisti „ma- 
no įkūnytumo paslapties“ nuorodų analizė.“ Taigi feno- 
menologijos grynosios sąmonės sampratos idealizmą 
koregavo savaip permąstyta kūno ir sielos priešprieša, 
auganti iš pačių Vakarų tradicijos šaknų ir formuluojama 
veikiau Pauliaus, nei Platono terminais. Fenomenolo- 
gijos metodą Ricoeuras mėgina derinti su tradicine krikš- 
čioniškosios teologijos problematika, kuri jam nuolat 
buvo svarbi. Husserlio metodas lietė pamatines žmo- 
gaus sąmonės galimybes. Taikomas kūnui, jis pasikeičia: 
Ricoeuras kalba apie kūną kaip savotišką šių galimybių 
substratą. Žmogaus laisvė yra ne absoliuti, o įkūnyta, 
tai yra kūnu besiremianti, jo kreipiama ir ribojama laisvė. 


é Paul Ricoeur, Freedom and Nature: The Voluntary and the Involuntary, Evanston: 
Northwestern University Press, 1966, p. 219. 

Taigi Ricoeurui iškilo teorinė dilema. Viena vertus, 
kūną neįmanoma suprasti nagrinėjant kaip daiktą, kaip 
empirinės psichologijos objektą, jį tenka pripažinti trans- 
cendentalinės srities dalyku. Fenomenologinis metodas 
reikalauja redukuoti impulsus ir aprašyti juos tuose rė- 
muose, kuriuose jie sąmonei pasirodo, tai yra kaip są- 
monės reiškinius. Kita vertus, kūnas lieka iš dalies ne- 
prieinamas fenomenologinei analizei, nes jis pasirodo 
kaip nesąmoningų impulsų šaltinis ir kaip pačios są- 
monės riba. Kitaip sakant, pritaikęs fenomenologinį me- 
todą ribinei sričiai, Ricoeuras aptiko pačios fenomeno- 
logijos ribą: kūnas kaip grynosios sąmonės riba yra ir 
sąmonės aprašymo riba. Tačiau tai, kad skliaustuose 
lieka kažkas, ką galima pavadinti esminiu sąmonės 
konstitucijos elementu, daro problemišką patį fenome- 
nologinį požiūrį. 

Teorinė dilema skatino Ricoeurą ieškoti kitų meto- 
dologinių priemonių. Nagrinėdamas valią, jis pamažu 
priėjo išvadą, kad fenomenologinė analizė atskleidžia tik 
abstrakčias sąmonės galimybes. Bet Žmogaus egzisten- 
cinė situacija, jo būties egzistencinė apibrėžtis „nesu- 
teikia“ žmogui šių galimybių. Tad eidetika būtina, bet 
nepakankama. Ricoeuras nebetęsė grynai fenomenolo- 
ginės valios analizės. Fenomenologinis aprašymas at- 
skleidžia neutralias sąmonės struktūras, abstrakčias jos 
galimybes. Bet tai, pasak Ricoeuro, neduoda galimybės 
aprašyti betarpišką blogio patirtį, klystančio žmogaus 
patirtį, ir tuo būdu suprasti konkrečią žmogaus egzis- 
tenciją. Fenomenologija redukuojanti esminį Žmogaus 
bruožą - jo sugebėjimą klysti, klaidingai rinktis, esmiš- 
kai susijusį su valia ir vienaip ar kitaip fiksuojamą bei 

nagrinėjamą ypač krikščioniškosios filosofijos. Bene nuo- 
sekliausiai šį sugebėjimą ir jo pasekmes apmąstė Au- 
gustinas ir Pascalis. Augustiniški ir pascališki motyvai 
apskritai gana ryškūs Ricoeuro mąstysenoje. 

Tam, kad žmogiškoji būtis būtų tinkamai suprasta, 
turi būti panaikinti skliaustai, į kuriuos buvo paimta 
klaidos galimybė ir žmogaus blogio patirtis, turi būti 
svarstoma tai, kas buvo suskliausta. Grynai aprašomoji 
fenomenologija ima į skliaustus tai, ką Ricoeuras vadina 
klaida arba klydimo patirtimi. Todėl jis prieina išvadą, 
kad šių dalykų neįmanoma nagrinėti aprašant valios 
eidetiką. Tačiau aptikęs šį fenomenologijos metodologinį 
ribotumą Ricoeuras padarė ne tik metodologines išva- 
das. Pirmiausia jis teigia, kad aptikta esminė sąmonės 
struktūra — klystamumas, sugebėjimas klysti — yra susi- 
jusi su radikaliu blogiu bei laisvės pertrūkiu. Klaidingas 
pasirinkimas, klaida nušviečia pačios žmogiškosios tik- 
rovės ribotumą. 

Matysime, kad Ricoeurui ir vėliau nuolat rūpėjo tai, 
kas lieka skliaustuose, fenomenologinę redukciją atlikus. 
Jis mėgino kitaip įprasminti fenomenologijos akiratyje 
redukcionistines metodologijas, ypač daug dėmesio sky- 
rė Sigmundo Freudo teorijai, nagrinėjo įvairias marksis- 
tinės socialinės teorijos atmainas. Šios metodologijos 
negalėjo jo patenkinti pačios savaime, bet jos reikalavo 
filosofinio apmąstymo - jų akiratyje reikėjo peraiškinti 
fenomenologiją. Pasak jo, Freudas ir kiti „įtarumo kla- 
sikai“ kiekvienas savaip neigė sąmonės pretenziją būti 
prasmių šaltiniu, akivaizdžią Husserlio egologijoje. Bū- 
ties pradą reikėjo talpinti ne transcendentalinėje sąmo- 
nėje, o kur kitur. 

Kitaip sakant, Ricoeuras siekė atskleisti žmogaus su- 
gebėjimo klysti, klaidingai rinktis pasekmes reflektyviai 
savimonei. Tuo pačiu nuo abstrakčių grynosios sąmonės 
galimybių jis eina prie tam tikrų egzistuojančios sąmo- 
nės galimybių. Šis judesys lygiagretus Heideggerio ėji- 
mui nuo fenomenologijos prie faktiškumo hermeneu- 
tikos ir tiesiogiai siejasi su prancūziškosios egzistencinės 
fenomenologijos judėjimu, ypač su Maurice'o Merleau- 
Ponty darbais. Egzistencinis aprašymas reikalauja pereiti 
nuo eidetikos, idealių sąmonės galimybių prie aktualių 
galimybių. Mat „klaida lieka svetimkūniu žmogaus eide- 
tikoje.“/ Egzistencinis aprašymas, pasak Ricoeuro, turi 
panaikinti skliaustus, į kuriuos buvo paimta klaida. Ant- 
rajame Valios filosofijos tome, pavadintame Klystąs žmo- 
gus, Ricoeuras performuluoja problemą. Tiesa, ir čia su- 
gebėjimas klysti iš esmės nagrinėjamas kaip tam tikra 
sąmonės galimybė. Bet čia, ties riba, iškyla metodologinė 
problema - uždavinys darosi nebeišsprendžiamas vien 
fenomenologinėmis priemonėmis. Ricoeuras mėgina 
modifikuoti patį fenomenologinį metodą: dabar jis są- 
moningai remiasi nepatirtine, spekuliatyvia hipoteze, 
kad „žmogus yra iš prigimties trapus ir linkęs klysti“. 
Ne teorinės, bet praktinės, arba valios, klaidos nuo seno 
buvo siejamos su blogio problematika. Valios klydimas 
aptariamas kaip pasirinkimas blogio, užuot pasirinkus 
blogi, arba kaip pasirinkimas mažesnio gėrio, užuot pa- 
sirinkus didesnį. Ricoeuro nagrinėjama sritis nėra kokia 
atsitiktinė. Praktinės filosofijos plotmėje Ricoeuras ima 


Ibid., p. XLII. 
8 Paul Ricoeur, Fallible Man, New York: Fordham University Press, 1986, p. 1. 

iš tiesų pagrindinę problemą - blogos valios problemą. 
Ricoeuro tikslas yra atskleisti klystamumo reikšmę žmo- 
gaus savimonei. 

Klaidos grąžinimas į svarstymo lauką savo ruožtu yra 
susijęs su transcendencijos problematikos grąžinimu. 
Transcendencija taip pat gali būti suprasta nagrinėjant 
žmogaus klystamumą. 


Taigi konkrečiose analizėse aptikdamas fenomenologijos 
galimybių ribas, Ricoeuras mėgino keisti šį metodą ir 
papildyti jį kitais. Trečiojoje savo Valios filosofijos knygoje, 
Blogio simbolikoje, jis jau nurodė, kad ir klystamumo ana- 
lizės, nagrinėjančios klaidą kaip tam tikrą žmogaus eg- 
zistencinę galimybę, nepakanka tam, kad galima būtų 
tinkamai aprašyti Žmogaus situaciją pasaulyje. Mat eg- 
zistencinis tyrimas taip pat vyksta sąmonės refleksijos 
lygmenyje. Klystamumas nurodo, kad moralinio blogio 
galimybė slypi pačioje žmogaus sąrangoje. Tačiau dabar 
Ricoeuras jau teigia, kad egzistencinis aprašymas negali 
atskleisti klaidos patirties gelmės, nes jis nesučiuopia 
konkretaus žmogaus blogo veiksmo. 

Ricoeuras prabyla apie simbolių hermeneutiką. Eg- 
zistencinė fenomenologija jam buvo tik pereinamasis 
etapas nuo eidetinės fenomenologijos prie hermeneu- 
tikos. Donas Ihde šį metodologinį ir kartu teminį Ri- 
coeuro posūkį net vadina šuoliu ir sako: „Tai poslinkis, 
apgalvotas hermeneutinis posūkis.“? Bet, pavyzdžiui, 
Patrickas L. Bourgeois ir ankstesnį Ricoeuro filosofavimą 


9 


Don Ihde, Hermeneutic Phenomenology. The Philosophy of Paul Ricoeur, Evans- 
ton: Northwestern University Press, 1971, p. 82. 

retrospektyviai aiškina kaip savotišką pre-hermeneu- 
tiką.!? Savo perėjimą nuo blogos valios prie mitų analizės 
vėliau pats Ricoeuras apibūdino kaip hermeneutikos 
skiepą fenomenologijai: „Tam, kad pasiektume blogos 
valios konkretybę, reikėjo įtraukti į refleksijos ratą ilgą 
aplinkkelį, vedantį per simbolius ir mitus, kuriuos aptin- 
kame didžiosiose kultūrose.“"! 

Šiaip ar taip, dabar Ricoeuras mano, kad klaidos ir 
klystamumo supratimas galimas remiantis ne fenome- 
nologija, netgi papildyta iš religinės tradicijos perim- 
tomis sampratomis, o blogio simbolių ir mitų apie blogio 
kilmę analize. Esminiu filosofijos uždaviniu Ricoeuras 
paskelbia simbolių ir mitų kalbos analizę, reikalauja nag- 
rinėti konkrečią klydimo patirtį, kurią, pasak jo, fiksuoja 
savita blogio išpažinimo raštija: blogio simboliai ir jo 
kilmės mitai. 


Mitų ir simbolių hermeneutika. 
Filosofija ir mitai 


Knygoje Blogio simbolika ir daugelyje straipsnių Rico- 
euras nagrinėjo vienos tematikos mitus - vadinamuosius 
blogio kilmės mitus. Šiuose mituose, pasak jo, slypi pir- 
minis blogio išgyvenimas arba istorinė blogio patirtis. 
Ricoeuro blogio samprata apgaubia ankstesnę jo klys- 
tamumo sampratą. Bet dabar jis mano, kad prie blogio 


10 Žr. Patrick L. Bourgeois, Extension of Ricoeurs hermeneutic, The Hague: Mar- 
tinus Nijhoff, 1975, p. 1-66. 

" Paul Ricoeur, Réflexion faite. Autobiographie intellectuelle, Paris: Éditions Es- 
prit, 1995, p. 30. 

patirties neįmanoma prieiti tiesiogiai, introspektyviai 
tiriant sąmonę ir jos galimybes - eidetines ar egzisten- 
cines. Tikroji prieiga prie šios patirties yra aplinkinis 
kelias, vedantis per jos išraiškas tam tikruose tekstuose, 
kuriuos Ricoeuras pavadino „kaltos sąmonės išpažini- 
mais“ arba „išpažinimo raštija“. Tai ne kas kita, o sim- 
boliai bei mitai, kalbantys apie blogio prigimtį, pasa- 
kojantys apie jo kilmę. Jis darė prielaidą, kad šie mitai 
yra kaltės išpažinimai, tai yra, kad juose atsispindi žmo- 
nių supratimas apie pasaulyje esančio blogio sąsajas su 
blogiu pačiame žmoguje. 

Ricoeuro dėmesio objektu tampa savita blogio kalba, 
fiksuojanti žmogiškąją blogio patirtį. Kalbant metodo- 
logiškai, tai reiškia, kad nuo fenomenologijos, reflek- 
tuojančios pačioje sąmonėje glūdinčias blogas intencijas, 
einama prie kalbinių blogio išraiškų. Tai, galima sakyti, 
ėjimas nuo egzistencinės fenomenologijos, artimos Mer- 
leau-Ponty, prie hermeneutikos. Hermeneutikai rūpi iš- 
raiškos, tekstai, per kuriuos ieškoma prieigos ir einama 
prie žmogaus vidujybės problematikos. Valios pasirin- 
kimas ir jo ribos tiesiogiai nepasiekiami, todėl prie jų 
reikia eiti aplinkiniu keliu - per raštiją, fiksuojančią tai, 
kaip galvojama ir kalbama apie patirtą blogį ir kaip pri- 
sipažįstama dėl atlikto blogio. 

Šios kalbėsenos savitumą sudaro simbolinis ir mitinis 
jos pobūdis. Esminiu filosofijos uždaviniu Ricoeuras pa- 
skelbė tokios kalbos analizę. Nagrinėjant mitus, jo atra- 
mos tašku liko antiredukcinė fenomenologijos orien- 
tacija. Mito reiškinių neįmanoma suprasti aiškinantis 
tam tikros bendrijos šventybės sampratą psichologiniu, 
antropologiniu, sociologiniu, ekonominiu, lingvistiniu 

ar kokiu kitokiu aspektu. Atsisakydama redukuoti ir 
priežastingai paaiškinti simbolį, religijos fenomenologija 
išryškina patį reiškinį, arba, kaip formuluoja Ricoeuras, 
išsaugo simbolio simboliškumą. „Ją [religijos fenome- 
nologijai - A. S.] suprasti - reiškia parodyti daugialypes 
ir neišsemiamas kiekvieno simbolio intencijas, atskleisti 
mitų ir ritualų intencijų analogijas, peržvelgti patirties 
ir vaizdinių lygmenis, kuriuos jungia simbolis.“!* Ri- 
coeuras palieka nuošalyje mito kilmės, raidos ir jo vietos 
visuomeniniame gyvenime klausimus. Visa tai atide- 
dama į šalį skelbiant, kad „čia mitas bus suvokiamas 
kaip diskurso forma, pretenduojanti į prasmę ir tiesą“ B. 
Pirmiausia reikia išsiaiškinti savitas ritualų ir mitų 
intencijas - vadinamąją šventybės fenomenologiją. Mitai 
ir simboliai parodo, kaip žmogus supranta savo santykį 
su šventybe. Blogio simbolikos pratarmėje aptardamas 
metodo klausimus, Ricoeuras rašė: „Mitas čia bus ima- 
mas taip, kaip jį dabar nagrinėja religijų istorija - ne kaip 
vaizdais ir pasakomis paremtas klaidingas aiškinimas, 
o kaip tradicinis pasakojimas apie tai, kas įvyko laiko 
pradžioje, kurio tikslas — pagrįsti dabarties Žmogaus 
ritualinius veiksmus ir apskritai įtvirtinti visas tas vei- 
kimo ir mąstymo formas, su kurių pagalba Žmogus su- 
pranta save savo pasaulyje.“!* Ricoeuras remiasi Ru- 
dolfu Otto, Mircea Eliade, Gerardu van der Leeuwu ir 
kitais autoriais. „Mitai, ritualai, tikėjimai, kuriuos ji [re- 
ligijos fenomenologija - A.S.] nagrinėja, yra ne pasakos, 


1? Paul Ricoeur, The symbolism of evil, Boston: Beacon Press, 1969, p. 353. 

5 Paul Ricoeur, „Mitas. Filosofinė interpretacija“, in Mitologija šiandien, sud. 
Algirdas Julius Greimas, Teresa Mary Keane, Vilnius: Baltos lankos, 1996, p. 216. 
4 Paul Ricoeur, The symbolism of evil, p. 5. 

o Žmogaus būdas nustatyti savo santykį su pamatine 
tikrove, kokia ji bebūtų.“ "> 

Vis dėlto religijos fenomenologija, religijų istorija ar 
religijotyra, apie kurią jis kalba, nėra filosofinė discip- 
lina. Fenomenologijos sąvoka šiuo atveju. taikoma pla- 
čiau, negu tai daro fenomenologinė filosofija, aptardama 
savo veikseną. Tuo tarpu Ricoeurui mitas rūpi kaip tik 
filosofiniu požiūriu. Jis pasiremia religijos fenomeno- 
logija tam, kad atliktų kitą, filosofinį darbą. Nustaty- 
damas, arba steigdamas, žmogaus santykį su tikrove ir 
pretenduodamas į tiesą, mitas savaime atsiduria šalia 
filosofijos, keliančios tokias pat pretenzijas. Žinoma, to- 
kia kaimynystė, kai pretenduojama į tą patį dalyką, ne- 
apsieina be konfliktų. Konflikto ar pamatinio ginčijamo 
klausimo esmė, branduolys - mintis, kad „patijo [mito — 
A.S.) pasakojamoji, tiriamoji funkcija priartina prie tie- 
sos, kuri nesutampa su moksline tiesa“!*. Kaip tik todėl 
Vakarų filosofiniame mąstyme jau antikoje iškyla ir kas- 
kart atsinaujina klausimas, „ar mokslo tiesa - tai jau visa 
tiesa, o gal mitas pasako kažką, ko negalima pasakyti 
kitaip“'' , o pačios filosofijos savivoka nuolat gravituoja 
tarp šių galingų traukos centrų. Prie šio klausimo dar 
prieisime. 


Pirminis būdas kalbėti apie blogį, pirminė blogio pa- 
tirties artikuliacija, pasak Ricoeuro, yra simboliai. XX 
amžiuje apie simbolio sąvoką koncentruojasi apmąs- 


5 Paul Ricoeur, De l'interprétation: Essai sur Freud, Paris: Seuil, 1965, p. 17. 
'* Paul Ricoeur, „Mitas. Filosofinė interpretacija“, in Mitologija šiandien, p. 217. 

tymai apie religijos prigimtį. Plačiai paplitusiai tenden- 
cijai aiškinti pamatinius religijos reiškinius kaip simbo- 
lizavimą priskiriama Ernsto Cassirerio religijos kaip tam 
tikro simbolizavimo tipo šalia pažinimo, kalbos ir kt. 
samprata, Paulio Tillicho idėja apie simbolizuojanti reli- 
gijos kalbos pobūdį, Mircea Eliadės simbolio kaip hie- 
rofanijos supratimas, Carlo Gustavo Jungo archetipų 
teorija. Ricoeuras, siekiąs simbolių svarstymą padaryti 
pačios filosofijos pamatu, ne tik priklauso šiai tenden- 
cijai, bet ir ją radikalina bei savotiškai grindžia. 

Simbolį Ricoeuras nusako kaip ypatingą - daugialy- 
pės reikšmės arba daugialypės intencijos - ženklą. Sim- 
bolių kalba esmiškai daugiaprasmė: per tiesioginę, rai- 
dišką reikšmę nurodoma kita, paslėpta, kuri negali būti 
išreikšta tiesiogiai (antraip simbolis virsta alegorija). Ki- 
taip sakant, blogio simboliai yra pirminės metaforos, su 
kurių pagalba kalbama apie blogį. Simbolis yra tam tikra 
prasmių vienybė, jame tartum sufokusuotos įvairios pa- 
slėptos prasmės. Simbolis funkcionuoja kaip kvazidaik- 
tas. Šio daikto prigimtis kalbinė, nes prasmės organizuo- 
jamos remiantis žodžio sugebėjimu reikšti ne tik tiesio- 
giai, bet ir netiesiogiai, dažnai gana sudėtingais būdais. 

Ricoeuras išskiria ir nagrinėja tris svarbiausius blogio 
simbolius: dėme, nuodėme ir kaltę. 

Archajiškiausias yra dėmės simbolis. Reikšmės dvily- 
pumas čia akivaizdus - dėmė reiškia fizinę, o kartu dva- 
sinę nešvarą. Ir šiandien kalbama apie suteptą vardą ar 
nešvarią reputaciją. Dėmę galima nuplauti, o tam skirtas 


Iš Žr. Jan Wierusz Kowalski, Jezyk a kult: Studia Religioznawcze, Warszawa, 1973, 
nr. 6, p. 122. 

ritualas aiškiai parodo simbolinį dėmės pobūdį: api- 
plovimas - ne paprastas prausimas, o fikcinis veiksmas; 
be to, jį gali pakeisti kitokie ritualiniai veiksmai. 

Dėmės simboliu paremtos religinės sąmonės būdingas 
pavyzdys yra judaizmas. Archajiškiausią jo klodą sudaro 
ritualinės švaros palaikymas, apsivalymas, dėmės nu- 
plovimas. Švara, nešvara ir apsivalymas - pagrindinės 
kategorijos, apie kurias sukasi religinis šios bendrijos 
gyvenimas. Materialus dėmės įvaizdis rodo, kaip reli- 
ginė bendrija supranta blogį: jis nėra išskirtas į ypatingą 
etikos sritį, kaip kad modernybėje, o yra pasklidęs pa- 
saulyje. Kitaip sakant, blogis suprantamas ne etiškai, o 
magiškai ir rituališkai. Savitas blogio išgyvenimas čia 
yra aklos jėgos baimė, baimė susitepti. Vis dėlto, kaip 
pabrėžia Ricoeuras, ir šiuo atveju reiškiasi esminis sim- 
bolio dviprasmiškumas. „Suteptumo vaizdinys tarpsta 
kvazifizinio užkrėtimo, nurodančio kvazimoralinį ne- 
vertumą, pusšešėlyje. Šis dviprasmiškumas nėra išreikš- 
tas sąvokomis, bet intenciškai patiriamas kaip labai sa- 
votiška pusiau fizinė, pusiau etinė baimė, kuri siejasi su 
nešvaros vaizdiniu.“" 

Sekantį blogio suvokimo etapą žymi nuodėmės sim- 
bolis. Nuodėmė suprantama subjektyviau negu dėmė, — 
kaip vidinės kaltės, atsakomybės dėl blogio atsiradimo 
išraiška. Išpažindamas nuodėmę, žmogus atskleidžia 
naują savo egzistencijos matmenį - buvimą Dievo aki- 
vaizdoje. Šiame asmeniniame santykyje veiklūs abu: 
žmogus nusideda, pažeisdamas šį santykį, ir išpažįsta 
savo nuodėmę, o Dievas užsirūstina arba atleidžia, atsta- 


° Paul Ricoeur, The symbolism of evil, p. 35. 

tydamas pažeistą santykį. Nuodėmės simbolį geriausiai 
išreiškia Senojo Testamento Abraomo sandoros su Jahve 
samprata. Šiame patirties etape blogis išgyvenamas kaip 
Dievo pykčio, jo nusigręžimo baimė, nebuvimas Dievo 
akivaizdoje suvokiamas kaip pamestumas, klaidžioji- 
mas, tremtis. Nuodėmė taip pat yra ne etinės, o religinės 
plotmės dalykas - tai Dievo priesako laužymas. 
Trečiajam blogio suvokimo etapui būdingas kaltumo 
simbolis. Čia blogis jau grynai vidinis dalykas: jis sieja- 
mas su žmogaus vidumi ir yra suasmeninamas. Dabar 
nebe Dievo žvilgsnis, o paties asmens sąžinė atranda kal- 
tę. Esminis dalykas yra kaltės jausmas - savotiškas ima- 
nentinis reflektyvumas, siejantis blogį su savo valios 
veiksmu: blogai darau ir kartu žinau, kad blogai darau, 
galiu blogai pasielgti ir kartu Žinau, kad galiu blogai 
pasielgti. Tai pagrindas atsirasti etinei ir teisinei sąmo- 
nei — etinės ir teisinės atsakomybės subjekto idėja remiasi 
kaltumo suvokimo subjektyvumu. Dievo čia nebereikia, 
lemiamas dalykas yra ypatinga vidujybės instancija - są- 
žinė. Iš šios blogio patirties plotmės Ricoeuras kildina 
romėnų teisę. Be to, kaltė gali būti matuojama, aukščiau- 
sias jos laipsnis — pasmerktumas. Kaltės atitikmuo yra 
atleidimas, malonė, išlaisvinanti nuo kaltės: tam tikros in- 
stancijos išlaisvintas nuo kaltės asmuo vėl darosi nekaltas. 
Pastebėtina, kad Ricoeuro skirtingų simbolių apra- 
šymai yra tam tikru būdu orientuoti vienas kito atžvil- 
giu:jis kalba ne tiesiog apie skirtingas simbolių sistemas, 
bet apie jų seką, kuri atitinka blogio patirties raidą bei jos 
etapus. Apžvelgdamas blogio simbolių seką, Ricoeuras 
nustato jos kryptį, pažymi, kad pradžioje blogis įžvel- 
giamas pasaulyje ir laikomas kvazifiziniu, o galiausiai 

aptinkamas subjekte ir išreiškiamas etikos kategorijomis. 
Judėjimo kryptis yra blogio įtraukimas į vidų. 

Bet, nepaisant tokios sekos, simbolių tarpusavio san- 
tykiai, pasak Ricoeuro, sudėtingi: atsiradę vėlesni nu- 
mitina ankstesnius ir juos peraiškina, suteikdami naują 
prasmę, o senesnieji savo ruožtu suteikia naujiesiems 
simbolizavimo jėgą, energiją. Taip dėmės simbolika iš- 
lieka nuodėmės etape, įgydama naują turinį: apsivalyti 
nuo nuodėmės dabar reiškia ne išvengti kvazifizinės 
blogio jėgos, o atstatyti ryšį su Dievu išpažįstant nuo- 
dėmę. Kaltumo simbolis savo ruožtu numitina dėmės ir 
nuodėmės simbolius — blogio patirties židiniu tampa 
laisvas ir sąmoningas Žmogaus veiksmas. Antra vertus, 
kaltės simbolikoje vėl atsikartoja ankstesni simboliai: 
kaltė panėši į neurotinį rankų plovimą, be to, ji yra Dievo 
priesakų laužymo padarinys. 

Ši simbolių (ir vėliau Ricoeuro nagrinėtų metaforų) 
ypatybė remtis ankstesniojo patirties etapo galia, o kartu 
ją transformuoti reiškia, kad simbolio prasmė gali augti 
ir sudėtingėti kultūrinės tradicijos vyksme. Simboliai ir 
metaforos įgyja ir didina prasminį potencialą. Kartu tam 
tikros sritinės problematikos pagrindu kristalizuojasi 
bendra hermeneutinė Ricoeuro idėja apie prasmės kilmę 
ir augimą kultūrinės tradicijos vyksme. Pasak jo, sim- 
bolio prasminė galia išlieka netgi tada, kai jis raciona- 
listiškai alegorizuojamas. Tačiau tai reiškia, kad netgi 
kritinį mąstymą ir jo savisklaidos galimybes bent tam 
tikru mastu lemia jo „nekritinė“ ar „ikikritinė“ praeitis. 


Taigi simboliai yra pirminė patirties artikuliacija. Tuo 
tarpu mitus Ricoeuras vadina pirmine, arba spontaniška, 

simbolių hermeneutika: mitai interpretuoja simbolių duo- 
damus motyvus ir šitaip juos plėtoja. Pastebėtina, kad ši 
artikuliacijos ir hermeneutikos perskyra nėra griežta: ma- 
tėme, kad ir simbolių sistemas Ricoeuras supranta kaip 
peraiškinančias (kartais - radikaliai) viena kitą. Taigi arti- 
kuliacijoje (ar bent pakartotinėje artikuliacijoje) jau slypi 
hermeneutika. Šitai, beje, hermeneutika suvokė jau labai 
seniai: Hermis yra ir dievų žinianešys, ir kartu Žinios aiš- 
kintojas. Vėlyvasis Heideggeris visokeriopai pabrėžė kaip 
tik pirminės mitinio pobūdžio žinios hermeneutinę reikšmę. 

Skiriamasis mito bruožas yra tai, kad jis išsiskleidžia 
kaip pasakojimas sakmės ar ritualinės dramos pavida- 
lais. Mitas yra etiologinis pasakojimas: jo vaizduojami 
pradiniai veiksmai parodo, kaip atsirado dabartinė eg- 
zistencinė būklė. Mitai apie blogio prigimtį pasakoja, 
kaip nuo pradinės ontologinės būklės, kai blogio dar 
nėra, pereinama prie dabartinės būklės, kai blogis jau 
yra. Mitinis pasakojimas savitas tuo, kad jo neįmanoma 
išreikšti logine kalba. Išverstas į sąvokų kalbą, mitas 
virsta alegorija (tai būdinga ir simboliui). Mitas remiasi 
savotiškomis konkrečiomis universalijomis: jo herojus 
reiškia kiekvieną Žmogų, jo veiksmas ir veikėjai vaiz- 
duoja visuotinę žmogiškąją situaciją. Mito dėka asme- 
ninė blogio patirtis pasidaro ne tik aktuali, bet ir esminė. 
Ricoeurui rūpėjo kaip tik jungtis tarp asmens ir pama- 
tinės Žmogaus situacijos. Mitas kalba apie žmogų ne kaip 
apie atskirą, pavienį asmenį, bet kaip apie žmonių giminės 
atstovą, o apie blogį - ne kaip apie vienkartinį įvykį, bet 
kaip apie nuolat atsikuriančią draminę koliziją. Paskirybė 
čia yra bendrybės egzemplifikacija. Adomas reiškia kiek- 
vieną Žmogų, jo vienkartinumą ir kartu universalumą 

kaip žmonių giminės atstovo. Beje, toks yra ir mito lai- 
kas: mitinis įvykis vienkartinis, o kartu jis atstovauja 
kiekvienam laikui, kiekvienai dabarčiai. 

Ricoeurui svarbiausi keturių tipų mitai, skirtingai aiš- 
kinantys blogio kilmę pasaulyje: kūrimo, tragiškasis, 
sielos tremties ir nuopuolio. Jis aiškiai pasako, kad tiks- 
lingai pasirenka tuos, kurie yra lemtingi Vakarų tradi- 
cijai: šios mitinės sampratos steigė ir vis dar veikia Va- 
karų kultūrą. Ricoeuras pripažįsta, kad taip pasirenkant 
atsiranda kultūrinis kontingentiškumas. Kitur jis sako, 
jog ima būtent šiuos mitus todėl, kad jais minta jo kultū- 
rinė atmintis.” Kitaip sakant, šiame su tam tikra kultūri- 
ne tradicija ir su asmeniu esmiškai susijusiame apmąsty- 
me neišvengiamai ir, kaip matysime, vaisingai dalyvauja 
tradicijos kontingentiškumas ir asmens partikuliarumas, 
jam yra būdingas kultūrinės ir individualios archeo- 
logijos momentas. 

Archajiškiausias yra kūrimo mitas. Jo pavyzdžiu Rico- 
euras pasirenka Babilono mitus. Kūrimo mitas pasakoja, 
kad pradžioje buvęs chaosas, kuris sutampa su blogiu. 
Tvarka atsiradusi, dievui ar dievams kaunantis su chao- 
so jėgomis, jas nugalėjus ir įkūrus kosmosą. Taigi pasau- 
lio tvarkos ir žmogaus dabartinės būklės atsiradimas yra 
naujos dievų kartos veiksmo rezultatas. Nediferencijuo- 
to chaoso būsena yra ankstesnė už tvarką, o blogis — 
pirmapradis, jis koegzistuoja su dieviškuoju pradu. 
Žmogus šiame mite nėra blogio kūrėjas, jis aptinka jau 
esamą blogį ir tęsia jį savo blogais veiksmais, nukreiptais 
prieš dievų įsteigtą tvarką. 


x Žr. Paul Ricoeur, De Uinterprėtation: Essai sur Freud, p. 49. 

Tragiškojo mito pavyzdys yra graikų tragedija. Ji kil- 
dina blogį iš paties dievo. Tiksliau sakant, pačiame dieve 
gėris ir blogis nėra išskirti. Aischilo Prikaltojo Prometėjo 
Dzeusas yra amoralus. Pavydaus likimo lemta Edipo 
kaltė absurdiška, nesuvokiama žmogaus protui. Todėl 
tragiška teologija, Ricoeuro nuomone, neįmanoma, o 
„ĮtJikslus tragiškos teologijos suformulavimas reikštų 
religinės sąmonės susinaikinimą“?!. Ir kaip tik todėl, pa- 
sak jo, tragiškas mitas esmiškai siejasi su neanalitine pa- 
teikimo priemone - teatro vaidinimu. Tragiškas konfliktas 
gali būti išspręstas ne racionaliai, o tik estetiškai ir jaus- 
miškai: žiūrovas dalyvauja herojaus kančiose, tapatin- 
damasis su juo ir jį atjausdamas, verkdamas kartu su juo. 

Kaip ir kūrimo, tragiškajame mite blogis yra anks- 
tesnis už Žmogų. Bet tragedijos nėra, kol bloga lemtis 
nesusiduria su herojaus valios tvirtumu. Drama vyksta 
dėl lemties ir laisvės priešpriešos. 

Trečiasis yra sielos tremties mitas. Ricoeuras jį rekonst- 
ruoja ar veikiau sukonstruoja daugiausia iš filosofinių — 
platoniškų ir kitokių - šaltinių. Pasak šio mito, blogis 
kyla todėl, kad savo prigimtimi dieviška siela nupuola 
ir yra įkalinama žmogaus kūne. Ji gali išsivaduoti per 
savo tikrosios esmės prisiminimą ir askezę - kūniškumo 
paneigimą. Didžiausia pagalba čia yra teorijos, filosofijos 
praktikavimas. 

Pagaliau ketvirtasis yra biblinis Adomo mitas. Šio mi- 
to savitumą, palyginti su ankstesniaisiais, sudaro tai, kad 
blogio kilmė siejama su žmogumi: blogis yra žmonių 
giminės protėvių nuopuolio pasekmė. Adomo mitas - 


" Paul Ricoeur, The symbolism of evil, p. 226. 

tai savotiška teodicėja, atskirianti blogio atsiradimą nuo 
pasaulio pradinio gerumo. Biblijos Dievas yra šventas 
ir nekaltas, kūrimas - besąlygiškas gėris. Dievas sukūrė 
pasaulį ne kovodamas, o tiesiog paliepdamas, žodžio 
galia. Adomo mitas vaizduoja perėjimą iš pradinės žmo- 
gaus nekaltybės į dabartinę nuopuolio būklę. Susigun- 
dydamas Adomas savo veiksmu pradeda blogį, kuris 
žmonių giminei tampa kiekvieno konkretaus asmens 
atliekamo blogio sąlyga. Taigi Adomo mite blogis yra 
ne struktūriškas ir kosmologiškas, įrašytas į pamatinę 
pasaulio sąrangą, o istoriškas — atsiradęs ir Žmogaus 
įvykdomas. 

Šis simbolių ir mitų aprašymas telpa religijos fenome- 
nologijos rėmuose. Religijų tyrinėtojas neutraliai feno- 
menologiškai aprašo simbolius ir mitus, laikinai perim- 
damas tikinčiojo intencijas. Būtent šioje plotmėje veikia 
lyginamoji religijotyra. Tai aprašomojo pobūdžio moks- 
las, kuris nesiima spręsti apie savo objekto tiesą ar ne- 
tiesą. Bet filosofiniu požiūriu tokia pozicija nepaten- 
kinama. Tiesos reikalavimą Ricoeuras (beje, specialiai 
nesvarstydamas, tiesiog savaime) susieja su egzistencia- 
lumu. Tiriant mitus taip, kaip tai dėstėme iki šiol, neįma- 
noma iškelti klausimo, ar tikima tuo, ką mitas sako, ir 
ką šis pasakojimas reiškia man pačiam? Religijos feno- 
menologas laiko tiesa simbolių rišlumą ir sistemiškumą. 
Mito tiesos, jo teisumo ar neteisumo klausimas religijos 
fenomenologijos plotmėje negali būti keliamas. Reikš- 
mingas dalykas, kad kiekvienas šių mitų kažką mums 
sako, ir jų balsų negalime neišklausyti. Tačiau Ricoeuras 
vaizdingai klausia: ar filosofas gali būti mitų Don Žua- 
nas? Jis pats atsako neigiamai: „reikia turėti poziciją, kad 

girdėtum ir suprastum. Didelė iliuzija manyti, kad gali 
tapti grynu stebėtoju be svorio, be atminties, be per- 
spektyvos ir Žiūrėti į viską su vienoda simpatija. Griežtai 
kalbant, toks indiferentiškumas panaikina galimybę įsi- 
savinti.“2 Todėl Ricoeuras reikalauja interpretuojant mi- 
tus palikti nesuinteresuoto stebėtojo poziciją ir įsijungti 
į jų dinamiką. Pirmasis žingsnis pereinant nuo nesuin- 
teresuoto stebėtojo prie dalyvio pozicijos, įsiterpiant tarp 
mitų, yra dinaminis jų traktavimas. Beje, matėme, kad 
kaip tik šitaip Ricoeuras išdėstė ir blogio simbolių sis- 
temas. 

Istorinėje tikrovėje mitai nėra neutralūs vienas kito 
atžvilgiu, netarpsta taikiai vienas šalia kito. Tokiais jie 
tampa tik aprašyti, patekę į knygas apie įvairius ir skir- 
tingus mitinius pasaulėvaizdžius. Realus istorinis pasau- 
lis nėra ramus - kiekvienas mitas numitina, demaskuoja 
kitus mitus kaip netikrus, neteisingus. Iš esmės Rico- 
euras kelia uždavinį atnaujinti šią mitų tarpusavio kovą 
minties stichijoje. Tai esą galima padaryti, nagrinėjant 
mitus dinamiškai - juos konfrontuojant ar, tiksliau sa- 
kant, leidžiant jiems konfrontuoti tarpusavyje. „[...] Skir- 
tingai nuo statinio požiūrio, kuris laiko mitus lygiatei- 
siais, dinaminis požiūris iškelia aikštėn mitų kovą.“ 
Dinaminiu požiūriu nagrinėjami mitai apie blogio pri- 
gimtį poliarizuojasi į vadinamus spekuliatyviuosius, ku- 
riuose blogis laikomas būsena iki žmogaus, ir reflek- 
tyviuosius mitus, kuriuose blogio atsiradimas siejamas 
su žmogumi. Šių tipų mitai vienas kitam prieštarauja ir 


2 Ibid., p. 306. 
5 Ibid., p. 309. 

kovoja tarpusavyje, bet nė viena pusė, pasak Ricoeuro, 
negali visiškai nugalėti kitos. 

Labiausiai Ricoeurui rūpi reflektyvusis, Adomo mitas, 
kaip tik jo požiūriu jis ima skaityti kitus mitus. Visų 
pirma Ricoeuras pastebi, kad reflektyvusis mitas ne- 
pajėgia galutinai nugalėti spekuliatyviojo. Su mito, sie- 
jančio blogio atsiradimą su žmogaus veiksmu, pagalba 
neįmanoma suformuluoti blogio, ankstesnio už žmogų, 
problemos. Biblinė kūrimo samprata numitina babiloniš- 
kąją: žydų Dievas visagalis, jam nereikia kovoti su chao- 
so dievais, kad sukurtų kosmosą, pakanka tarti žodį. 
Kadangi pradžioje santykio su blogio jėgomis nėra, Bib- 
lijos pasaulis yra pirmapradiškai geras. Kaltė dėl blogio 
atsiradimo atitenka Žmogui. Vis dėlto, teigia Ricoeuras, 
Adomo mitas nepajėgia visiškai pašalinti chaoso. Pir- 
muosius žmones sugundantis žaltys yra pirmykščių pa- 
baisų, chaoso reliktas — blogio, ankstesnio už žmogų ir 
glūdinčio pačiame pasaulyje, simbolis, kuris nurodo, 
kad blogis negali būti laikomas tiktai žmogaus laisvo 
veiksmo padariniu. 

Kita tipologinė Adomo mito priešybė yra tragiškasis 
mitas. Dievas čia ne šventas, o apgavikas, žmogus - ne 
savosios nuodėmės, o likimo pasmerktas blogiui. Bet 
tragiškumo pėdsakas išlieka ir Adomo mite: žaltys gun- 
do, nurodydamas išorinę žmogaus laisvės ribą, o kiek- 
vienas apribojimas siaurina egzistencijos galimybes ir 
šia prasme yra tragiškas. Išorinio blogio pripažinimas 
neleidžia traktuoti blogį tiktai etiniu ir juridiniu požiū- 
riu. Todėl žmogaus, dalyvaujančio blogyje, bet už jį ne- 
atsakingo, patirtį gali išreikšti tik tragedija. Adomo mito 
esmė yra etinio požiūrio įtvirtinimas - žmogaus atsako- 

mybės už blogį teigimas, o tragiškasis momentas riboja 
šį požiūrį, įtvirtindamas šalia jo likiminį laisvės matmenį. 

Sielos tremties mitas tipologiškai taip pat yra Adomo 
mito priešybė. Bet ir šiedu mitai sąveikauja: sielos trem- 
ties mite kūnas yra savotiškas suvedžiotojas, įkeltas į 
žmogaus vidų. Konfliktas tarp gėrio ir blogio čia su- 
prantamas kaip vidinis konfliktas tarp kūniškų Žmogaus 
troškimų ir sielos (kūną suprantant simboliškai - kaip 
tai, kas žmoguje priešinasi jo laisviems sprendimams). 

Dinamiškai interpretuodami mitus, pasak Ricoeuro, 
nuo religijų fenomenologijai būdingos tiesos, kuria neti- 
kima, plotmės einame prie anzelmiškosios tikėjimo, kad 
suprastum, plotmės. Taip blogio išpažinimo raštijos ana- 
lizės plotmėje Žengiamas žingsnis, kuris turi pamatinę 
reikšmę Ricoeuro vėliau plėtotam „tikinčio proto“ pro- 
jektui. Sakraliniai ženklai buvo užmiršti ir hermeneutika 
turi padėti juos prisiminti, grąžindama Žmogaus egzis- 
tencijai simbolinį matmenį. 

Žengus šį žingsnį ir ėmus skaityti skirtingus mitus 
tam tikru požiūriu, kartu įeinama į jų supratimo ratą. 
Mitų erdvė tampa orientuota, matoma tam tikroje per- 
spektyvoje: priėmus vieną mitą, galima iš dalies perimti 
ir kitus. Ricoeuras sąmoningai daro prielaidą, kad vieta, 
iš kurios geriausiai galima klausyti, girdėti ir suprasti 
tai, ko mus gali pamokyti visi mitai kartu, yra biblinis 
Adomo mitas. Kartu dinaminė ir sąmoningai perspek- 
tyvistinė simbolių ir mitų interpretacija yra Ricoeuro 
hermeneutinės galvosenos ypatybės - pliuralių racijų ir 
jų dialektinės pynės pripažinimo — pavyzdys. Ji atsi- 
kartoja ir kristalizuojasi vėliau. 

Vėliau jis pats apibūdino savo mitų analizę kaip „se- 
mantinę studiją“. Tokia mitų semantika, net ir dina- 
minis jų svarstymas yra pirmasis žingsnis kelyje į filo- 
sofiją, pradedančią nuo mitų, savotiškas paruošiamasis 
etapas, suteikiantis objektą filosofiniam simbolių ir mitų 
(šiuo atveju - mitų apie blogio kilmę) apmąstymui. 

Vis dėlto tai tik pirmas žingsnis. Filosofijai nepa- 
kanka ne tik statinio, bet ir dinaminio mito skaitymo. 
Filosofija pretenduoja suprasti viską, taip pat ir religiją. 
Tačiau kartu Ricoeuras aiškiai sako, kad „religinės blo- 
gio simbolikos tiesioginė filosofinė transkripcija“? ne- 
įmanoma, nes tai vėlgi būtų jos alegorizavimas. „Eg- 
zegetas kaipo toks gali nuolat gyventi rate taip pat, 
kaip [religijų] komparatyvistas gali nuolat praktikuoti 
tiesos epochi ir gyventi neutraliai tikėdamas. Bet griežtai 
nuosekliai reflektuojantis filosofas negali sustoti šiame 
etape. Hermeneutinio rato suvokimas atima jam pato- 
gumą neutraliai tikėti. Tačiau šitai verčia jį mąstyti 
pradedant simboliais, o nebe su simbolių pagalba.“** Ši 
principą jis kartojo ir vėliau: „[...] jei mokslininkas kaip 
mokslininkas gali ir turi praktikuoti šį suskliautimo 
metodą, filosofas kaip filosofas negali ir neturi išvengti 
klausimo apie absoliutų savo objekto galiojimą [...].“? 
Tai reikalauja suprasti, jog mitas kreipiasi į mane, liečia 
mane. Nebegalime tiesiogiai gyventi simbolių pasau- 
lyje, naiviai tikėti. Bet kaip tik todėl tam, kad supras- 
tume, turime interpretuoti. 


* Paul Ricoeur, De l'interprétation: Essai sur Freud, p. 22. 

5 Paul Ricoeur, The symbolism of evil, p. 348. 

% Ibid., p. 354-355. 

? Paul Ricoeur, De l'interprétation: Essai sur Freud, Paris: Seuil, 1965, p. 38. 

Tačiau čia iškyla esminis klausimas: ar apskritai ga- 
lima filosofija, kuri, viena vertus, išsaugotų simbolių ir 
mitų savitumą, nepaverstų jų alegorijomis ir gnostine 
pseudožinija, o kita vertus - neprarastų savo pačios sa- 
vitumo? Simbolių ir mitų kalba filosofinei refleksijai ne- 
perregima, tad ar galima padaryti simbolį ir mitą mąs- 
tymo išeities tašku, nepaverčiant jų alegorijomis, tai yra 
neišverčiant tiesiogiai į sąvokų kalbą, o kita vertus, nepa- 
verčiant jų esmiškai sekliu ir nepagilinamu dalyku? 

Pozityvaus ir detalaus atsakymo į klausimą, kaip filo- 
sofija galėtų apmąstyti simbolius ir mitus neprarasdama 
savo kaip racionalaus mąstymo esmės, mano supratimu, 
Ricoeuras nėra davęs. Blogio simbolikos pabaigoje jis nu- 
brėžė sprendimo projektą, vėlesniuose straipsniuose ne 
kartą grįžo priejo ir jį tikslino. Bet, matyt, galutinio spren- 
dimo nebuvimas - neatsitiktinis dalykas. Ricoeuras taip 
nusakė čia iškylančią dilemą: „[...] ženklu ir paslaptimi 
viskas jau buvo pasakyta iki filosofijos [...]. Antra vertus, 
mūsų uždavinys interpretuojant orakulą yra kalbėti aiš- 
kiai, galbūt netgi rizikuojant kai ką nuslėpti. Filosofija 
prasideda joje pačioje, ji yra pradžia. Taigi filosofinis dis- 
kursas hermeneutiniu aspektu atkartoja paslaptis, kurios 
yra senesnės už jį, apglėbia jį ir maitina, o kartu jis ieško 
pradžios, siekia tvarkos, reikalauja sistemingumo“ .* 

Paslapties sąvoka nėra atsitiktinė. Ricoeuras ją perėmė 
iš savo pirmojo mokytojo, Gabrielio Marcelio. Marcelis 
paslapties sąvoką priešino problemos sąvokai: problema 
yra racionalaus tyrimo, taip pat ir filosofinio, dalykas, o 
paslaptis kaip tik lieka neprieinama tokiam tyrimui. Taip 


* Paul Ricoeur, „Simbolių hermeneutika ir filosofinė refleksija (I)“ šioje kny- 
goje, p. 43. 

yra todėl, kad problema iškyla priešais ir ją galima ap- 
rėpti protu, tuo tarpu paslaptis yra tai, kam priklausoma 
ir kas negali būti atskirta nuo savęs jokia analitine pa- 
stanga, nes sudaro patį savasties pagrindą. Ricoeuras 
panaudoja paslapties sąvoką, kalbėdamas apie filosofijos 
santykį su filosofiniam mąstymui heterogeniškais daly- 
kais - simboliais ir mitais. 

Savotiškas paslapties sąvokos atitikmuo racionaliame 
mąstyme yra sąvoka, prancūzų filosofijoje išreiškusi 
imanentinę racionalaus tyrimo ribą ar paskutinį jo žings- 
nį —- būtent Blaise'o Pascalio lošimo sąvoka. Pascalio 
filosofijoje lošimas atsiranda tada, kai reikia spręsti apie 
anapusybę. Apie anapusybę kaip tik neįmanoma pasa- 
kyti ką nors atsakingai - tai paslaptis, kurios akivaizdoje 
protas pasuoja. Kaip tik čia Pascalis siūlo lošimo taktiką: 
protinga atsisakyti nuo proto, kuris šiuo atveju vis tiek 
bejėgis, ir tiesiog statyti viską ant kortos. 

Ricoeuras taip pat pripažįsta, kad filosofija negali pri- 
eiti prie simbolių ir mitų grynai teoriniu keliu. Pasak jo, 
filosofijos kreipimasis į juos yra lažybos. „Aš lažinuosi, 
kad geriau suprasiu Žmogų bei ryšį tarp Žmogaus būties 
ir visų buvinių būties, sekdamas simbolinio mąstymo 
nuoroda. Šias lažybas vėliau reikia verifikuoti ir, taip sa- 
kant, persunkti inteligibilumu. Tai savo ruožtu transfor- 
muoja mano lažybas: lažindamasis, kad simbolių pasau- 
lis yra reikšmingas, kartu lažinuosi, kad mano lažybos 
man grįš refleksijos priemonėmis, rišlaus diskurso ter- 
pėje.“* Lažybos, pasak Ricoeuro, atveria tam tikrą ke- 
lią - leidžia filosofijai eiti prie mito. 


* Paul Ricoeur, The symbolism of evil, p. 355. 

Simbolių svarstymas turi tapti pačios filosofijos pa- 
matu. Hermeneutinė filosofija turi tapti tokia filosofija, 
kuri „[...] pradeda nuo simbolių ir stengiasi pakelti pras- 
mę į aukštesnį lygmenį, suformuoti ją su kūrybiškos 
interpretacijos pagalba“. Deja, kūrybiškos interpreta- 
cijos sąvoka taip pat lieka gana neapibrėžta, Ricoeuras 
jos plačiau neišdėsto, nors labai dažnai prie jos grįžta 
vėlesniuose darbuose. Aišku tik tiek, kad šiuo atveju 
kūrybiška interpretacija - tai savotiškas filosofijos kaip 
racionalaus ir savarankiško tyrimo, prisiimančio atsa- 
komybę už išvadas, reprezentantas tuomet, kai imamasi 
filosofinio simbolių nagrinėjimo. Tokio tyrimo pavyz- 
džiu Ricoeuras laiko Kanto Esė apie pradinį blogį, inter- 
pretuodamas jį kaip filosofinį krikščioniškosios nuopuo- 
lio sampratos perdirbinį. Taigi Ricoeuras sako: „Noriu 
išmėginti kitą, kūrybiškos interpretacijos kelią. Ši inter- 
pretacija gerbia pradinę simbolių paslaptį ir leidžiasi 
jos mokoma, tačiau ja pasinaudodama ji padeda iškilti 
prasmei, formuoja šią prasmę visiškai atsakingai, kaip 
savarankiškas mąstymas.“?! Ėjimas prie simbolių yra pa- 
radoksalus šuolis, žaidimas, lažybos. Tasai paradoksa- 
lumas Ricoeurui nuolat nedavė ramybės ir jis mėgino 
kitaip šį judesį išaiškinti, plėtodamas aplinkkelio - savo- 
tiškos hermeneutinio rato atmainos - idėją. 

Ką gi mitai gali duoti filosofijai? Aptardamas savo 
atliktos mitų apie blogio prigimtį analizės rezultatus, 
Ricoeuras sako: „Ypatingo dėmesio verta tai, kad ta sim- 
bolika, tie simbolizmai nėra priedas prie jau turėto blogio 


2 Ibid., p. 355. 
3 Paul Ricoeur, „Simbolių hermeneutika ir filosofinė refleksija (I)“ šioje kny- 
goje, p. 48. 

suvokimo, kad ji kuria pirminę kalbą, sudarančią nuo- 
dėmių išpažinimą. Simbolių sistema čia iš tikro yra raiš- 
ka. Iš esmės tai logosas jausmo, kuris be jo liktų nea- 
pibrėžtas, blankus ir neperduodamas. Simbolis iš tik- 
ro atveria ir atskleidžia patirties sritis.” Neįmanoma 
kalbėti apie blogį tiesiogiai, blogio patirtį išreiškia tik 
dviprasmė simbolių kalba. Todėl filosofinis simbolių 
svarstymas gali tapti realia alternatyva introspekcijai, be- 
tarpiškai savirefleksijai, kurią Ricoeuras kritikavo, nagri- 
nėdamas Descartes'ą (prie šio klausimo dar prieisime). 
Mat simbolių apybraižų seka nužymi kažką panašaus į 
„kaltės patirties trajektoriją“. Ricoeuras kalba ir apie 
„blogio pojūčio ir patirties revoliucijas“.?> Bet kaip tik 
todėl, kad čia aptinkama įvairialypė ir prieštaringa pa- 
tirtis, „[...] nepasineriame į abejotiną kaltės jausmo int- 
rospekciją. Trumpą, tačiau, mano supratimu, įtartiną 
introspekcinės psichologijos kelią reikia pakeisti ilgu, 
tačiau patikimesniu didžiųjų kultūros simbolių dina- 
mikos reflektavimo keliu. “* 

Kaip matysime, filosofinis mito svarstymas gali tapti 
tam tikru hermeneutinės refleksijos variantu. Filosofo 
uždavinys, siekiant realizuoti šį variantą pasirinktos 
simbolikos ir mitikos plote, yra „[...] naudotis simboliu 
kaip tikrovės detektoriumi ir išdėstyti, pagal tam tikros 
mitikos nuorodas, jausmų empiriką, kurios svorio cent- 
ras glūdi didžiuosiuose žmogaus blogio simboliuose. Jo 

„Symbol daje do myšlenia“, in Paul Ricoeur, Egzystencja i hermeneutyka, 
Warszawa: Pax, 1975, p. 21. 

3 Paul Ricoeur, De VinterprĖtation: Essai sur Freud, p. 22. 

* Paul Ricoeur, „Simbolių hermeneutika ir filosofinė refleksija (I)“ šioje kny- 
goje, p. 35. 

darbas čia yra [...] atskleisti žmogaus paslaptį remiantis 
chaoso, sumaišties ir nuopuolio simboliais.“ Ši užda- 
vinį Ricoeuras formuluoja pasinaudodamas Kanto sąvo- 
ka -jis kalba apie simbolių transcendentalinę dedukciją, 
tai yra jų grindimą kaip tam tikros objektinės srities 
konstravimo galimybę: „[...] simbolį, panaudotą kaip 
priemonę aptikti ir iššifruoti žmogiškąją tikrovę, verifi- 
kuoja jo sugebėjimas iškelti, apšviesti, sutvarkyti [-..] šią 
žmogiškosios patirties sritį, šią išpažinimo sritį [...]“*. 
Taip keliant klausimą, iškyla svarbi teorinė dilema, 
apie kurią jau buvo užsiminta. Simbolių ir mitų kalba 
yra, Ricoeuro pripažinimu, filosofiniam mąstymui ne- 
perregima, neskaidri. Simbolinės išraiškos visuomet lie- 
ka daugiaprasmės, o simbolių kalba nėra nei universali, 
nei būtina. Tačiau filosofija reikalauja universalaus ra- 
cionalumo ir vienareikšmiškumo. Vis dėlto Ricoeuras 
siūlo imtis filosofinės simbolių kalbos analizės. Toks 
reikalavimas iš esmės reiškia, jog reikia peržiūrėti pačią 
filosofijos sampratą. Filosofija turi siekti ne redukuoti, 
išsemti simbolį kaip tam tikrą pozityvių prasmių nešėją, 
bet jį suprasti, simbolių kalba turi tapti filosofinio ap- 
mąstymo ikifilosofiniu pamatu. Taigi filosofavimo pra- 
džia, išeities taškas neturi būti įtvirtintas filosofinės ref- 
leksijos priemonėmis, reali apmąstymo atrama turi būti 
ikifilosofinė kalba. Kaip skelbia Ricoeuro esė, išspaus- 
dintos 1959 metais žurnale Esprit ir vėliau išplėtotos 
knygos Blogio simbolika baigiamajame skyriuje, pavadi- 
nimas - „simbolis duoda minčiai peno“ (beje, tai skolinys 


5 „Symbol daje do myślenia“ in Paul Ricoeur, Egzystencja i hermeneutyka, p. 22. 
* Paul Ricoeur, The symbolism of evil, p. 355. 

iš Kanto Sprendimo galios kritikos). Mitinė simbolinė kalba 
suteikia refleksijai pozityvią atramą, išeities tašką, kurio 
neduoda reflektyvaus cogito „smaigalys“. Sutikdama su 
tokiu išeities tašku, pasiremdama tokia plotme, filosofija 
įeina į hermeneutinį ratą, kurį sudaro žinią nešantis, 
prasmę teikiantis tekstas ir jas įsisavinanti interpretacinė 
veikla. Filosofija tampa hermeneutine filosofija. 


Blogio simbolikoje suformuluota dviprasmės kalbos sam- 
prata dominavo, galima sakyti, visoje tolesnėje Ricoeuro 
filosofijoje. Jis kreipėsi į problemų laukus, kuriuos atvė- 
rė ši samprata. Simbolio, arba dvilypės prasmės, sritį 
Ricoeuras pradėjo traktuoti daug plačiau, daugialypes 
intencijas įžvelgė ne tik mito ir simbolio kalboje, bet kiek- 
vienoje kalbinėje raiškoje. Atitinkamai subendrėjo her- 
meneutikos samprata. 

Pats Ricoeuras šį naują posūkį siejo su savo dėmesiu 
psichoanalizei. Iš tiesų pirmiausia jis atkreipė dėmesį į 
tai, kad simbolių, arba dvilypės prasmės, sritį nagrinėjo 
psichoanalizė. Ji tapo pirmąja ir vienintele aiškinimo 
disciplina, kuriai Ricoeuras skyrė sistemingą veikalą: 
1965 metais pasirodė jo knyga Apie interpretaciją. Esė apie 
Freudą. Jau Freudo veikalo pavadinimas Sapnų aiškinimas 
(Traumdeutung) nurodo į hermeneutinę procedūrą - au- 
torius apibūdina ją kaip vertimą iš nesuprantamos sapno 
kalbos į suprantamą analizės kalbą. Šalia mitikos pasi- 
rodo kitos dvilypės prasmės sritys - onirika ir poetinė 
kūryba, kurią detaliai analizuoti Ricoeuras ėmėsi kiek 
vėliau. Visais šiais atvejais simbolio problematika, gali- 
ma sakyti, sutampa su kalbos problematika. „Nėra sim- 
bolikos iki kalbančio žmogaus, net jei simbolių galia yra 

įsišaknijusi giliau, kosmoso išraiškingume, geismo nore 
pasakyti [vouloir-dire], subjekto vaizduotės įvairovėje. 
Bet kosmosas, geismas, įsivaizduojamybė [l'imaginaire] 
visuomet gauna žodį kalboje.“ 

Savo ruožtu kalba imama suvokti kaip pagrindinė 
dabartinės filosofijos problema. Tiesa, vėliau, 1973 me- 
tais, Teksaso krikščioniškajame universitete skaitytame 
paskaitų cikle, pavadintame Interpretacijos teorija, Rico- 
euras padarė kai kurias išlygas: „Prieš kelerius metus 
hermeneutikos uždavinį aš visų pirma siejau su kelių 
reikšmės sluoksnių iššifravimu metaforinėje ir simbo- 
linėje kalboje. Tačiau šiandien man atrodo, kad meta- 
forinė ir simbolinė kalba nėra bendrosios hermeneutikos 
teorijos paradigma.“* Hermeneutikos kaip simbolių in- 
terpretavimo aptarimas jam dabar atrodė per siauras. 
Dabar Ricoeuras mano, kad reikia aprėpti visą diskurso 
problematiką, be kita ko, raštą ir literatūros kūrinį. Nuo 
mąstymo įtarpinimo per simbolius Ricoeuras eina prie 
jo įtarpinimo per tekstus. Savo paskaitų pagrindu pa- 
rengtų keturių esė uždavinį Ricoeuras apibūdina kaip 
„laipsnišką artėjimą prie vienintelės problemos spren- 
dimo - kalbos supratimo tame lygmenyje, kuriame gims- 
ta eilėraščiai, pasakojimai bei esė — tiek literatūriniai, tiek 
filosofiniai”? . 

Plačiau imant, su teksto hermeneutika tam tikra pras- 
me grįžtama prie labai tradicinio hermeneutikos objekto. 
„Ankstesniuose savo darbuose, ypač Blogio simbolikoje 


7 Paul Ricoeur, De l'interprétation: Essai sur Freud, p. 25. 

* Paul Ricoeur, Interpretacijos teorija. Diskursas ir reikšmės perteklius, vertė Rasa 
Kalinauskaitė, Gintautė Lidžiuvienė, Vilnius: Baltos lankos, 2000, p. 91-92. 

* Ibid., p. 9. 

bei Freudas ir filosofija [knygos Apie interpretaciją. Esė apie 
Freudą angliško vertimo pavadinimas. - A.S.], hermeneu- 
tikos apibrėžtį tiesiogiai grindžiau objektu, kuris atrodė 
esąs ir plačiausias, ir kartu apibrėžčiausias - turiu ome- 
nyje simbolį. Patį simbolį apibrėžiau kaip dvilypę reikš- 
me turinčią semantine struktūrą. Šiandien nebesu toks 
tikras, kad galima taip tiesiogiai spręsti problemas neat- 
sižvelgus į kalbinius argumentus.“*? Jo vėlesnės išlygos 
tiesiogiai liečia simbolio ir metaforos, kurią Ricoeuras 
nagrinėjo, santykius, - pastarųjų supratimą jis dabar 
siekė peržiūrėti. Jo darbuose individualios metaforos 
stoja greta tradicinių kultūrų simbolių.*! 

Tos išlygos kaupia ir jo posūkio į struktūralistinę dis- 
kurso analizę patirtį. Savo intelektualinės autobiogra- 
fijos bandyme Ricoeuras rašo: „Priėmimas, platesnis ne- 
gu struktūrinė analizė, reikalavo „objektyviai“ traktuoti 
visas kalbos sistemas anapus simbolių savitumo.“*? Juo- 
lab įdomu, kad simbolis šiame kontekste Ricoeurui svar- 
bus tuo, jog tai „nėra grynai semantinė struktūra“*, ji 
nurodo į ontologinius filosofavimo akiračius, kuriuos 
nagrinėsime toliau. 

Bet ir vėliau jis teigdavo, kad hermeneutika yra sim- 
bolių interpretavimas, arba jų dvilypės prasmės dešifra- 
vimas.* Šiaip ar taip, daugialypė prasmė sudaro ypatin- 
*® Paul Ricoeur, Interpretacijos teorija. Diskursas ir reikšmės perteklius, vertė Rasa 
Kalinauskaitė, Gintautė Lidžiuvienė, Vilnius: Baltos lankos, 2000, p. 59-60. 

“ Žr. Paul Ricoeur, „De l'interprétation“, in Du texte à l'action. Essais d'hermė- 
neutigue II, Paris: Seuil, 1986, p. 29-30. 

* Paul Ricoeur, Réflexion faite. Autobiographie intellectuelle, Paris: Éditions Es- 
prit, 1995, p. 34. 

“ Paul Ricoeur, Interpretacijos teorija. Diskursas ir reikšmės perteklius, p. 59. 


“u Žr. „De l'interprétation“, in Paul Ricoeur, Du texte à l'action. Essais d'her- 
méneutique II, p. 30. 

gą prasmingų išraiškų matmenį. Prasmės daugialypumu 
remiasi tai, ką Ricoeuras vadina prasmės pertekliumi, 
būdingu kalbai ir keliančiu taipogi daugialypį uždavinį 
aiškinti, kitais žodžiais tariant, keliančiu hermeneutinį 
uždavinį. „Sakyčiau, kad simbolių esama ten, kur kal- 
binė išraiška savo dvilype ar daugialype prasme atitinka 
interpretavimo darbą. Šį darbą skatina dirbti intencinė 
struktūra, kurią sudaro ne prasmės santykis su daiktu, o pras- 
mės architektūra, prasmės santykis su prasme, antrosios pras- 
mės santykis su pirmąja, nesvarbu, ar tai būtų, ar nebūtų 
analogijos santykis, ar pirmoji prasmė nuslėptų ar atvertų 
antrąją.“*? Simboliai yra kalbinės išraiškos, turinčios dvi- 
lypę prasmę ir reikalaujančios interpretavimo, prasmės 
dešifravimo. Savo ruožtu interpretavimą Ricoeuras pa- 
vadino „dvilypės prasmės mąstymu“ ** Simbolis esmiš- 
kai reikalauja interpretacijos: „[...] kur vienas sapnuoja, 
pranašauja ar kuria poeziją, atsiranda antrasis, kad inter- 
pretuotų; interpretacija yra organiška simboliniam mąs- 
tymui ir dvilypei jo prasmei“**. 

Savo laiku Ricoeuras pradėjo domėtis mitais ne mito- 
logo ar religijotyrininko intereso skatinamas. Jo interesas 
buvo filosofinis —- sučiuopti tam tikros patirties apra- 
šymą, kuris galėtų tapti filosofinio apmąstymo pagrin- 
du. Jis pasirinko ypatingą patirtį - blogio patirtį. Bet 
kreipimosi į tokią patirtį būdas turėjo daug bendresnę 
reikšmę Ricoeuro filosofijos plėtrai: artikuliavo jo būsi- 
mųjų apmąstymų kryptis ir plotmes. Mitų kalbos trak- 
tavimas kaip tam tikros patirties išraiškos plotmės ta- 
po pavyzdžiu tolesnei Ricoeuro hermeneutikos plėtrai. 
* Paul Ricoeur, De l'interprétation. Essai sur Freud, p. 26-27. 


* Ibid. p. 18. 
vo Ibid., p. 27. 


xlvi ARŪNAS SVERDIOLAS 


Kalba atlieka įtarpinimo funkciją. Patirtis, pasak jo, vi- 
suomet įgyja kalbinę išraišką, savo ruožtu reikalaujančią 
interpretacijos. Be to, ta kalba ypatinga, ji esmiškai dau- 
giaprasmė. Ricoeuras tai vadina kalbos pilnatve. 

Simbolinės, dviprasmės išraiškos - būtent toks vienu 
metu buvo Ricoeuro hermeneutikos objektas. Vėliau jam 
parūpo alegorija, metafora, pasąmonės raiška. Atitinka- 
mai keitėsi ir hermeneutikos samprata. Vėliau Ricoeuras 
performulavo uždavinį, kalbėjo nebe apie simbolio, o 
apie teksto ar rašto hermeneutiką, iš esmės grįždamas 
prie labai tradicinės hermeneutikos objekto sampratos. 
Dvi svarbiausios tokių apmąstymų kryptys išryškėjo jau 
blogio patirties apmąstymo pabaigoje - čia Ricoeuras 
trumpai nusakė refleksijos sampratos transformavimo 
ir ontologijos transformavimo programas, kurias vyk- 
dant kaupėsi vis daugiau konkrečių analizių. 


Hermeneutinė refleksija 


Žiūrint retrospektyviai, Ricoeuro filosofijos kreipimosi 
į mitus programa įsirašo į platesnį kontekstą jo mėgi- 
nimų nusakyti savitą - hermeneutinę - refleksiją, o žiū- 
rint istoriškai — ruošia tą platesnį kontekstą tematiškai ir 
metodologiškai. Francoise Dastur netgi apibūdina anks- 
tyviausią Ricoeuro mąstymo etapą dar iki fenomeno- 
logijos ir net iki Gabrielio Marcelio bei Karlo Jasperso 
įtakų kaip reflektyvinę filosofiją.** Ricoeuras pats mini 


* Francoise Dastur, „De la phénoménologie transcendentale a la phėnomė- 
nologie hermėneutigue“ in Jean Greisch, Richard Kearney, red., Paul Ricoeur. Les 
métamorphoses de la raison herméneutique, Paris: Les éditions du cerf, 1991, p. 37. 

gimnazijoje ir universitete patyręs prancūzų reflekty- 
vinės filosofijos tradicijos, kylančios iš vokiečių neokan- 
tininkų, įtaką.” Hermeneutiką Ricoeuras taip pat siejo 
su reflektyvinės filosofijos projektu, apibūdino ją kaip 
savitą šio projekto įgyvendinimo būdą, kalbėjo apie „|... ] 
hermeneutinės problemos implantavimą į refleksijos ju- 
dėjimą“” . Pristatydamas savo filosofiją anglosaksų pub- 
likai, Ricoeuras pasirinko savotišką, tačiau, matyt, neiš- 
vengiamą būdą: pirmiausia aptarė filosofinę tradiciją, 
kuriai jis priklausė ir kurią trumpai nusakė būtent kaip 
reflektyvinės filosofijos tradiciją, o jos fone aptarė savo 
tyrimų kryptį ir uždavinius.” 

Kaip jau minėta, kreipdamasis į blogio patirtį išreiš- 
kiančius mitus, Ricoeuras sąmoningai apsiribojo tais, 
kurie sudarojo paties baigtinę atmintį. Taip pat grindžia- 
mas ir filosofinis mitų svarstymas: „tiktai mano dvily- 
pei —biblinei ir graikiškai — kultūrai spaudžiant jaučiausi 
priverstas įterpti į reflektyvinę filosofiją [...] interpre- 
taciją simbolių [...], kuriuose įžvelgiau pirmąjį netie- 
sioginių blogio suvokimo išraiškų sluoksnį [-..]“?2. Iš tų 
pačių kultūrų buvo paimti ir mitai, be to, jie buvo su- 
dėlioti į dinaminę perspektyvą atsižvelgiant į jų svarbą 
Vakarų kultūrai. „Priimdamas simbolių ir mitų tarpi- 
ninkavimą, savęs supratimas įterpia į refleksiją kultūros 
istorijos klodą.“?* 

Kodėl dabarties filosofija, - klausia Ricoeuras, - turi 
kreiptis į mitą? Anotjo, sukant mito link, „[...] mėginama 


* Žr. Paul Ricoeur, Réflexion faite. Autobiographie intellectuelle, p. 15. 

œ Paul Ricoeur, De l'interprétation. Essai sur Freud, p. 54. 

5 Žr. „De l'interprétation“, in Paul Ricoeur, Du texte à l'action. Essais d hermė- 
neutigue II, Paris: Seuil, 1986, p. 25. 

“ Paul Ricoeur, Réflexion faite. Autobiographie intellectuelle, p. 30-31. 

` Ibid., p. 32. 

išvengti sunkumų, kuriuos filosofijai sudaro išeities taš- 
ko problema'““*. Filosofijos išeities taško problema, apie 
kurią kalba Ricoeuras, aštriai iškilo naujaisiais laikais. 
Klasikinį pavidalą ji įgijo Descartes'o filosofijoje. Kaip 
žinoma, ieškodamas radikalaus filosofijos pagrindimo, 
Descartes'as priėjo išvadą, kad toks išeities taškas yra 
teiginys, kuriuo nebeįmanoma suabejoti: cogito ergo sum, 
„Mąstau - taigi esu“. Filosofuojančio subjekto refleksijos 
akte jo mąstymas tapatus jo būčiai. Kitaip sakant, tam 
tikru pamatiniu refleksijos, arba sąmonės atsigręžimo į 
save pačią, aktu įtvirtinama mąstymo ir būties tapatybė. 
Savimonė paskelbiama ir laikoma filosofinės analizės 
išeities tašku. 

Vienu iš svarbiausių XX amžiaus filosofijos bruožų 
tampa kaip tik pasipriešinimas vyraujančiai naujųjų lai- 
kų filosofijos tendencijai laikyti savimonę filosofinės 
analizės išeities tašku. Descartes'o radikalus tyrinėjimas 
rėmėsi prielaida, kad sąmonė gali būti betarpiškai duo- 
ta filosofiškai reflektuojančiam subjektui ypatingame 
refleksijos akte. Ši prielaida buvo daugelio kritikuojama 
kaip naujųjų laikų filosofijos subjektyvizmo apraiška. 
Nagrinėdamas savimonę, Descartes'as siekė rasti abso- 
liučiai akivaizdų mąstymo išeities tašką, kuris neberei- 
kalautų jokių prielaidų. Tačiau, anot Heideggerio, „aiš- 
kinimas niekuomet nebūna ko nors mums iš anksto 
duoto [Vorgegebene] suvokimas be prielaidų“ . Jau api- 
brėžimas to, kas yra akivaizdu, remiasi nepastebėtomis 


* Paul Ricoeur, „Simbolių hermeneutika ir filosofinė refleksija (1)“ šioje kny- 
goje, p. 30. 

5 Martin Heidegger, Sein und Zeit, Tübingen: Max Niemeyer Verlag, 1984, 
p. 150. 

prielaidomis, slypinčiomis tariamai be prielaidų vei- 
kiančio mąstytojo konstrukcijoje. Tokiomis prielaidomis 
remiamės ir tuomet, kai siekiame pažinti save pačius. 
Kaip tik todėl metodinio mąstymo, prasidedančio bet 
kokias prielaidas atmetančia radikalia abejone, idėjai 
Heideggeris priešpriešino būties pirmapradžio supran- 
tamumo, išplaukiančio iš paties žmogaus buvimo pa- 
saulyje, idėją. Klausdamas apie būtį, žmogus randa sa- 
ve jau tam tikru būdu būtį suprantantį, artikuliuojantį. 
Šio ankstesniojo supratimo neimanoma panaikinti su 
jokios metodinės procedūros, taip pat ir metodinės abe- 
jonės, pagalba. Bet Heideggeris teigia, kad išankstinio 
supratimo, arba prietaro (Vorurteil), kaip vėliau pasakė 
Hansas Georgas Gadameris, anaiptol nereikia panai- 
kinti. Priešingai — išankstinis supratimas yra bet kokio 
pažintinio veiksmo, taip pat ir savęs pažinimo, prie- 
laida. Filosofo uždavinys svarstant supratimo pagrin- 
dus - ne pašalinti šią prielaidą (kaip ir bet kurias kitas 
prielaidas) su metodinės abejonės pagalba, o tam tikru 
būdu ją iškelti, apmąstyti. 

Šitaip iš pagrindų keičiasi pati refleksijos samprata: 
tai ne atsigręžimas į save ypatingu aktu, kai aš yra duotas 
sau pačiam, o mąstymo prielaidų aiškinimas, judėjimas 
atgal link jau buvusių ir esamų prielaidų. Atsisukdamas 
į save patį, mąstymas aptinka ir aiškina savo jau pada- 
rytas prielaidas. Naujųjų laikų filosofijos mąstymo be 
prielaidų idėjai XX amžiuje priešpriešinama savo prie- 
laidas suvokiančio ir jas apmąstančio mąstymo idėja. Są- 
monės duotis pačiai sau, kuri naujųjų laikų racionalis- 
tinei filosofijai buvo tvirtas ir neproblemiškas filosofinio 
mąstymo atramos taškas, jo nepajudinamas pagrindas, 

XX amžiaus filosofijoje suvokiamas kaip problema. Šią 
problemą mėginama spręsti įvairiais būdais. 

Hermeneutinė filosofija reikalauja pagrindinį raciona- 
listinės filosofijos instrumentą - intelektualinę įžvalgą - 
pakeisti interpretacija. Refleksija, pasak hermeneutinės 
filosofijos atstovų, turi tapti hermeneutine refleksija, ar- 
ba, kitaip sakant, - filosofija turi tapti hermeneutine. 
Patirtis, kurią čia siekiama apmąstyti, yra ta, kad sąmonė 
pati sau nėra duota tiesiogiai, kad ją galima suprasti tik 
per daugiau ar mažiau pastovias jos pačios veiklos iš- 
raiškas. Sąmonės tiesioginės duoties sau pačiai sampra- 
tai priešpriešinama sąmonės gyvenimo interpretavimo 
samprata. Hermeneutinė refleksija turi įsisąmoninti rea- 
liai jau vykstantį, visuomet jau užtinkamą realų daly- 
vavimą Žmonėms bendrame prasmių pasaulyje. 

Kokiu būdu galima apčiuopti šį realų sąmonės gyve- 
nimą, jos įterpti į prasmių visumą - hermeneutinės filo- 
sofijos atstovai atsako skirtingai. Wilhelmas Dilthey'us, 
kuris vadinamas gyvenimo hermeneutikos projekto au- 
toriumi ir kurio idėjos, vienaip ar kitaip transformuotos, 
gyvos kiekvieno dabarties hermeneutinės filosofijos at- 
stovo svarstymuose, siejo jį su gyvenimo išraiškų aiški- 
nimu arba istorinio kito supratimu. Save galima pažinti 
ne introspekcijos būdu, bet per istorinį kitą, lyginant save 
su juo ir matuojant nuotolį, kuris mane nuo jo skiria. 
Savo ruožtu kitą, pasak Dilthey 'aus, galima pažinti ypa- 
tingu būdu įsigyvenant į jo epochos kultūrą. 

Vėlesnė hermeneutinė filosofija kritikavo Dilthey'aus 
gyvenimo ir supratimo sampratų psichologizmą. Hei- 
deggeris teigė, kad Dilthey 'us, teisingai laikydamas gy- 
venimą pagrindu, kuriuo turi remtis filosofija, vis dėlto 

nekėlė, ojuolab nesprendė klausimo apie gyvenimo būtį, 
neapmąstė paties gyvenimo ontologinio statuso. Būtyje 
ir laike Heideggeris mėgino tai padaryti - skleisti pama- 
tinę ontologiją, aprašydamas žmogiškąją būtį - štai-būtį. 
Supratimas, kuriuo remiasi bet kokia reflektyvinė veikla, 
Heideggeriui yra ypatinga pačios žmogiškosios būties 
atmaina. Šis Heideggerio žingsnis davė stiprų postūmį 
tolesnei hermeneutinės filosofijos raidai, kuri vyko gana 
skirtingomis kryptimis. 

Taigi hermeneutinė filosofija iškelia uždavinį įveikti 
vadinamąjį naujųjų laikų filosofijos subjektiškumą, arba 
mąstymo rėmimą subjektyviu tikrumu. Natūralu, kad 
Ricoeuras, taip pat kėlęs ir mėginęs spręsti šį uždavinį, 
kreipėsi į filosofiją, kuriai supratimas yra pagrindinė 
filosofavimo tema, apie kurią klostosi visos kitos. Jis 
pradėjo svarstyti Wilhelmo Dilthey 'aus, Martino Hei- 
deggerio, Hanso Georgo Gadamerio ir kai kurių kitų 
idėjas. Daugelio Ricoeuro konkrečių tyrimų akiračiu ta- 
po hermeneutinė filosofija. 

Pasak jo, „[...] fenomenologija, o juolab hermeneutika 
įgyvendina ir kartu radikaliai transformuoja reflekty- 
vinės filosofijos programą“**.. Šį dvilypį santykį - tęsimą 
ir kartu transformavimą — Ricoeuras aptinka jau Hus- 
serlio fenomenologijoje. Transcendentalinio eg0 sampra- 
ta tęsia Descartes'o cogito liniją: fenomenų laukas laiko- 
mas imanencijos ir neabejotinumo sritimi. Bet kitas toks 
pat esminis fenomenologijos momentas yra intenciona- 
lumas: sąmonė visuomet yra ko nors sąmonė (suvokimas 


% „De l'interprétation“, in Paul Ricoeur, Du texte à l'action. Essais d'hermé- 
neutigue II, p. 25-26. 

yra ko nors suvokimas), ji turi vadinamąjį noeminį polių. 
Tad konstitucinis sąmonės darbas nukreiptas į dalykines 
sritis ir yra nepabaigiamas. 

Ricoeuras mano, kad šitai ypač raišku vėlyvajame Hus- 
serlio darbo etape: „Lebenswelt niekad nėra duotas, o vi- 
suomet presuponuojamas. Tai fenomenologijos praras- 
tas rojus.“*? Kaip tik šį momentą plėtoja hermeneutika, 
skleisdama gyvenamo pasaulio temą. Būtent taip Ri- 
coeuras traktuoja Heideggerio štai-būties struktūros — 
supratimo - analizę. Svarbiausia Ricoeuro išvada, na- 
grinėjant šį fenomenologijos posūkį ir kalbant apie 
refleksiją, yra: „[...] nėra savęs supratimo, kuris nebūtų 
tarpininkaujamas ženklų, simbolių ir tekstų: savęs su- 
pratimas galiausiai sutampa su šių jungiamųjų grandžių 
interpretavimu“**. 


Dilthey'aus ir Heideggerio pradėtą refleksijos sampratos 
hermeneutinę kritiką Ricoeuras tęsia bent keliose plot- 
mėse. Bet jis mėgina savaip, kitomis priemonėmis spręsti 
Heideggerio iškeltą uždavinį įveikti iliuziją, neva sąmo- 
nė yra duota sau pačiai. Vienas iš savitų jo posūkio nuo 
egzistencinio prie hermeneutinio filosofavimo momentų 
yra kaip tik tai, kad jis savaip supranta tinkamo savi- 
monės eksplikavimo priemones. Taigi, kaip Ricoeuras 
siūlo apmąstyti realias refleksijos galimybes? 
Pirmiausia Ricoeuras kritikuoja tai, ką jis vadina de- 
kartiškosios savimonės tuštumu. Jis sutinka, kad Des- 
cartes'o cogito ergo sum, mąstymo ir būties tapatybės tei- 


v Ibid., p. 27. 
s Ibid., p. 29. 


PAULIO RICOEURO UŽUOLANKOS liii 


gimas yra nenuneigiamas, o sykiu laiko jį tuščiu dalyku 
arba minties akligatviu. Aš savisteigtis - nepakankamas 
refleksijos apibūdinimas. Dekartiškojo cogito savęs tik- 
rumu negali remtis joks realus savęs pažinimas. „Esu, 
mąstau, man egzistuoti - reiškia mąstyti, egzistuoju tiek, 
kiek mąstau. Bet ši tiesa - tuščia, ji yra kaip pirmas žings- 
nis, po kurio negali sekti joks kitas tol, kol ego, kuris slypi 
ego cogito, vėl nesučiuopia savęs savo objektų, savo kū- 
rinių, pagaliau - savo veiksmų veidrodyje.“*? 
Pastebėtina, kad veidrodis yra kaip tik refleksijos me- 
tafora: veidrodyje galima pamatyti save. Šiaip jau mes 
suvokiame save kaip esančius čia. Čia ir yra ta vieta, kur 
esame mes. Veidrodis, juolab videotechnika, leidžiantys 
pamatyti save ne čia, o ten, yra savotiški refleksijos pagal- 
bininkai. Ricoeuras sako, kad tokia refleksijos priemone 
gali tapti, o gal netgi visuomet yra mūsų dėmesio objek- 
tai, veiksmai ir kūriniai: visuose juose galima sučiuopti 
save. Refleksija nėra įžvalga, nes pati savaime ji neturi 
jokio turinio. Bet kaip tik todėl refleksija negali remtis 
abstrakčia dekartiško tipo savimone, ji turi kreiptis į 
turiningas sritis. Kitaip sakant, aš refleksija pati savaime 
„akla“ Kanto nurodyta prasme, o kad ji „praregėtų ', ją 
turi įtarpinti ypatinga duotis - gyvenimo išraiškos. Tai 
atitikmuo juslinės duoties, be kurios, pasak Kanto, inte- 
lektas aklas. Hermeneutinė filosofija siekia apmąstyti tą 
faktą, kad save visų pirma pažįstame realiai dalyvau- 
dami nuolatiniame prasmės tapsmo procese (ar tai būtų 
mitas, gyvenimas, kultūra ar kalba). Hermeneutinė ref- 
leksija kaip tik ir turi įsisąmoninti, apmąstyti jau realiai 


* Paul Ricoeur, „Egzistencija ir hermeneutika“ šioje knygoje, p. 20. 

vykstantį ir aptinkamą dalyvavimą įvairiuose prasmės 
tapsmo kloduose. Ricoeuras vadina hermeneutinę ref- 
leksiją konkrečia, priešindamas ją abstrakčiai, „betarpiš- 
kai“ refleksijai, kurios provaizdis naujųjų laikų filoso- 
fijoje yra Descartes'o išplėtotas radikalios abejonės ir 
įžvalgos metodas. Descartes'o filosofija rėmėsi įsitiki- 
nimu, kad sąmonė gali būti duota pati sau tiesiogiai ir 
gali neribotai save tirti remdamasi akivaizdžiomis pirmi- 
nėmis įžvalgomis. Hermeneutinė sąmonės samprata, 
priešingai, remiasi įsitikinimu, kad sąmonė nebūna tie- 
siogiai duota, kad ją galima pasiekti tik aplinkiniu keliu, 
kad ji gali būti atskleista interpretuojant. Taigi filosofija 
turi pereiti nuo sąmonės betarpiškumo prie jos tarpiš- 
kumo. Ricoeuro tikslas — išplėtoti netiesioginės reflek- 
sijos sampratą. Filosofinė refleksija turi tapti hermeneu- 
tine. Egzistencija gali būti sučiuopta ne tiesiogiai, o tik 
per ženklus, per kalbą. 

Bet Ricoeuras siūlo kitas, negu Heideggerio, priemo- 
nes sučiuopti šį realų dalyvavimą, kurio ikipredikatyvių 
struktūrų apmąstymo uždavinys laikomas alternatyva 
klasikinės naujųjų laikų filosofijos įžvalgai. Jis nagrinėja 
supratimą ne kaip Žmogaus būties pasaulyje būdą, apra- 
šomą faktiškumo hermeneutikos priemonėmis, bet kaip 
kultūros pavidaluose užfiksuotą ir jas interpretuojant 
aktualizuojamą supratimą. Sutikdamas su naujųjų laikų 
filosofijos subjektiškumo kritika, Ricoeuras siūlo savas 
priemones jam įveikti. Kaip tik šias priemones Ricoeuras 
vadina reflektyvinės filosofijos keliu, turėdamas ome- 
nyje ypatingą -hermeneutinę - refleksiją. Anot Ricoeuro, 
aš „[...] neduoda nei psichologinis akivaizdumas, nei 
intelektinė įžvalga, nei mistinis regėjimas. Reflektyvinė 

filosofija yra betarpiškumo filosofijos priešybė. Pirmoji 
tiesa — aš esu, aš mąstau - lieka tokia pat abstrakti ir tuščia, 
kaip ir nenugalima. Aš turi būti „tarpininkaujamas“ 
vaizdinių, veiksmų, veikalų, institucijų, paminklų, kurie 
ji objektyvuoja, — ego turi save pamesti ir atrasti savo 
objektuose plačiausia šio žodžio prasme.““? Tiesiogiai 
priešindamas Descartes'ui Dilthey 'ų jis teigia, kad „ref- 
leksija — tai akla intuicija, jeigu jai netarpininkauja tai, 
ką Dilthey 'us vadino išraiškomis, kuriomis objektyvuo- 
jasi gyvenimas““!. Apmąstymas gali pasiekti tikrąjį ir 
turiningą cogito tik aplinkiniu -aš gyvenimo dokumentų 
dešifravimo - keliu. 

Tai aplinkinis kelias, kuriuo einama užklausiant Des- 
cartes'o cogito skaidrumą ir apodiktiškumą. Subjektas pa- 
Žįsta save ne tiesiogiai, o tik per ženklus, slypinčius kul- 
tūrų suformuotoje jo atmintyje ir vaizduotėje. Šis cogito 
neskaidrumas apima visą subjekto intencionalumą. 

Ricoeuras reikalauja radikaliai peržiūrėti refleksijos 
supratimą. „Tokia yra giliausia mūsų problemos šaknis: 
ji glūdi egzistavimo veiksmo ir ženklų, kuriuos išsklei- 
džiame savo kūriniuose, pirmapradžiame sąryšyje. Ref- 
leksija turi tapti interpretacija, nes aš negaliu apčiuopti 
šio egzistavimo akto kitaip, o tik per šiuos pasklidusius 
pasaulyje ženklus.“*? Realų - gyvenantį ir veikiantį aš, 
anot Ricoeuro, galima prieiti tik aplinkiniu keliu - inter- 
pretuojant gyvenimo dokumentus, kuriuose užfiksuo- 
ta jo egzistencija. Formuluodamas aktualų filosofinio 


€&€ Paul Ricoeur, De l'interprétation. Essai sur Freud, p. 51. 

* Paul Ricoeur, „Simbolių hermeneutika ir filosofinė refleksija (I)“ šioje kny- 
goje, p. 20. 

& Paul Ricoeur, De l'interprétation. Essai sur Freud, p. 54. 

mąstymo uždavinį, Ricoeuras polemiškai teigia: „Ref- 
leksija yra mūsų pastangos egzistuoti ir mūsų troškimo 
būti įsisavinimas per kūrinius, kurie liudija šią pastangą 
ir šį troškimą.“** 


Kitas dalykas, dėl kurio savimonės tematika, pasak Ri- 
coeuro, turi būti visai kitaip nagrinėjama, yra dekar- 
tiškosios savimonės iliuziškumas. Sąmonės duotis sau 
pačiai yra iliuzija, kurią reikia demaskuoti. Ši kritika 
nukreipta ne tik ir veikiausiai ne tiek į Descartes'ą, kiek 
į klasikinę fenomenologiją, tiksliau sakant - į „dekar- 
tišką“ Husserlio transcendentalinio subjekto idėją. Her- 
meneutinės filosofijos pradininkas Dilthey'us taip pat 
pabrėžė tą faktą, kad savęs negalima pažinti introspek- 
tyviai. Ricoeuras, galima sakyti, dar griežčiau kelia Dilt- 
hey'aus klausimą - pažinti save introspektyviai ne tik 
„Sunku“, bet tiesiog neįmanoma, nes „betarpiška savi- 
monė“, sąmonės skaidrumas ir duotis sau pačiai tėra tik 
iliuzija. 

Kreipdamasis į filosofijos istoriją, tokią kritiką ir tokį 
demaskavimą Ricoeuras įžvelgia teorinio mąstymo prie- 
laidų paieškose: Karlo Marxo - ekonominiame interese, 
Friedricho Nietzschės - valioje galiai ir Sigmundo Freu- 
do - geismo iškraipymo mechanizmuose. Kartais tarp 
demaskavimo klasikų jis įterpia ir Ludwigą Feuerbachą. 
Sumuodamas šių demaskavimų rezultatus, Ricoeuras 
teigia, kad „[...] sąmonės teksto egzegezė visų pirma su- 
siduria su melagingos sąmonės „neteisingomis interpre- 


& Paul Ricoeur, „Simbolių hermeneutika ir filosofinė refleksija (I)“ šioje kny- 
goje, p. 21. 

tacijomis“““*. Reikia atmesti nepagrįstą sąmonės preten- 
ziją būti pasaulio prasmių šaltiniu. 

Čia filosofinė hermeneutika gali bendradarbiauti su 
demaskuojančiomis interpretacijomis. Ricoeuras pripa- 
Žįsta įvairius sąmonės duoties sau pačiai demaskavimo 
būdus. Ypatingą dėmesį jis skyrė Freudui, paskirdamas 
ištisą knygą psichoanalizės kaip tam tikro sąmonės aiš- 
kinimo, tam tikros hermeneutikos analizei. Jis nuodug- 
niai perskaitė Freudo veikalus, kuriuose buvo plėtojama 
kitokia, tam tikra prasme net priešinga, negu jo prak- 
tikuota anksčiau, būtent redukcinė hermeneutika. Freu- 
dą Ricoeuras nagrinėjo kaip filosofą, kultūros pagrindų 
mąstytoją. Ne visai aišku, kodėl jis neįtraukė į savo svars- 
tymus Jacgues'o Lacano idėjų, juolab kad lankė garsiuo- 
sius jo seminarus ir gilinosi į lakaniškąjį psichoanalizės 
variantą. 

Aptardamas filosofinę Freudo darbo prasmę Ricoeu- 
ras teigia, kad psichoanalizė atlieka savotišką atvirkščią 
epochė — demaskuoja sąmonės pretenzijas ir iliuzijas. 
Pasirodo, kad ego — tik viena vidujybės instancija, kuri 
negali būti tapatinama su asmeniu. Asmuo yra ne tik 
ego, bet ir anonimiškas bei bevardis id ir super-ego. Apti- 
kus šį mūsų anonimiškumo rezervuarą, reikia atsižvelgti 
į šį atradimą savižinos vyksme. Freudui demaskavus 
iškraipymo ir kitus mechanizmus, paprasta aš tapatybė 
darosi nebegalima, nes aiškiai pasirodo, kad tai tėra tik 
kaukė, po kuria slepiasi anonimiškas ir neišnaikinamas 
id intencionalumas. Psichoanalitinis sąmonės iliuzijų de- 
maskavimas keičia visą jos tyrimo strategiją. Ricoeuras 


* Ibid. 

pripažino Freudo studijų reikšmę savo interpretacijų 
konflikto sampratai. Kaip tik dėl jų „man pasirodė, kad 
besivaržančių tarpusavyje interpretacijų lygių teisių pri- 
pažinimas sudaro tikros refleksijos deontologijos ir filo- 
sofinės spekuliacijos dalį“*?. 

Kodėl būtent XIX-XX amžių kritika išjudino naujųjų 
laikų filosofijos pamatus, iškėlė jos išeities taško iliu- 
ziškumą? Kur glūdi šių demaskuojančių interpretacijų 
kritinės energijos šaltinis? Ricoeuras šios problemos teo- 
riškai neformuluoja ir nesprendžia, tačiau jo argumen- 
tacijoje galima įžiūrėti kad ir metaforiškai reiškiamą su- 
pratimą, kodėl ši kritika tokia veiksminga. Priežastis — 
dabarčiai būdinga intensyvi susvetimėjimo patirtis. 

Tačiau dėmesys demaskuojančioms interpretacijoms ir 
jų reikšmės pripažinimas anaiptol nereiškia, kad Ricoeu- 
ras reikalauja apskritai atsisakyti savimonės ir refleksijos. 
Pasak jo, ta pati priežastis pažadina tiek kritiką, tiek pa- 
stangas įveikti šios kritikos tuštumą, jos negatyvizmą. 
Freudo darbas, pasak Ricoeuro, turi būti suprastas anaip- 
tol ne kaip galutinis rezultatas, o kaip vienas iš refleksijos 
etapų. Tai, kas „atimta“, turi būti „atstatyta“. Turi būti 
iškeltas aikštėn sąmonės veikloje glūdintis geismas būti, 
pastanga. Tai sum iš cogito, ergo sum, arba Leibnizo vadi- 
namasis „apetitas“. Refleksija nebūtinai turi būti tiesio- 
ginė, ji gali būti susigrąžinimas to, kas prarasta. „Pastanga 
ir geismas — dvi aš teigimo pusės pirmojoje tiesoje — aš 
esu.“** Ricoeuras paaiškina, kad demaskuojanti interpre- 
tacija neigia ne sąmonę, ojos narcisizmą, tai yra pretenziją 
į savaiminę savižiną. 


Paul Ricoeur, Rėflexion faite. Autobiographie intellectuelle, p. 37-38. 
“ Paul Ricoeur, De l'interprétation. Essai sur Freud, p. 53. 

Ricoeuras aptaria motyvus, skatinančius peržiūrėti 
filosofinės refleksijos sampratą, kuri tiesiogiai susijusi 
su klausimu, kaip galima tirti sąmonę. „Turiu atgauti 
tai, ką esu praradęs, padaryti „savu tai, kas yra pasidarę 
nebe mano. Darau „manu“ tai, nuo ko mane skiria erdvė 
ar laikas, išsiblaškymas ar „pramoga“ ar kažkokia kalta 
užmarštis. Įsisavinimas reiškia, kad pradinė situacija, 
kurioje prasideda refleksija, yra južmarštis'. Esu pasi- 
metęs, ,pasiklydęs' tarp objektų ir atskirtas nuo savo 
egzistavimo centro, taip pat kaip esu atskirtas nuo kitų 
ir priešiškas visiems. Kad ir kokia būtų šios „diasporos“, 
šio atskirtumo paslaptis, ji reiškia, kad pradžioje neturiu 
to, kas esu. Tiesa, kurią Fichte vadino tetiniu sprendimu, 
nustato pati save manęs nesaties dykynėje. Kaip tik dėl 
to refleksija yra uždavinys, Aufgabe, uždavinys mano 
konkrečią patirtį prilyginti steigčiai — aš esu. [...] Savęs 
steigtis - ne duotybė, o tikslas, ji ne gegeben, o aufgegeben, 
ne duota, o paliepta.“*" Tikrumoje „sąmonė yra ta tik- 
rovė, kurią mes pažįstame ne pirma, o paskiausiai. Ją 
turime pasiekti, o ne pradėti nuo jos.“** Vėliau net ir šis 
tikslas nusakomas atsargiau. „Hermeneutinė filosofija 
yra filosofija, kuri pripažįsta visus reikalavimus šios 
ilgos užuolankos ir atsisako nuo totalaus įtarpinimo, 
kurio gale refleksija iš naujo prilygtų absoliutaus sub- 
jekto skaidrumo sau intelektinei įžvalgai, svajonės.“*? 
Sąmonę demaskuojančių interpretacijų išvada, arba, kaip 


“ Paul Ricoeur, De l'interprétation. Essai sur Freud, p. 53. 

& Paul Ricoeur, „Simbolių hermeneutika ir filosofinė refleksija (II)“ šioje kny- 
goje, p. 79. 

* Paul Ricoeur, „De l'interprétation“, in Du texte à l'action. Essais d hermė- 
neutigue II, p. 32. 


Ix ARŪNAS SVERDIOLAS 


sako Ricoeuras, formulė, yra ta, kad „sąmonė - ne be- 
tarpiška, bet tarpiška, ji yra ne šaltinis, o uždavinys - 
uždavinys tapti sąmoningesniam“*?. 

Kaipgi, Ricoeuro supratimu, galima siekti „tapti są- 
moningesniam“? Kritikuodamas tai, ką jis vadina trum- 
puoju refleksijos keliu, Ricoeuras stengiasi įtvirtinti 
aplinkkelio sampratą. Ir dekartiškosios savimonės tuš- 
tumo, ir jos melagingumo svarstymai galiausiai veda 
viena kryptimi - prie savitos tarpinės ar įtarpintos, aplin- 
kiniu keliu judančios refleksijos sampratos. Konkretus 
cogito, tai yra reali gyvenanti ir veikianti savimonė, gali 
būti atskleistas tik interpretuojant gyvenimo dokumen- 
tus, kuriuose užfiksuota žmogiškoji egzistencija. 


Tačiau tai praktiškai daro įvairios humanistikos sritys ir 
kryptys, arba skirtingos hermeneutikos. Taigi, pasak Ri- 
coeuro, abstrakčią dekartišką ego refleksiją turi pakeisti 
konkreti, arba hermeneutinė, refleksija. Reikia remtis ne 
abstrakčia ir melaginga įžvalga, o konkrečiais herme- 
neutinių disciplinų rezultatais ir principais. Refleksija 
turi tapti pasaulyje pasklidusių ženklų interpretacija, o 
tai, be kita ko, reiškia, kad „[...] reflektyvioji filosofija 
turi aprėpti visų mokslų, mėginančių dešifruoti ir inter- 
pretuoti žmogaus ženklus, metodais gautus ir iš jų prie- 
laidų išplaukiančius rezultatus“/!. 

Aptarėme, kad Ricoeuras nagrinėjo religinius mitinius 
tekstus, kuriuose užfiksuota blogio patirtis. Prie blogio 
patirties jis ėjo ne tiesiogiai, fenomenologiškai aprašy- 
7 Paul Ricoeur, „Simbolių hermeneutika ir filosofinė refleksija (II)“ šioje kny- 
goje, p. 80. 

7 Ibid., p. 88. 

damas tam tikras sąmonės struktūras, o užuolanka, arba 
hermeneutiniu keliu, aiškindamas jos išraiškas tam tik- 
ruose tekstuose — blogio išpažinimo raštijoje. Nagrinė- 
jant šią raštiją, išryškėjo ypatingas jos tekstų pobūdis: 
simboliai yra esmiškai dvilypės prasmės ir dvilypės in- 
tencijos išraiškos — per raidišką, tiesioginę prasmę jie 
nurodo į kitą, paslėptą, kuri negali būti išreikšta tie- 
siogiai, antraip simbolis virsta alegorija. 

Esminis dalykas yra šios daugialypės prasmės prob- 
lematikos konfrontavimas su refleksijos problematika. 
Pasirodo, kad filosofijai siūlomas kreipimasis į simbolius 
taip pat yra ne kas kita, kaip viena iš užuolankų, vienas 
iš refleksijos uždavinio sprendimo variantų. Mitus, kaip 
minėjome, Ricoeuras vadino pirmine hermeneutika, nes 
jie savaip interpretuoja simbolius. Simbolių ir mitų ana- 
lizė turi įveikti filosofijos rėmimą savimone. Pasiremda- 
ma simboliais ir šitaip žengdama hermeneutiniu keliu, 
filosofija kokybiškai transformuoja reflektyvinę sąmo- 
nę - paverčia ją netiesiogine. 

Bet šie pamatiniai tradicijos tekstai — anaiptol ne vie- 
nintelė užuolanka, kurią, pasak Ricoeuro, turi pasirinkti 
filosofinis mąstymas. Vėlesniuose jo svarstymuose pir- 
minė hermeneutika atsistoja šalia kitų, kurias filosofija 
turi apmąstyti. Filosofija turi kreiptis ir į skirtingas teks- 
tus nagrinėjančias disciplinas, apmąstyti jų metodus ir 
išvadas. Jis iškelia uždavinį interpretuoti ir antrines her- 
meneutikas, arba filosofiškai svarstyti įvairių humanita- 
rinių mokslų metodų galimybes. Žmogų tiria ir mėgina 
suprasti psichologija, sociologija, antropologija, kalbo- 
tyra, istorija, religijotyra, kultūros istorija ir kitos dis- 
ciplinos. Visos jos naudojasi savo kalbomis, bet išversti 

jas pasidaro problemiškas dalykas. Todėl pati humanis- 
tikos vienybė pasidaro problemiška. Hermeneutika turi 
tapti šių disciplinų metodologija, apibrėždama jų kom- 
petenciją ir objektus. Aktualiausiu dabarties uždaviniu 
Ricoeuras skelbia „uždavinį grąžinti žmogaus diskurso 
vienybę“, nes ši vienybė „šiandien yra problemiška“” . 

Taip suformulavęs uždavinį, Ricoeuras kreipiasi į psi- 
choanalizės, religijos fenomenologijos, egzegezės, struk- 
tūralizmo, diskurso semiotikos metodus bei rezultatus 
ir turiningai diskutuoja su šiomis, kaip jis visas jas va- 
dina, hermeneutikomis. 

Husserlis laikė save dekartiškosios filosofijos tęsėju 
ir vieną iš savo filosofijos apybraižų pavadino Dekartiš- 
kaisiais apmąstymais. Ricoeuro hermeneutinė filosofija, 
priešingai, yra tarpiška -ji remiasi ženklų ir veikalų in- 
terpretacija. Hermeneutinė refleksija yra mūsų pačių 
svarstymas tekstų akiratyje. Remdamiesi hermeneutika, 
prarandame tariamai nepriklausomo stebėtojo poziciją 
ir atsiduriame „šalia“ mitinių ir kitokių pasakojimų kaip 
jų kreipimosi adresatai ir bendro pokalbio dalyviai, 
susiejame save su tekstais, taip pat su tekstais apie teks- 
tus - skirtingomis interpretacinėmis disciplinomis, arba 
hermeneutikomis. Kreipimasis į tekstus ir tekstus apie 
tekstus išplaukia iš pačios hermeneutinės refleksijos es- 
mės. Egzistenciją, pasak Ricoeuro, galima apčiuopti ne 
tiesiogiai, o tik einant užuolankomis, aplinkiniais ke- 
liais - per jos dviprasmiškus ir todėl visuomet skirtingų 
interpretacijų reikalaujančius ir sulaukiančius ženklus. 


"T 


'* Paul Ricoeur, De l'interprétation. Essai sur Freud, p. 14. 

Hermeneutinės ontologijos problema 


Tačiau hermeneutinė refleksija ar reflektyvinė herme- 
neutika pati savaime Ricoeurui taip pat atrodo nepakan- 
kama. Jis reikalauja, kad hermeneutinė filosofija apimtų 
ir ontologinę plotmę, kelia ir svarsto hermeneutinės on- 
tologijos problemas. 

Matėme, kad hermeneutinė filosofija siekia įveikti nau- 
jųjų laikų filosofijos subjektiškumą, filosofijos rėmimą 
subjektyvia tikrenybe ir kad Ricoeuro siūlomas filosofi- 
jos kreipimasis į simbolius ir mitus yra vienas šio užda- 
vinio sprendimo variantų. Tačiau Ricoeuras mano, kad 
simboliai ir mitai nėra tik priemonės autentiškai savi- 
monei skleisti, kad jų reikšmė filosofijai neapsiriboja 
savivokos problematika. Simbolinės kalbos analizė tu- 
rinti daug platesnį uždavinį - įveikti patį filosofijos rėmi- 
mą savimone. Ricoeuras mano, jog, „traktuodami sim- 
bolį kaip paprastą savimonės atskleidėją, atkertame jo 
ontologinę funkciją, norime manyti, kad ,pažink save“ 
yra grynai reflektyvus, tuo tarpu jis pirmiausia kreipiasi 
į kiekvieną, kviesdamas patalpinti save būtyje, graikiš- 
kais terminais - „būti išmintingam““?. 

Sekant šia nuoroda, turėtų būti transformuota ir per- 
žengta pati refleksijos problematika. „[Glaliausiai sim- 
bolis prabyla į mus kaip nuoroda į žmogaus situaciją 
būties ertmėje, kurioje Žmogus juda ir egzistuoja. Nuo 
šiol filosofo, kurį veda mitas, uždavinys bus nutraukti 
užburtą savižinos ratą, subjekto ratą, panaikinti reflek- 
sijos privilegijas, išeiti už antropologijos. Iš esmės visi 


^ Paul Ricoeur, The symbolism of evil, p. 356. 

simboliai įterpia žmogų į visumą: transcendentinę dan- 
gaus visumą, imanentinę augimo, nykimo ir atgimimo 
visumą.“ 

Formuluodamas simboliais ir mitais besiremiančio 
filosofinio mąstymo uždavinius, Ricoeuras plėtoja ne tik 
dekartiškosios filosofijos pradžios problematiką, bet ir 
„antrinio“, pokritinio naivumo kaip vienintelės šiandien 
įmanomos tikėjimo atmainos temą.“ Bet ir tai ne viskas. 
Pasak jo, „[...] simbolis kelia mintį, kad cogito yra būtyje, 
o ne atvirkščiai; taigi antrasis naivumas kartu būtų ant- 
rasis kopernikinis perversmas, nes pasirodytų, jog būtis, 
kuri save steigia cogito, atskleidžia, kad aktas, kuriuo ji 
atsiplėšia nuo visumos, vis tiek priklauso būčiai, kuri 
kreipiasi į ją su iššūkiu per kiekvieną simbolį.“ Tai, be 
kita ko, reiškia, kad simbolis yra ne tik savimonės įran- 
kis, kad jis turi dar ir ontologinę funkciją - atskleisti tam 
tikrą priklausymo būčiai profilį. „Taigi galiausiai sim- 
bolis kalba mums kaip žmogaus situacijos būties širdyje, 
kurioje jis juda, egzistuoja ir siekia, indeksas. Atitinka- 
mai filosofo, vedamo simbolių, uždavinys būtų sulau- 
žyti aš sąmonės užkerėtą uždarumą savyje, atimti savi- 
refleksijos prerogatyvą.“"" Simbolis konkrečiai parodo, 
kad cogito priklauso būčiai, o ne būtis - cogito. 

Apie simbolių kalbos filosofinį grindimą Ricoeuras 
kartais kalbėdavo kaip apie savotišką jos transcenden- 
talinę dedukciją. Tačiau, kaip matėme nagrinėdami jo 


“* „Symbol daje do myślenia“ in Paul Ricoeur, Egzystencja i hermeneutyka, p. 23. 

735 Žr. Arūnas Sverdiolas, „Katalikybė ir hermeneutinė filosofija“, in Bronius 

Kuzmickas (sud.), Katalikybės filosofinės koncepcijos, Vilnius: Mintis, 1986, p. 87- 

96; 108-113; 122-134. 

"* „Symbol daje do myślenia“ in Paul Ricoeur, Egzystencja i hermeneutyka, p. 23. 
Paul Ricoeur, The symbolism of evil, p. 356. 

santykius su Husserlio fenomenologija, transcendenta- 
linės filosofijos projektas Ricoeuro nepatenkina, jis rei- 
kalauja žengti dar vieną žingsnį filosofiškai apmąstant 
simbolius ir mitus. Pasak jo, „[...] transcendentalinę de- 
dukciją reikia įrašyti į baigtybės ir blogio ontologiją, o 
tai iškelia simbolius į egzistencinių sąvokų pakopą“. 
Šioje plotmėje simbolių ir mitų tyrimui keliamas užda- 
vinys „[-...] pradedant nuo simbolių, išskleisti egzisten- 
cijos sąvokas, tai yra ne tik refleksijos, bet ir egzistenci- 
jos struktūras, nes egzistencija yra žmogiškoji būtis“” . 
Vienoje 1971 metais skaitytoje paskaitoje Ricoeuras pa- 
stebėjo: „Dabar aš pasiruošęs teigti ir pripažinti, jog on- 
tologinį simbolio matmenį sudaro kaip tik tai, kad jis 
„atskleidžia pasaulį“. Kitaip sakant, apibrėždamas sim- 
bolį tik semantiškai, kaip dviprasmę struktūrą, dar lieku 
tam tikros struktūrinės analizės rėmuose. Bet svarbiausia 
simbolinės struktūros funkcija — netiesiogiai kažką pa- 
sakyti apie tikrovę. Todėl dabar būčiau linkęs pabrėžti 
simbolinės struktūros ontologinį matmenį.“*? 


Ricoeuro kreipimasis į ontologinę problematiką, jo ke- 
liamas uždavinys apmąstyti ne tik refleksijos, bet ir eg- 
zistencijos struktūras aiškiai paveiktas Heideggerio 
vadinamosios pamatinės ontologijos idėjos. O kartu 
Ricoeuras nusako savąjį požiūrį polemizuodamas su 
Heideggeriu, pareikšdamas svarbių priekaištų Būties ir 
laiko štai-būties egzistencinei analitikai. 


3 Paul Ricoeur, The symbolism of evil, p. 357. 

* Ibid., p. 356-357. 

%  Cituojama iš: Mary Gerhard, „Paul Ricoeur's hermeneutical theory as re- 
source for theological reflection“, in The Tomist, 1975, t. 39, nr. 4, p. 503. 

Hermeneutinė filosofija po Heideggerio apskritai pri- 
tarėjo posūkiui nuo gnoseologinio prie ontologinio tyri- 
mo ir juo rėmėsi, plėtojo bei keitė pamatinės ontologijos 
idėją. Supratimas laikomas nebe tam tikro metodo tai- 
kymo rezultatu, kaip kad daugiau ar mažiau nuosekliai 
buvo įtvirtintas Wilhelmo Dilthey'aus filosofijoje, bet 
štai-būties atmaina, ne tik pažinimo, bet ir paties buvimo 
būdu. Tačiau toliau keliai išsiskyrė: Heideggerio posūkio 
būties link programą palaikę gana įvairūs mąstytojai 
padarė iš jos skirtingas išvadas ir atsispyrė nuo jos gana 
skirtingomis kryptimis. Vieni stengėsi tęsti Heideggerio 
nužymėtą tyrimo kryptį, vienaip ar kitaip detalizuodami 
ir plėsdami hermeneutinės ontologijos projektą, kiti mė- 
gino kvestionuoti jo pasirinktąjį kelią ir ieškoti kito. 

Ricoeuras pritarė Heideggerio posūkiui nuo Husserlio 
transcendentalinio subjekto konstitucijos prie jo būties 
problematikos. Panašiai kaip Heideggeris, Ricoeuras 
mano, kad „fenomenologija gali realizuotis tik kaip her- 
meneutika“*!. Kita vertus, jis polemizavo su tuo, kaip 
Heideggeris suprato pamatinės ontologijos statusą, šios 
polemikos pagrindu dėstydamas savo paties hermeneu- 
tinės filosofijos sampratą bei projektą. 

Pripažindamas, jog reikia perkelti supratimo prob- 
lemą iš duoties bei pažinimo plotmės į būties plotmę, 
Ricoeuras kartu nesutinka su tuo, kaip Heideggeris eina 
prie ontologijos. Heideggeris radikaliai pakeitė Hus- 
serlio sąmonės analizės perspektyvą atsisakydamas bet 
kokių gnoseologinių svarstymų ir iš karto pereidamas 


5 „Phėnomenologie et hermėneutigue“, in Paul Ricoeur, Du texte à l'action. 
Essais d hermėneutigue II, p. 72. 

prie štai-būties analizės, traktuodamas supratimą nebe 
kaip pažinimo, o kaip buvimo būdą, tiesiogiai įžvelg- 
damas ir aprašydamas pamatines kasdieninio buvimo 
struktūras. Šį Heideggerio ėjimą nuo transcendentalinio 
ego prie štai-būties analizės Ricoeuras vadina „trum- 
puoju keliu”. Kalbėdamas hermeneutinės filosofijos, į 
pirmą vietą iškeliančios supratimo problemą, terminais, 
Ricoeuras teigia, jog trumpojo kelio į ontologiją esmė yra 
ta, kad klausimas, kokiomis sąlygomis pažįstantis sub- 
jektas gali suprasti tekstą ar istorinį įvykį, tiesiog pakei- 
čiamas klausimu, koks yra tas buvinys, kurio buvimo 
būdas yra supratimas? Taigi supratimo problema per- 
eina į šio buvinio, kuris egzistuoja kaip suprantantis 
buvinys, savitos analizės — egzistencinės analitikos ar 
faktiškumo hermeneutikos - kompetenciją. Ricoeuras 
nesutinka su tokiu staigiu perspektyvos pakeitimu. 
Kas gi sukelia jo pasipriešinimą ar bent rimtas abe- 
jones? Visų pirma - galimybė kurti „[...] tiesioginę onto- 
logiją, iš karto atmetančią bet kokius metodologinius 
reikalavimus ir todėl esančią už ribų interpretacijos rato, 
kurio teoriją ji sudaro“?Ž. Galima sakyti, Ricoeuras rei- 
kalauja užaštrinti hermeneutikos hermeneutiškumą, pri- 
taikant jos ėjimo ratu principą pačiam jos pamatinės 
teorijos kūrimui. Pasak Ricoeuro, Heideggerio darbas 
remiasi prielaida, kad štai-būtį galima aprašyti ypatingu, 
privilegijuotu būdu, skirtingu nuo visų žinomų ir tai- 
komų supratimo būdų bei metodų. Bet ši prielaida esanti 
nepagrįsta. Jis mano, jog tam, „kad epistemologinio su- 
pratimo problemą galima būtų pakeisti suprantančios 


* Paul Ricoeur, „Egzistencija ir hermeneutika“ šioje knygoje, p. 6. 

būties problema, pirmiausia turi būti įmanoma tiesio- 
giai, be išankstinių epistemologinių pastangų, aprašyti 
privilegijuotą Dasein būties konstituciją, o paskui išskirti 
supratimą kaip vieną iš jos buvimo būdų“®“ . Tačiau toks 
tiesioginis perėjimas prie „suprantančios būties“, pasak 
Ricoeuro, kaip tik esąs neįmanomas, nes „[...] supra- 
timas, kuris yra Dasein analitikos rezultatas, yra tas pats 
supratimas, su kurio pagalba ir kuriame ši būtis supranta 
save kaip būtį'**. 

Kitaip sakant, Ricoeuras teigia, jog kurdamas supra- 
timo ontologiją, Heideggeris nepaiso savo paties iškelto 
principo, kad supratimas visuomet vyksta judant vadi- 
namuoju hermeneutiniu ratu, tai yra visuomet remiasi 
tam tikru ankstesniu, jau esamu supratimu. Heideggerio 
štai-būties ontologija, pasak jo, yra betarpiška ir šia pras- 
me ji atsiduria už rato, kurio teorija ji pati yra, taigi 
nesilaiko pagrindinio savo pačios principo. Heideggeris 
atsiduria rato viduje tartum vienu šuoliu. 

Performuluodamas kalbos kategorijomis, Ricoeuras 
teigia, kad aprašydamas štai-būtį, Heideggeris remiasi 
ypatinga kalba, sukurta kaip tik tuo tikslu ir besiski- 
riančia nuo visų kitų teorinių kalbų. Tačiau, pasak Rico- 
euro, iš tikrųjų nėra tokios ypatingos ir privilegijuotos 
kalbos, su kurios pagalba galima būtų aprašyti egzis- 
tenciją adekvačiai ir iš principo skirtingai nuo visų kitų 
aš interpretacijų. Mat bet koks kreipimasis į kalbą, bet 
koks kalbos vartojimas jau yra interpretavimas. Heideg- 
geris einąs prie pamatinės ontologijos, neišryškindamas 


5 Ibid., p. 11. 
= Ibid., p. 11. 

ir nesvarstydamas vaidmens tam tikrų elementaresnių 
supratimo struktūrų, kurios iš tikro yra pačios pamatinės 
ontologijos pamatas ir kuriomis pats Heideggeris neiš- 
vengiamai remiasi aprašydamas štai-būtį. 

Ką reiškia šios kritinės Ricoeuro pastabos? Juk ir pats 
Heideggeris teigė, kad bet koks supratimas juda ratu, ir 
plačiai nagrinėjo, kaip tai vyksta. Tam, kad paklaustume 
apie ką nors, turime jau tam tikru būdu suprasti tai, apie 
ką klausiame. Klausimas apie būtį taip pat suponuoja 
tam tikrą jos supratimą. Tačiau svarstant būties prob- 
lematiką, šis išankstinis supratimas, pasak Heideggerio, 
yra ne ontologinis, bet ontinis, arba empirinis. Sąmo- 
ningai remdamasis kaip tik tokiu ontiniu supratimu, 
Heideggeris nusako Žmogų kaip štai-būtį ir skleidžia jos 
analizę - vadinamąją faktiškumo hermeneutiką - trak- 
tuodamas ją kaip pamatinę ontologiją, arba paruošiamąjį 
būties mąstymo etapą. Taigi reali paties Heideggerio 
filosofavimo pradžia yra tam tikras iki-filosofinis supra- 
timas, būtinas ir pasitelkiamas tam, kad būtų galima 
pradėti filosofuoti, kurti patį būties mąstymo pamatą — 
štai-būties egzistencinę analitiką. 

Įsidėmėtina smulkmena, kad Ricoeuras nutyli Hei- 
deggerio egzistencinės analitikos preliminarumo klausi- 
mą. Ontologija jam pačiam yra visų pirma žmogiškosios 
būties, egzistencijos analizė. Tai, beje, žymiu mastu bū- 
dinga ir paties Heideggerio filosofavimui. Tačiau onto- 
logijos pamatinumas Heideggeriui visuomet reiškė ir jos 
preliminarumą. Kaip tik todėl po garsiojo savo posūkio 
Heideggeris ne eina toliau, remdamasis Būtyje ir laike pa- 
siektais pamatiniais rezultatais, bet kitais būdais grįžta 
prie vis tų pačių klausimų apie būties mąstymo sąlygas. 

Ricoeuro pastaba, kad Heideggeris neatkreipia dėme- 
sio į pačios pamatinės ontologijos pamatus, į savo onto- 
loginio tyrimo išeities tašką, matyt, nereiškia, kad, pasak 
jo, Heideggeris nepastebi, jog pradeda nuo tam tikro 
ontinio supratimo ir jo eksplikavimo - pernelyg aiškiai 
ir principingai apie tai kalba pats Heideggeris. Ricoeuro 
kritika veikiau yra nukreipta į tai, kaip šios patirties 
struktūros traktuojamos: Heideggeris pradeda nuo štai- 
būties aprašymo kaip nuo kažko, kas savaime duota, 
pirmapradiška ir todėl neproblemiška. Descartes'o są- 
monės duoties pačiai sau idėjai Heideggeris priešprie- 
šino pamatinę ir teoriškai nereflektuojamą, o vis dėlto 
fenomenologijos priemonėmis aprašomą štai-būties są- 
rangą. Ricoeuras iš esmės neigia tai, kad toks neutralus, 
savaiminis išankstinis supratimas yra pirmapradis. Pati 
štai-būties aprašymo kalba, o tuo pačiu ir Heideggerio 
pamatinė ontologija, pasak jo, yra problemiškas ir inter- 
pretavimo reikalaujantis dalykas. 

Vis dėlto Ricoeuras anaiptol neatmeta Heideggerio 
siekiamo tikslo, tiksliau sakant - to, ką Heideggeris laiko 
priemone tam tikslui - mąstyti būtį — siekti. Išdėstęs 
abejonę dėl galimybės betarpiškai kurti ontologiją, Ri- 
coeuras čia pat pastebi, kad „kaip tik tokios ontologijos 
troškimas skatina pradėti [...] darbą [...]“® . Ricoeuro nuo- 
mone, prie žmogiškosios būties aprašymo reikia eiti ir 
iškelia uždavinį rasti kelią į pamatinę ontologiją. 

Tik abu šie momentai kartu apibrėžia Ricoeuro santykį 
su Heideggerio pamatinės ontologijos idėja. Pasak jo, 
Heideggeris per staigiai pasukęs nuo pažinimo būdo 


5 Ibid., p. 6. 

svarstymo prie buvimo būdo svarstymo. Jis taip nesako, 
tačiau numanu, kad Heideggerio trumpąjį kelią Rico- 
euras laiko šuoliu, panašiu į Bultmanno egzistencinį ap- 
sisprendimą tikėti. Ricoeurui pamatinė ontologija ne- 
priimtina kaip jau gatavas dalykas. Reikalavimas eiti 
užuolanka, be kita ko, reiškia, kad ir heidegerinė su- 
pratimo ontologija gali būti tik akiratis, tikslas, kurio 
reikia siekti, orientyras, bet ne duotybė, kuria galima 
būtų remtis ar net nuo jos pradėti filosofinį darbą. 
Kaipgi turi būti dirbamas tas darbas, kurį nudirbti 
skatina ontologijos siekis? Ricoeuras mano, kad prie štai- 
būties reikia eiti ne tiesiai, trumpuoju keliu, bet užuo- 
lanka, o tai reiškia - nagrinėjant, kaip realiai būna mąs- 
toma apie žmogų ar kaip apie jį kalbama. Ricoeurui, kaip 
ir visai dabartinei hermeneutinei filosofijai, atlikusiai 
„posūkį į kalbą“, mąstysena ir kalbėsena - kone sino- 
nimai. Mat su mąstymu susiduriame ir prieiti jį galime 
tik per kalbą. Svarstyti žmogaus būties problemą galima 
pradėti nuo skirtingų kalbėjimo apie žmogų būdų. Rico- 
eurui rūpi supratimo būdai, kuriuos Heideggeris paliko 
nesvarstęs, laikydamas juos išvestiniais. Pasak Ricoeuro, 
realus Žmogaus pažinimas, tai yra mąstymas ir kalbė- 
jimas apie jį, yra įkūnytas skirtingose hermeneutikose, 
jų išplėtotuose principuose bei aiškinimo būduose. 
Hermeneutikas Ricoeuras supranta labai plačiai. Tai 
įvairios kuo plačiausiai suprastos humanistikos discip- 
linos ir kryptys, iš kurių jam bene labiausiai rūpėjo psi- 
choanalizė ir semiotika. 1969 metais jis išleido studijų 
ir straipsnių rinkinį būdingu pavadinimu Interpretacijų 
konfliktas. Hermeneutinės esė, kur kritiškai nagrinėjo kaip 
tik skirtingų ir netgi priešingų aiškinimo būdų santykius, 

1986 metais - panašų rinkinį, pavadintą Nuo teksto prie 
veiksmo. Hermeneutinės esė II, kuriame tikslino savo san- 
tykį su fenomenologine bei hermeneutine tradicijomis, 
pozityviai plėtojo savąją hermeneutikos sampratą ir, kaip 
sako pats pavadinimas, mėgino taikyti ją veiksmų sričiai. 

Jau mitas interpretuoja simbolius, kurie savo ruožtu 
sudaro pradinę pasaulio artikuliaciją ir todėl pats mitas 
yra pirminė hermeneutika. Visos šios hermeneutikos yra 
išvestinės supratimo formos, kurias reikia nagrinėti, už- 
uolanka einant pirminio supratimo link. Ricoeuras ma- 
no, kad kaip tik jos sudaro tą realų pradinį ar išankstinį 
supratimą, kuriuo reikia remtis kuriant pamatinę su- 
pratimo teoriją, kitaip sakant - hermeneutinę ontologiją. 
Heideggeris, pasak Ricoeuro, siekęs perorientuoti mąs- 
tytojo žvilgsnį taip, kad konkretūs supratimo būdai būtų 
išvesti iš supratimo kaip žmogaus buvimo būdo, tuo 
tarpu jis mano, kad reikia judėti priešinga kryptimi: pra- 
dėti nuo išvestinių supratimo formų ir „jose parodyti jų 
kilmės ženklus“ .** Tai ir reikštų eiti prie ontologijos už- 
uolanka, štai-būties egzistencinės analitikos trumpąjį 
kelią pakeičiant aplinkiniu - skirtingų supratimo būdų 
ir metodų analizės - keliu. 

Ricoeuras mano, kad šiuo keliu eidami, „[...] niekada 
neprarasime ryšio su interpretacijos metodiškumo sie- 
kiančiomis disciplinomis ir atsispirsime pagundai atskir- 
ti tiesą, būdingą supratimui, nuo metodo, sukurto egze- 
gezės pagimdytose disciplinose“*'. Užuomina į Hanso 
Georgo Gadamerio veikalo Tiesa ir metodas pavadinimą, 


% Ibid., p. 10. 
7 Ibid., p. 11. 

aišku, nėra atsitiktinė. Plėtodamas Heideggerio ontolo- 
gines sugestijas, Gadameris metodinio pažinimo idėjai 
priešino uždavinį išaiškinti tiesos raiškos sąlygas, ne- 
priklausomas nuo subjektyvių mąstytojo pastangų su- 
čiuopti objektą metodo pagalba. Ricoeuras tikslina savo 
poziciją, bent iš dalies priešpriešindamas ją šiai dabar- 
tinės hermeneutinės filosofijos atmainai, kildintinai tie- 
siogiai iš Heideggerio, nors kartu jis nevengia Gadamerį 
vadinti savo mokytoju ir solidarizuojasi su jo filosofine 
pozicija, o dabartinę hermeneutiką vadina po-heideg- 
gerine. Gadamerio Tiesą ir metodą Ricoeuras pripažino 
sau labai svarbiu veikalu. 

Ricoeuras nemano, kad Heideggerio ir Gadamerio 
supratimo epistemologijos pajungimas ontologijai pa- 
neigia jo poziciją. Veikiau jis įrašo savo poziciją į jų kon- 
tekstą, nurodydamas skirtumus. „Nenoriu nei užmiršti 
epistemologinį etapą, tuo būdu statydamas ant kortos 
filosofijos dialogą su humanitariniais mokslais, nei igno- 
ruoti hermeneutinės problematikos poslinkį, kuris nuo 
šiol pabrėžia būtį-pasaulyje ir dalyvavimą bei priklau- 
symą, ankstesnį už bet kokį subjekto santykį su priešais 
ji iškylančiu objektu.“ *š 

Siūlydamas eiti užuolanka, Ricoeuras iš esmės rei- 
kalauja apsvarstyti skirtingų humanistikos disciplinų, 
žmogaus aiškinimo būdų santykį su pamatine filosofine 
analize, kurią jis modeliuoja pagal Heideggerio štai-bū- 
ties egzistencinės analitikos pavyzdį. Ricoeuras kreipiasi 
į filosofiją humanistikos disciplinų vardu keldamas jai 


* Paul Ricoeur, „De l'interprétation“, in Du texte à l'action. Essais d hermė- 
neutigue II, p. 33-34. 

tam tikrus uždavinius. Kokie gi yra tie uždaviniai ir 
kodėl filosofija turi imtis juos spręsti? 

Kai kuriuos iš jų Ricoeuras formuluoja metodologi- 
nėje plotmėje. Heideggerio radikalus klausimo kėlimas, 
pasak jo, pašalina, palieka neišspręstas ir net atima gali- 
mybę spręsti įvairioms humanistikos disciplinoms iš- 
kylančias filosofinio pobūdžio problemas ir todėl nega- 
li suteikti joms metodologinio pamato. Svarbiausios iš 
šių problemų, pasak jo, yra tekstų aiškinimo disciplinos 
sukūrimas, savito humanitarinių mokslų metodo pa- 
grindimas, tarpusavyje konkuruojančių interpretacijų 
konflikto išsprendimas. Metodologinė refleksija, anot 
Ricoeuro, turi remtis skirtingomis hermeneutikomis, pa- 
gristi ir apriboti kiekvieną metodą, susiedama jį su atitin- 
kamos teorijos struktūra. Bendroji hermeneutika, kaip 
ją šiuo atveju vadina Ricoeuras, turi tapti arbitru tarp 
skirtingų metodų, kurių kiekvienas pretenduoja į visuo- 
tinumą aiškinant žmogiškąją tikrovę. 

Vis dėlto reikia pastebėti, kad šie metodologiniai už- 
daviniai patys savaime pakimba ore, jei lieka neatsakyta 
į klausimus, kodėl filosofija turėtų ir ar ji galėtų juos 
vykdyti. Tiesa, Ricoeuras sako, kad dirbti skatina onto- 
logijos troškimas. Bet tuo dar neatsakyta į klausimus, ką 
bendra turi humanitarinių mokslų metodologija su on- 
tologija. Kodėl filosofija turi kreiptis į humanitarinius 
mokslus? Atsakymą iš dalies galėjome numanyti iš to, 
kad šiuos įvairius žmogaus aiškinimus Ricoeuras laiko 
„realiu“ mąstymu apie žmogų, kuris iš tikrųjų suponuo- 
jamas ir kuriuo remiamasi, kuriant pačią pamatinę onto- 
logiją. Tai ne kas kita, kaip patirtis, tam tikra prasme 
dargi pirminė patirtis, turinti filosofines pasekmes ir 

reikalaujanti filosofinio apmąstymo. Bet ji ne pamatinė, 
o kaip tik esmiškai sritinė ir daugialypė. Kaip tik todėl 
galima teigti, kad posūkio link humanistikos metodų bei 
rezultatų reikalauja ne tik įvairūs ir skirtingi mokslai 
apie Žmogų, susiduriantys su metodologinėmis proble- 
momis, bet ir pati filosofija. Tai pačios filosofijos aplink- 
kelis: posūkio prie žmogų interpretuojančių disciplinų 
reikalauja dabarties mąstymui iškylantys uždaviniai. 

Šiame kontekste galima geriau suprasti Ricoeuro kriti- 
nes pastabas apie tai, kaip Heideggeris skleidžia savąją 
pamatinę ontologiją. Ricoeuras savaip radikalizuoja Hei- 
deggerio filosofavimo pagrindo paieškas — jis nukreipia 
hermeneutinės refleksijos priemones į štai-būties egzis- 
tencinės analizės kalbą. Pati Heideggerio štai-būties ana- 
lizė suvokiama kaip betarpiška ir todėl laikoma viena iš 
galimų, svarstytinų bei aiškintinų analizių. Ricoeuras, 
galima sakyti, siekia sureliatyvinti Heideggerio faktišku- 
mo hermeneutiką. 

Apskritai pastebėtina, kad hermeneutikoje po Heideg- 
gerio filosofinis mąstymas savotiškai konkretėja. Ši ten- 
dencija raiški ne tik Ricoeuro, bet ir kitų hermeneutinės 
filosofijos atstovų santykyje su Heideggerio idėjomis. 
Kokia šio konkretėjimo filosofinė prasmė? Heideggerio 
ontologinis posūkis atvėrė mąstymo akiratį, kuriame 
juda tos dabartinės hermeneutinės filosofijos atmainos, 
kurios ontologinę problemą laiko svarbia. Ricoeuro filo- 
sofavimo esminis bruožas — kad jis vyksta po Heideg- 
gerio. Beje, kaip tik tai daro įmanomą pačią dviejų kelių 
į ontologiją - trumpojo ir aplinkinio - metaforą. Tačiau 
Heideggeris aprašė supratimą kaip bendriausią, gali- 
ma sakyti, formalią žmogiškosios būties struktūrą, o 

Ricoeuras siekia nagrinėti supratimą turiningai ir konk- 
rečiai, kalbėdamas apie tai, kas, kaip ir kieno suprantama. 
Heideggeris analitiškai skleidė supratimo struktūras, 
konstituotas žmogaus buvimo būdo - buvimo-visuo- 
met-jau-pasaulyje-šalia-vidupasaulinio-buvinio. Ricoeu- 
ras laiko supratimą, sakyčiau, žmogaus buvimo-tarp- 
ženklų konstituotu. Todėl susidaro įspūdis, kad Ricoeu- 
ras nuo Heideggerio juda „atgal“ prie Dilthey'aus, nuo 
štai-būties - prie humanitarinių mokslų grindimo prob- 
lematikos. 

Šiame kontekste prisimintina, kad Dilthey'aus tikslai 
anaiptol nebuvo svetimi pačiam Heideggeriui. Jis pripa- 
žino, rėmėsi ir įtraukė į savo filosofiją Dilthey'aus gyve- 
nimo filosofijos programą. Tačiau esminiu Dilthey'aus 
filosofijos trūkumu Heideggeris laikė tai, kad šis „ne- 
mąstė gyvenimo būties“, neaptarė šios jam rūpimos tik- 
rovės ontologinio statuso. Tuo pačiu Dilthey'us liko duo- 
ties filosofijos orientacijos ir naujųjų laikų subjektiškumo 
rėmuose. Šia prasme štai-būties faktiškumo hermeneu- 
tika yra gyvenimo hermeneutikos alternatyva. 

Hermeneutinės filosofijos pradininkas Dilthey'us lai- 
kė supratimą ir jo teorinį apmąstymą - hermeneutiką — 
dvasios mokslų metodo pamatu, priešindamas jį prie- 
žastiniam aiškinimui, kuriuo remiasi gamtos mokslai. 
Tiesa, Dilthey'us buvo nenuoseklus, jo metodologijos 
grindimo darbas, kaip pastebėjo Heideggeris, kuriam 
rūpėjo būties mąstymo prielaidos, yra tik „pakeliui“ į 
ontologiją. Bet gali būti, jog kaip tik šis pakeliui impo- 
navo Ricoeurui, kuris pritarė Heideggeriui, kad filoso- 
fijos tikslas - mąstyti būtį, bet manė, kad Heideggeris 
eina prie ontologijos „per greitai“. Šiaip ar taip, Ricoeu- 

ras palaikė Dilthey'aus idėją, kad hermeneutika yra ne 
tik vienokių ar kitokių rašytinių tekstų ar net visos raš- 
tijos, tačiau ir bet kokių gyvenimo, tai yra žmogaus eg- 
zistencijos išraiškų supratimo metodas. 

Siūlydamas pasirinkti aplinkinį kelią į ontologiją, Ri- 
coeuras iš tikro tartum grįžta atgal nuo Heideggerio prie 
Dilthey aus. Bet, mano nuomone, šio grįžimo svarbiau- 
sias motyvas anaiptol nėra humanitarinių mokslų meto- 
dologo, siekiančio svarstyti ir spręsti jiems iškylančias 
metodologines problemas, motyvas. Tiesa, Ricoeuras 
kelia ir kartais labai detaliai svarsto šias problemas. Kaip 
tik humanitarinių mokslų, ieškančių metodologinio pa- 
grindimo, vardu jis kėlė mūsų aptartas ir neaptartas 
pretenzijas Heideggerio filosofijai. Tačiau nors visa tai 
jam rūpi, pati šio rūpesčio ir šio dėmesio įvairiems hu- 
manitariniams mokslams priežastis nėra visiškai aiški 
ir į ją reikia gilintis. 

Atkreiptinas dėmesys į tai, kad skirtingos humanis- 
tikos kryptys Ricoeurui rūpėjo labai savitu aspektu: jis 
pastebėjo, kad humanitariniai mokslai, be kita ko, yra 
žinija, žinojimas apie mane patį kaip apie žmogų. Čia 
slypi humanitarinių disciplinų savito imanentinio ref- 
lektyvumo šaknys. Žmogaus supratimas, kurį šios dis- 
ciplinos pasiekia, Ricoeurui rūpi kaip tam tikra jau už- 
tinkama refleksija, kurios negali išvengti jokie dvasios 
dariniai. Jų neišvengia nė filosofijos - ne tik Descartes'o 
savimonės ar Husserlio transcendentalinio aš sampratos, 
bet ir Heideggerio Žmogaus būties pasaulyje egzisten- 
cinė analitika. Nors pačios savaime įvairios humanis- 
tikos disciplinos nėra filosofinės, jų išvados reikšmingos 
filosofijai ir turi būti filosofiškai apmąstytos. Ricoeuras 

kaip tik siekia įsisąmoninti šį imanentinį humanitarinių 
mokslų reflektyvumą, įsisąmoninti, kad viena ar kita 
interpretacija, vienokia ar kitokia hermeneutinė veikla 
visuomet yra vienoks ar kitoks mūsų pačių supratimas. 
Pasak jo, „kiekviena hermeneutika yra akivaizdus arba 
nematomas savęs paties supratimas einant aplinkiniu 
keliu - suprantant kitą“*?. Tačiau toks refleksijos judesys 
yra filosofinis. 

Jau turėjome progos įsitikinti, kad aplinkinis kelias, 
užuolanka yra bendras ir įvairiose plotmėse taikomas Ri- 
coeuro filosofinio darbo principas. Šis principas pirmiau- 
sia formuluojamas priešinant jį dekartiškajam intelek- 
tualinės įžvalgos principui, sąmonės betarpiškos duoties 
sau pačiai prielaidai. Su jo pagalba grindžiama reflek- 
tyvinės hermeneutikos kaip tam tikro filosofavimo būdo 
programa. To paties principo požiūriu Ricoeuras kriti- 
kuoja tai, ką jis vadina Heideggerio pamatinės ontologijos 
tiesiogiškumu, taip pat Rudolfo Bultmanno egzistencinį 
apsisprendimą tikėti bei egzistencializmą apskritai. Tačiau 
traktuojant Ricoeuro hermeneutikos ir hermeneutikų san- 
tykio problemą kaip mokslų ir jų metodologijų santykio 
problemą, turėtina omenyje, kad hermeneutikos jam yra 
ne tik metodologijos, bet ir tam tikros sritinės ontologijos: 
jos atveria tai, kaip sąmonė „priklauso būčiai“, ir šia pras- 
me aptinka tam tikrus realius egzistencijos profilius. Taigi 
humanitariniai mokslai yra būtiškai reikšmingi - tai tam 
tikros nuorodos į žmogaus būtį. 

Heideggerio trumpasis kelias veda tiesiog prie onto- 
logijos, nepaisydamas egzegezės, istorijos, psichoana- 


* Paul Ricoeur, „Egzistencija ir hermeneutika“ šioje knygoje, p. 19. 

lizės ar kitų disciplinų, kurias visas Ricoeuras vadina 
hermeneutikomis. Bet skirtingų humanistikos disciplinų 
refleksija pačią pamatinę ontologiją paverčia viena iš 
hermeneutikų, viena iš galimų ir svarstytinų Žmogiš- 
kosios būties interpretacijų. Heideggerio analizė atsi- 
duria greta kitų analizių ir turi dalyvauti jų ginče. To- 
kiu būdu Heideggerio štai-būties egzistencinė analitika 
įtraukiama į visuotinį interpretacijų konfliktą - taip Ri- 
coeuras ne tik pavadina vieną iš savo hermeneutinių 
knygų, bet ir apibūdina dabartinę filosofijos bei huma- 
nistikos situaciją. 


Taigi aplinkinis kelias į ontologiją yra ne skirtingų būdų 
interpretuoti egzistencijos ženklus filosofinio apmąs- 
tymo kelias. Aplinkinis kelias - pamatinė Ricoeuro her- 
meneutikos samprata. Jis formulavo šią sampratą kaip 
netiesioginio tyrimo programą, priešindamas tiesioginės 
įžvalgos programai, judėdamas nuo fenomenologijos 
prie hermeneutikos. Netiesiogiškumo, užuolankos prin- 
cipą, kuris iš esmės yra ne kas kita, kaip hermeneutinio 
rato variantas, Ricoeuras supranta labai radikaliai - rei- 
kalauja jo laikytis kuriant patį filosofijos pamatą. 

Šis radikalumas turi rimtų pasekmių pačiam ontolo- 
gijos statusui. Heideggeriui pamatinė ontologija sklei- 
džiasi iki bet kokių mokslų, yra pirmoji ir pamatinė dis- 
ciplina, atverianti besąlygiškai reikšmingas egzistencijos 
struktūras. Tuo tarpu vargu ar galima sakyti, kad ontolo- 
gija Ricoeurui yra filosofijos pamatas. Einant aplinkiniu 
keliu, supratimo ontologija gali būti tik tyrimo akiratis, 
tikslas, siekiamybė, bet ne kažkas, nuo ko galima būtų 
pradėti ir kuo galima būtų remtis. Čia užklausiamas 

pamatinės ontologijos ir apskritai filosofijos pamati- 
numas. 

Maža to, savarankiška, nuo ženklų interpretavimo 
vyksmo nepriklausoma žmogiškosios būties filosofinė 
teorija apskritai esanti neimanoma. Ontologija negali 
būti savarankiška, nepriklausoma nuo ženklų interpre- 
tavimo vyksmo. Ricoeuras dargi teigia, kad ji visuomet 
lieka tik implikuojama interpretacijos metodologijoje. Iš 
esmės ontologijos funkcija yra ne kas kita, o būtinio in- 
dekso priskyrimas realiai vykstančio interpretavimo 
vyksmo objektui. Kiekviena hermeneutika, kiekvienas 
interpretacijos metodas atskleidžia kažką, kas tam tikru 
būdu egzistuoja, o tai savo ruožtu grindžia jį kaip me- 
todą, vedantį prie tikrovės, kaip prieigą prie tikrovės. 

Šitaip nusakant supratimo ontologijos ir interpretaci- 
jos metodologijos santykį, tuoj pat kyla naujos proble- 
mos. Interpretacijos metodologija anaiptol nėra vienin- 
ga, o kaip tik esmiškai dauginga: hermeneutikos kon- 
kuruoja tarpusavyje, skirtingi humanistikos metodai 
skirtingai perskaito tuos pačius tekstus. Ricoeuras kalba 
apie skirtingas ir net priešingas viena kitai hermeneu- 
tikas. Situacija, kurią jis užtinka ir siekia apmąstyti, yra 
skirtingų humanistikos metodų konfliktas, tarpusavio 
redukavimo bei demaskavimo pastangos. Anksčiau nag- 
rinėtų mitų kaip pirminių hermeneutikų kovą savaip 
atkartoja interpretacijų konfliktas, aptariamas svarstant 
daugialypę XX amžiaus humanistiką. Šis konfliktas 
neišvengiamai turi persikelti į Ricoeuro projektuojamą 
hermeneutinę filosofiją. Esminis lokalinių ontologijų 
bruožas yra tai, kad jos konfliktuoja tarpusavyje. Pa- 
sirodo, kad ontologija gali būti ne tik nesavarankiška 

bei implicitiška, bet dar ir vidujai suskaldyta ir konf- 
liktiška. 

Kokios išvados ontologijai plaukia iš tokio interpreta- 
cijų santykio? Kaip atrodo ontologijos akiratyje įvairūs 
ir konfliktiški supratimo būdai? Viena iš hermeneutikų, 
kurios Ricoeurui parūpo pirmiausiai, buvo psichoana- 
lizė. Nagrinėdamas ją kaip tam tikrą žmogaus aiškinimo 
būdą, Ricoeuras išskiria dvi ontologijai lemtingas psi- 
choanalizės išvadas: kritinę ir pozityvią. 

Apie pirmają užsiminėme kaip apie akstiną kritikuoti 
pamatinę naujųjų laikų racionalistinės filosofijos prie- 
laidą, kad sąmonė gali būti betarpiškai duota sau pačiai 
ypatingos įžvalgos akte. Psichoanalizės siūloma sapnų, 
mitų, simbolių interpretacija priešinasi sąmonės preten- 
Zijai laikyti save prasmės šaltiniu ir kartu verčia atmesti 
dekartišką subjekto tapatinimą su sąmone. 

Pozityvi psichoanalitinės sąmonės kritikos išdava on- 
tologijai esanti ta, kad galime „[...] naujai iškelti klausimą 
apie reikšmės ir troškimo, prasmės ir energijos, tai yra 
galų gale - apie kalbos ir gyvenimo santykį [...]. Psicho- 
analizė savaip grąžina mus prie [...] klausimo - kaip reikš- 
mių tvarka įjungiama į gyvenimo tvarką? Šis grįžimas nuo 
prasmės prie troškimo nurodo galimybę pereiti nuo ref- 
leksijos prie egzistencijos.“ Taigi su psichoanalizės pa- 
galba prieinamos ontologinės išvados - atskleidžiamas 
Žmogaus egzistencijos geismo ir pastangos matmuo. Ma- 
tyt, tai ir būtų savotiška alternatyva Heideggerio egzis- 
tencialams, pasiekiama einant užuolanka. 

Tačiau svarstydamas ontologines psichoanalizės išva- 
das, Ricoeuras pabrėžia, kad geismo negalima hipostazuoti 


v Ibid., p. 24-25. 

už interpretavimo vyksmo. Geismas, apie kurį kalba 
psichoanalizė, visuomet lieka tuo, ką jis vadina être-in- 
terprėtė — interpretuota būtimi. Geismą galima užčiuop- 
ti kaip esantį anapus sąmonės, kaip jos energijos šaltinį, 
bet negalima sugriebti jo paties. „Interpretavimo darbe 
cogito už savęs paties atskleidžia kažką panašaus į sub- 
jekto archeologiją. Egzistencija išryškėja šioje archeolo- 
gijoje, tačiau lieka implikuojama archeologijos sukeltame 
dešifravimo judesyje.“*! 

Ši išvada gerai parodo, ką Ricoeuras turi omenyje sa- 
kydamas, kad savarankiška ontologija negalima, kad ji 
visuomet lieka interpretacijos metodologijos implikuo- 
jama. Savo ruožtu paaiškėja ir tai, kad implikacija supran- 
tama ne kaip grynai mąstyminė, metodinė, o veikiau kaip 
būtinė prielaida. Labai būdinga, kad archeologija Ri- 
coeuras vadina ne tik tam tikrą interpretacinę discipliną, 
bet ir tą realų sąmonės klodą, kurį ji atidengia - archaiką 
(tokia dvilypė vartosena mums įprasta žodžiuose „isto- 
rija“ ar „mitologija“). Aišku, kad tokius sąmonės klodus 
kasinėjantis archeologas dirba ontologinį darbą. 

Kiti ontologijos statuso momentai išryškėja, kai Rico- 
euras pradeda nagrinėti kitas hermeneutikas. Kultūros 
hermeneutikos modeliu jis pasirenka Hegelio dvasios 
fenomenologiją. Kaip ir psichoanalizė, dvasios fenome- 
nologija atsisako transcendentalinio subjekto pretenzijos 
konstituoti pasaulio prasmes. Tačiau kitu atžvilgiu šios 
hermeneutikos diametraliai priešingos viena kitai - psi- 
choanalizė iškelia prasmę, esančią „iki“ subjekto, kaip 
jo archeologiją (tiksliau sakant, archaiką), o dvasios feno- 


^” Ibid., p. 25-26. 

menologija — „po jo“, kaip subjekto teleologiją, telosą. 
Ricoeurui dvasios fenomenologija svarbi kaip „progre- 
syvinė“, tai yra bet kurį kultūros pavidalą aiškinanti 
pasiremdama sekančiu jos pavidalu, hermeneutika. Jis 
pavadino šitai prasmės teleologija. Anot Ricoeuro, dva- 
sios fenomenologijos hermeneutika siekia parodyti, kad 
„[...] egzistencija pasiekia žodį, prasmę ir refleksiją tik 
nuolatos atliekant visų reikšmių, pasirodančių kultūros 
pasaulyje, egzegezę. Egzistencija tampa kokiu nors pats 
[un soi] - žmogišku ir brandžiu - tik įsisavindama pras- 
mę, kuri prieš tai buvo „išorėje — veikaluose, institu- 
cijose, kultūros paminkluose, - ten, kur objektyvavosi 
dvasios gyvenimas.“*? 

Kita vertus, kaip ir psichoanalizės objektas, dvasios 
fenomenologijos objektas konstituojasi tik interpreta- 
vimo vyksme. Hegelio dvasios fenomenologijos kaip 
tam tikro aiškinimo būdo savitumas, dėl kurio Ricoeuras 
ją ir pasirinko modeliu, yra tai, kad „dvasia realizuojasi 
tik šitaip pereinant nuo vieno pavidalo prie kito, ji yra 
ta pavidalų dialektika, kuri ištraukia subjektą iš jo vai- 
kystės, išplėšia iš jo archeologijos“*?. Tad iš dvasios fe- 
nomenologijos svarstymo galima padaryti tą pačią for- 
malią išvadą, kaip ir iš psichoanalizės svarstymo (jų 
turinys, Žinoma, visai skirtingas): būtį galime suvokti 
tik kaip interpretuotą būtį, kaip aiškinimo vyksmo mo- 
mentą, neturime jos hipostazuoti, manyti esant nepri- 
klausomą nuo šio vyksmo. Žinoma, tai esmiškai trans- 
formuoja Hegelio aiškinimo sampratą. 


2 Ibid., p. 26-27. 
» Ibid., p. 26. 

Pagaliau Ricoeuras mano, kad radikaliausias atsi- 
sakymas nuo transcendentalinės sąmonės pretenzijų 
konstituoti prasmę - tai bandymas suprasti save per 
šventybės ženklus, kurį jis kartais vadina subjekto es- 
chatologija. Tokiu bandymu jis laiko reflektyvinį religijos 
fenomenologijos duomenų svarstymą. Šventybę šiuo at- 
žvilgiu Ricoeuras apibūdina labai bendrai - kaip tai, kuo 
subjektas negali disponuoti savo nuožiūra. Priešingai, 
tai „šventybė kreipiasi į žmogų ir šiame kreipimesi pa- 
rodo, kad tai ji absoliučiai disponuoja jo egzistencija, 
kurią be išlygų steigia kaip pastangą ir geismą būti““*. 
Tikėjimas yra egzistencijos esmiškos priklausomybės 
nuovoka. 

Tai trys skirtingos priklausomybės patirtys. Kiekviena 
iš šių hermeneutikų savaip rodo, kad apie pamatinę on- 
tologiją kalbėti nebegalima. Ji yra viena iš galimų. Inter- 
pretuota egzistencija pasirodo tiktai įvairių ir skirtingų 
interpretacijų tinkle. Ricoeuras lengvai aptinka ir kitas 
tokias. Panašus ir, sakyčiau, simetriškas psichoanalizei 
priklausomybės profilis būdingas, pavyzdžiui, poeti- 
niam diskursui: jį „[...] priklausomą daro reikmė suteik- 
ti kalbinę raišką tiems buvimo pasaulyje modusams 
[būdams - A.S.], kurie yra aptemdyti ar net išstumti iš 
kasdieninės žiūros lauko““?. Tai savita galimybė būti, o 
kartu — savita priklausomybė. „Naujosiomis konfigū- 
racijomis į kalbą taip pat iškeliami ir nauji buvimo pa- 
saulyje, gyvenimo jame ir pačių esmingiausių mūsų su- 
gebėjimų projektavimo į jį būdai.“** 

% Ibid., p. 27. 


* Paul Ricoeur, Interpretacijos teorija. Diskursas ir reikšmės perteklius, p. 73-74. 
* Ibid., p. 73. 

Įvairios ir skirtingos hermeneutikos kiekviena savaip 
demaskuoja dekartiškosios savimonės pretenziją būti 
prasmės šaltiniu, pasaulio ir aš pažinimo galutiniu pa- 
grindu, kiekviena savaip ir konkrečiai nurodo, kad supra- 
timas turi būtines šaknis, atskleidžia konkrečias žmo- 
gaus priklausomybės nuo būties konfigūracijas ar pro- 
filius ir šia prasme realiai dirba ontologinį darbą. Kartu 
paaiškėja, kad skirtingos ir tarpusavyje besivaržančios 
hermeneutikos nėra tik vienodai priimtini kalbiniai žai- 
dimai, kurie remiasi savo pačių nustatytomis taisyk- 
lėmis, bet kad kiekviena iš jų remiasi tam tikra egzis- 
tencine funkcija ir kaip tik todėl jų objektai įgyja būtinį 
indeksą. Hermeneutikos pliuralizavimas yra savotiš- 
kas grįžimas prie sritinių hermeneutikų. Savotiškas, nes 
grįžtama kitu pagrindu: kiekviena hermeneutika lieka 
filosofinė-reflektyvinė ir kartu egzistencinė (būtinė). 

Taigi hermeneutinė refleksija išvengia dekartiškosios 
cogito refleksijos rėmimosi abstrakčiu būties ir mąstymo 
tapatybės teigimu, subjektyvia savižina ir imasi ontolo- 
ginio darbo. Ricoeuras teigia, kad „[...] subjektas, kuris 
interpretuodamas ženklus interpretuoja save, nebėra co- 
gito - tai egzistuojantysis, kuris, atlikdamas savo gyve- 
nimo egzegezę, atskleidžia, kad, dar neįsteigęs ir neįval- 
dęs savęs [se pose et se possède], jis jau tarpsta būtyje [posé 
dans l'être]“” „jau „yra įsteigtas“, verčiant pažodžiui. Ši 
išvada pateikia savotišką paralelę Heideggerio atliktai 
Descartes'o ir naujųjų laikų filosofijos subjektiškumo 
kritikai, taip pat Heideggerio judėjimui nuo Husserlio 
transcendentalinės fenomenologijos prie štai-būties 


? Paul Ricoeur, „Egzistencija ir hermeneutika“ šioje knygoje, p. 12. 


Ixxxvi ARŪNAS SVERDIOLAS 


egzistencinės analitikos. Bet čia išryškėja ir reikšmingi 
skirtumai. Svarstant skirtingų hermeneutikų išvadas pa- 
aiškėja, kad ontologijos jokiu būdu negalima atskirti nuo 
interpretavimo darbo. Ji lieka hermeneutinio rato, kurį 
sudaro interpretavimo darbas ir interpretuojama būtis, 
momentu. Ricoeuras prieina prie išvados, kad „[...] eg- 
zistencija, apie kurią gali kalbėti hermeneutinė filosofija, 
visuomet lieka interpretuota egzistencija. Būtent inter- 
pretuodama ši filosofija atskleidžia daugialypes pats [soi] 
priklausomybės atmainas - priklausomybę nuo troški- 
mo, pastebėtą subjekto archeologijoje, priklausomybę 
nuo dvasios, pastebėtą jo teleologijoje, priklausomybę 
nuo šventybės, pastebėtą jo eschatologijoje. Plėtodama 
archeologiją, teleologiją ir eschatologiją, refleksija panai- 
kina save pačią kaip refleksiją.“** 

Tačiau svarstant santykį su Heideggerio štai-būties 
egzistencine analitika aiškėja, kad šis ontologinis dar- 
bas neturi ir negali turėti jokios savarankiškos srities. Šį 
darbą atlieka kaip tik įvairios, skirtingos ir tarpusavyje 
konfliktuojančios hermeneutikos. Vienintelė ontologijos 
funkcija yra ta, kad ji suteikia būtinį indeksą skirtingų 
interpretacijos disciplinų objektams, pati nuolat likdama 
pusiau latentinė, suponuojama. 

Kyla klausimas: ar galima skirtingas „egzistencines 
funkcijas“, kurias nurodo skirtingos hermeneutikos, kaž- 
kaip suvienyti, rasti jų bendrą pagrindą? Kad pačiam 
Ricoeurui šis klausimas rūpi, rodo jo dėmesys herme- 
neutikų konflikto problematikai, vienaip ar kitaip svars- 
tomai daugelyje veikalų. Žmogiškojo diskurso suvieni- 


* Ibid., p. 29. 

jimo uždavinį jis skelbia aktualiausia dabarties filosofijos 
problema. Tačiau ar šis klausimas gali būti išspręstas 
Ricoeuro filosofijos rėmuose? Ricoeuras mano, kad onto- 
loginė supratimo struktūra, kuri gali suvienyti nesuta- 
riančias interpretacijos kalbas (tai yra tam tikros me- 
todologinės analizės plotmėje), reiškiasi archeologijos, 
teleologijos ir eschatologijos dialektikoje. Tačiau ši idėja 
taip ir liko neišplėtota. Ir, matyti, ne be priežasties. Juk 
Ricoeuras kategoriškai teigia, kad „[...] mes - tas rišlus 
būties pavidalas, paklūstantis įvairioms tarpusavyje be- 
sivaržančioms interpretacijoms — pasirodome tik su šios 
interpretacijų dialektikos pagalba. Šiuo atžvilgiu be her- 
meneutikos apsieiti negalima.“*? 

Bet jei neįmanoma išvengti interpretacijų konflikto ir 
jų dialektikos, gal galima įžvelgti savotišką bandymą 
suvienyti skirtingas hermeneutikas Ricoeuro praktikuo- 
tos ypatingos hermeneutikos - simbolių aiškinimo - pa- 
grindu? Juk Ricoeuras nurodė, kad „tik hermeneutika, 
pažinusi simbolinius pavidalus, gali parodyti, kad šių 
skirtingų egzistencijos atmainų problematika yra ta pati. 
Mat galiausiai įvairių interpretacijų vienybę užtikrina 
turtingiausi simboliai — tik juose gali sutilpti visi - tiek 
regresyviniai (tai yra kreipiantys į archaiką - A. S.), tiek 
perspektyviniai (tai yra kreipiantys į telos - A. S.) - vek- 
toriai, kuriuos išskiria skirtingos hermeneutikos.“!99 Ta- 
čiau ir šio teiginio išvados nėra vienareikšmės. Simbolių 
neišsemiamumas, be kita ko, reiškia, kad ir speciali dis- 
ciplina - simbolių hermeneutika - negali pretenduoti jų 


» Ibid., p. 28-29. 
10 Ibid., p. 29. 

išsemti ir todėl turėti pranašumą prieš kitas, negali būti 
pagrindu integruojant skirtingas hermeneutikas. Ji gali 
pretenduoti tik dialektiškai apriboti redukcinių herme- 
neutikų išvadas. Skirtingų interpretacijų vienybę gali už- 
tikrinti tiktai tam tikras paties interpretuojamo objekto 
pobūdis, būtent - esminis „turtingiausiųjų simbolių“ neiš- 
semiamumas. Bet ką reiškia, kad šie simboliai gali būti 
skirtingų interpretacijų vienybės pamatas? Patys simbo- 
liai mums gali būti duoti tik per vieną ar kitą interpre- 
taciją, kuri savo ruožtu neišvengiamai dalyvauja inter- 
pretacijų konflikte. Be to, kaip nurodo pats Ricoeuras, 
jie yra kontingentiški, - priklauso nuo tam tikros kultūri- 
nės tradicijos. Matyt, „turtingiausieji simboliai“ bet kokios 
interpretacijos atžvilgiu gali būti tik ribinė sąvoka, žy- 
minti tam tikrą kultūros šerdį, konstituojanti jos vienovę. 

Aišku, kad šios išvados negali būti laikomos proble- 
mos sprendimu, į jas negalima žvelgti kaip į operacinius, 
veiksmingus metodologinius principus, padedančius 
vienaip ar kitaip jungti hermeneutikas. Hermeneutikos 
gali tik „pasirodyti esančios“ vieningos. Tai reiškia, kad 
čia turime reikalą su savotišku vilties diskursu. Onto- 
logija lieka siekiamybe, dargi „pažadėtaja žeme“ „[...) 
filosofijai, pradedančiai nuo kalbos ir nuo refleksijos. 
Tačiau kalbantis ir reflektuojantis subjektas gali ją tik 
pamatyti, kaip ir Mozė, tik prieš mirdamas.“!*! 

Kita vertus, Ricoeuras yra labai programiškas mąs- 
tytojas, jis projektuoja vis naujas aiškinimo disciplinas, 
brėžia vis naujus galimų tyrimų eskizus, kontūrus, plot- 
mes, eksploatuoja vis naujas analitinės plotmes. Tuo, kas 


10! Ibid., p. 29. 

čia nagrinėta, tik priartėta prie jo metaforos analizės ir 
1983-1985 metais pasirodžiusio tritomio Laikas ir pasa- 
kojimas. Kai kuriais savo numatytais keliais jis eina, kai 
kurias numatytas sritis nagrinėja, vėlgi atverdamas nau- 
jas tyrimo perspektyvas ir laukus. 


PAUL RICOEUR 


Egzistencija ir hermeneutika 


Interpretacijų konfliktas 


Egzistencija ir hermeneutika 


Šioje studijoje ketinama ištirti kelius, kuriuos atvėrė šiuo- 
laikinei filosofijai tai, ką galima pavadinti hermeneutinės 
problemos skiepu fenomenologiniam metodui. Iš pradžių 
pateiksiu trumpą istorinę apžvalgą, o paskui pradėsiu 
patį tyrimą, kuriuo (bent jau pačioje pabaigoje) 
egzistencijos sąvokai turėtų būti suteikta priimtina pras- 
mė, — ta prasmė, kuri kaip tik išreikštų fenomenologijos 
atnaujinimą hermeneutikos pagrindu. 


I. Hermeneutikos atsiradimas 


Kalbu apie skiepą, sakyčiau net apie vėlyvą skiepą, nes 
hermeneutinė problema atsirado kur kas anksčiau nei 
Husserlio fenomenologija. 

Verta priminti, kad hermeneutinė problema pir- 
miausia iškilo egzegezėje, tai yra disciplinoje, kurios 
tikslas yra suprasti tekstą remiantis jo intencijomis, tuo, 
ką jis nori pasakyti. Hermeneutikos, arba interpretaci- 
jos, problema iškilo egzegezėje todėl, kad nors ir kaip 
tekstas būtų susijęs su quid, su „tuo, dėl ko“ jis buvo 

parašytas, kiekvieną tekstą visada skaito tam tikra bend- 
ruomenė, tam tikra tradicija ar tam tikra gyva minties 
pakraipa, ir šitai sąlygoja tam tikras prielaidas ir reika- 
lavimus. Filosofine fizika ir etika paremtas graikų mitų 
skaitymas stoikų mokykloje implikuoja hermeneutika, 
kuri labai skiriasi nuo rabiniškojo Toros interpretavimo 
Halachoje arba Hagadoje; apaštalų karta, Senąjį Tes- 
tamentą interpretavusi Kristaus įvykio požiūriu, vėlgi 
visai kitaip negu rabinai nušvietė Biblijos įvykius, insti- 
tucijas ir veikėjus. 

Ką bendra turi šie egzegetiniai debatai su filosofija? 
Tai, kad egzegezė implikuoja ištisą ženklo ir reikšmės 
teoriją. Tai matyti, pavyzdžiui, šventojo Augustino trak- 
tate De doctrina christiana. Tiksliau kalbant, jei tekstas gali 
turėti kelias prasmes, pavyzdžiui, istorinę ir dvasinę, 
reikia griebtis daug sudėtingesnės reikšmės sąvokos ne- 
gu ta, kurios reikalauja vadinamuosius vienareikšmius 
ženklus vartojanti argumentacinė logika. Pagaliau pačia- 
me interpretavimo darbe slypi siekimas nugalėti distan- 
ciją, kultūrinį nuotolį, priartinti skaitytoją prie teksto, 
kuris tapo svetimas, ir tuo būdu įtraukti teksto prasmę į 
dabartinio Žmogaus savęs supratimo lauką. 

Nuo šiol hermeneutika nebėra tik specialistų techni- 
ka, - orakulų ir stebuklų aiškintojų technė hermėneutikė. 
Ji susiduria su supratimo problema apskritai. Be to, jokia 
ryškesnė interpretacija negalėjo atsirasti, nesiskolindama 
ko nors iš tai ar kitai epochai būdingų supratimo būdų: 
mito, alegorijos, metaforos, analogijos ir kita ko. Inter- 
pretavimo, kaip teksto egzegezės, ryšį su supratimu pla- 
čiąja ženklų supratimo prasme liudija viena tradicinių 
žodžio „hermeneutika“ reikšmių - ta, kurią žinome iš 

Aristotelio Hermeneutikos. Iš tiesų reikšminga tai, kad 
aristoteliškoji hermēneia neapsiriboja alegorija, bet ap- 
rėpia kiekvieną reiškiantį diskursą. Maža to - pats reiš- 
kiantis diskursas jau yra Aermėneia, jis irgi „interpre- 
tuoja“ tikrovę, nes sako „kažką apie kažką“. Diskursas 
yra hermėneia, nes sakymas yra tikrovės sučiuopimas 
reikšminėmis ištaromis, o ne kopijavimas vadinamųjų 
įspūdžių, kylančių iš pačių daiktų. 

Toks yra pirmasis ir pirmapradiškiausias interpre- 
tavimo ir supratimo sąvokų ryšys. Jis susieja technines 
teksto egzegezės problemas su bendresnėmis reikšmės 
ir kalbos problemomis. 

Tačiau iš egzegezės nebūtų atsiradusi bendroji herme- 
neutika, jei ne klasikinės filologijos ir istorijos mokslų 
vystymasis XVIII amžiaus pabaigoje-XIX amžiaus pra- 
džioje. Schleiermacherio ir Dilthey'aus darbuose herme- 
neutinė problema tampa filosofine problema. Šio sky- 
relio pavadinimas - „Hermeneutikos atsiradimas“ - yra 
tiesioginė aliuzija į Dilthey'aus garsiosios 1900 metų esė 
pavadinimą“. Dilthey'us siekė pozityvistinės filosofijos 
amžiuje pagrįsti Geisteswissenschaften (dvasios mokslus) 
taip, kaip buvo pagrįsti gamtos mokslai. Taip suformu- 
luota problema buvo epistemologinė - reikėjo sukurti 
tokią pat stiprią istorijos pažinimo kritiką, kaip kantiš- 
koji gamtos pažinimo kritika, ir pajungti šiai kritikai 
paskirus klasikinės hermeneutikos metodus: teksto vidi- 
nio ryšio dėsnį, konteksto dėsnį, geografinių, etninių, 
socialinių sąlygų dėsnį etc. Bet problemai išspręsti nepa- 


* Vilhelmas Diltėjus, „Hermeneutikos atsiradimas“, vertė Arūnas Sverdiolas, 
Filosofija, sociologija, 1990, nr. 1, p. 96-111. (Vert. past.) 

kako vien tik epistemologijos priemonių: interpretacija, 
kurią Dilthey'us siejo su raštu užfiksuotais dokumen- 
tais, yra tik viena iš sričių kur kas platesnės supratimo 
erdvės, plytinčios nuo vieno psichinio gyvenimo iki kito. 
Taigi hermeneutinė problema priartėja prie psicholo- 
gijos: suprasti baigtinę būtybę - reiškia persikelti į kitą 
gyvenimą. Kartu istoriniam pažinimui iškyla visi istoriš- 
kumo paradoksai: kaip istoriška būtybė gali istoriškai 
suprasti istorijos procesą? Šie paradoksai savo ruožtu 
orientuoja į gerokai fundamentalesnę problematiką: kaip 
gyvenimas, išreikšdamas save, gali objektyvuotis; kaip 
objektyvuodamasis jis sukuria reikšmes, kurias gali per- 
imti ir suprasti kitos istoriškos būtybės, įveikiančios savo 
pačių istorinę situaciją? Taip kyla pagrindinė problema, 
kurią rasime ir mūsų tyrimo pabaigoje: koks yra santy- 
kis tarp jėgos ir prasmės, tarp gyvenimo - reikšmių ne- 
šėjo, ir proto, gebančio jas susieti į vientisą grandinę. Jei 
gyvenimas nėra iš pat pradžių prasmingas, tai supra- 
timas apskritai neįmanomas. Bet kad supratimas būtų 
pasiektas, ar nereikia į patį gyvenimą perkelti tą ima- 
nentinio vystymosi logiką, kurią Hegelis vadino sąvoka? 
Ar nereikia, kuriant gyvenimo filosofiją, patyliukais im- 
tis visų dvasios filosofijos priemonių? Toks yra didžiau- 
sias keblumas, galintis pateisinti tai, kad fenomenologijoje 
ieškome svetingos struktūros arba, grįžtant prie mūsų 
ankstesnio įvaizdžio, - jauno augalo, kuriam galėtume 
įskiepyti hermeneutiką. 


II. Hermeneutikos skiepas 
fenomenologijoje 


Yra du būdai įtvirtinti hermeneutiką fenomenologijoje. 

Yra trumpas kelias, apie kurį pasakysiu pirmiausia, 
ir ilgas kelias, kuriuo pasiūlysiu eiti. Trumpasis kelias — 
tai heidegeriškosios supratimo ontologijos kelias. Tokią 
supratimo ontologiją aš vadinu „trumpuoju keliu“, nes, 
atsisakydama ginčytis dėl metodo, ji iš karto pereina į 
baigtinės būtybės ontologijos plotmę, kad rastų ten su- 
pratimą jau nebe kaip pažinimo, bet kaip buvimo būdą. 
Ši supratimo ontologija pasiekiama ne palaipsniui, ji 
prieinama ne keliant vis aukštesnius egzegezės, istorijos 
mokslo ar psichoanalizės metodologinius reikalavimus — 
ten atsiduriama staiga apverčiant problematiką. Klau- 
simas: kokiomis sąlygomis pažįstantis subjektas gali su- 
prasti tekstą ar istoriją, pakeičiamas klausimu - kokia ta 
būtybė, kurios būtį sudaro supratimas? Taigi herme- 
neutinė problema tampa šios būtybės, Dasein, kuri egzis- 
tuoja kaip suprantanti, analitikos dalimi. 

Prieš pasakydamas, kodėl siūlau eiti aplinkiniu ir sun- 
kesniu keliu, prasidedančiu kalbiniais ir semantiniais 
svarstymais, pirmiausia noriu visiškai pripažinti šios su- 
pratimo ontologijos nuopelnus. Pradedu šiuo teisingu- 
mo aktu Heideggerio filosofijos atžvilgiu, nes nemanau, 
kad jos siūlomas sprendimas yra priešingas manajam. 
Jo Dasein analitika nėra priešinga pusė alternatyvos, kuri 
mus verstų rinktis arba supratimo ontologiją, arba inter- 
pretacijos epistemologiją. Siūlydamas ilgąjį kelią aš irgi 
siekiu perkelti refleksiją į ontologijos lygmenį, tačiau da- 
rau tai palaipsniui, nuosekliai laikydamasis semantikos 

(§ 3), o vėliau - refleksijos (§ 4) reikalavimų. Šio skyrelio 
pabaigoje aš tik abejoju galimybe kurti tiesioginę onto- 
logiją, iš karto atmetančią bet kokius metodologinius 
reikalavimus ir todėl esančią už ribų interpretacijos rato, 
kurio teoriją ji sudaro. Tačiau kaip tik tokios ontologijos 
troškimas skatina pradėti čia siūlomą darbą ir neleidžia 
nuslysti nei į vitgenšteinišką lingvistinę filosofiją, nei į 
neokantišką reflektyviają filosofiją. Čia aš keliu tokią 
problemą: kas atsitinka interpretacijos epistemologijai, 
atsiradusiai apmąstant egzegezę, istorijos mokslo meto- 
dą, psichoanalizę, religijos fenomenologiją ir t.t., kai ją 
paliečia, įkvepia ir, jei taip galima pasakyti, aspiruoja 
supratimo ontologija? 

Ko gi reikalauja supratimo ontologija? 

Kad gerai suprastume jos siūlomo minties perversmo 
prasmę, turime vienu ypu peršokti į galą kelio, kuris 
veda nuo Husserlio Logische Untersuchungen iki Heideg- 
gerio Sein und Zeit, ir tik paskui paklausti, kas Husserlio 
fenomenologijoje yra reikšminga šio minties perversmo 
požiūriu. Taigi turime ištirti patį radikalų klausimo ap- 
vertimą, interpretacijos epistemologijos vietoje iškeliantį 
supratimo ontologiją. 

Čia svarbu išvengti bet kokio erkenntnistheoretisch 
klausimo kėlimo ir atitinkamai atsisakyti idėjos, kad 
hermeneutika yra metodas, kuris gali kaip lygus su lygiu 
kovoti su gamtos mokslų metodu. Kalbėti apie supra- 
timo metodą - vadinasi, vis dar remtis objektyvaus pa- 
žinimo prielaidomis ir kantiškosios pažinimo teorijos 
prietarais. Taigi reikia sąmoningai išeiti iš subjekto-ob- 
jekto problematikos užburto rato ir paklausti apie būtį. 
Tačiau, kad paklaustume apie būtį apskritai, reikia visų 

pirma klausti apie tą būtį, kuri yra kiekvienos būties 
„Štai“, apie Dasein, t.y. apie būtį, kuriai būties supratimas 
yra egzistavimo būdas. Taigi supratimas bus nebe pa- 
žinimo, bet buvimo būdas, būtybės, kuri egzistuoja kaip 
suprantanti, buvimo būdas. 

Visai pritariu šiam visiškam supratimo ir būties santy- 
kio apvertimui. Taip patenkinamas giliausias Dilthey'aus 
filosofijos siekis, nes gyvenimas jam buvo pagrindinė 
sąvoka; Dilthey'aus veikaluose istorijos supratimas nėra 
tikslus gamtos teorijos atitikmuo - santykis tarp gyveni- 
mo ir jo išraiškų yra greičiau dvejopo (žmogus-gamta ir 
žmogus-istorija) santykio bendras pamatas. Jeigu tam 
pritariame, mūsų uždavinys būtų ne sustiprinti istorinį 
pažinimą fizikinio pažinimo akivaizdoje, bet kastis giliau, 
negu siekia plačiausiai suprastas mokslinis pažinimas, 
kad sučiuoptume istorinės būties ir būties visumos ryšį, 
gilesnį už subjekto-objekto santykį pažinimo teorijoje. 

Kuo gali pagelbėti Husserlio fenomenologija formu- 
luojant hermeneutinę problemą šiais ontologiniais termi- 
nais? Klausimas ragina mus grįžti nuo Heideggerio prie 
Husserlio ir iš naujo interpretuoti pastarąjį heidegeriš- 
kais terminais. Šiame kelyje atgal pirmiausia sutinkame, 
žinoma, vėlyvąjį, Krisis laikotarpio Husserlį, būtent čia 
pirmiausia reikia ieškoti šios ontologijos fenomenologi- 
nio pagrindimo. Jo įnašas į hermeneutiką dvejopas. Vie- 
na vertus, kaip tik vėlyvojoje fenomenologijos fazėje 
buvo pateiktos galutinės „objektyvizmo“ kritikos išva- 
dos. Ši kritika susijusi su hermeneutine problema ne tik 
netiesiogiai, nes ji pasipriešina gamtos mokslų epistemo- 
logijos pretenzijai suteikti humanitariniams mokslams 
vienintelį tinkamą metodologinį modelį, bet ir tiesiogiai, 

nes kvestionuoja Dilthey’aus mėginimą aprūpinti Geis- 
teswissenschaften tokiu pat objektyviu metodu, kokį turi 
gamtos mokslai. Antra vertus, vėlyvoji Husserlio feno- 
menologija kritikuoja objektyvizmą, remdamasi pozi- 
tyvia problematika, kuri paruošia dirvą supratimo onto- 
logijai. Šios naujos problematikos tema yra Lebenswelt, 
„gyvenamas pasaulis“, t.y. patirties klodas, ankstesnis 
už subjekto-objekto santykį, kuris buvo svarbiausia visų 
neokantizmo atmainų tema. 

Tačiau jei vėlyvasis Husserlis yra įsitraukęs į šią ardo- 
mąją veiklą, kuri siekia interpretacijos epistemologiją 
pakeisti supratimo ontologija, tai ankstyvasis Husser- 
lis — nuo Logische Untersuchungen iki Dekartiškųjų apmąs- 
tymų - kelia didelį įtarimą. Žinoma, būtent jis paruošė 
dirvą, nes subjektą pavadino intenciniu poliumi, inten- 
cijų nešėju ir pasirinko jam koreliatu ne gamtą, bet reikš- 
mių lauką. Žiūrint retrospektyviai, iš vėlyvojo Husserlio 
ir ypač iš Heideggerio pozicijų, gali pasirodyti, kad anks- 
tyvoji fenomenologija pirmoji pasipriešino objektyviz- 
mui, nes tai, ką ji vadina fenomenais, kaip tik yra inten- 
cinio gyvenimo koreliatai, iš šio intencinio gyvenimo kilę 
reikšmių vienetai. Vis dėlto ankstyvasis Husserlis tik 
rekonstravo naują idealizmą, artimą neokantizmui, su 
kuriuo jis kovojo: juk redukuojant pasaulio tezę klau- 
simas apie būtį redukuojamas į klausimą apie būties 
prasmę. Savo ruožtu būties prasmė virsta paprastu sub- 
jektyvių intencijų koreliatu. 

Taigi galiausiai supratimo teorija yra priešinga anks- 
tyvajam Husserliui, platonistinėms ir idealistinėms jo 
reikšmės ir intencionalumo teorijos tendencijoms. O vė- 
lyvasis Husserlis pasuka ontologijos link tik tada, kai jo 

mėginimas redukuoti būtį nepavyksta, kai galutinis fe- 
nomenologijos rezultatas neatitinka jos pradinio projek- 
to. Prieš jos valią, vietoj idealistinio subjekto, užsklęsto 
savo reikšmių sistemoje, ji atranda gyvą būtybę, kurios 
visų intencijų akiratyje visuomet buvo pasaulis, šis pa- 
saulis. 

Taip išskiriamas reikšmių laukas, ankstesnis už mate- 
matika pagrįstą gamtos suvokimą, mums būdingą nuo 
Galilei'aus laikų, reikšmių laukas, ankstesnis už objek- 
tyvumą, atsiveriantį pažįstančiam subjektui. Iki objekty- 
vumo buvo pasaulio akiratis, iki pažinimo teorijos sub- 
jekto buvo veiklus gyvenimas, kurį Husserlis kartais 
vadina anonimišku ne tam, kad šitaip grįžtų prie beas- 
menio kantiško subjekto, bet dėl to, kad subjektas, kuris 
turi objektus, pats yra kilęs iš veiklaus gyvenimo. 

Matome, kaip radikaliai iškeliamos supratimo ir tiesos 
problemos. Istoriškumo klausimas nebėra istorinio pa- 
žinimo, laikomo metodu, klausimas; istoriškumas nuro- 
do, kokiu būdu egzistuojantysis „yra kartu su“ kitais 
egzistuojančiaisiais. Supratimas nebėra dvasios mokslų 
atsakymas gamtamoksliniam aiškinimui, jis būdingas 
buvimui šalia būties dar prieš susitinkant paskiriems 
buviniams. Tuo pačiu gyvenimo sugebėjimas laisvai at- 
sitraukti nuo savęs, transcenduoti save tampa baigtinės 
būties struktūra. Istorikas gali matuoti objektą savimi, 
lygintis su tuo, kas pažinta, dėl to, kad jie abu - ir jis, ir 
jo objektas — yra istoriški. Šio istoriškumo išryškinimas 
eina dar prieš bet kokią metodologiją. Tai, kas mokslui 
buvo riba - būties istoriškumas - tampa būties konstitu- 
cija. Tai, kas buvo paradoksas - interpretatoriaus pri- 
klausomybė savo objektui, - tampa ontologiniu bruožu. 

Štai toks yra perversmas, kurį pradėjo supratimo onto- 
logija - supratimas tampa Dasein „projekto“ ir jo „atver- 
ties būčiai“ aspektu. Tiesos klausimas yra nebe metodo 
klausimas, bet būties raiškos buviniui, kuris egzistuoja 
suprasdamas būtį, klausimas. 

Kad ir kaip gundytų ši pamatinė ontologija, vis dėl- 
to siūlau ištirti kitą kelią, siūlau kitaip susieti her- 
meneutinę problemą su fenomenologija. Kodėl raginu 
atsisakyti Dasein analitikos? Dėl dviejų priežasčių. Hei- 
degeriškas radikalumas ne tik nepadeda išspręsti prob- 
lemų, paskatinusių mūsų tyrimą - priešingai, jos visiš- 
kai dingsta iš akių. Mes klausėme, kaip įduoti organoną 
į rankas egzegezei, arba tekstų supratimui? Kaip pa- 
grįsti istorijos mokslus gamtos mokslų akivaizdoje? 
Kaip išspręsti konkuruojančių interpretacijų konfliktą? 
Pamatinėje hermeneutikoje šios problemos paprasčiau- 
siai nenagrinėjamos, ir tai daroma sąmoningai - ši 
hermeneutika skirta ne tam, kad jas išspręstų [résoudre], 
bet kad jas ištirpintų [dissoudre]. Be to, Heideggeris ne- 
norėjo nagrinėti jokių konkrečių problemų, su kuriomis 
susiduria vieno ar kito buvinio supratimas. Jis norėjo 
perauklėti mūsų akis ir perorientuoti mūsų žvilgsnį, 
norėjo, kad pajungtume istorinį pažinimą ontologiniam 
supratimui, laikydamas pirmąjį išvestine antrojo for- 
ma. Tačiau tuo remdamiesi mes niekaip negalime pa- 
rodyti, kokia prasme istorinis supratimas iš tikro yra 
kilęs iš šio pradinio supratimo. Taigi ar nevertėtų pra- 
dėti nuo išvestinių supratimo formų ir jose parodyti jų 
kilmės ženklus? Tuomet reikėtų pradėti nuo plotmės, 
kurioje skleidžiasi supratimas, tai yra nuo kalbos 
plotmės. 

Ši pirmoji pastaba veda prie antrosios. Kad episto- 
mologinio supratimo problemą galima būtų pakeisti 
suprantančios būties problema, pirmiausia turi būti 
įmanoma tiesiogiai, be išankstinių epistemologinių pa- 
stangų, aprašyti privilegijuotos Dasein būties konsti- 
tuciją, o paskui išskirti supratimą kaip vieną iš jos 
buvimo būdų. Pereiti nuo supratimo, kaip pažinimo 
būdo, prie supratimo, kaip buvimo būdo, sunku dėl 
to, kad supratimas, kuris yra Dasein analitikos rezul- 
tatas, yra tas pats supratimas, su kurio pagalba ir ku- 
riame ši būtis supranta save kaip būtį. Ar nereikia dar 
kartą pačioje kalboje ieškoti nuorodos, kad supratimas 
yra buvimo būdas? 

Šiuose dviejuose priekaištuose slypi vienas pozityvus 
siūlymas: Dasein analitikos trumpąjį kelią reikia pakeisti 
ilguoju keliu, kuriam pradžią duoda kalbos analizės. 
Tokiu būdu niekada neprarasime ryšio su interpretacijos 
metodiškumo siekiančiomis disciplinomis ir atsispir- 
sime pagundai atskirti tiesą, būdingą supratimui, nuo 
metodo*, taikomo egzegezės pagimdytose disciplinose. 
Taigi naują egzistencijos problematiką galima išvystyti 
tik pradedant ir remiantis bendros visoms hermeneu- 
tinėms disciplinoms interpretacijos sąvokos semantiniu 
išaiškinimu. Šios semantikos centras bus sudėtingų, dau- 
gialypių ar pagaliau, sakysime, simbolinių prasmių tema 
(šių dalykų tapatinimą pagrįsime vėliau). 

Paaiškinsiu, kaip suprantu ėjimą prie egzistencijos 
klausimo šiuo aplinkiniu semantikos keliu. Grynai se- 
mantinis išaiškinimas liks „kyboti ore“ tol, kol nebus 


* Aliuzija į Hanso Georgo Gadamerio veikalą Tiesa ir metodas. (Vert. past.) 

parodyta, kad daugiaprasmių arba simbolinių ištarų su- 
pratimo metu vyksta savęs supratimas; tokiu būdu se- 
mantinis požiūris susiejamas su reflektyviuoju požiūriu. 
Bet subjektas, kuris interpretuodamas ženklus interpre- 
tuoja save, nebėra cogito — tai egzistuojantysis, kuris, 
atlikdamas savo gyvenimo egzegezę, atskleidžia, kad, 
dar neįsteigęs ir neįvaldęs savęs [se pose et se possède], jis 
jau tarpsta būtyje [posé dans l'être]. Šitaip hermeneutika 
atskleistų egzistavimo būdą, kuris nuo pradžios iki galo 
būtų interpretuota būtis [ėtre-interprėtė|. Tik refleksija, 
panaikindama save kaip refleksiją, gali sugrąžinti prie 
ontologinių supratimo šaknų. Tačiau kaip tik tai nuolat 
vyksta kalboje ir refleksijos judėjime. Toks yra tasai sun- 
kusis kelias, kuriuo eisime. 


III. Semantikos plotmė 


Bet koks ontinis arba ontologinis supratimas pirmiausia 
išreiškiamas kalba. Tad ne veltui semantikoje ieškome 
atskaitos ašies visam hermeneutikos laukui. Egzegezė jau 
įpratino mus prie minties, kad tekstas turi kelias pras- 
mes, kad šios prasmės klojasi viena ant kitos, kad dva- 
sinė prasmė yra „perkelta“ (šv. Augustino translata sig- 
na) iš istorinės, arba raidiškos, dėl pastarosios prasminio 
pertekliaus. Schleiermacheris ir Dilthey'us mus išmokė 
tekstus, dokumentus, paminklus laikyti raštu fiksuoto- 
mis gyvenimo išraiškomis. Egzegezė grįžta atgal keliu, 
kurį nuėjo šios gyvenimo galios objektyvuodamosi psi- 
chiniuose ryšiuose, o vėliau - istorinėse aplinkybėse. Šis 
objektyvavimas ir fiksavimas yra kitas prasmės perkė- 

limo būdas. Nietzsche savo ruožtu mano, kad vertybės 
yra valios galiai stiprumo ir silpnumo išraiškos, kurias 
reikia interpretuoti; maža to, jo nuomone, pats gyveni- 
mas yra interpretacija: taigi filosofija tampa interpreta- 
cijos interpretacija. Pagaliau Freudas pavadino „sapno 
darbu“ būdus, kurie reikšmingi tuo, jog jais „transpo- 
nuojama“ (Entstellung) paslėptoji prasmė, ji patiria iš- 
kraipymą, kuris regimojoje prasmėje parodo ir kartu 
nuslepia latentinę prasmę. Pasekęs, kaip šis iškraipymas 
išsikeroja kultūros išraiškose — mene, etikoje ir religijo- 
je, - jis sukūrė kultūros egzegezę, labai panašią į Nietz- 
schės. Taigi nėra beprasmis bandymas išlukštenti tai, ką 
galėtume pavadinti bet kurios hermeneutikos, bendros 
ar skirtos vienai kuriai sričiai, pamatinės ar specialios, 
semantiniu mazgu. Atrodo, kad bendras elementas, su 
kuriuo susiduriame visur — nuo egzegezės iki psicho- 
analizės - yra tai, jog prasmė turi tam tikrą architektūrą, 
kurią galima pavadinti dvilype arba daugialype prasme 
ir kurios uždavinys visuomet yra, vienokiu ar kitokiu 
būdu, rodyti slepiant. Manau, kad kalbos analizė ir turi 
apsiriboti šia parodyto-paslėpto semantika, daugiapras- 
mių posakių semantika. 

Ištyręs vieną, aiškiai apibrėžtą, šios semantikos lauką — 
prisipažinimo kalbą, kuri sudaro blogio simboliką, - siūlau 
šiuos daugiaprasmius posakius pavadinti simboliniais. 
Taigi žodžiui „simbolis“ suteikiu siauresnę prasmę negu 
tie autoriai, kurie, kaip Cassireris, vadina simboliniu bet 
kurį tikrovės suvokimą ženklų pagalba, pradedant per- 
cepcija, mitu, menu, baigiant mokslu, ir platesnę negu 
tie autoriai, kurie sekdami romėnų retorika ir neoplato- 
niškąja tradicija, simbolį laiko paprasčiausia analogija. 

Simboliu vadinu kiekvieną reikšmės struktūrą, kurioje tie- 
sioginė, pirminė, raidiška prasmė savo pertekliumi žymi dar 
ir kitą — netiesioginę, antrinę, perkeltinę prasmę, kuri negali 
būti suvokta kitaip, kaip tik per pirmąją. Šis dvilypę prasmę 
turinčių išraiškų išskyrimas konstituoja tikrąjį herme- 
neutikos lauką. 

Savo ruožtu interpretacijos sąvoka taip pat įgyja api- 
brėžtą reikšmę. Siūlau suteikti jai tokią pat apimtį kaip 
simbolio sąvokai. Mano manymu, interpretavimas yra 
minties darbas, iššifruojantis už akivaizdžiosios prasmės sly- 
pinčią prasmę, išskleidžiantis raidiškojoje reikšmėje glūdinčius 
reikšmės lygius. Šitaip išlaikomas pirminis ryšys su eg- 
zegeze, tai yra su paslėptų prasmių interpretacija. Taigi 
simbolis ir interpretacija tampa koreliatyviomis sąvoko- 
mis - interpretacija galima tuomet, kai prasmė yra dau- 
gialypė, o prasmių daugybė išryškėja interpretuojant. 

Apribojus semantikos lauką iš dviejų —- simbolio ir iš 
interpretacijos — pusių, tenka spręsti keletą uždavinių. 
Pasitenkinsiu juos trumpai išvardijęs. 

Uždavinys atlikti simbolinių išraiškų kalbinę analizę 
man atrodo dvilypis. Viena vertus, reikėtų sudaryti kuo 
platesnį ir išsamesnį simbolinių formų sąrašą. Tyrimo 
pradžioje galima eiti tik šiuo induktyviniu keliu, nes 
kaip tik šioms skirtingoms simbolinės išraiškos atmai- 
noms ir siekiama atrasti bendrą struktūrą. Čia reikėtų 
išvardyti, nesistengiant paskubomis sutapatinti, kosmi- 
nius simbolius, kuriuos iškėlė Van der Leeuwo, Mauri- 
ce'o Leenhardt'o, Mircea Eliadės religijos fenomenolo- 
gija; oniriškąją simboliką, kurią atskleidė psichoanalizė, 
ir visus jos atitikmenis folklore, legendose, patarlėse, 
mituose; poetų žodinius kūrinius, paremtus jusliniais — 

regimaisiais, girdimaisiais ir kitais — vaizdiniais arba 
erdvės ir laiko simbolika. Nepaisant to, kad vienos šių 
simbolikų yra įsišaknijusios kosmoso fizionominėse ver- 
tėse, kitos — seksualinėje simbolikoje, o dar kitos - jusli- 
niuose vaizdiniuose, visos jos prasideda kalbos stichijoje. 
Nėra simbolikos iki kalbančio žmogaus, net jei simbolio 
galios šaknys siekia giliau. Kosmosas, troškimas, vaiz- 
diniai išraišką gauna kalboje. Žodis visuomet reikalin- 
gas, kad galėtume sučiuopti pasaulį ir padaryti, jog jis 
taptų hierofanija. Panašiai sapnas lieka niekam nepriei- 
namas tol, kol jis nepapasakojamas ir šitaip neperke- 
liamas į kalbos plotmę. 

Šį simbolinės išraiškos atmainų sąrašą reikia papildyti 
tam tikra kriteriologija, kuri nustatytų tokių giminingų 
formų, kaip metafora, alegorija, panašumas, semantinę 
konstituciją. Kokią funkciją atlieka analogija „prasmės 
perkėlime“? Ar, be analogijos, yra kitų būdų sieti vieną 
prasmę su kita? Kaip integruoti į simbolinės prasmės 
konstituciją Freudo atskleistus sapno mechanizmus? Ar 
galima juos užkloti ant jau aprašytų retorinių formų, 
tokių kaip metafora ar metonimija? Ar iškraipymo me- 
chanizmai, susiję su tuo, ką Freudas vadina „sapno dar- 
bu“, aprėpia tą patį semantinį lauką kaip simbolizavimo 
procesai, kuriuos aprašė religijos fenomenologija? To- 
kius struktūros klausimus turėtų išspręsti kriteriologija. 

Ši kriteriologija savo ruožtu neatsiejama nuo inter- 
pretavimo veiksmų nagrinėjimo. Juk simbolinių išraiš- 
kų lauką apibrėžėme remdamiesi interpretavimo veiks- 
mų lauku, ir atvirkščiai. Todėl problemos, kurias iškelia 
simboliai, atsispindi interpretacijos metodologijoje. Iš 
tikro labai krinta į akis, kad interpretuojant naudojami 

skirtingi, netgi priešingi metodai. Minėjau religijos fe- 
nomenologiją ir psichoanalizę. Nėra labiau priešingų 
dalykų. Tai nieko nuostabaus. Interpretavimas remiasi 
simbolių daugialypiu determinuotumu, jų viršdetermi- 
nuotumu, psichoanalizės terminais kalbant. Tačiau kiek- 
viena interpretacija, pagal apibrėžimą, redukuoja šį tur- 
tingumą, šį daugiaprasmiškumą ir „išverčia“ simbolį 
naudodama savąjį perskaitymo būdą. O šios kriterio- 
logijos uždavinys yra parodyti, kad interpretacijos forma 
atitinka nagrinėjamos hermeneutinės sistemos teorinę 
struktūrą. Štai religijos fenomenologija imasi dešifruoti 
religinį objektą rituale, mite, tikėjime, bet daro tai rem- 
damasi šventybės problematika, kuri apibrėžia jos teo- 
rinę struktūrą. Psichoanalizė, priešingai, kreipia dėmesį 
tik į tą simbolio dimensiją, kurią sudaro išstumtų troš- 
kimų ūgliai. Todėl ji nagrinėja tik reikšmių tinklą, kurį pa- 
sąmonėje sukuria pirminis išstūmimas ir vėlesnio antrinio 
išstūmimo įnašas. Negalima priekaištauti psichoanalizei, 
kad ji tokia siaura - tai jos buvimo sąlyga. Psichoanalizės 
teorijoje, kurią Freudas pavadino metapsichologija, dešif- 
ravimo taisyklės apsiriboja tuo, ką galima pavadinti troš- 
kimo semantika. Psichoanalizė gali rasti tik tai, ko ji ieško. 
Ji ieško sapne, neurozėje, moralėje, religijoje veikiančių 
vaizdinių ir afektų „ekonominės“ reikšmės. Taigi ji tegali 
rasti tik vaizdinių ir afektų, susijusių su archajiškiausiais 
žmogaus troškimais, užmaskuotas išraiškas. Šis pavyz- 
dys aiškiai rodo filosofinės hermeneutikos užmojį pap- 
rastame semantikos lygmenyje. Pirmiausia ji tiria simbo- 
linių formų įvairovę ir analizuoja simbolines struktūras. 
Paskui ji supriešina hermeneutikos stilius ir kritiškai apta- 
ria interpretacijos sistemas, susiedama skirtingus herme- 

neutinius metodus su atitinkamų teorijų struktūra. Taip 
filosofinė hermeneutika pasiruošia spręsti savo svar- 
biausią uždavinį - būti tikru arbitru tarp skirtingų inter- 
pretacijų pretenzijų į visuotinumą. Parodydama, kokiu 
būdu kiekvienas metodas išreiškia tam tikros teorijos 
formą, ji pagrindžia kiekvieną metodą jo paties teorinio 
apibrėžimo ribose. Tokia yra šios hermeneutikos kritinė 
funkcija paprastame semantikos lygmenyje. 
Semantinis požiūris turi keletą privalumų. Pirmiausia, 
tokiu būdu hermeneutika išsaugo ryšį su praktikoje tai- 
komomis metodologijomis ir nerizikuoja atskirti savo 
tiesos sampratą nuo metodo sampratos. Be to, jo dėka 
hermeneutika prigyja tame fenomenologijos lygmenyje, 
kuriame ši labiausiai pasitiki savimi, tai yra reikšmės 
teorijoje, išplėtotoje Loginiuose tyrinėjimuose. Žinoma, 
Husserlis nesutiktų su iš esmės nevienareikšmiškos pras- 
mės idėja — jis netgi griežtai atmetė jos galimybę savo 
pirmajame Loginiame tyrinėjime. Kaip tik todėl Loginių 
tyrinėjimų fenomenologija negali būti hermeneutika. Bet, 
jei aš ir atsiriboju nuo Husserlio, tai tiktai prasminių iš- 
raiškų teorijos ribose. Kaip tik čia, o ne abejotiname Lebens- 
welt tenomenologijos lygmenyje, išryškėja mūsų nesutari- 
mai. Pagaliau, perkeldamas diskusiją į kalbos plotmę, 
jaučiuosi žengiąs koja kojon su kitomis dabarties filoso- 
fijomis. Tiesa, daugiaprasmių išraiškų semantika prieš- 
tarauja metakalbos teorijoms, kurios norėtų reformuoti 
egzistuojančias kalbas pagal idealius modelius. Joms 
prieštaraujama taip pat griežtai kaip ir Husserlio viena- 
reikšmiškumo idealui. Tačiau daugiaprasmių išraiškų 
semantika užmezga vaisingą dialogą su doktrinomis, 
kurios remiasi Wittgensteino Filosofiniais tyrinėjimais ir 

anglosaksų atliekama kasdienės kalbos analize. Kaip tik 
semantikos plotmėje ši bendroji hermeneutika dalijasi 
šiuolaikinės biblinės egzegezės, kuriai atstovauja Bult- 
mannas ir jo mokykla, rūpesčiais. Mano nuomone, ši 
bendroji hermeneutika yra įnašas, kuriant tą didžiąją 
kalbos filosofiją, kurios stoką šiandien juntame. Šiandien 
turime simbolinę logiką, egzegetikos mokslą, antropo- 
logiją, psichoanalizę ir galbūt pirmą kartą galime aprėpti 
žmogiškojo diskurso suvienijimo klausimą. Skirtingų 
disciplinų pažanga atskleidė ir kartu pagilino šio dis- 
kurso susiskaldymą. Žmonių kalbėjimo vienybė šian- 
dien yra problema. 


IV. Refleksijos plotmė 


Ši dvilypę ir daugialypę prasmę turinčių išraiškų se- 
mantinės struktūros analizė yra siauri vartai, pro ku- 
riuos turi įeiti hermeneutinė filosofija, jei nenori atitrūkti 
nuo disciplinų, metodiškai taikančių interpretaciją - eg- 
zegezės, istorijos, psichoanalizės. Tačiau daugialypę 
prasmę turinčių išraiškų semantikos nepakanka, kad 
hermeneutiką jau galima būtų laikyti filosofine. Ling- 
vistinė analizė, traktuodama reikšmes kaip uždarą visu- 
mą, neišvengiamai suabsoliutintų kalbą. Toks kalbos 
hipostazavimas neigia pamatinę ženklo intenciją - žy- 
mėti ką nors, taigi peržengti save, išnykti tame, į ką jis 
yra nukreiptas. Pati kalba, kaip reikšmių sfera, reika- 
lauja, kad ji būtų nukreipta į egzistenciją. 
Pripažindami tai, grįžtame prie Heideggerio: siekimą 
peržengti lingvistinę plotmę įkvepia ontologijos troški- 

mas; šito ontologija reikalauja iš analizės, kuri antraip 
liktų kalbos kaline. 

Bet kaip iš naujo integruoti semantiką į ontologiją 
nesusilaukiant priekaištų, kuriuos neseniai pareiškėme 
Dasein analitikai? Tarpinis etapas pakeliui į egzistenciją 
yra refleksija, tai yra ryšys tarp ženklų supratimo ir savęs 
[soi] supratimo. Kaip tik savyje [dans ce soi] turime gali- 
mybę atpažinti egzistuojantįjį [l'existant]. 

Siūlydamas susieti simbolinę kalbą su savęs [50i] su- 
pratimu, manau patenkinsiąs giliausią hermeneutikos 
norą. Kiekviena interpretacija siekia įveikti nutolimą, 
distanciją tarp praėjusios kultūrinės epochos, kuriai pri- 
klauso tekstas, ir paties interpretuotojo. Įveikdamas šią 
distanciją, tapdamas teksto amžininku, egzegetas gali 
įsisavinti prasmę — iš svetimos padaryti ją sava. Supras- 
damas kitą jis siekia geriau suprasti save patį. Taigi kiek- 
viena hermeneutika yra akivaizdus arba nematomas 
savęs paties [s0i-mėmes] supratimas einant aplinkiniu 
keliu — suprantant kitą. 

Taigi man nekyla jokių abejonių, kad hermeneutika turi 
būti įskiepyta fenomenologijai ne tik Loginių tyrinėjimų 
reikšmės teorijos lygmenyje, bet ir cogito problematikos, 
kuri nagrinėjama pradedant Ideen I - baigiant Dekartiškai- 
siais apmąstymais, lygmenyje. Tačiau man nekyla abejonių 
ir dėl to, kad įskiepis transformuoja poskiepį! Jau matėme, 
kad įvedus į semantikos lauką dviprasmius ženklus te- 
ko atmesti Loginių tyrinėjimų skelbtą vienareikšmiškumo 
idealą. Turime suprasti, kad, daugialypes reikšmes sie- 
dami su savęs [soi] pažinimu, esmingai transformuojame 
cogito problematiką. Nieko nelaukdamas pridursiu, kad 
vėliau kaip tik ši vidinė reflektyviosios filosofijos reforma 

paaiškins tai, kodėl joje įžvelgiame naują egzistencijos 
matmenį. Tačiau prieš parodydami, kaip cogito suyra 
[éclate], parodysime, kaip jis hermeneutikos dėka pratur- 
tėja ir pagilėja. 

Iš tiesų, pasvarstykime, ką reiškia savęs paties [50i] 
supratimo pats [le soi], kai įsisaviname psichoanalitinės 
interpretacijos ar teksto egzegezės prasmę. Tiesą sakant, 
tai sužinome ne prieš įsisavindami, o tik po to, nors kaip 
tik troškimas suprasti save pačius skatino įsisavinti šias 
prasmes. Kodėl taip yra? Kodėl pats [le soi], kuris atlieka 
interpretavimą, gali atsiskleisti tik kaip interpretacijos 
rezultatas? 

Dėl dviejų priežasčių. Pirmiausia reikia pasakyti, kad 
garsusis dekartiškasis cogito, kuris tiesiogiai save su- 
čiuopia [se saisir] per abejonę, yra tokia pat tuščia kaip ir 
nenuginčijama tiesa. Visiškai neneigiu, kad tai tiesa. Tai 
tiesa, kuri pati save steigia, ir todėl jos negalima nei ve- 
rifikuoti, nei dedukuoti. Čia steigiama būtis ir kartu 
veiksmas, egzistencija ir kartu mąstymo operacija. Esu, 
mąstau, man egzistuoti - reiškia mąstyti, egzistuoju tiek, 
kiek mąstau. Bet ši tiesa — tuščia, ji yra kaip pirmas 
žingsnis, po kurio negali sekti joks kitas tol, kol ego, kuris 
slypi ego cogito, vėl nesučiuopia savęs savo objektų, savo 
kūrinių, pagaliau — savo veiksmų veidrodyje. Refleksi- 
ja — tai akla intuicija, jeigu jai netarpininkauja tai, ką 
Dilthey'us vadino išraiškomis, kuriomis objektyvuojasi 
gyvenimas. Kalbant kitais, Jeano Nabert'o, žodžiais: ref- 
leksija galėtų įsisavinti mūsų egzistavimo aktą tik tada, 
kai imtųsi kritikuoti kūrinius ir veiksmus, ženklinančius 
šį egzistavimo aktą. Taigi refleksija yra kritika ne kan- 
tiškąja - mokslo ir pareigos grindimo - prasme, bet ta 

prasme, kad cogito gali būti vėl sučiuoptas tik aplinki- 
niu keliu - dešifruojant jo gyvenimo dokumentus. Ref- 
leksija yra mūsų pastangos egzistuoti ir mūsų troškimo 
būti įsisavinimas per kūrinius, kurie liudija šią pastangą 
ir šį troškimą. 

Bet cogito nėra tik tuščia ir nenuneigiama tiesa. Reikia 
pridurti, kad tai tartum kokia tuščia vieta, kurią visuo- 
met buvo užėmęs melagingas cogito. Iš tikro visos egze- 
getinės disciplinos ir ypač psichoanalizė mus išmokė, 
kad neva tiesioginė sąmonė yra pirmiausia „melaginga 
sąmonė“. Po to, kai Marxas, Nietzsche ir Freudas išmokė 
mus demaskuoti jos klastas, kiekvienas cogito subjekto 
atskleidimas per jo gyvenimo dokumentus turi būti sie- 
jamas su melagingos sąmonės kritika. Refleksijos filo- 
sofija turi būti visiška sąmonės filosofijos priešybė. 

Šis antrasis motyvas susijęs su pirmuoju: ne tik „aš“ 
gali vėl sučiuopti save tik per jį objektyvuojančias gy- 
venimo išraiškas, bet ir sąmonės teksto egzegezė visų 
pirma susiduria su melagingos sąmonės „neteisingomis 
interpretacijomis“. Jau iš Schleiermacherio darbų Žino- 
me, kad hermeneutika yra ten, kur anksčiau buvo netei- 
singa interpretacija. 

Taigi refleksija turi būti netiesioginė dvejopai: pir- 
miausia dėl to, kad egzistenciją liudija tik gyvenimo 
dokumentai, bet taip pat ir dėl to, kad sąmonė pirmiau- 
sia yra melaginga sąmonė, taigi nuo nesupratimo iki 
supratimo visuomet reikia pakilti per koreguojančią 
kritiką. 

Baigdamas šį antrąjį etapą, kurį pavadinau reflek- 
tyviniu, norėčiau parodyti, kad tvirtesnį pamatą įgavo 
pirmojo etapo, kurį pavadinome semantiniu, rezultatai. 


24 EGZISTENCIJA IR HERMENEUTIKA 


Pirmajame etape pripažinome, kad egzistuoja kalba, 
neredukuojama į vienalypes reikšmes. Iš tiesų kaltos 
sąmonės prisipažinimas pasinaudoja dėmės, nuodėmės 
arba culpa simbolika. Iš tiesų išstumtą troškimą išreiškia 
simbolika, kuri išlieka nepakitusi sapnuose, posakiuose, 
legendose ir mituose. Iš tiesų šventybę išreiškia kos- 
minių elementų - dangaus, žemės, vandens, ugnies — 
simbolika. Logikas galėtų paprieštarauti, kad dvipras- 
mės kalbos vartojimas filosofijoje tegalėtų subrandinti 
apgaulingus argumentus. Radikaliai pagrįsti hermeneu- 
tiką galėsime tik tada, jei dvilypės prasmės logikos prin- 
cipo ieškosime pačioje reflektyviojo mąstymo prigim- 
tyje. Taigi ši logika - nebe formali, bet transcendentalinė, 
ji tarpsta galimumo sąlygų (ne gamtos objektyvumo są- 
lygų, bet mūsų troškimo būti įsisavinimo sąlygų) lygme- 
nyje. Būtent šia prasme hermeneutikai būdingą dvilypės 
prasmės logiką galima pavadinti transcendentaline logi- 
ka. Neperkėlę problemos į šį lygmenį, greitai pateksime 
į padėtį be išeities: tuščias bus mūsų mėginimas apsi- 
riboti vien tik semantine plotme ir šalia vienalypių reikš- 
mių patalpinti dvilypes, nes principinis skirtumas tarp 
dviejų dviprasmybės rūšių — dviprasmybės dėl prasmės 
pertekliaus, su kuria susiduria egzegetiniai mokslai, ir 
dviprasmybės dėl prasmės painiojimo, kuris persekioja 
logiką — negali būti pagrįstas tik semantikos plotmėje. 
Tame pat lygmenyje negali egzistuoti dvi logikos. Tik 
refleksijos problematika pagrindžia dvilypės prasmės 
semantiką. 

V. Egzistencinis etapas 


Kelio, kuris mus nuo kalbos problematikos nuvedė prie 
refleksijos problematikos, gale norėčiau parodyti, kaip 
galima būtų grįžti atgal prie egzistencijos problematikos. 
Supratimo ontologija, kurią Heideggeris išplėtoja tiesiog 
staigiu apvertimu, pažinimo būdo svarstymą pakeis- 
damas buvimo būdo svarstymu, mums, einantiems ne- 
tiesiogiai ir laipsniškai, galėtų būti tik akiratis, t.y. vei- 
kiau tikslas nei duotybė. Savarankiška ontologija mums 
neprieinama - tik interpretuodami pamatome interpre- 
tuotą būtį. Supratimo ontologiją ir dabar implikuoja in- 
terpretacijos metodologija, nes pakliūvame į neišven- 
giamą „hermeneutinį ratą“, kuriuo eiti mus išmokė pats 
Heideggeris. Be to, tik susiduriant konkuruojančioms 
hermeneutikoms mes kai ką suprantame apie interpre- 
tuotą būtį. Vieninga ontologija mūsų metodui taip pat 
neprieinama, kaip ir savarankiška ontologija. Kiekviena 
hermeneutika atskleidžia tam tikrą egzistencijos aspektą, 
kuris ją pagrindžia kaip metodą. 

Tačiau dėl šio dvigubo perspėjimo mes neturėtume 
atsisakyti ketinimo išryškinti semantinės ir reflektyvio- 
sios analizės ontologinius pagrindus. Implikuota, maža 
to - suskaldyta ontologija dar tebėra ir jau yra ontologija. 

Eisime pirmuoju taku, kurį mums siūlo psichoanalizės 
filosofinė refleksija. Ką ji gali duoti pamatinei ontolo- 
gijai? Du dalykus. Pirmiausia, ji nuvainikuoja klasikinę 
subjekto, kaip sąmonės, problematiką ir, antra, ji atkuria 
egzistencijos, kaip troškimo, problematiką. 

Juk kritikuodama sąmonę, psichoanalizė taiko į onto- 
logiją. Jos siūloma sapnų, fantazmų, mitų ir simbolių 

interpretacija visuomet tam tikru mastu ginčija sąmo- 
nės pretenziją laikyti save prasmės šaltiniu. Kovojant 
prieš narciziškumą - froidiškąjį melagingojo cogito atitik- 
menį - atrandama, kad kalba yra įsišaknijusi troškime, 
gyvenimo potraukiuose. Filosofas, kuris paklūsta šiai 
griežtai disciplinai, subjektyvumo atžvilgiu tampa tikru 
asketu, leidžia nusavinti prasmės šaltinį. Žinoma, šis 
atsižadėjimas yra dar viena refleksijos peripetija. Ta- 
čiau juo būtina realiai netekti archajiškiausio iš visų ob- 
jektų — savo tiesioginio aš [moi]. Taigi apie refleksijos 
subjektą reikia pasakyti tą patį, ką Evangelija sako apie 
gyvastį — reikia jį prarasti, kad išsaugotum. Visa psicho- 
analizė kalba apie prarastus objektus, kuriuos reikia at- 
rasti simboliškai. Reflektyvioji filosofija turi pajungti šį 
atradimą savo tikslui — reikia prarasti tiesioginį aš [le 
moi], kad atrastum tikrąjį aš [le je]. Kaip tik todėl psicho- 
analizė, jei ir nėra filosofinė disciplina, yra filosofijai 
svarbi - tai, kas nesąmoninga, verčia filosofą nagrinėti 
reikšmių susidarymą atokiau nuo tiesioginio subjekto 
esančioje plotmėje. Kaip tik to moko Freudo topologi- 
ja: archajiškiausios reikšmės užsimezga kitoje prasmės 
„Vietoje“ negu ta, kurioje yra betarpiška sąmonė to, kas 
nesąmoninga. Galiausiai pasirodo, kad nuo ego prietarų 
išlaisvintos hermeneutikos sąlyga yra realumo pripaži- 
nimas, topografinis ir ekonominis vaizdinių, fantazmų, 
simptomų bei simbolių traktavimas. 

Taigi Freudas siūlo mums naujai iškelti klausimą apie 
reikšmės ir troškimo, prasmės ir energijos, tai yra galų 
gale - apie kalbos ir gyvenimo santykį. Šią problemą 
iškėlė jau Leibnizas Monadologijoje: kaip vaizdinys siejasi 
su potraukiu [/'appėtition]. Tą pačią problemą kėlė ir 

Spinoza trečiojoje Etikos knygoje - kaip idėjos adekva- 
tumo laipsniai išreiškia conatus — pastangos, kuri mus 
konstituoja — laipsnius? Psichoanalizė savaip grąžina 
mus prie to paties klausimo - kaip reikšmių tvarka įjun- 
giama į gyvenimo tvarką? Šis grįžimas nuo prasmės prie 
troškimo nurodo galimybę pereiti nuo refleksijos prie 
egzistencijos. Dabar pasiteisina posakis, kurį kiek užbėg- 
dami už akių pavartojome anksčiau. Sakėme, kad, su- 
prasdami patys save, įsisaviname mūsų troškimo būti ir 
mūsų pastangos egzistuoti prasmę. Dabar galime pasa- 
kyti, kad egzistencija yra troškimas ir pastanga. Vadin- 
dami ją pastanga pabrėžiame jos pozityvią energiją bei 
dinamizmą, troškimu - pažymime jai būdingą trūkumą 
ir stygių: Erotas yra Poro ir Penijos sūnus. Taigi cogito 
nebėra tas pretenzingas veiksmas, koks jis buvo iš pra- 
džių - tai yra pretenzija įsteigti save patį - jis pasirodo 
kaip jau tarpstantis [posė] būtyje. 

Tačiau jei refleksijos problematika gali ir turi peraugti 
į egzistencijos problematiką, - tokia mintis kyla apmąs- 
tant psichoanalizę filosofiniu aspektu, tai šis peržen- 
gimas vyksta tik interpretuojant ir tik interpretavimo 
dėka - demaskuodami troškimo apgaules, atskleidžiame 
prasmės ir refleksijos pamate glūdintį troškimą. Negaliu 
hipostazuoti šio troškimo už interpretavimo proceso 
ribų — jis visuomet lieka interpretuota būtimi. Už sąmo- 
nės paslapčių įspėju esant troškimą, tačiau negaliu su- 
čiuopti jo paties nerizikuodamas sukurti potraukių mi- 
tologijos, kaip kartais atsitinka primityviai traktuojant 
psichoanalizę. Interpretavimo darbe cogito už savęs pa- 
ties atskleidžia kažką panašaus į subjekto archeologiją. 
Egzistencija išryškėja šioje archeologijoje, tačiau lieka 

implikuojama archeologijos sukeltame dešifravimo ju- 
desyje. 

Ne tik psichoanalizė, suprasta kaip hermeneutika, bet 
ir kiti hermeneutikos metodai verčia mus, nors ir savaip, 
atlikti šį judesį. Psichoanalizės atskleidžiama egzistencija 
yra troškimo egzistencija, egzistencija kaip troškimas. Ji 
pasireiškia pirmiausia subjekto archeologijoje. Kita her- 
meneutika, pavyzdžiui, dvasios fenomenologijos, siūlo 
prasmės šaltinį perkelti kitur - nebe už subjekto, bet 
priešais jį. Mielai pasakyčiau, kad yra ateisiančio Dievo, 
artėjančios Karalystės hermeneutika, hermeneutika, kuri 
yra tartum sąmonės pranašystė. Kaip tik ji galiausiai 
įkvepia Hegelio Dvasios fenomenologiją. Primenu ją todėl, 
kad jos interpretavimo būdas yra diametraliai priešingas 
froidiškajam. Psichoanalizė mums siūlė grįžti į archaiką, 
dvasios fenomenologija siūlo judėjimą, kuriame kiek- 
vieno pavidalo prasmė slypi ne prieš tai buvusiame, o 
po jo atsirandančiame pavidale. Taigi sąmonė iškeliama 
už savęs, priešais save, į būsimą prasmę, kurios kiekvie- 
nas etapas panaikinamas ir kartu išsaugomas kitame. 
Vadinasi, subjekto archeologijai priešpriešinama sub- 
jekto teleologija. Bet mums svarbu, kad ši teleologija, 
kaip ir Freudo archeologija, konstituojasi tik vieną pa- 
vidalą interpretuojant su kito pagalba. Dvasia realizuo- 
jasi tik šitaip pereinant nuo vieno pavidalo prie kito, ji 
yra ta pavidalų dialektika, kuri ištraukia subjektą iš jo 
vaikystės, išplėšia iš jo archeologijos. Štai kodėl filosofija 
lieka hermeneutika: ji perskaito paslėptą prasmę regi- 
mos prasmės tekste. Šios hermeneutikos uždavinys — 
parodyti, kad egzistencija pasiekia žodį, prasmę ir ref- 
leksiją tik nuolatos atliekant visų reikšmių, pasirodančių 

kultūros pasaulyje, egzegezę. Egzistencija tampa kokiu 
nors pats [un soi] - žmogišku ir brandžiu - tik įsisavin- 
dama prasmę, kuri prieš tai buvo „išorėje“ — veikaluose, 
institucijose, kultūros paminkluose, - ten, kur objekty- 
vavosi dvasios gyvenimas. 

Tame pačiame ontologijos akiratyje reikia ištirti Van 
der Leeuwo ar Mircea Eliadės religijos fenomenologiją. 
Ši fenomenologija tik aprašo ritualus, mitus, tikėjimus, 
tai yra elgesio, kalbėjimo ir jautimo būdus, kuriais žmo- 
gus kreipiasi į „šventybę“. Fenomenologija gali likti šia- 
me aprašymo lygmenyje, tačiau imdamiesi refleksijos ir 
interpretavimo žengiame daug toliau: suvokdamas save 
per šventybės ženklus, žmogus atsižada savęs taip radi- 
kaliai, kaip tik įmanoma įsivaizduoti. Šis nusavinimas 
yra radikalesnis už tą, kurį sukelia psichoanalizė ir He- 
gelio fenomenologija, - tiek atskirai kiekviena iš jų, tiek 
jos abi kartu paėmus. Archeologija ir teleologija dar at- 
skleidžia archė ir telos, kuriuos suprasdamas subjektas 
gali jais disponuoti. Šito nebegalima pasakyti apie reli- 
gijos fenomenologijoje pasirodančią šventybę - pastaroji 
simboliškai žymi bet kokios archeologijos alfą ir bet ko- 
kios teleologijos omegą; šiomis alfa ir omega subjektas 
negali disponuoti. Šventybė kreipiasi į žmogų ir šiame 
kreipimesi parodo, kad tai ji disponuoja jo egzistencija, 
kurią ji be išlygų steigia kaip pastangą ir geismą būti. 

Taigi priešingiausios hermeneutikos kiekviena savaip 
juda link ontologinių supratimo šaknų. Kiekviena savaip 
kalba apie pats [soi] priklausomybę nuo egzistencijos. 
Psichoanalizė rodo šią priklausomybę subjekto archeo- 
logijoje, dvasios fenomenologija - pavidalų teleologijoje, 
religijos fenomenologija - šventybės ženkluose. 

Tokios yra ontologinės interpretavimo implikacijos. 

Čia siūloma ontologija jokiu būdu negali būti atskirta 
nuo interpretavimo. Ji lieka rate, kurį sudaro interpre- 
tavimo veikla ir interpretuota būtis. Tai anaiptol nėra 
triumfuojanti ontologija, tai net ne mokslas, nes ji negali 
išvengti interpretacijos rizikos, negali net visiškai išvengti 
pilietinio karo, kurį paskelbia viena kitai skirtingos her- 
meneutikos. 

Vis dėlto, nors ir būdama trapi, ši kariaujanti ir su- 
skaldyta ontologija turi teisę tvirtinti, kad besivaržančios 
hermeneutikos nėra paprasti „kalbiniai žaidimai“. Taip 
būtų, jei jų pretenzijoms į visuotinumą būtų pasiprie- 
šinta tik kalbos plotmėje. Lingvistinei filosofijai visos 
interpretacijos yra vienodai priimtinos, jei jos neper- 
žengia teorijos, pagrindžiančios atitinkamas skaitymo 
taisykles, ribų. Šios vienodai priimtinos interpretacijos 
lieka „kalbiniais žaidimais“, kurių taisykles galima lais- 
vai kaitalioti, tol, kol neišaiškėja, kad kiekviena jų re- 
miasi tam tikra egzistencine funkcija. Pavyzdžiui, psi- 
choanalizės pagrindas yra subjekto archeologija, dvasios 
fenomenologijos — teleologija, religijos fenomenologi- 
jos - eschatologija. 

Ar galima eiti toliau? Ar galima šias skirtingas egzis- 
tencines funkcijas išreikšti vienu bendru pavidalu, kaip 
tai mėgino padaryti Heideggeris antrojoje Sein und Zeit 
dalyje? Šis klausimas čia lieka neišspręstas. Bet nors ir 
neišspręstas, jis nėra beviltiškas. Archeologijos, teleolo- 
gijos ir eschatologijos dialektikoje pasirodo ontologinė 
struktūra, kuri gali suvienyti kalbos plotmėje nesuta- 
riančias interpretacijas. Tačiau mes - tas rišlus būties pa- 
vidalas, paklūstantis įvairioms tarpusavyje besivaržan- 

čioms interpretacijoms — pasirodome tik su šios inter- 
pretacijų dialektikos pagalba. Šiuo atžvilgiu be herme- 
neutikos apsieiti negalima. Tik hermeneutika, pažinusi 
simbolinius pavidalus, gali parodyti, kad šių skirtingų 
egzistencijos atmainų problematika yra ta pati. Mat ga- 
liausiai šių įvairių interpretacijų vienybę užtikrina tur- 
tingiausi simboliai — tik juose gali sutilpti visi — tiek 
regresyviniai, tiek perspektyviniai — vektoriai, kuriuos 
išskiria skirtingos hermeneutikos. Tikri simboliai aprė- 
pia visas hermeneutikas - ir tą, kuri eina link naujų reikš- 
mių, ir tą, kuri eina link archajiškų fantazmų atgimimo. 
Štai kodėl mes nuo pat pradžių sakėme, kad egzistencija, 
apie kurią gali kalbėti hermeneutinė filosofija, visuomet 
lieka interpretuota egzistencija. Būtent interpretuodama 
ši filosofija atskleidžia daugialypes pats [soi] priklauso- 
mybės atmainas - priklausomybę nuo troškimo, pastebė- 
tą subjekto archeologijoje, priklausomybę nuo dvasios, 
pastebėtą jo teleologijoje, priklausomybę nuo šventybės, 
pastebėtą jo eschatologijoje. Plėtodama archeologiją, te- 
leologiją ir eschatologiją, refleksija panaikina pačią save 
kaip refleksiją. 

Taigi ontologija tikrai yra pažadėtoji žemė filosofijai, 
pradedančiai nuo kalbos ir nuo refleksijos. Tačiau kal- 
bantis ir reflektuojantis subjektas gali ją pamatyti, kaip 
ir Mozė, tik prieš mirdamas. 


Simbolių hermeneutika ir 
filosofinė refleksija (I) 


Šios esė tikslas yra nužymėti bendros simbolio teorijos 
kontūrus aptariant vieną konkretų simbolį, arba, tiks- 
liau, tam tikrą simbolių kompleksą - blogio simboliką. 

Pagrindinis mūsų rūpestis yra toks: kaip mąstymas, 
susidūręs su didžiule simbolizmo problematika bei ap- 
reiškiamąja simbolio galia, gali išsaugoti racionalumą ir 
griežtumą, būdingus filosofijai nuo pat jos atsiradimo? 
Trumpai sakant, kaip artikuliuoti filosofinę simbolių her- 
meneutikos refleksiją? 

Pirmiausia pasakysiu keletą žodžių apie patį klau- 
simą. 

Simbolių apmąstymas atsiranda tam tikru refleksijos 
momentu, atitinka tam tikrą filosofijos ir galbūt net šiuo- 
laikinės kultūros situaciją. Šiuo kreipimusi į tai, kas ar- 
chajiška, naktiška bei oniriška, pasiekiant tuo pačiu ir 
kalbos ištakas, mėginama išvengti sunkumų, kuriuos 
filosofijai sudaro išeities taško problema. 

Žinoma, kaip vargina mąstymą nuolatinis bėgimas 
atgal, ieškant pirmosios tiesos ir dar daugiau - ieškant 

radikalaus išeities taško, kuris, galimas dalykas, visiškai 
nėra pirmoji tiesa. 

Galbūt reikia pirma patirti nusivylimą filosofijos be 
prielaidų idėja, kad būtų imtasi problematikos, kurią 
dabar svarstysime. Simbolių apmąstymas, priešingai ne- 
gu išeities taško filosofijos, pradeda nuo kalbos pilnatvės 
ir nuo prasmės, kuri visuomet jau yra. Jis pradeda nuo 
kalbos, kuri jau nuskambėjo ir kuria viskas jau buvo 
pasakyta tam tikru būdu, pilnatvės. Simbolių apmąs- 
tymu jokiu būdu nesiekiama atsisakyti prielaidų, - sie- 
kiama visas jas aprėpti. Čia pirmiausias uždavinys - ne 
pradėti, bet prisiminti įpusėjus kalbą. 

Tačiau simbolio problematiką priešpriešindami Des- 
cartes'o ir Husserlio išeities taško ieškojimams, mes per- 
nelyg glaudžiai susietume šį apmąstymą su labai api- 
brėžtu filosofinio diskurso etapu. Galbūt reikėtų Žiūrėti 
plačiau - tai, kad simbolio problemą keliame dabar, šiuo 
istoriniu laikotarpiu, yra susiję su tam tikrais mūsų „mo- 
dernybės“ bruožais ir yra atkirtis tai modernybei. Sim- 
bolio filosofijos istorinis momentas yra užmaršties, bet 
tuo pačiu ir atkūrimo momentas. Užmirštos hierofanijos, 
užmiršti šventybės ženklai, žmogus nebesijaučia pri- 
klausąs šventybei. Žinome, kad ši užmarštis atsiranda 
sprendžiant milžinišką uždavinį: išmaitinti žmones, pa- 
tenkinti poreikius, užvaldant gamtą planetos masto tech- 
nikos pagalba. Miglotas šios užmaršties suvokimas mus 
skatina ir įkvepia atkurti visuotinę kalbą. Epochoje, kuo- 
met mūsų kalba darosi tikslesnė, vienaprasmiškesnė, žo- 
džiu -techniškesnė, tinkamesnė visuotinėms formaliza- 
cijoms, kurias vadiname simboline logika (prie žodžio 
„Simbolis“ neįtikėtino dviprasmiškumo grįšime vėliau), 

būtent tokio diskurso epochoje mes norime vėl pripildyti 
mūsų kalbą, vėl pradėti nuo kalbos pilnatvės. O tai irgi 
yra „modernybės“ dovana - nes mes, modernūs žmonės, 
esame tie, kurie užsiima filosofija, egzegeze, fenome- 
nologija, psichoanalize, kalbos analize. Tai epocha, kuri 
įgalina ištuštinti kalbą ir vėl ją pripildyti. Tad mus įkve- 
pia ne gailestis dėl nugrimzdusių atlantidų, o viltis at- 
gaivinti kalbą. Perėję kritikos dykumą, norime vėl būti 
pašaukti. 

„Simbolis teikia peno mąstymui“ - šiuo posakiu, kuris 
mane žavi, pasakomi du dalykai: simbolis teikia; ne aš 
steigiu prasmę, o jis ją suteikia; tačiau tai, ką jis teikia, 
yra „penas mąstymui“, tai, apie ką reikia mąstyti. Tai 
steigimas, besiremiantis teikimu. Taigi posakis nurodo, 
kad viskas jau yra paslaptingai pasakyta, o vis dėlto 
viską kaskart reikia pradėti ir grįžti prie to iš naujo mąs- 
tymo matmenyje. Aš norėčiau užčiuopti ir suprasti kaip 
tik mąstymo, kuris duotas sau pačiam simbolių kara- 
lystėje, ir mąstymo, kuris steigia ir mąsto, jungtį. 


I. Simbolio tvarka 


Kokią reikšmę tokios apimties tyrimui turi blogio sim- 
bolikos pavyzdys? Tai daugeliu atžvilgių puikus ban- 
domasis akmuo. 

1. Pažymėtina, kad simbolius aptinkame iki bet kokios 
teologijos ir bet kokios spekuliacijos, netgi iki bet kokio 
mitų susiformavimo. Tik šiais elementariais simboliais 
gali byloti ta patirties sritis, kurią trumpumo dėlei pa- 
vadinsime „prisipažinimo“ patirtimi. Juk neįmanoma 

tiesiogiai, ne simboliškai, išreikšti patirtą, iškęstą ar pa- 
darytą blogį. Žmogus, prisipažindamas, kad jis atsakin- 
gas už jį supantį blogį, arba laikydamas save jo auka, 
pirmiausia vartoja simboliką, kurios artikuliacijas galima 
įžvelgti įvairiuose „išpažinimo“ ritualuose, kurių inter- 
pretacijas mums yra pateikusi religijų istorija. 

Ar tai būtų dėmės įvaizdis, vartojamas maginėje sam- 
pratoje, kuri blogį laiko suteptimi, ar nukrypimo, klyst- 
kelio, nusižengimo, klaidžiojimo įvaizdžiai, vartojami 
labiau su etika susijusioje sampratoje, kuri blogį laiko 
nuodėme, ar naštos, sunkumo įvaizdžiai, būdingi labiau 
į vidų nukreiptai kaltumo patirčiai - blogio simbolio 
atspirties taškas visada yra pirmojo laipsnio signifikan- 
tas, kurį teikia susidūrimas su gamta: sąlytis, žmogaus 
vieta erdvėje. Šią elementarią kalbą aš vadinu pirminiais 
simboliais, kad atskirčiau ją nuo mitinių simbolių, kurie 
yra daug sudėtingesni: pastariesiems būdingas pasako- 
jimo matmuo, veikėjai, fabulos erdvė ir laikas, jie pasa- 
koja apie Pradžią ir Galą patirties, kurią išpažįsta pir- 
miniai simboliai. 

Pirminiai simboliai aiškiai parodo intencionalinę sim- 
bolio struktūrą. Simbolis yra ženklas, nes, kaip ir kiek- 
vienas ženklas, jis nukreiptas anapus kažko ir tą kažką 
pakeičia. Bet ne kiekvienas ženklas yra simbolis. Sim- 
bolio nukreiptume slypi dvejopas intencionalumas: pir- 
miausia — pirminis, arba tiesioginis, intencionalumas; 
kaip ir kiekvienas reikšminis intencionalumas, jis supo- 
nuoja sutartinio ženklo pergalę prieš natūralų ženklą: 
tokie sutartiniai ženklai yra dėmė, nukrypimas, našta — 
žodžiai, nepanašūs į tai, ką jie žymi. Tačiau šiuo pirminiu 
intencionalumu remiasi antrinis, kuris per materialią 

dėmę, nukrypimą erdvėje ar sunkumo patirtį nurodo 
tam tikrą Žmogaus padėtį šventybės atžvilgiu. Ir ši pa- 
dėtis, kurią nurodo pirmojo laipsnio prasmė, - tai su- 
tepta, nuodėminga, kalta būtis. Taigi tiesioginė ir aki- 
vaizdi prasmė nurodo į kažką už savęs, kas panašu į 
dėmę, nukrypimą, sunkumą. Taigi priešingai negu visiš- 
kai skaidrūs techniniai ženklai, kurie sako tik tai, ką nori 
pasakyti steigdami signifikatą, simboliniai ženklai yra 
neperregimi, nes pati pirminė, tiesioginė, akivaizdi pras- 
mė analogijos būdu nurodo įantrinę prasmę, kuri yra duota 
tik pirminės dėka. Neperregima yra paties simbolio gelmė, 
kuri, kaip matysime, neišsemiama. Tačiau supraskime 
teisingai šį tiesioginės ir simbolinės prasmės analoginį 
ryšį: analogija yra samprotavimas, kuriuo, nedarant iš- 
vados, nustatomas ketvirtosios proporcijos narys (A taip 
santykiauja su B, kaip C su D), ir todėl aš negaliu simbo- 
lio pagalba objektyvuoti analoginio ryšio, antrinę pras- 
mę jungiančio su pirmine. Tik tuomet, kai gyvenu pir- 
minėje prasmėje, ji pati perkelia mane anapus savęs: 
simbolinę prasmę konstituoja tiesioginė prasmė, duodama 
analogą ir taip sukurdama analogiją. Skirtingai nuo paly- 
ginimo, kuris daromas iš šalies, simbolis yra pačios pir- 
minės prasmės judėjimas, įjungiantis visus į paslėptą 
prasmę ir suliejantis su tuo, kas simbolizuojama, tačiau 
taip, kad šio susiliejimo negalime aprėpti intelektu. Bū- 
tent šia prasme simbolis yra teikiantis; jis teikia, nes jis 
yra tas pirminis intencionalumas, kuris teikia antrinę 
prasmę. 

2. Šis pirminių prisipažinimo simbolių tyrimas nau- 
dingas ir tuo, kad tuo pačiu išryškėja ir simbolių dinami- 
ka, jų gyvenimas. Semantikoje susiduriame su tikromis 

lingvistinėmis revoliucijomis, turinčiomis aiškią kryptį; 
šių kalbinių veiksmų pagalba tiesia sau kelią tam tikra 
patirtis. Tam tikra simbolinių eskizų seka nužymi kaltės 
patirties trajektoriją. Taigi mes nepasineriame į abejotiną 
kaltės jausmo introspekciją. Trumpą, tačiau, mano su- 
pratimu, įtartiną introspekcinės psichologijos kelią reikia 
pakeisti ilgu, tačiau patikimesniu didžiųjų kultūros sim- 
bolių dinamikos reflektavimo keliu*. 

Pirminių simbolių dinamika, kurios gaires nurodo 
trys konsteliacijos — sutepties, nuodėmės ir kaltumo, - 
turi dvilypę prasmę. Šis dviprasmiškumas labai gerai 
parodo simbolių dinamiką apskritai. Einant nuo vieno 
simbolio prie kito, vyksta, viena vertus, nenuneigiamas 
interiorizacijos procesas, kita vertus, - simbolių nuskur- 
dimo procesas. Štai kodėl nereikia piktnaudžiauti „isto- 
rine“ ir „progresistine“ sąmonės evoliucijos per šiuos 
simbolius interpretacija. Kas vienu požiūriu yra laimė- 
jimas, kitu — praradimas. Be to, kiekviena „instancija“ 
išsilaiko, tik perimdama ankstesniosios simboliškumo 
krūvį. Tad nesistebėkime, kad archajiškiausias simbo- 
lis - suteptis - iš esmės išlieka net trečiojoje instancijoje. 
Nešvaros [l impur] patirtis, nors ir panirusi baimėje, su- 
tepties temos nepaprasto simbolinio turtingumo dėka 
jau pasiekia sakymo šviesą. Juk suteptis nuo pat pradžių 
yra daugiau negu dėmė - ji nurodo, kad paliestas visas 


* Ilgasis kelias man atrodo juolab reikalingas, kai gretinu savo interpretaciją 
su psichoanalitine. Introspekcinė psichologija neišlaiko akistatos su Freudo ar 
Jungo hermeneutika. Tuo tarpu reflektyvinis požiūris, nuėjęs aplinkinį kultūros 
simbolių hermeneutikos kelią, ne tik atsilaiko, bet ir pradeda tikrą hermeneu- 
tikų diskusiją. Regresinį judėjimą link to, kas archajiška, vaikiška, instinktyvu, 
reikia priešpriešinti progresiniam ir vis labiau sintetinančiam išpažinimo sim- 
bolikos judėjimui. 

asmuo santykyje su šventybe. To, kas palietė atgailau- 
toją, negalės pašalinti joks fizinis prausimasis. Pačios 
apvalymo apeigos, jose atliekami vienas kitą pakeičian- 
tys veiksmai (užkasimas, spjaudymas, metimas tolyn ir 
kita) nurodo kažką, kas neapčiuopiama ir nepasakoma 
jokia kita kalba, o tik simboline. Štai kodėl būtent iš 
maginės sutepties sampratos, kad ir kokia ji būtų ar- 
chajiška ir pasenusi, mes perėmėme švarumo ir nešva- 
rumo simboliką su visa jos atspalvių gausa. Šios sim- 
bolikos centre - blogio „išoriškumo“, blogio apsupties 
schema, kuri galbūt slypi neįžvelgiamose „pasileidimo 
paslapties“ gelmėse. Blogis yra blogis tik tiek, kiek jį 
steigiu, tačiau pačiame blogio laisvo steigimo centre iš- 
ryškėja „jau esančio blogio“ galia gundyti, apie kurią 
visuomet simboliškai kalbėdavo senoji suteptis. 

Tačiau archajiškas simbolis išlieka gyvas tik jį užtvin- 
dančių patirties ir kalbos revoliucijų dėka. Ikonoklastinį 
judesį sužadina ne refleksija, o pats simbolizmas - sim- 
bolis pirmiausia suardo senąjį simbolį. Štai nuodėmės 
simbolika grupuojasi apie įvaizdžius, kurie yra priešingi 
sutepties įvaizdžiams. Pagrindinė schema dabar - nebe 
sąlytis su išore, bet nukrypimas (nuo taikinio, tiesaus 
kelio, ribos, kurios nevalia peržengti, ir t.t.). Šioje pa- 
keistoje temoje matyti, kaip apsivertė pamatiniai mo- 
tyvai. Gimė nauja religinės patirties kategorija - „Dievo 
akivaizdoje“; tai liudija žydų berit, Sandora. Iškyla be- 
galinio tobulumo reikalavimas, kuriuo vadovaujantis 
nuolat pertvarkinėjami riboti ir nelankstūs senųjų ko- 
deksų priesakai. Prie šio begalinio reikalavimo prisideda 
ir begalinė grėsmė, kuri atgaivina senąją tabu baimę ir 
verčia baimintis susitikimo su Dievo pykčiu. Kas tuomet 

atsitinka pradiniam simboliui? Viena vertus, blogis — 
nebe kažkas [konkretaus], o nutrauktas santykis, taigi 
niekis. Tą niekį išsako dvelksmo, tuštumos, garo, stabo 
tuštumo įvaizdžiai. Pats Dievo pyktis yra tartum jo ne- 
buvimo niekis. Tačiau tuo pačiu blogis naujoviškai tam- 
pa pozityvus - tai nebe „kažkas“ išoriško, bet reali ga- 
lia, kuri pavergia. Nelaisvės simbolis, istorinį įvykį 
(Egipto, vėliau — Babilono nelaisvę) paverčiantis egzis- 
tencijos schema, išreiškia aukščiausią Izraelio atgailos 
patirties pakopą. Blogio naujojo pozityvumo dėka vėl 
gali būti tęsiamas senasis sutepties simbolizmas. Vėl 
atsiranda išoriškumo schema, tačiau nebe maginėje, o 
etinėje plotmėje. 

Tas pats pertrūkio ir tęsimo procesas vyksta ir perei- 
nant nuo nuodėmės prie kaltumo simbolių. Viena vertus, 
realistinį ir, jei taip galima sakyti, ontologinį nuodėmės 
pripažinimą linkstama pakeisti grynai subjektyvia kal- 
tės patirtimi. Nuodėmė yra reali net tuomet, jei ji lieka 
nežinoma. Tuo tarpu kaltė matuojama nuovoka, kurią 
žmogus įgyja, tapdamas savosios kaltės autoriumi. Taigi 
paklydimo, nukrypimo ir klaidžiojimo įvaizdžius pa- 
keičia naštos ir sunkumo įvaizdžiai. Sąmonės gelmėse 
„Dievo akivaizda“ užleidžia vietą „akistatai su savimi“ — 
žmogus yra kaltas tuomet, kai jis jaučiasi esąs kaltas. Be 
abejonės, šios naujos revoliucijos dėka mes subtiliau ir 
saikingiau jaučiame atsakomybę - iš kolektyvinės ji virs- 
ta individualia, o iš totalinės — laipsniška. Mes paten- 
kame į pagrįsto apkaltinimo, teisėjo ir skrupulingos są- 
žinės pasaulį. Tačiau senasis sutepties simbolis dėl to 
jokiu būdu neišnyksta, nes pragaras iš išorės persikelia 
į vidų. Slegiama įstatymo, kurio normų laikytis ji 

niekada neišgalės, sąžinė jaučiasi įkalinta savo pačios 
neteisume ir, dar blogiau, savo pačios melagingoje pre- 
tenzijoje būti teisia. 

Šiame kraštutiniame involiucijos taške sutepties sim- 
bolika tampa vergiškos laisvės, nelaisvos valios simbo- 
lika, apie kurią tokiais skirtingais, bet tai pačiai simbo- 
likai priklausančiais žodžiais kalba Lutheris ir Spinoza. 

3. Iki šiol pirminių kaltės simbolių egzegezę ir ja besi- 
remiančią bendrąją simbolio teoriją mėginau dėstyti ne- 
atsižvelgdamas į mitinę struktūrą, kuri paprastai su- 
teikia šiems simboliams papildomo svorio. Tokius ant- 
rojo laipsnio simbolius reikėjo paimti į skliaustus tam, 
kad atskleistume pirminių simbolių struktūrą ir išryš- 
kintume paties mito specifiką. 

Šie didieji pasakojimai, kurių formos sudedamieji ele- 
mentai, kaip jau anksčiau buvo sakyta, yra erdvė, laikas, 
veikėjai, atlieka tik jiems vieniems būdingą funkciją. Ji 
yra trejopa. Pirmiausia mitai visą Žmoniją ir jos dramą 
patalpina po pavyzdinio žmogaus, Anthropos, Adomo, 
simboliškai vaizduojančio konkrečią žmogiškosios pa- 
tirties universaliją, ženklu. Antra vertus, mitai suteikia 
šiai istorijai pradžią ir pabaigą ir tokiu būdu ji įgauna 
polėkį, tempą, kryptį; taigi į žmogaus patirtį įvedama 
istorinė įtampa, kuri atsiranda dėl dvigubo - genezės ir 
apokalipsės — akiračio. Pagaliau svarbiausia — mituose 
kalbama apie žmogiškosios tikrovės pertrūkį, kurį iš- 
reiškia perėjimas, šuolis iš nekaltybės į kaltumą. Jie pa- 
sakoja, kaip Žmogus, pradžioje geras, tapo tuo, kas jis 
yra dabar. Todėl mitas gali atlikti savo simbolinę funk- 
ciją tik specifinės priemonės - pasakojimo - pagalba: tai, 
ką jis nori pasakyti, jau yra drama. 

Bet kartu mitą galima apčiuopti tik pasakojimų dau- 
gybėje. Mes atsiduriame begalinės simbolių sistemų įvai- 
rovės akivaizdoje, tartum laki šventybė kalbėtų daugeliu 
kalbų. Blogio simbolikos atveju mitų egzegezė susiduria 
su dvejopu keblumu. Viena vertus, reikia pergalėti mitų 
daugybę suskirstant juos tipologiškai, kad mąstymas 
galėtų orientuotis begalinėje jų įvairovėje nepažeisda- 
mas savitų mito formų, kurias į kalbos šviesą ištraukia 
skirtingos civilizacijos. Antra vertus, nuo paprastos kla- 
sifikacijos, arba mitų statikos, sunku pereiti prie jų di- 
namikos. Nes tik supratus skirtingų mitų paslėptas prie- 
šybes ir panašumus galima filosofiškai grįžti prie mito. 
Mitų pasaulis dar neramesnis ir maištingesnis negu pir- 
minių simbolių pasaulis. Mitai be perstojo kovoja tarpu- 
savyje. Kiekvienas mitas yra ikonoklastiškas kito atžvil- 
giu, lygiai kaip kiekvienas simbolis, paliktas pats sau, 
yra linkęs sustingti, virsdamas stabų garbinimu. Tad 
reikia dalyvauti šioje kovoje, šioje dinamikoje, kurioje 
simbolizmas veržiasi pranokti patį save. 

Šiai dinamikai gyvybę įkvepia pamatinė priešybė. Vie- 
noje pusėje yra mitai, blogį kildinantys iš katastrofos ar 
pradinio konflikto, vykusio dar prieš atsirandant žmo- 
gui, kitoje - mitai, siejantys blogio pradžią su žmogumi. 

Pirmajai grupei priklauso kūrimo drama, pavyzdžiui, 
babiloniškoji sukūrimo poema Enuma Elis, pasakojanti 
apie pradinę kovą, kurioje gimė naujesnieji dievai, buvo 
įkurtas kosmosas ir sukurtas žmogus. Tai pačiai didelei 
grupei priklauso tragiškieji mitai, vaizduojantys herojų, 
pasmerktą neišvengiamam likimui. Pagal tragišką sche- 
mą Žmogus prasikalsta taip pat, kaip pradeda egzistuoti. 
Ji gundantis ir klaidinantis Dievas atspindi pirmapradį 

gėrio ir blogio neskyrimą. Baisių ir jokiam mąstymui 
neaprėpiamų matmenų šis dievas įgauna Prikaltojo Pro- 
metėjo Dzeuso paveiksle. Prie tos pačios grupės reikėtų 
priskirti ir orfinį mitą apie sielą, ištremtą į blogą kūną. 
Mat ši tremtis ankstesnė už blogį, kurį steigia atsakingas 
ir laisvas Žmogus. Orfinis mitas yra situacijos mitas, 
perkeltas — be abejo, vėlesniais laikais - į pradžios mitą, 
vėl panardinantį mus į kosmogoniniam ir tragiškajam 
mitui artimą teomachiją. 

Sugretinkime su šiuo trejopu mitu biblinį pasakojimą 
apie Adomo nuopuolį. Tai vienintelis visiškai antropo- 
loginis mitas. Jį galima laikyti mitine visos senojo Izrae- 
lio atgailos patirties išraiška. Pranašas kaltina žmogų, o 
žmogus, išpažindamas nuodėmes, atskleidžia save kaip 
blogio autorių ir anapus blogų veiksmų, kuriuos jis at- 
lieka laike, įžiūri blogio konstituciją, pirmesnę už bet 
kokį pavienį sprendimą. Mitas pasakoja apie šios blogio 
konstitucijos atsiradimą, iš gero kūrinio gelmių netikėtai 
išsiveržus iracionaliam įvykiui. Blogio pradžią jis sukau- 
pia simbolinėje akimirkoje, kai baigiasi nekaltybė ir pra- 
sideda prakeikimas. Tad per pirmojo Žmogaus gyve- 
nimo kroniką atskleidžiama kiekvieno Žmogaus istorijos 
prasmė. 

Tokiu būdu mitų pasaulis poliarizuojasi: vienu atveju 
linkstama blogį sieti su kažkuo, kas yra anapus Žmogaus, 
o kitu - teigti, kad viską lemia blogas pasirinkimas, ku- 
riuo prasideda bausmė būti žmogumi. Čia vėl susidu- 
riame, tik aukštesniame lygmenyje, su poliarizuotais 
pirminiais simboliais - vienoje pusėje išoriškumo sche- 
ma, dominuojanti maginėje blogio kaip sutepties sam- 
pratoje, kitoje - vidujiškumo schema, kuri savo triumfą 

pasiekia tik skausmingoje kaltos ir skrupulingos sąmo- 
nės patirtyje. 

Bet ne tai svarbiausia. Konfliktas kyla ne tik tarp dvie- 
jų mitų grupių, jis pasikartoja pačiame Adomo mite. Nes 
šis mitas turi dvi puses. Kaip ką tik minėjome, jis pasa- 
koja apie nuopuolio akimirką. Bet kartu - apie gundymą, 
kuris trunka tam tikrą laiką, laiko tarpą ir įveda įvairius 
veikėjus: draudžiantį dievą, gundymo objektą, suve- 
džiotą moterį, pagaliau svarbiausią - žaltį suvedžiotoją. 
Tas pats mitas, kuris nuopuolio įvykį koncentruoja žmo- 
guje, viename veiksme, vienoje akimirkoje, antra vertus, 
paskirsto jį daugeliui veikėjų ir daugeliui epizodų. Šiuo 
antruoju aspektu kokybinis šuolis iš nekaltybės į kaltę 
yra laipsniškas ir nepastebimas perėjimas. Cezūros mitas 
kartu yra perėjimo mitas, blogo pasirinkimo mitas - gun- 
dymo, svaigulio, nejuntamo slydimo į blogį mitas. Mo- 
teris — trapumo figūra — ir vyras - blogo sprendimo fi- 
gūra - yra priešinguose poliuose. Taip viename mite su- 
telpa konfliktuojantys mitai. Štai todėl Adomo mitas, ku- 
ris iš pirmo žvilgsnio gali būti laikomas energingo visų 
kitų mitų apie blogio pradžią numitinimo išdava, įveda į 
pasakojimą labai mitišką žalčio figūrą. Žaltys pačioje Ado- 
mo mito šerdyje atstovauja kitai blogio pusei, apie kurią 
mėgino pasakoti kiti mitai: tai jau esantis, ankstesnis blo- 
gis, blogis, kuris vilioja ir suvedžioja žmogų. Žaltys reiš- 
kia, kad žmogus nepradeda blogio. Jis jį randa. Žmogus 
ne pradeda blogį, bet jį tęsia. Taigi, būdamas mūsų pačių 
geismo projekcija, žaltys išreiškia blogio, senesnio už jį 
patį, tradiciją. Žaltys - tai žmogiškojo blogio kitas. 

Dabar darosi aišku, kodėl esama mitų dinamikos. Nė- 
ra abejonės, kad išoriškumo schema, įgaunanti orfikų 

kūno-kapo, Prometėjo blogojo dievo, kūrimo dramos 
pradinės kovos pavidalus, yra neįveikiama. Todėl, iš- 
stumta antropologinio mito, ji atgimsta jame pačiame ir 
randa prieglobstį žalčio figūroje. Paties Adomo figūra 
yra daug daugiau negu viso esamo blogio paradigma. 
Adomas, kaip pirmasis žmogus, yra ankstesnis už bet 
kurį Žmogų ir dar kartą savaip išreiškia blogį, ankstesnį 
už bet kokį esamą blogį. Adomas yra senesnis už kiek- 
vieną žmogų, o žaltys - senesnis už Adomą. Taigi Ado- 
mo mitas suardo ir kartu vėl įtvirtina tragiškąjį mitą. Štai 
kodėl, be abejonės, tragedijos nesunaikino nei graikų 
filosofija, nei krikščionybė. Tragedijos teologijos nega- 
lima mąstyti, jos tikrąja to žodžio prasme negalima išpa- 
žinti, nes tai, ką ji nori ir ko negali pasakyti, vis dar yra 
parodoma pamatiniame spektaklyje, kuriame veikia tra- 
giškas — nekaltas ir kartu kaltas - herojus. 

Kaip tik ši mitų kova paskatina mus mėginti nuo pa- 
prastos mitų egzegezės pereiti prie simboliais besire- 
miančios filosofijos. 


II. Nuo simbolikos 
prie reflektyvinio mąstymo 


Taigi dabar mums iškyla uždavinys mąstyti remiantis 
simbolika ir vadovaujantis jos dvasia. Nes kalbama apie 
mąstymą. Aš anaiptol neatmetu racionalizmo tradicijos, 
įkvepiančios gyvybę filosofijai nuo graikų laikų. Kal- 
bama ne apie tai, kad reikia pasiduoti kažin kokiai vaiz- 
duotės intuicijai, bet apie tai, kad reikia išplėtoti sąvokas, 
kurios aprėptų ir padėtų suprasti, sąvokas, galbūt nesu- 

darančias uždaros sistemos, bet sistemingai tarpusavyje 
susijusias. Kartu, plėtojant mąstymą, reikia perteikti jau 
buvusios prasmės turtingumą, visuomet pirmesnį už 
racionalų plėtojimą. Nes, viena vertus, ženklu ir paslap- 
timi viskas jau buvo pasakyta iki filosofijos. Būtent taip 
galima būtų suprasti ir Herakleito žodžius: „Valdovas, 
kurio yra ta pranašavietė Delfuose, nei žosta, nei slepia, 
bet duoda ženklą (alla semainei).“* Antra vertus, mūsų 
uždavinys interpretuojant orakulą yra kalbėti aiškiai, 
galbūt netgi rizikuojant kai ką nuslėpti. Filosofija pra- 
sideda joje pačioje, ji yra pradžia. Taigi filosofinis dis- 
kursas hermeneutiniu aspektu atkartoja paslaptis, kurios 
yra senesnės už jį, apglėbia jį ir maitina, o kartu jis ieško 
pradžios, siekia tvarkos, reikalauja sistemingumo. Reti 
ir laimingi atvejai, kai toje pačioje filosofijoje ženklų ir 
išsaugotų paslapčių gausa sutampa su negailestingu 
samprotavimo griežtumu. 

Raktas keblumams išspręsti, arba bent tų keblumų 
mazgas, yra hermeneutikos ir refleksijos santykis. Juk 
nėra simbolio, kurio interpretacijos pagalba nebūtų ga- 
lima suprasti. Tačiau kaip šį supratimą gali sąlygoti sim- 
bolis ir kartu tai, kas yra už jo? 

Įžiūriu tris šio supratimo etapus. Tris etapus, kurie 
nužymi judėjimą nuo gyvenimo simboliuose prie mąstymo 
remiantis simboliais. 

Pirmasis etapas — paprasta fenomenologija — remiasi 
simbolio supratimu pasitelkiant kitą simbolį, simbolių 
visumą. Tai jau tam tikras supratimas, nes jis apima ir 


*  Hėrakleitas, Fragmentai, graikišką tekstą parengė, vertė, įvadą ir komentarus 
parašė Mantas Adomėnas, Vilnius: Aidai, 1995, p. 49. (Vert. past.) 

suvienija simbolių karalystę, suteikia jai pasaulio kon- 
sistenciją. Bet tai dar tebėra pasišventęs, atsidavęs sim- 
boliui gyvenimas. Religijos fenomenologija retai išeina 
už šios plotmės ribų. Pasak jos, suprasti simbolį - reiškia 
patalpinti jį vienalytėje, tačiau platesnėje už tą simbolį 
ir savo lygmenyje sudarančioje sistemą totalybėje. Kar- 
tais ši fenomenologija išskleidžia skirtingas to paties 
simbolio vertes, kad patirtų jo neišsemiamumą. Šia pras- 
me suprasti - reiškia pakartoti savyje tą daugialypę vie- 
nybę, kai visos vertės keičia viena kitą tos pačios temos 
ribose. Kartais fenomenologija mėgina vieną simbolį su- 
prasti pasitelkdama kitą. Žingsnis po žingsnio, naudo- 
damasis analogija tarp tolimų intencijų, supratimas ap- 
rėpia visus kitus simbolius, turinčius kažką bendra su 
nagrinėjamuoju. Dar kitaip fenomenologija supranta 
simbolius tirdama apeigas ir mitus, taigi — kitas šven- 
tybės apraiškas. Pagaliau ketvirtas būdas suprasti - tai 
parodyti, kaip tas pat simbolis sujungia kelias patirties 
arba vaizdavimo plotmes: išorinę ir vidinę, vitalinę ir 
spekuliatyvinę. Taip simbolio fenomenologija įvairiais 
būdais atskleidžia savitą rišlumą, kažką panašaus į sim- 
bolių sistemą. Šiame lygmenyje interpretuoti — reiškia 
atskleisti rišlumą. 

Toks yra pirmasis etapas, pirmasis mąstymo remiantis 
simboliais lygmuo. Tačiau negalima čia sustoti, nes lieka 
neiškeltas klausimas apie tiesą. Fenomenologas gali pa- 
vadinti tiesa savitą rišlumą, simbolių pasaulio sistemiš- 
kumą, bet tokia tiesa nėtikima, ji yra tolima, redukuota, 
apie ją negalima klausti - „Ar aš pats tuo tikiu?“, „Ką aš 
veikiu su šiomis simbolinėmis reikšmėmis?“ O šio klau- 
simo negalime iškelti, kol liekame komparatyvistikos 

lygmenyje, kol klajojame nuo vieno simbolio prie kito, 
patys nebūdami niekur. Šis etapas tegali būti pereinamas 
etapas, jis būdingas ekstensyviam supratimui - pano- 
ramiškam, smalsiam, bet nesuinteresuotam. Dabar reikia 
užmegzti aistringą ir kartu kritišką santykį su simboliais. 
Tačiau tai įmanoma tik tuomet, jei, palikęs kompara- 
tyvisto išeities tašką, kartu su egzegetu įsijungiu į tam 
tikro simbolio, tam tikro mito gyvenimą. 

Anapus komparatyvistų fenomenologijai būdingo 
ekstensyvaus supratimo atsiveria tikrosios hermeneutikos, 
kurioje interpretacija kaskart pritaikoma konkrečiam 
tekstui, laukas. Juk kaip tik moderniojoje hermeneutikoje 
susijungia du dalykai: simbolis teikia prasmę, protas 
imasi ją dešifruoti. Ji verčia mus įsijungti į kovą, 
dinamiką, kurioje simbolizmas veržiasi pranokti pats 
save. Tik įsijungęs į šią dinamiką, supratimas pasiekia 
iš tikrųjų kritinės egzegezės matmenį ir tampa herme- 
neutika. Tačiau tam, kad galėčiau kaskart įsisavinti kurią 
nors konkrečią simboliką, turiu palikti tolimo ir nesuin- 
teresuoto stebėtojo poziciją, arba, tiksliau sakant, trem- 
tį. Čia ir išryškėja tai, ką galima pavadinti hermeneuti- 
niu ratu. Paprastas mitų mėgėjas jo nuolat vengia. Šį ratą 
grubiai nusakyti galima taip: „Reikia suprasti, kad tikė- 
tum, bet reikia tikėti, kad suprastum.“ Šis ratas nėra 
ydingas, o juo labiau - pražūtingas; jis yra gyvas ir sti- 
muliuojantis. Reikia tikėti, kad suprastum; iš tikro in- 
terpretatorius niekuomet nepriartės prie to, ką sako jo 
tekstas, jei jis negyvena aptariamos prasmės auroje. O vis 
dėlto tik suprasdami galime tikėti. Nes antrąjį betarpiš- 
kumą, kurio ieškome, antrąjį naivumą, kurio laukiame, 
mes jau tegalime pasiekti tik pasitelkę hermeneutiką — 

tik interpretuodami galime tikėti. Tokia yra tikėjimo 
simbolių „moderni“ atmaina, modernybės negandos iš- 
raiška ir vaistas nuo šios negandos. Taigi susidaro ratas: 
hermeneutika prasideda išankstiniu supratimu to, ką ji 
interpretuodama stengiasi suprasti. Bet šio hermeneu- 
tinio rato dėka aš galiu ir šiandien bendrauti su šventybe, 
eksplikuodamas tą išankstinį supratimą, kuris skatina 
interpretuoti. Taigi hermeneutika - „modernybės“ pa- 
siekimas - yra vienas būdų, kuriais ši „modernybė“ įvei- 
kia savyje tai, dėl ko ji užmiršo šventybę. Manau, kad 
būtis gali vėl man byloti, žinoma, nebe kaip ikikritinis 
betarpiškas tikėjimas, bet kaip antrasis betarpiškumas, 
kurio siekia hermeneutika. Šis antrasis naivumas gali 
būti ikikritinės hierofanijos pokritinis atitikmuo. 

Šiame etape hermeneutika dar nėra refleksija. Ji yra 
glaudžiai susijusi su konkrečiais tekstais ir nustato jų 
egzegezės taisykles. Trečiasis, vien tik filosofinis simbo- 
lių supratimo etapas - mąstymo remiantis simboliais etapas. 

Tačiau filosofinio diskurso ir jį supančios simbolikos 
hermeneutinis santykis gali būti dvejopai iškreiptas. Vie- 
na vertus, jis gali būti laikomas tiesiog paprastu alego- 
riniu ryšiu. Taip su Homero ir Hesiodo pasakomis elgėsi 
stoikai — filosofinė prasmė jiems pergalingai išsilukš- 
tendavo iš vaizdinio luobo, kuriame ji slypėjo jau gink- 
luota kaip Minerva Jupiterio galvoje. Pasaka buvo tik 
kevalas, kuris, jį numetus, tampa niekam nereikalingas. 
Žodžiu, alegorijos šalininkų nuomone, tikroji filosofinė 
prasmė yra pirmesnė už pasaką, kuri tėra antrinė kaukė, 
šydas, sąmoningai užmestas ant tiesos prastuoliams su- 
klaidinti. Mano įsitikinimu, mąstyti reikia jokiu būdu ne 
anapus simbolių, bet remiantis simboliais ir atsižvelgiant 

į juos. Jų substancija nesunaikinama, jie sudaro žodžio, 
gyvenančio tarp žmonių, apreiškiantįjį [révélant] pagrin- 
dą. Trumpai tariant, simbolis teikia peno mąstymui. Ant- 
ra vertus, mums gresia pavojus kartoti simbolius, imi- 
tuojant racionalumą, racionalizuoti simbolius kaip 
tokius ir tuo būdu sustingdyti juos vaizdinio plotmėje, 
kurioje jie gimsta ir skleidžiasi. Ši „dogmatinės mito- 
logijos“ pagunda yra gnozės pagunda. Sunku pervertinti 
istorinę reikšmę šio minties judėjimo, kuris apėmė tris 
žemynus, dominavo daugelį šimtmečių, įkvėpė speku- 
liuoti tiek protų, troškusių Žinoti, pažinti ir būti išga- 
nytiems per pažinimą. Gnozę ir blogio problemą sieja 
neraminantis, tiesiog gluminantis ryšys - būtent gnos- 
tikai patetiškai aštriai iškėlė klausimą: „Pothen ta kaka, iš 
kur kyla blogis?“ 

Kuo remiasi ši gnozės galia gluminti? Pirmiausia tuo, 
kad jos turinį sudaro vien tik tragiška nuopuolio tema, 
kuriai būdinga išoriškumo schema: blogis gnozei yra 
išorėje, tai žmogų supanti kvazifizinė tikrovė. Tuo pačiu 
(ir tai antrasis bruožas, kurį norėčiau pabrėžti) visi tos 
išoriškumo schemos inspiruoti blogio įvaizdžiai „įsi- 
šaknija“ šioje vaizduojamojoje materialybėje. Taip gims- 
ta dogmatinė mitologija, kuri, kaip teigia Puechas, visuo- 
met išreiškiama erdvinėmis ir kosminėmis figūromis.* 

Tad čia keliu tokią problemą: kokiu būdu mąstymas 
remiantis simboliu gali išvengti senosios alegorizuo- 
jančios interpretacijos ir nepakliūti į gnozės pinkles? 
Kaip išgauti mąstymą išjudinančią simbolio prasmę 


* Apie visa tai žr. „Le «péché originel»: étude de signification“, in Le conflit 
des interprėtations, Paris, 1969, p. 265. 

darant prielaidas, kad jame jau slypi paslėpta, užmas- 
kuota, uždengta prasmė, ir nesusiviliojant dogmatinės 
mitologijos pseudožinojimu? Noriu išmėginti kitą, kūry- 
biškos interpretacijos kelią. Ši interpretacija gerbia pra- 
dinę simbolių paslaptį, leidžiasi jos mokoma, tačiau ja 
pasinaudodama ji padeda iškilti prasmei, formuoja šią 
prasmę visiškai atsakingai, kaip savarankiškas mąsty- 
mas. Kaip mąstymas gali būti tuo pat metu susijęs ir 
laisvas? Kaip simbolio betarpiškumas gali derintis su 
mąstymo tarpiškumu? 

Dabar noriu ištirti kaip tik šią mąstymo ir simbolikos 
kovą, remdamasis blogio problemos pavyzdžiu. Čia mąs- 
tymas skleidžiasi paeiliui įzaudamas refleksijos ir spe- 
kuliacijos pavidalą. 

Mąstymas kaip refleksija yra esmiškai „numitinantis“. 
Transponuodamas mitą, jis eliminuoja ne tik jo etio- 
loginę funkciją, bet ir jo galią atverti ir atskleisti. Jis inter- 
pretuoja mitą tik kaip paprastą alegoriją. Blogio prob- 
lema šiuo atžvilgiu pavyzdinė: blogio simbolikos refleksijos 
triumfališka išraiška yra tai, ką nuo šiol vadinsime etine blogio 
vizija. Šią filosofinio pobūdžio blogio interpretaciją mai- 
tina turtingi pirminiai simboliai ir mitai, bet tuo pat metu 
ji tęsia anksčiau minėtą numitinimo procesą. Viena ver- 
tus, ji ir toliau palaipsniui redukuoja suteptį ir nuodėmę, 
perkeldama jas į asmeninio bei vidinio kaltumo plotmę. 
Kita vertus, ji tęsia visų kitų mitų numitinimo procesą, 
o Adomo mitą paverčia tiesiog paprasta nelaisvos valios 
alegorija. 

Savo ruožtu reflektyviniam mąstymui tenka kovoti su 
spekuliatyviniu mąstymu, norinčiu išgelbėti tai, ką links- 
tama eliminuoti etinėje blogio vizijoje. Norinčiu ne tik 

išgelbėti, bet ir parodyti, kad tai būtinai reikalinga. Sa- 
vitas, tik spekuliatyviniam mąstymui gresiantis pavojus 
yra gnozė. 

Pirmiausia aptarkime etinę blogio viziją. Tai lygmuo, 
kurį reikia pasiekti ir pereiti iki galo. Šiame lygmenyje 
negalime užtrukti, tačiau pranokti jį reikia iš vidaus. 
Todėl teks nuodugniai apmąstyti grynai etinę blogio 
interpretaciją. 

Etine blogio vizija aš vadinu interpretaciją, teigiančią, 
kad blogis pasirenkamas visiškai laisvai; interpretaciją, 
kuri blogį laiko laisvės išradimu. Atitinkamai etinė blo- 
gio vizija — tai vizija, kuri laisvės gelmėse įžvelgia galią 
daryti ir galią būti. Blogį suponuojanti laisvė - tai laisvė, 
galinti paklysti, nukrypti, ardyti, klaidžioti. Šis nuola- 
tinis blogio „aiškinimas“ laisve, o laisvės - blogiu sudaro 
moralinės pasaulio ir blogio vizijos esmę. 

Koks yra moralinės pasaulio ir blogio vizijos santykis 
su simbolių ir mitų visata? Jis yra dvilypis: ji radikaliai 
numitina dualistinius mitus - tragiškąjį ir orfinį, o antra 
vertus, performuluoja pasakojimą apie Adomą protu 
suvokiamos filosofemos pavidalu. Moralinė pasaulio 
vizija atmeta blogį kaip substanciją ir vadovaujasi pirmojo 
Žmogaus nuopuoliu. 

Žiūrint istoriškai, etinei blogio vizijai atstovautų du 
žinomi vardai, kurių nesame pratę sieti, bet kurių arti- 
mumą aš norėčiau išryškinti. Tai Augustinas ir Kantas. 
Taip, Augustinas — ar bent jau šventasis Augustinas, 
kovojantis su manicheizmu, nes vėliau matysime, kad 
„augustinizmas“ tiksliąja ir siaurąja prasme, kurią jam 
suteikė Rottmayeris, peržengia (tik šįkart nebe Manio, 
bet Pelagijaus akivaizdoje) moralinės vizijos ribas ir kai 

kuriais aspektais likviduoja moralinę pasaulio viziją. 
Prie to dar grįšime. 

Numitinančioje Augustino blogio interpretacijoje — iki 
kovos su Pelagijumi - dominuoja toks teiginys: blogis 
nėra prigimtinis, nėra kažkas, nėra materija, nėra sub- 
stancija, nėra pasaulis. Išoriškumo schema visiškai su- 
traukta į vidų - blogis neturi būties, o klausimą quid 
malum, iš kur blogis? reikia panaikinti, pakeisti jį klau- 
simu unde malum faciamus, kodėl blogai darome? Taigi 
substancijos ir prigimties aspektu blogis yra „niekas“. 

Šį iš Platono nebūties ir Plotino niekio paveldėtą, ta- 
čiau desubstancializuotą „nieką“ dabar reikia susieti su 
sąvokomis, taip pat paveldėtomis iš graikų filosofijos, 
bet iš kitos, Nikomacho etikos tradicijos. Nes kaip tik joje 
pirmą kartą buvo išplėtota to, kas laisva ir kas nelaisva, 
filosofija (Nikomacho etika, III knyga). Tačiau Aristotelio 
filosofija nevirsta radikalia laisvės filosofija, joje plėto- 
jamos „pirmenybės“ (proairesis), sąmoningo pasirinki- 
mo, racionalaus troškimo, o ne laisvės sąvokos. Galima 
tvirtinti, kad šventasis Augustinas, tiesiogiai susieda- 
mas, jeigu taip galima pasakyti, blogyje glūdinčią niekio 
galią su valios veiksmo laisve, radikalizavo refleksiją 
apie laisvę tiek, kad ėmė šią laikyti pradine galia pasa- 
kyti būčiai ne, galia „nykti“ (deficere), „menkėti“ (decli- 
nare), linkti į nebūtį (ad non esse). 

Tačiau, kaip jau esu kitur minėjęs*, Augustinas neturi 
sąvokų aparato, kuriuo galėtų iki galo išskleisti savo 


* Apie Aversio a Deo, apie potestas/natura priešpriešą veikale Contra Felicem, 
apie trapų dviejų niekių išskyrimą: kūrimo ex nihilo ir blogio ad non esse. Žr. 
ibid., p. 270. 

atradimus. Pavyzdžiui, veikale Contra Felicem jis prieš- 
priešina blogą valią ir blogą prigimtį. Tačiau neopla- 
toniško mąstymo rėmai neleidžia Augustinui sukurti ir 
pagrįsti rišlios prigimties-valios priešpriešos sampratos. 
Reikalinga veiksmo ir galimybės filosofija, kuri pasa- 
kytų, kad blogis atsiranda kaip įvykis, kaip kokybinis 
šuolis. 

Be to, sunku pasakyti, ar pernelyg negatyvi defectus, 
declinatio sąvoka gali perteikti pozityvią blogio jėgą. Rei- 
kėjo eiti toliau, blogio steigimą suprasti kaip kokybinį 
„šuolį“, kaip įvykį, kaip akimirką. Tačiau tuomet Augus- 
tinas būtų nebe Augustinas, bet Kierkegaard'as... 

Kokia yra Kanto, konkrečiau, jo Esė apie pirminį blogį 
(1792) reikšmė palyginus ją su antimanicheistiniais Au- 
gustino traktatais? Siūlau pabandyti juos nagrinėti kartu. 

Pirmiausia Kantas, be galo užaštrindamas „praktinių“ 
sąvokų - Wille, Willkūr, Maxim, valia, savivalė (laisva 
valia ar laisvas pasirinkimas), valios maksima - spe- 
cifiką, sukuria konceptualinius rėmus, kurių trūko Au- 
gustinui. Šis konceptualizavimas užbaigiamas Dorovės 
metafizikos pagrinduose ir Praktinio proto kritikoje. Čia Kan- 
tas realizuoja valios-gamtos priešpriešą, kurios kontū- 
rus nužymėjo Augustinas veikale Contra Felicem. 

Tačiau, svarbiausia, Kantas išplėtojo blogio koncep- 
tualizavimo kaip radikalaus blogio pagrindinę sąlygą - 
moralės formalizmą. Šis santykis neišryškėja, jei skai- 
tant Esė apie pirminį blogį neatsižvelgiama į jos ryšius 
su Praktinio proto kritika. Formalizmo dėka Kantas užbai- 
gia procesą, kurį pradėjo jau Platonas: „neteisybė“ gali 
būti pirminio blogio figūra todėl, kad „teisybė“ yra 
ne viena iš daugelio dorybių, o pati dorybės forma, 

vienybės principas, sielos daugį darąs vieniu (Valstybė, 
IV knyga). 

Aristotelis Nikomacho etikoje taip pat eina gėrio ir blo- 
gio formalizavimo link: dorybes apibrėžia jų objektas ir 
kartu jų formali savybė - saikas (mesotės), taigi blogis 
yra saiko nebuvimas, nukrypimas, kraštutinis nukry- 
pimas. Platono adikia, Aristotelio akrasia, - kurių forma- 
lizmas dar nėra tobulas — pranašauja visišką moralės 
principo formalizavimą. Sutinku, kad tuo pasitenkinti 
negalima, tačiau neabejotina, jog tam, kad pranoktume 
etikos formalizmą, turime prieš tai jį pasiekti. 

Formalizmo dėka sukonstruojama blogos maksimos 
sąvoka - tai yra taisyklė, kurią laisva valia pati sau nusi- 
kala. Blogis jokiu būdu nebeglūdi juslume, blogis nebėra 
tapatinamas su tuo, kas emociška, aistriška. Pažymėti- 
na, kad būtent etika, kuri laikoma pačia pesimistiškiau- 
sia, galutinai atskiria blogį nuo juslumo. Šis atskyrimas 
įvyksta formalizuojant ir geros valios apibrėžime imant 
į skliaustus geismą. Kantas gali pasakyti: „Įgimti polin- 
kiai, išplaukiantys iš juslumo, tiesiogiai nėra susiję su 
blogiu.“ Tačiau blogis negali glūdėti nė proto ardomojoje 
veikloje — visiškai už įstatymo ribų esanti būtybė ne- 
bebūtų bloga, nes būtų velniška. Taigi blogis glūdi san- 
tykyje arba santykio ardyme. Tai atsitinka, sako Kantas, 
kai gryną pagarbos motyvą žmogus pajungia jusliniams 
motyvams, kai „jis apverčia motyvų moralinę tvarką, 
įtraukdamas juos į savo maksimų tarpą“. Taigi biblinei 
nukrypimo schemai, kuriai priešpriešinama orfinė pa- 
veikios išorės schema, Kantas pateikia racionalų atitik- 
menį - maksimos ardymo idėją. Tiksliau sakant, aš ma- 
nau, kad Kantas nuosekliai filosofiškai parodė, jog 

didžiausias blogis yra ne grubus pareigos laužymas, o 
klasta, dorybe vadinanti tai, kas iš tiesų yra jos išdavystė. 
Blogiausias blogis yra apgaulingas maksimos pateisini- 
mas, esą ji atitinka įstatymą, blogiausias blogis - tai mo- 
ralumo simuliakras. Man rodos, Kantas pirmasis pa- 
žvelgė į blogio problemą dviveidiškumo, apgavystės 
aspektu. 

Štai ką aiškiausiai atskleidžia etinė blogio vizija: laisvė 
yra galia nukrypti, apversti tvarką. Blogis yra ne kažkas, 
o santykio ardymas. Tačiau negi nematyti, kad tai sa- 
kydami mes triumfuojame tuščiai? Aiškumas pasiekia- 
mas gelmės netekimo sąskaita. 


III. Refleksijos užtemimas ir 
grįžimas prie tragikos 


Kas netelpa etinėje blogio vizijoje? Joje netelpa ir yra 
prarandama ta paslaptinga blogio patirtis, kuri skirtin- 
gais būdais iškyla į paviršių blogio simbolikoje ir kuri, 
tiesą sakant, sudaro blogio „tragizmą“. 

Žemiausiame - pirminių simbolių - lygmenyje nuo- 
dėmių išpažinimas pripažįsta blogį jau esant, pripažįsta, 
kad aš jau gimiau blogyje ir kad aš jį randu savyje, kai 
mano sąmonė pabunda, o tas blogis neišskaidomas į 
individualius kaltumus ir aktualias kaltes. Kaip matėme, 
„nelaisvės“, vergijos simboliu žymimas būtent šis blo- 
gio - kaip kaustančios galios, kaip viešpatijos - matmuo. 

Būtent ši jau esančio, galingo mano negalioje blogio 
patirtis pagimdė ištisą ciklą kitų, ne Adomo, mitų, pa- 
remtų išoriškumo schema. Adomo mitas jų neatmeta, o 

tam tikru būdu įtraukia į save. Žinoma, šių mitų vaidmuo 
antraeilis, tačiau į juos būtina atsižvelgti. Adomas yra 
ne tik pavyzdinis žmogus kiekvienam, bet ir pirmesnis 
už kiekvieną. Jis įkūnija blogį, ankstesnį už visus žmo- 
nes, ojo paties kitas, jo pirmtakas, kuris jau yra irjau yra 
gudrus, pasirodo žalčio pavidalu. Tokiu būdu etinė blo- 
gio vizija tematizuoja tik aktualaus blogio simbolį, „nu- 
krypimą“, „atsitiktinį paklydimą“. Adomas yra archeti- 
pas, pavyzdys esančio, aktualaus blogio, kurį kartojame 
ir pamėgdžiojame kaskart, kai pradedame blogį. Šia 
prasme kiekvienas kaskart pradeda blogį. Tačiau pra- 
dėdami blogį, mes jį tęsiame, ir kaip tik tai reikia dabar 
mėginti išsakyti: blogis yra tradicija, istorinė grandinė, 
jau esanti viešpatija. 

Tačiau tai kartu ir didelė rizika, nes įvesdami „paveldo“ 
schemą ir mėgindami rišliai suderinti ją su „nukrypimo“ 
schema, vėl priartėjame prie gnozės, suprastos pačia pla- 
čiausia prasme kaip: 1) dogmatinė mitologija, 2) blogio 
sudaiktinimas „prigimtyje“. Nes mes siūlome būtent pri- 
gimties sąvoka pakeisti atsitiktinumo sąvoką, kreipusią 
pirmąjį minties judesį. Mėginkime pamąstyti kažką pa- 
našaus į blogio prigimtį, prigimtį, kuri būtų ne daiktų pri- 
gimtis, o pradinė žmogaus prigimtis, laisvės prigimtis, 
taigi įgytas habitus, iš laisvės kilęs buvimo būdas. 

Kaip tik čia vėl susiduriame su Augustinu ir Kantu. 
Su tuo Augustinu, kuris nuo aktualaus blogio eina prie 
pirmapradės nuodėmės. Su tuo Kantu, kuris nuo laisvos 
valios blogos maksimos eina prie visų blogų maksimų 
pamato. 

(Pastaba: aš nesutinku su tuo kompetencijų atsky- 
rimu, kuriuo paprastai linkstama vadovautis kalbant 

apie Augustino veikalus - tartum aktualaus blogio filo- 
sofija priklausytų filosofo, o pirmapradė nuodėmė - 
teologo kompetencijai. Man nepriimtinas toks filosofijos 
ir teologijos skyrimas. Apreiškiantis (ir jokiu būdu ne 
apreikštas) Adomo simbolis, kaip ir visi kiti simboliai, 
priklauso filosofinei antropologijai. Jo priklausymą teo- 
logijai nulemia ne jo paties struktūra, o santykis su žmo- 
gaus par excellence - Jėzaus Kristaus - „įvykiu“ ir „atėji- 
mu“. Aš manau, kad nė vienas simbolis, kuris atveria ir 
atskleidžia tiesą apie Žmogų, nėra svetimas filosofinei 
refleksijai. Taigi nemanau, kad pirmapradės nuodėmės 
sąvoka - tai tema, kuri yra už filosofijos ribų; priešingai, 
šia tema užsiima intencionalinė analizė, racionalių sim- 
bolių hermeneutika, kurios tikslas yra atkurti toje sąvo- 
koje susiklosčiusius prasmės klodus.) 

Ką gi parodo ši intencionalinė analizė? Kad pirmapra- 
dės nuodėmės sąvoka, kurią esą galima suvokti protu, 
yra melagingas žinojimas ir savo epistemologine struk- 
tūra prilygintina gnozės sąvokoms: Valentinas kalba 
apie metaempirinį nuopuolį, Manis - apie tamsos kara- 
lystės įsiveržimą. Intencijomis antignostinė pirmapradės 
nuodėmės sąvoka įgauna kvazignostinį pavidalą. Ref- 
leksijos uždavinys - sutriuškinti šią sąvoką kaip mela- 
gingą žinojimą tam, kad suvoktume jos intenciją kaip 
nepakeičiamą racionalų jau esančio blogio simbolį. 

Atlikime šį dvigubą refleksijos judesį. 

Kaip sakėme, reikia sutriuškinti šią sąvoką kaip ne- 
tikrą žinojimą. Juk „augustinizmas“ anksčiau minėta 
siaurąja prasme praranda nuoseklumą, sujungdamas 
teisinę inkriminuojamo kaltumo ir biologinę paveldimu- 
mo sąvokas. Nuodėmė atsiranda tada, kai nusikalstama 

laisva valia - būtent taip nusikalto žmogus, istorijos pra- 
džioje realiai egzistavęs individas. Antra vertus, reikia, 
kad šis jam priskiriamas kaltumas pereitų per genera- 
tionem, kad visi mes kartu ir kiekvienas atskirai galėtume 
būti apkaltinti „Adome“. Polemizuojant su Pelagijumi 
ir pelagininkais įgauna konsistenciją asmeninio kaltumo, 
teisiniu požiūriu baustino mirtimi ir paveldėto gimstant 
kaip kokia yda, idėja. Iš tiesų verta ilgiau apsistoti prie 
Augustino motyvacijos*. Iš esmės jis siekia racionalizuoti 
paslaptingiausią Pauliaus temą - pasmerkimo temą: „Aš 
pamilau Jokūbą ir neapkenčiau Ezavo.“ Kadangi Dievas 
yra teisingas, reikia pateisinti kūdikių pasmerkimą mo- 
tinų įsčiose, įteisinti pražūtį ir išganymo teikimą per 
malonę. Todėl atsiranda idėja apie prigimtinį kaltumą, 
prilygstantį nusikalstamam veiksmui, baustiną kaip nu- 
sikaltimas, nors ir paveldėtą kaip liga. 

Kaip sakėme, ši idėja intelektualiai nenuosekli, nes 
supainiojamos dvi diskurso visatos — vienai priklauso 
etika ir teisė, kitai - biologija. Ši idėja intelektualiai skan- 
dalinga, nes grįžtama prie senosios — iki Ezekielio ir 
Jeremijo — visuotinio atlygio ir apkaltinimo idėjos. Ši 
idėja intelektualiai sekli, nes atkartoja amžinąją teodicėją 
ir jos užmojį pateisinti Dievą. 

Tačiau gilintis reikia ne į pirmapradės nuodėmės są- 
vokos melagingą aiškumą, bet į jos gausių analogijų tam- 
są. Šios sąvokos jėga yra ta, kad ji intencionaliai grąžina 
prie to, kas nuodėmių išpažinime yra radikaliausia - prie 
supratimo, kad blogis egzistuoja anksčiau, negu aš jį 
* Šiuo požiūriu įdomus 397-ųjų Traktatas Simplicijui: jis keturiolika metų 


ankstesnis už pirmąjį antipelaginį traktatą, bet jame jau glūdi Augustino argu- 
mentacijos esmė. 

įsisąmoninu, kad jis nepaaiškinamas asmeninėmis kal- 
tėmis, kad jis yra mano išankstinė negalia. Mano laisvės 
atžvilgiu jis yra visuomet jau esantis, - lygiai taip pat, 
kaip mano aktualios sąmonės atžvilgiu visuomet jau įvy- 
kęs būna mano gimimas; gimimas ir prigimtis čia analo- 
giškos sąvokos. Vadinasi, pirmapradės nuodėmės pseu- 
dosąvokos intencija yra tokia: įtraukti į blogos valios 
aprašymą, išplėtotą diskusijose su Maniu ir gnoze, blo- 
gio tariamai prigimtinio pobūdžio temą; taigi tik tokia 
sąvoka galėtų į atsitiktinumo schemą integruoti paveldėjimo 
schemą. Konceptualizavimo požiūriu tai yra desperatiš- 
ka, o metafizikos - vienintelė galima išeitis. Pačioje va- 
lioje esama kažko tariamai prigimtinio; blogis yra kažkas 
nelaisvo pačioje laisvėje; nebe priešais ją, bet joje pačioje; 
būtent tai yra nelaisva valia. Tuo pačiu išpažinimas per- 
keliamas į kitą, gilesnį lygmenį, negu paprasta atgaila 
už veiksmus. Jei blogis tarpsta radikalioje „gimimo“ — 
simboline, o ne faktine prasme - plotmėje, tai atsiverti- 
mas yra „atgimimas“. Taip absurdiškos sąvokos pagalba 
konstituojamas atgimimo antitipas. Šis antitipas parodo, 
kad valia yra veikiama pasyvios konstitucijos, kurią su- 
ponuoja jos aktuali galia svarstyti ir rinktis. 


Kaip tik šį atgimimo antitipą Kantas mėgino išplėtoti 
kaip dorovinio gyvenimo a priori. Esė Apie pirminį blo- 
gi, kurią palikome pusiaukelėje, įdomi filosofiniu po- 
žiūriu tuom, kad joje atliekama tai, ką tik ką pavadinau 
pirmapradės nuodėmės kaip netikro žinojimo kritika, 
ir mėginama „dedukuoti“ pirmapradę nuodėmę, jeigu 
transcendentalinę kategorijų dedukciją suprasime kaip 
taisyklių įteisinimą remiantis jų galia konstituoti tam 

tikrą objektyvumo sritį. Taigi prigimties blogis supran- 
tamas kaip blogų maksimų galimumo sąlyga, kaip jų 
pamatas. 

Dėl to polinkis į blogį yra „protu suvokiamas“. Kan- 
tas sako: „Bet nors šio polinkio į blogį buvimas (Dasein) 
žmogaus prigimtyje gali būti įrodytas (dargetan) tikro 
žmogaus savivalės ir dėsnio konflikto laike patyrimu, vis 
dėlto šis įrodymas mums neatskleidžia jo tikrojo pobū- 
džio (Beschaffenheit) ir šio konflikto priežasties (Grund)*. 
Šį pobūdį, kadangi jis liečia laisvos savo valios (taigi 
tokios, kurios sąvoka nėra empirinė) santykį su moralės 
dėsniu kaip paskata (ši sąvoka taip pat yra grynai inte- 
lektinė), būtina pažinti a priori iš blogio sąvokos, kiek 
blogis galimas pagal laisvės dėsnius (privalėjimo ir pa- 
kaltinamumo) (ibid., p. 57, past.). Patirtis „patvirtina“ 
mūsų sprendimus, bet ji „niekada negali atskleisti blogio 
ištakų laisvos savo valios aukščiausioje maksimoje dės- 
nio atžvilgiu; o ši savo valia, pirmesnė už kiekvieną pa- 
tyrimą, kaip galimas vien tik mąstyti veiksmas“ (ibid., p. 60, 
past. 1). Taip pašalinamas bet koks „natūralaus“, „įgim- 
to“ polinkio į blogį sampratos natūralizmas. Galime saky- 
ti, kad šis polinkis mums yra duotas „gimstant“, nors 
gimimas nėra jo priežastis. Tai greičiau „laisvės buvimo 
būdas, pats išplaukiantis iš laisvės“. Taigi laisva valia 
„igyjamo“ įpročio idėja simbolizuoja susitaikymą tarp 
blogio atsitiktinumo ir blogio pirmumo sampratų.** 


* Immanuel Kant, Religija vien tik proto ribose, vertė Romanas Plečkaitis, Vil- 
nius: Pradai, 2000, p. 52-53. 

** „Polinkis (propensio), mano supratimu, - tai potraukio (įprastinių troškimų, 
concupiscentia) galimybės subjektyvus pagrindas, kiek jis žmonijai apskritai 
atsitiktinis“ (ibid., p. 44). 

Tačiau tuomet, skirtingai nuo bet kokios „gnozės“, 
pretenduojančios žinoti pradžią, filosofas prisipažįsta, 
kad čia jis susidūrė su tuo, kas neįžvelgiama ir neiš- 
matuojama: „Bet šio mūsų [...] valios išsiderinimo |...) 
kilmė prote, t.y. šis polinkis į blogį, lieka mums nepa- 
siekiama, nes juo pačiu mes turime būti pakaltinti, va- 
dinasi, minėtas visų maksimų vyriausias pagrindas ir 
vėl reikalautų priimti blogąją maksimą“ (ibid., p. 62). Ir 
dar stipriau: „Vadinasi, tuo viso blogio apskritai pirmoji 
pradžia pateikta kaip mums nesuprantama [...]“ (ibid., 
p. 480—490). Šis neįžvelgiamumas, mano nuomone, at- 
siranda todėl, kad blogis, kuris visuomet prasideda lais- 
ve, laisvės atžvilgiu yra visuomet jau esantis, kad jis yra 
veiksmas ir habitus, pasirodo ir yra anksčiau. Štai kodėl 
filosofijai iškylančią blogio paslaptį Kantas ryžtingai 
paverčia mitinės žalčio figūros transpozicija. Manau, kad 
žaltys vaizduoja „visuomet jau esantį“ blogį, tą blogį, 
kuris vis dėlto yra pradžia, veiksmas, laisvės apibrė- 
žimas pačia laisve. 


Taigi Kantas įvykdo tai, ką sumanė Augustinas: pirma, 
jis galutinai sunaikina pirmapradės nuodėmės sąvokos 
gnostinį apvalkalą, antra - imasi blogų maksimų pamato 
transcendentalinės dedukcijos, pagaliau - vėl nugramz- 
dina nežinojime pamatų pamato tyrimą. Mąstymui tai 
tartum išnirimo, o paskui - vėl nugrimzdimo procesas: 
išnirimas transcendentalumo aiškume, o paskui - vėl 
nugrimzdimas nežinojimo tamsybėse. Tačiau galbūt filo- 
sofijai privalu apibrėžti ne tik savo žinojimo plotą, bet ir 
ribas, už kurių plyti nežinojimas. Riba čia yra ne barje- 
ras, bet veiklus ir blaivus savęs apribojimas. Galima 

pakartoti Kanto žodžiais: „o šio polinkio į blogį kilmė 
lieka mums nepasiekiama, nes juo pačiu mes turime būti 
pakaltinti“. 

Pasiekę šį tašką, pagrįstai galime paklausti, kodėl ref- 
leksija redukuoja simbolių turtingumą, kuris tačiau ne- 
nustoja ją mokęs. Galbūt reikia grįžti į pradinę situaci- 
ją - tik sielos, subjekto, betarpiško aš simbolika nuo pat 
pradžių yra ikonoklastiška, nes joje galima įžvelgti ski- 
limą tarp „psichinės“ ir kitų simbolio funkcijų: kosminės, 
naktiškosios, oniriškosios, poetinės; subjektyvumo sim- 
bolika jau Žymi simbolinės totalybės pertrūkį. Simbolis 
pradeda irti, kai jis nebeįstengia aprėpti iš karto kelių 
registrų: kosminio ir egzistencinio. To, kas „žmogiška“, 
atsiskyrimas nuo to, kas „psichiška“, yra užmaršties pra- 
džia. Kaip tik todėl grynai antropologinė simbolika jau 
eina alegorijos link ir pranašauja etinę blogio ir pasaulio 
viziją. Todėl tampa aišku, kad simbolio pasipriešinimas 
alegorizuojančiai redukcijai kyla iš kitos, ne etinės, blo- 
gio pusės. Adomo simbolį nuo bet kokių moralizuojan- 
čių redukcijų saugo daugybė kitų mitų. Pačiame Adomo 
mite nuo bet kokių moralizuojančių redukcijų jį saugo 
tragiška žalčio figūra. Štai kodėl reikia nagrinėti iš karto 
visus blogio mitus; pamokanti yra būtent jų dialektika. 

Adomo mite žalčio figūra sustabdo babiloniškųjų mi- 
tų numitinimą, o etinėje pasaulio vizijoje pirmapradė 
nuodėmė žymi tragikos priešinimąsi etikai. Tačiau ar 
priešinasi pati tragika? Tiksliau būtų sakyti, kad tragi- 
koje ypač aiškiai pasireiškia aspektas, kurio neįmanoma 
redukuoti į etiką ir kuris yra komplementarus bet ko- 
kiai etikai. Nes, kaip matėme, tragiškoji antropologija 
neatskiriama nuo tragiškosios teologijos, o pastaroji iš 

esmės yra atmetama. Filosofijai tragikos pripažinimas 
irgi reikštų savižudybę. Tragikos funkcija - kvestionuoti 
savikliovą, tikrumą dėl savęs, kritinę pretenziją, net, 
sakyčiau, moralinės sąmonės pasipūtimą užsikraunant 
sau ant pečių visą blogio naštą. Galbūt šiame nusiže- 
minime slypi daug puikybės. Todėl tragiški simboliai 
kalba, kai tyli pažeminta etika. Jie kalba apie „neteisumo 
paslaptį“, už kurią negali būti atsakingas vien tik žmo- 
gus ir kurios negalima paaiškinti laisve, nes ta paslaptis 
aptinkama laisvėje. Šio simbolio negalima redukuoti į 
alegoriją. Tačiau kas nors gali pasakyti, kad tragiški sim- 
boliai kalba apie dieviškąją blogio paslaptį. Tad galbūt 
reikia užtemdyti ir tai, kas dieviška ir ką etinė vizija 
redukuoja į moralizuojančią Teisėjo funkciją. Prieš ap- 
kaltinimo ir išteisinimo sujuridinimą byloja Jobo dievas 
„iš audros“. 

Blogio simbolika savo esme niekad nėra vien sub- 
jektyvumo, pavienio žmogiškojo subjekto, sąmonėjimo, 
atskilusio nuo būties Žmogaus simbolis; ji simbolizuoja 
ir Žmogaus sąsają su būtimi. Taigi turime pažvelgti į 
blogį kaip į būties nuotykį, būties istorijos dalį. 


IV. Spekuliatyvus mąstymas ir 
jo nesėkmė 


Arblogų maksimų pamato kilmės nežinojimas nuslopina 
bet kokią mąstymo galimybę? Ar refleksijos griežtumo ir 
simbolikos turtingumo kova užgęsta grįžus prie neiš- 
tiriamo nuopuolio simbolio? Nemanau. Juk tarp to, kad 
galima suvokti Žmogaus prigimties esmę, ir pripažinimo, 

kad blogis yra nenuspėjamai atsitiktinis, lieka hiatus. Ar 
galima būtinumą klysti ir blogio atsitiktinumą palikti 
vieną šalia kito? 

Atrodo, mes visiškai neatsižvelgėme į vieną mitinio 
rango simbolių pasaulio matmenį, o būtent į tai, kad 
„pradžios“ simboliai visą prasmę įgyja tik santykyje su 
„galo“ —- apvalymo nuo sutepties, nuodėmių atleidimo, 
kaltininko išteisinimo - simboliais. Didieji mitai yra pra- 
džios ir sykiu galo mitai. Marduko pergalė babiloniška- 
jame mite, sutaikymas tragikoje ir per tragiką, išganymas 
per pažinimą ištremtos sielos mite, pagaliau — biblinis 
atpirkimas, kurį perteikia galo figūros: paskutiniųjų lai- 
kų karalius, kenčiantis tarnas, Žmogaus sūnus, antrasis 
Adomas - turinčio ateiti žmogaus tipas. Pažymėtina, kad 
šiuose simboliniuose vaizdiniuose prasmė veda nuo galo 
į pradžią, nuo to, kas prieš mus - prie to, kas už mūsų. 
Taigi kyla klausimas - ką reiškia tokia simbolių seka, ką 
sako mąstymui šis atbulinis prasmės judėjimas? 

Ar tik neraginama šitaip pereiti nuo blogio atsitikti- 
numo prie kažkokio jo „būtinumo“? Tai didžiausias, o 
kartu — pavojingiausias uždavinys, iškylantis simbolių 
vedamai filosofijai. Pavojingiausias, nes, kaip sakiau 
anksčiau, mąstymas žengia pirmyn tarp dviejų bedug- 
nių: alegorijos ir gnozės. Reflektyvinis mąstymas eina 
pirmosios, spekuliatyvinis mąstymas - antrosios bedug- 
nės pakraščiu. Tačiau šis uždavinys yra didžiausias, nes 
simbolinio mąstymo ėjimas nuo blogio pradžios prie 
galo, atrodo, suponuoja idėją, kad visa tai galiausiai turi 
prasmę, kad pro blogio atsitiktinumą pergalingai išryš- 
kėja tam tikras reikšmingas pavidalas, trumpai sakant — 
kad blogis yra tam tikros tikrovės totalybės dalis. Tam 

tikras būtinumas... Tam tikra totalybė... Tačiau svarbu 
ir tai, koks būtinumas, kokia totalybė. Būtinumo sche- 
mos, kurias galime išmėginti, turi atitikti gana keistą 
reikalavimą - būtinumas atsiskleidžia tik vėliau, žiūrint 
galo požiūriu ir „nepaisant“ blogio atsitiktinumo. Atro- 
do, taip tirti siūlo šventasis Paulius, supriešindamas dvi 
figūras - pirmojo ir antrojo Adomo, senojo Žmogaus tipą 
ir turinčio ateiti žmogaus tipą. Jis juos ne tik palygina ir 
priešpriešina: „[...] kaip vieno žmogaus nusikaltimas 
visiems Žmonėms užtraukė pasmerkimą, taip vieno tei- 
sus darbas visiems laimėjo nuteisinimą, kad gyventų“ 
(Rom 5, 18). Šios figūros ne tik yra lygiagrečios, tarp jų 
vyksta judėjimas, progresas, jos praturtina viena kitą. 
„Jei dėl vieno Žmogaus nusidėjimo turėjo mirti daugelis, 
tai dar labiau (pollo mallon) Dievo malonė ir vieno žmo- 
gaus, Jėzaus Kristaus, malonės dovana su kaupu atiteko 
daugybei“ (Rom 5, 15), „[...] kur buvo pilna nuodėmės, 
ten dar apstesnė tapo malonė“ (Rom 5, 20). Šis „dar 
labiau“, šis „perviršis“ nurodo didįjį mąstymo uždavinį. 

Tačiau reikia pripažinti, kad jokia didi totalybės filo- 
sofija nepajėgia suvokti ir pagrįsti, kodėl šiam blogio 
atsitiktinumui suteikiamas reikšminis pavidalas. 

Iš tiesų, mąstant būtinumą atsitiktinumas paliekamas 
nuošalyje arba juo pasinaudojama taip, kad visiškai eli- 
minuojamas save steigiančio blogio „šuolis“ ir anksčiau 
už save patį visuomet jau esančio blogio „tragika“. 

Pirmasis atvejis — tai didžiosios nedialektinės siste- 
mos, pavyzdžiui, Plotino ir Spinozos. Ir vienas, ir kitas 
kai ką žinojo apie šią problemą, bet negalėjo į ją atsižvelg- 
ti savo sistemos viduje. Plotinas net paskutiniuosiuose 
traktatuose mėgino pagrįsti sielų, sužavėtų savo pačių 

atvaizdu kūnuose, „nukrypimą“ ir suderinti jį su ema- 
nacijos būtinumu. Ketvirtojoje eneadoje (3, §§ 12-18) 
narcizišką pagundą, kurią sukelia sielos atspindys jos 
kūne, mėginama redukuoti į potraukį, kuriuo siela nusi- 
lenkia visuotiniam dėsniui. „Reikia tikėti, kad ją judina 
ir neša magiška, nenugalima traukos jėga“ (ibid, § 12). 
Tad blogis kyla ne iš mūsų, jis yra ankstesnis už mus ir, 
nepaisant žmogaus noro, laiko jį savo valdžioje (katechei 
oh hekontas). Galiausiai paskutiniuosiuose traktatuose 
(III, 2-3) apie apvaizdą (pronoia) Plotinas atgaivina senąją 
logos temą, kurią pradėjo nagrinėti Herakleitas, o tęsė 
stoikai ir Filonas. Jis skelbia, kad tvarka gimsta iš diso- 
nanso, netgi kad tvarka yra netvarkos pagrindas (hoti 
taksis ataksia). Taigi apvaizda naudojasi blogybėmis, ku- 
rių ji negamina. Nepaisant kliūties, vis dėlto (homos) gims- 
ta harmonija. Nepaisant blogio, gėris nugali. 

Tačiau kiekvienam akivaizdu, kad teodicėja niekuo- 
met nepakyla aukščiau argumentavimo ir įtikinėjimo 
retorikos lygmens. Neatsitiktinai ji griebiasi tiekos ar- 
gumentų - kuo jie silpnesni, tuo daugiau jų yra patei- 
kiama. Iš tikro, kaip mąstymas galėtų iškilti į visybės 
požiūrio tašką ir pasakyti: „Kadangi esama tvarkos, esa- 
ma ir netvarkos“? O jei jis galėtų tai padaryti, ar nepa- 
verstų istorijos skausmo kažkokiu farsu, niūriu šviesos 
ir šešėlių farsu arba bent kažkokia nedarnos estetika 
(„nedarna savaip graži“... „mieste turi būti budelis, ge- 
rai, kad jis čia yra, jis čia savo vietoje“)! Ši teodicėja 
nesąžininga: ji triumfuoja įveikusi ne realų blogį, o tik 
estetinį jo fantomą. 

Spinoza visiškai atsisako šio įtartino teodicėjos argu- 
mentavimo. Tiesa, jo nedialektinėje būtinumo filosofijoje 

yra vietos baigtiniams modusams, tačiau nėra vietos 
blogiui, kuris yra iliuzija, kylanti iš visybės nežinojimo. 
Vis dėlto net Spinozai paslaptis išlieka; tai galima įskai- 
tyti nuostabioje Etikos IV knygos aksiomoje: „Gamtoje 
nėra duota jokio daikto, kuriame nebūtų duota kito, 
kažko galingesnio ir stipresnio. Bet jei duota kažkas, tai 
duota ir kitas, kažkas galingesnis ir stipresnis, galintis 
sunaikinti pirmąjį.“ Ir paskutinieji Plotino traktatai įžvel- 
gia būties sklaidos ar raiškos procese slypint vidinio 
prieštaravimo dėsnį. Bet šis prieštaravimas taip pat būti- 
nas, kaip ir pats šis procesas. Etinėje blogio vizijoje išky- 
lantis blogio atsitiktinumas čia nebeišlieka, išsisklaido 
kaip iliuzija. 

Ar dialektinė būtinumo filosofija labiau tikusi, jei taip 
galima pasakyti, tinkamai įvertinti blogio tragiką? Be 
abejonės. Štai kodėl, sakykime, Hegelio filosofijoje mes 
galime įžvelgti didžiausią pastangą ir sykiu - pagundą 
įvertinti istorijos tragiką. Čia įveikiamas abstraktumas, 
kuriame užsisklendžia kiekviena moralinė pasaulio vi- 
zija. Blogiui randama vieta, o kartu prasideda Dvasios 
pavidalų istorija. Blogis iš tikro išsaugomas ir pranoks- 
tamas - kova tampa sąmonės pripažinimo įrankiu. Visa 
kas įgauna prasmę. Reikia patirti ir kovą, ir nelaimingą 
sąmonę, ir gražią sielą, ir kantišką moralę, ir kaltos są- 
monės susidūrimą su teisiančia sąmone*. 

Nors blogis ir pripažįstamas bei įtraukiamas į Dvasios 
fenomenologiją, tačiau, tiesą sakant, žiūrima į jį nebe kaip 
į blogi, bet kaip į prieštaravimą. Jo specifika ištirpsta 


+ 


Žr. Georg Hegel, Dvasios fenomenologija, vertė Arvydas Šliogeris, Vilnius: 
Pradai, 1997, p. 461—480. 

universalioje funkcijoje, kurią Kierkegaard'as pavadino 
hegelizmo dešiniąja ranka - negatyvume. Negatyvumas 
gali reikšti ir atskirybės pakeitimą bendrybe, ir išorės- 
vidaus priešpriešą jėgoje, ir mirtį, ir kovą, ir kaltę. Visa, 
kas negatyvu, ištirpsta negatyvume kaip tokiame. Tuo 
neleidžia abejoti Fenomenologijos skyrius „Blogis ir atlei- 
dimas už jį“ (ibid., p. 480—490). Atleidimas - tai jau su- 
taikinimas pasiekus absoliutų žinojimą, pereinant nuo 
vienos priešybės prie kitos, nuo atskirybės prie bend- 
rybės, nuo teisiamos sąmonės prie teisiančios sąmonės, 
ir atvirkščiai. „Atleidimas“ - tai „teismo“, kuris yra blo- 
gio, o ne išganymo kategorija, sunaikinimas. Žinoma, 
tai labai pauliška: teisiamas pats įstatymas. Bet kartu 
prarandame nuodėmių atleidimo simbolį, nes už blogį 
ne tiek „atleidžiama“, kiek jis „pranokstamas“, išnyksta 
sutaikinime. Tuo pačiu akcentuojamas nebe moralinio 
blogio, o Dvasios eksteriorizavimo, susvetimėjimo pro- 
ceso (Entfremdung, Entūusserunę) tragiškumas. Kadangi 
žmogiškoji istorija yra Dievo apreiškimas, begalybė pri- 
siima baigtybės blogį. J. Hyppolite'as rašo: „Visa ši ilga 
klaidų istorija, gimstanti žmonijos raidoje, kurią atpa- 
sakoja fenomenologija, tėra nuopuolis, bet reikia supras- 
ti, kad šis nuopuolis yra paties absoliuto dalis, visuotinės 
tiesos momentas“*. Pantragizmas yra reakcija į etinės 
pasaulio vizijos suirimą; jis baigiasi absoliučiu žinojimu, 
nuodėmių atleidimui transformuojantis į filosofinį sutai- 
kinimą. Blogyje nebelieka nieko, kas būtų nepateisina- 
ma, o sutaikinime - nieko, kas būtų duodama dovanai. 


* Dvasios fenomenologijos kilmė ir sąranga, p. 509. 

Jeigu tiek nedialektinis Plotino ir Spinozos būtinumas, 
tiek dialektinis Hegelio būtinumas patiria nesėkmę, gal- 
būt reikėtų protui prieinamų sprendimų tikėtis ne iš 
būties logikos, o iš prasmingos istorijos? Galbūt prasmės 
kupinas judėjimas nuo nuopuolio iki atpirkimo nepri- 
klauso jokiai „logikai“, kad ir kokia ji būtų - nedialektinė 
ar dialektinė? Taigi ar galima mąstyti prasmingą istoriją, 
kurioje išliktų ir glūdėtų tiek blogio atsitiktinumas, tiek 
atsivertimo iniciatyva? Ar galima suvokti būties tapsmą, 
kuriame blogio tragika - blogio, kuris visuomet jau yra — 
būtų atpažinta ir įveikta? 

Negaliu atsakyti į šį klausimą. Numatau tik vieną ga- 
limą apmąstymų kryptį. Baigdamas pasakysiu, ką įžiū- 
riu. Man į galvą ateina trys formulės, kurios išreiškia 
tris jungtis tarp blogio patirties ir sutaikinimo patirties. 
Pirmiausia, sutaikinimo laukiama nepaisant blogio. Šis 
„nepaisant“ yra tikra vilties, paneigimo kategorija. Joje 
nėra įrodymų - tik ženklai. Šios kategorijos sfera, jos 
įskiepijimo vieta yra ne logika, o istorija, ne sistema, o 
eschatologija. Be to, šis „nepaisant“ yra ir „dėka“. Daly- 
kų pagrindas daro gera su blogio pagalba. Paskutiniame 
paneigime slypi pedagoginis pamokymas etiam peccata“, 
sako šventasis Augustinas duodamas, drįsčiau pasakyti, 
moto Atlaso kurpaitei. Claudelis atsako litote: „Tai, kas 
blogiausia, ne visuomet yra tikra.“ Tačiau negalima ab- 
soliučiai Žinoti nei „nepaisant“, nei „dėka“. Trečioji pras- 
mingos istorijos kategorija - „daug labiau“ (pollo mallon), 
šis perviršio įstatymas savo ruožtu apima ir „dėka“ bei 
„nepaisant“. Tai Logo stebuklas. Juo prasideda atbulinis 


* Taip pat nuodėmės (lot.). (Vert. past.) 

tiesos judėjimas: iš stebuklo atsiranda būtinumas, kuris 
retroaktyviai patalpina blogį būties šviesoje. Tai, kas 
senojoje teodicėjoje tebuvo netikro žinojimo priemonė, 
tampa viltingu mąstymu. Būtinumas, kurio ieškome, yra 
aukščiausias racionalus simbolis, kurį sukuria šis vil- 
tingas mąstymas. 


Simbolių hermeneutika ir 
filosofinė refleksija (II) 


Išeities tašką šiai antrajai studijai man pasiūlė mano 
ankstesni blogio simbolių tyrimai, - simbolių, kuriuos 
išplėtojo atgailos raštija, mitai ir senųjų Artimųjų Rytų, 
Izraelio bei Graikijos išmintis. 

Priminsiu, kad šie tyrimai, kuriuose buvo sąmoningai 
apsiribota savita - blogio - problema ir apsistota tik ties 
ta kultūros sritimi, kurioje slypi mano žydiškosios ir 
graikiškosios atminties šaknys, apima daug bendresnę 
problemą: kokia yra simbolių interpretavimo funkcija fi- 
losofinės refleksijos ekonomijoje? Šią problemą pačia 
bendriausia prasme vadinu hermeneutine problema, her- 
meneutiką suprasdamas kaip mokslą apie interpretaciją. 

Dabar atidžiau panagrinėkime metodologinę prob- 
lemą pradėdami nuo blogio simbolikai būdingų figūrų 
ir parodydami, kaip galima apibendrinti pavyzdį bet 
kuriai religinio simbolizmo rūšiai. 

Matėme, kad iškėlę blogio simbolių problemą seman- 
tikos plotmėje, kitaip sakant, kalbos išraiškų, tokių kaip 
suteptis, nuodėmė, kaltumas, interpretavimo plotmėje, 

pirmiausia nustembame, pamatę, kad prie blogio patir- 
ties, blogio, kurį patiriame ar kurį atliekame, moralinio 
blogio arba kentėjimo galime prieiti tik per simbolines 
išraiškas, tai yra išraiškas, kurios atsiremia į tam tikrą 
raidišką reikšmę (dėmė, nukrypimas ir klaidžiojimas 
erdvėje, našta ar sunkumas, vergija, nuopuolis) ir nuro- 
do tam tikrą kitą, galėtume sakyti - egzistencinę, reikš- 
mę, o tiksliau - suteptą, nuodėmingą, kaltą būtybę. Šie 
žodžiai, kurie dabartinėse kalbose atrodo abstraktūs, 
pirmą kartą išpažinusiose blogį ar, tiksliau sakant, pri- 
sipažinusiose dėl jo kalbose ir kultūrose turi simboli- 
nę sąrangą. Egzistencinė reikšmė čia duota netiesiogiai, 
analogijos būdu per pirminę, raidišką reikšmę. Štai kodėl 
blogio patirtis atsiranda tik išreiškus ją kalba. Bet iš- 
reikšti blogio patirtį - reiškia jau interpretuoti blogio 
simbolius. 

Tačiau simbolių semantikos plotmės negalima atskirti 
nuo jų mitologijos plotmės (taip pat nuo racionalizuotų 
simbolių dogmatikos plotmės, apie kurią čia nekalbėsiu). 
Kaip matome babiloniškajame, tragiškajame, orfiniame 
mituose ir bibliniame pasakojime apie nuopuolį, mitai 
išreiškia ir, taip sakant, apreiškia naujus mūsų blogio 
patirties bruožus, susiedami mūsų patirtį su pavyzdi- 
niais veikėjais - Prometėju, Anthroposu, Adomu. Maža 
to- istorijos, įvykusios „anuomet“, in illo tempore, sąran- 
gos dėka mūsų patirtis įgyja tam tikrą orientaciją laike: 
nuo tam tikros pradžios į tam tikrą pabaigą, nuo atmin- 
ties į viltį. Galiausiai šie mitai pasakoja apie užistorinį 
įvykį, iracionalų pertrūkį ir absurdišką šuolį, kuriuo mū- 
sų egzistencijos nuodėmingumo išpažinimas susiejamas 
su teigimu, kad sukūrimo momentu mūsų esybė buvo 

nekalta. Šioje plotmėje simboliai atlieka ne tik ekspre- 
sinę, kaip semantikos plotmėje, bet ir tyrimo funkciją, 
nes jie suteikia universalumo, laikiškumo ir ontologiš- 
kumo tokioms blogio išraiškoms kaip suteptis, nuodė- 
mė, kaltumas. 

Čia atsiranda problema: ar būtinai turi būti susiję sim- 
bolių interpretacija ir refleksija? Klausimas pasiekia kul- 
minaciją tada, kai blogio simbolių problemą mąstome 
kaip vieną iš religinio simbolizmo problemos atvejų. 
Galima teigti, kad blogio simbolizmas visuomet yra išga- 
nymo simbolizmo kita pusė arba kad išganymo sim- 
bolizmas yra blogio simbolizmo priešingybė. Nešvarą 
atitinka švara, nuodėmę - atleidimas, kaltumą ir vergi- 
ją - išlaisvinimas. Reikia pasakyti, kad tokiu pat būdu 
pradžios įvaizdžius atitinka pabaigos įvaizdžiai; Mar- 
duko karūnuotas karalius, Apolonas ir jo apvalymas, 
naujasis Anthropos, Mesijas, kenčiantis Teisuolis, Žmo- 
gaus Sūnus, Viešpats (Kyrios), Logos ir t.t. Filosofas ne- 
turi ką pasakyti kaip filosofas, kai Evangelija skelbia, kad 
šias figūras „įgyvendino“ Kristaus įvykis. Tačiau jis gali 
ir turi apmąstyti, ką reiškia šie Blogio Pabaigą vaizduo- 
jantys simboliai. Taip pasiekiame universalų mūsų klau- 
simo lygmenį: blogio hermeneutika pasirodo esanti at- 
skira bendrosios religinio simbolizmo interpretacijos 
sritis. Kol kas į blogio simboliką žiūrime tik kaip į kitą 
kokio nors religinio simbolizmo pusę. Toliau pamatysi- 
me, kad blogio hermeneutika nėra kokia nors paprasta 
sritis, bet kuo reikšmingiausia, galbūt toji, kurioje gimsta 
hermeneutinė problema. 

Taigi kodėl filosofui tai yra problema? Mat kreipimesi 
į simbolį slypi kažkas stebinančio ir skandalingo. 

1. Simbolis lieka neskaidrus, neperregimas, nes jis 
duotas analogijos būdu, remiasi raidiška reikšme, kuri 
suteikia jam konkrečias šaknis, o kartu - materialų svorį, 
neskaidrumą. 

2. Simbolis yra kalbų ir kultūrų įvairovės kalinys ir 
todėl jis lieka atsitiktinis: kodėl būtent šie simboliai, o 
ne kiti? 

3. Simboliai duoda peno mąstymui tik per interpre- 
taciją, kuri lieka problemiška. Nėra mito be egzegezės, 
nėra egzegezės, su kuria negalima būtų nesutikti. Pa- 
slapčių dešifravimas nėra mokslas nei platoniška, nei 
hėgeliška, nei šiuolaikine šio žodžio prasme. Neskaid- 
rumas, kultūrinis atsitiktinumas, priklausomybė nuo 
problemiško dešifravimo - tokie yra trys simbolio trū- 
kumai, lyginant jį su refleksijos idealais - aiškumu, bū- 
tinumu ir moksliškumu. 

Be to, nėra bendrosios hermeneutikos, tai yra bend- 
rosios interpretacijos teorijos, bendro egzegezės kanono. 
Yra tik atskiros ir priešingos hermeneutinės teorijos. Tad 
mūsų pradinė problema vis labiau komplikuojasi - ji yra 
ne paprasta, bet dvilypė: kyla ne tik klausimas, kam 
refleksijai reikia interpretacijos, bet ir klausimas, kam 
jai reikia priešingų interpretacijų? 

Pirmoji šios studijos dalis bus skirta pačiai aštriausiai 
hermeneutinio lauko priešybei — priešybei tarp religijos 
fenomenologijos ir psichoanalitinės religijos interpre- 
tacijos. Toliau stengsiuosi parodyti, kad ši priešybė ref- 
leksijos filosofijai yra būtina. 

I. Interpretacijų konfliktas 


Siūlau išskirti tris temas, kurios, mano manymu, sudaro 
pagrindines religijos fenomenologijos prielaidas. Šiems 
trims bruožams priešpriešinsiu tris psichoanalizės darbo 
hipotezes apie religijos reiškinius. 

Pirmasis bruožas: religijos fenomenologija siekia ne 
paaiškinti, bet aprašyti religijos reiškinius. Aiškinti — 
reikštų sieti religijos reiškinius su jų priežastimis, kilme 
ir funkcijomis — psichologinėmis, sociologinėmis ar ko- 
kiomis kitomis. Aprašyti — reiškia sieti religinius reiš- 
kinius su jų objektu, su tuo objektu, kurio ieško kultas, 
tikėjimas, ritualas ir mitas, ir su tuo, kurį juose randame. 
Ką implikuoja šis pirmas sprendimas, kalbant apie sim- 
bolių problemą? Galėtume pasakyti, kad religijos feno- 
menologijos tema yra tas „kažkas“, ko ieško ritualiniai 
veiksmai, mitų kalba, mistiniai jausmai. Tikslas - išlukš- 
tenti šį „objektą“ iš skirtingų elgesio, diskurso ir jausmų 
intencijų. Šį ieškomą objektą pavadinkime „šventybe“, 
kol kas palikdami nuošalyje jo prigimtį. Tokia bendrąja 
prasme galime sakyti, jog kiekviena religijos fenome- 
nologija yra šventybės fenomenologija, tuo pabrėždami, 
kad jai rūpi intencinis objektas. 

Šiam pirmajam bruožui bus galima priešpriešinti ati- 
tinkamą Freudo hermeneutikos bruožą - religijos reiški- 
nių apibrėžimą remiantis jų ekonominėmis funkcijomis, 
o ne jų intenciniu objektu. 

Antrasis bruožas: pasak religijos fenomenologijos, eg- 
zistuoja simbolių „tiesa“, tiesa ta prasme, kokią šiam žo- 
džiui suteikė Husserlis savo Loginiuose tyrinėjimuose ir 
kuri reiškia reikšminės intencijos pripildymą - Erfüllung. 

Ką tai reiškia šventybės simbolių atveju? Anksčiau 
supratimą remiantis objektu priešpriešinau priežasti- 
niam aiškinimui, o dabar tam, kad parodyčiau simbolių 
pilnatvę, priešpriešinu simbolį ir ženklą. Pirmasis ženk- 
lo, arba semiotinės, funkcijos bruožas —- konvencijos, 
siejančios signifikantą su signifikatu, laisvumas. Sim- 
boliui, priešingai, būdinga tai, kad jis niekuomet nebūna 
visiškai nemotyvuotas, jis nėra tuščias, tarp signifikanto 
ir signifikato visuomet esama natūralaus ryšio liekanų, 
kaip ir mūsų nurodytoje analogijoje tarp egzistencinės 
sutepties ir fizinio plėmo. O - pasinaudosiu čia pavyz- 
džiu iš Mircea Eliadės veikalo - kosminės simbolikos 
galią sudaro matomo dangaus ir nematomos santvarkos, 
kurią jis išreiškia, ryšys, kuris nėra nemotyvuotas. Savo 
pirminės reikšmės analoginės galios dėka ji kalba apie 
tai, kas išmintinga ir kas teisinga, kas neišmatuojama ir 
kas sutvarkyta. Tokia tad yra simbolių pilnatvė, prie- 
šinga ženklų tuštumui. 

Šiam antrajam bruožui bus galima priešpriešinti psi- 
choanalitinės interpretacijos bruožą, kurį Freudas vadi- 
na „iliuzija“, pavartodamas šį žodį kad ir garsiajame 
pavadinime Vienos iliuzijos ateitis. 

O štai trečiasis hermeneutikos bruožas yra susijęs 
su ontologine šventybės simbolių reikšme. Pirmajame 
punkte minėtas rūpestis dėl objekto, antrajame — rū- 
pestis dėl simbolių pilnatvės jau darė užuominą į onto- 
loginį supratimą, pasiekiantį kulminaciją Heideggerio 
kalbos filosofijoje, kuriai simbolis yra tartum būties 
šneka. Religijos fenomenologija implikuoja kaip tik 
tokią kalbos filosofiją. Ji skelbia, kad ne tiek žmonės 
kalba su kalbos pagalba, kiek kalbi kalba žmonių lū- 

pomis, kad žmonės yra gimę kalbos ruime, logo sferoje, 
„apšviečiančioje kiekvieną Žmogų, ateinantį į pasaulį“. 
Šia prasme filosofija, kurią implikuoja religijos feno- 
menologija, atnaujina prisiminimo teoriją. Šiuolaikinis 
rūpestis dėl simbolių implikuoja naują sąlytį su šven- 
tybe, sąlytį, įveikiantį būties užmarštį, kurią šiandien 
liudija manipuliavimas tuščiais ženklais, formalizuoto- 
mis kalbomis. 

Šiam trečiajam ir paskutiniajam bruožui bus galima 
priešpriešinti froidistinę tezę apie „to, kas išstumta, grį- 
žimą“. 


Dabar peršokime iš pažiūros neperžengiamą bedugnę, 
kuri dalija hermeneutikos lauką į dvi simbolių sampra- 
tas — psichoanalitinę ir fenomenologinę. Nemėginsiu nei 
nutylėti, nei sušvelninti jų konflikto. Išnagrinėjęs kraš- 
tutinumus, būdingus filosofijai, kurią implikuoja reli- 
gijos fenomenologijos interpretacinė sistema, norėčiau 
dabar pasigalynėti su filosofija, visiškai priešinga šiai 
šventybės ontologijai. Atmesdamas ne tokias provokuo- 
jančias ir karingas religijos interpretacijas, kurias siūlo 
kai kurios psichoanalizės mokyklos, noriu susitikti akis 
į akį su griežčiausia ir radikaliausia — paties Freudo — 
interpretacija. Galų gale jis yra mokytojas, jam mes tu- 
rime „pasiaiškinti“. 

Pirmiausia priešpriešinsiu funkcinę religijos interpre- 
taciją, naudojamą psichoanalizėje, objektinei jos inter- 
pretacijai, naudojamai fenomenologijoje, paskui „iliu- 
zijos“ idėją - „tiesos“ (simbolių pilnatvės prasme) idėjai, 
pagaliau - „to, kas išstumta, grįžimo“ temą - „šventybės 
prisiminimo“ temai. 

Kaip aš suprantu funkcinį požiūrį, kuris yra objektinio 
požiūrio priešingybė? Religijos interpretacija tarpsta kul- 
tūros teorijos rėmuose. Vadinasi, Freudas, imdamasis 
interpretuoti civilizaciją apskritai, neišeina už psicho- 
analizės ribų. Priešingai, jis aiškiai pademonstruoja jos 
galutinį tikslą tapti bendrąja kultūros hermeneutika, o 
ne tik psichiatrijos šaka. Taigi psichoanalizė aprėpia tą 
pačią sritį kaip ir kitos hermeneutikos. Beviltiška atskirti 
jas pagal sritis: visos jos apima, pretenduoja interpretuoti 
ir suprasti visą žmogų. Jei psichoanalitinė interpretacija 
turi ribas, jų reikia ieškoti ne jos objekte, bet jos po- 
žiūryje. Psichoanalizės požiūrio taškas - potraukių „eko- 
nomija“, tai yra atsižadėjimų ir patenkinimų pusiau- 
svyra. Pastarieji gali būti realūs, atidėti vėlesniam laikui, 
pakeisti arba fiktyvūs. 

Taigi reikia pradėti nuo plačiausio reiškinio — nuo 
„civilizacijos“, o paskui įrašyti į ją religijos reiškinį kaip 
iliuziją. Kai Freudas Vienos iliuzijos ateities pradžioje mė- 
gina sučiuopti civilizacijos reiškinio visumą, jis pirmiau- 
sia iškelia tris klausimus. Kiek galima sumažinti žmo- 
gaus instinktams užkrautų aukų krūvį? Kaip sutaikyti 
žmones su neišvengiamais atsižadėjimais? Kaip paten- 
kinamai kompensuoti šias aukas? Turime suprasti, kad 
šiuos klausimus civilizacijai keliame ne mes ir ne Freu- 
das, šie klausimai konstituoja pačią civilizaciją, jos inten- 
cijas ir pretenzijas. Taigi į civilizaciją tuojau pat tenka 
pažvelgti ekonomijos požiūriu. Religija susiduria su šiais 
trimis klausimais. Pirmiausia galima pasakyti, kad pasi- 
telkusi pakeistos aukos idėją ji palengvina individualų 
kaltumą ir tuo būdu sumažina individui tenkantį neu- 
rotinį krūvį (toliau pamatysime, kad individualios neu- 

rozės individas išvengia kolektyvinės neurozės kaina). 
Antra vertus, religija funkcionuoja kaip paguoda, tai yra 
ji sutaiko su aukomis. Pagaliau ji suteikia džiaugsmų, 
kuriuos galima traktuoti kaip sublimuotus potraukių 
sferos, pamatinio Eroto, malonumus. 

Kaip tik šiame taške psichoanalitinę iliuzijos teoriją turi- 
me priešpriešinti fenomenologinei „tiesos“, tai yra pri- 
pildymo, arba pilnatvės, teorijai. Freudo iliuzijos sąvoka 
turi funkcinę, metapsichologinę prasmę ir kaip tik todėl į 
ją reikia Žiūrėti rimtai. Jos neatsikratysime, sakydami, kad 
teiginys, jog religija yra iliuzija, - neanalitiškas, ikianali- 
tiškas ir kad jis atspindi tik šiuolaikinio scientizmo prieta- 
rus, paveldėtus iš Epikūro „netikėjimo“ ir XVIII amžiaus 
racionalizmo. Svarbi yra būtent naujoji, „ekonominė“ 
„Iliuzijos“ interpretacija. Kalbama ne apie tiesą fenome- 
nologine prasme, bet apie tai, kokią funkciją atlieka reli- 
giniai vaizdiniai nustatant pusiausvyrą tarp atsižadėjimų 
ir kompensacinių patenkinimų, su kurių pagalba žmogus 
stengiasi pakelti gyvenimo naštą. Raktas „iliuzijai“ su- 
prasti yra gyvenimo tėkmė: būtybei, kuri ne tik supranta 
ir kenčia, bet ir trokšta paguodos dėl savo įgimto narci- 
sizmo, gyvenimas yra sunkiai pakeliamas. O civilizacijos 
tikslas, kaip sakėme, - ne tik redukuoti instinktus, bet ir 
ginti žmogų nuo triuškinančio gamtos pranašumo. „Iliu- 
Zija“ yra kita priemonė, kurios griebiasi civilizacija, kai pra- 
laimi kovą su gamta. Tuomet ji išranda dievus, kad išva- 
rytų baimę, sutaikytų žmogų su žiauriu likimu ir kompen- 
suotų „nerimą“, kurį mirties instinktas daro nepagydomą. 

Čia pasiekiame psichoanalizės ir fenomenologijos ašt- 
riausio nesutarimo tašką. Į pastarąją pažvelgėme onto- 
loginio supratimo šviesoje, kurioje bet koks supratimas 

galiausiai implikuoja išankstinį būties supratimą. Todėl 
galėjo pasirodyti, kad šventybės simbolizmo inter- 
pretacija yra antikinės prisiminimo idėjos atgaivinimas. 
Psichoanalizėje taip pat yra prisiminimas, bet jis atsi- 
randa kaip religinė „iliuzija“, paremta simboliais ir fan- 
tazmais, įkūnijusiais pirmykščių Žmonių ir vaikų pir- 
minius konfliktus. Šis mūsų analizės momentas svarbus 
metodologiniu požiūriu, nes čia į topinį ir ekonominį 
aiškinimą įjungiamas genetinis. Juk jeigu religiniuose 
vaizdiniuose nėra tiesos ir jie - paprasčiausios iliuzijos, 
juos galima suprasti tik aiškinantis jų kilmę: Totemas ir 
tabu, Mozė ir monoteizmas rekonstruoja istorinius atsimi- 
nimus. Pastarieji, pasak Mozės paantraštės, yra „religijos 
tiesa“, tai yra pirminiai vaizdiniai, sudarantys vėlesnių 
ideacinių iškraipymų pamatą. Nekalbėsiu apie šį taps- 
mą, jis gerai Žinomas: tėvažudystė, brolių bendrija įveda 
kraujomaišos draudimo ir egzogamijos teisę, tėvo įvaiz- 
dis atkuriamas pakeistu toteminio gyvūno pavidalu, 
tėvažudystė rituališkai pakartojama toteminėje puotoje, 
tėvo pavidalas atgimsta dievų pavidaluose ir t.t. Pa- 
sitenkinsiu pabrėžęs pamatinį šio genetinio aiškinimo 
bruožą - ta religija, kurią mes žinome šiandien, yra pa- 
mirštų Žmonijos ir individo praeities įvaizdžių grįžimas 
fantazmų pavidalu. To, kas užmiršta, grįžimą religinių 
fantazmų pavidalu galima palyginti su grįžimu to, kas 
išstumta, obsesinėje neurozėje. Religinių simbolių at- 
gijimo ir to, kas išstumta, grįžimo palyginimas duoda 
mums progą paskutinį kartą pažvelgti į rėžį, dalijantį 
hermeneutikos lauką. Šventybės prisiminimas simbolių 
ontologijos prasme ir to, kas išstumta, grįžimas fantaz- 
mų etiologijos prasme yra du to lauko įtampos poliai. 

II. Hermeneutikos poliariškumas 


Dabar klausiu - kaip šios dvi priešingos hermeneutikos 
gali egzistuoti vienu metu? Mano hipotezė yra tokia: jos 
abi yra teisėtos kiekviena savo lygmenyje. Tačiau ne- 
pakanka vien palikti vieną šalia kito du interpretavimo 
stilius. Turime vieną artikuliuoti kitu ir taip atskleisti jų 
komplementarines funkcijas. Negalutinio atsakymo į 
mūsų klausimą ieškosime nagrinėdami santykį tarp są- 
monės ir nesąmonybės [inconscience]. Kas nors paprieš- 
tarautų, kad bandydami šitaip spręsti problemą liekame 
priklausomi nuo vienos iš dviejų interpretacijos siste- 
mų - psichoanalizės. Sutinku. Vis dėlto manau, kad po 
Freudo mes nebegalime kalbėti apie sąmonę taip, kaip 
iki jo, ir, jei reikia rasti naują sąmonės sąvoką, galbūt 
mums pavyks kartu atskleisti naują sąsają tarp šios są- 
monės ir to, ką pavadinome šventybės apraiška ar net 
prisiminimu. Sąmonė yra ta tikrovė, kurią mes pažįs- 
tame ne pirma, o paskiausiai. Ją turime pasiekti, o ne 
pradėti nuo jos. O kadangi sąmonė - tai vieta, kur susi- 
kerta dvi simbolių interpretacijos, dvejopas požiūris į 
sąmonės sąvoką kartu turi būti tinkamas kelias polia- 
riškai skirtingiems simboliams pasiekti. 

Didžiausia paskata nagrinėti demistifikaciją yra sie- 
kimas užginčyti sąmonės privilegiją*. Tik užginčijus tai, 
ką galima pavadinti „sąmonės iliuzijomis“, tampa supran- 
tamas metodologinis sprendimas pereiti nuo sąmonės 


*  Garsiojo Freudo teksto, kuris teigia, kad psichoanalizė yra dviejų revoliuci- 
jų - kopernikiškosios ir darviniškosios - tęsinys, komentarus žr. Le conflit des 
interprėtations, p. 152. 

aprašymo prie psichikos aparato topografijos. Filosofas 
turi sutikti, kad šiam kreipimuisi į natūralistinius mo- 
delius tikrąją reikšmę suteikia išvarymo iš užimamos 
vietos ir nusavinimo taktika, nukreipta prieš sąmonės 
iliuzijas, šaknimis įsikirtusias į narcisizmą. 

Tačiau kartu esame pasiruošę suprasti, kad reikšmės 
šaltinio vietą arba centrą galima pakeisti ir kitaip. To- 
pografinis ir ekonominis požiūris ne tiek nubraukė visus 
klaustukus, kiek juos atnaujino. Pats pasakymas „nesą- 
monybė“ [inconscience] mums primena sąsają su sąmone. 
Sąmonė nepanaikinama nei teoriškai, nei praktiškai. 

Taigi interpretacijoje, kuri iš pradžių atsisakė sąmonės 
požiūrio, sąmonė ne tik neeliminuojama, bet ir radikaliai 
atnaujinama jos prasmė. Galiausiai ši interpretacija nei- 
gia ne sąmonę, bet jos pretenziją iš pat pradžių pažinti 
save, jos narcisizmą. Taigi turime visiškai nusiminti, 
nebežinoti, ką reiškia sąmonė, kad atgautume sąmonę 
kaip egzistavimo būdą, kurio kitas yra nesąmonybė. 
Toks mūsų analizės perkėlimas į kitą vietą yra lemiamas, 
nes būtent šiuo dialektiniu sąmonės ir nesąmonybės san- 
tykiu grindžiamas abiejų hermeneutikų sujungimas. 

Dabar aptarkime šį naują požiūrį į sąmonę. Visa, 
ką galime po Freudo pasakyti apie sąmonę, atrodo, 
telpa formulėje: „Sąmonė - ne betarpiška, bet tarpiš- 
ka, ji yra ne šaltinis, o uždavinys — uždavinys tapti 
sąmoningesniam.“ Šią formulę galime suprasti sąmo- 
nės funkciją supriešinę su kartojimo ir regresijos ten- 
dencija, kurią implikuoja Freudo iliuzijos interpretaci- 
ja. Paskutinieji Freudo darbai ypač pabrėžia to, kas 
nuslopinta, grįžimo ir archajinio tėvo nužudymo nuo- 
latinio atsinaujinimo temą - religijos interpretacija tei- 

kia vis daugiau progų pabrėžti regresyvumo tenden- 
ciją žmonijos istorijoje. 

Nuo šiol sąmonės problema, man rodos, glūdi klau- 
sime: kaip Žmogus nustoja būti vaiku ir tampa suau- 
gusiu. Iš pirmo žvilgsnio atrodo, kad tai grynai psicho- 
logijos klausimas, nes ši tema nagrinėjama kiekvienoje 
genetinėje psichologijoje, kiekvienoje asmenybės teo- 
rijoje. Bet iš tikrųjų jis įgyja savo prasmę, kai tiriame, 
kokie pavidalai, įvaizdžiai ir simboliai lemia augimą, 
individo brendimą. Manau, kad šis netiesioginis būdas 
yra įdomesnis už tiesioginę augimo psichologiją. Pasiro- 
do, kad pats augimas yra dviejų interpretacijos sistemų 
sankirtos taškas. 

Čia prireikia kitos hermeneutikos - tokios, kuri per- 
keltų prasmės centrą kitaip negu psichoanalizė. Supra- 
timo raktas slypi ne pačioje sąmonėje; jį turime atrasti 
naujuose pavidaluose, naujuose simboliuose, neredu- 
kuojamuose į tuos, kurie yra įleidę šaknis libido dirvoje: 
šie pavidalai, šie simboliai ištraukia sąmonę iš jos vai- 
kystės. Po Freudo galima būtų tik tokia sąmonės filo- 
sofija, kuri panėšėtų į Hegelio dvasios fenomenologiją. 
Šioje fenomenologijoje betarpiška sąmonė nepažįsta pati 
savęs. Primindamas savo ankstesnį pasakymą, pasaky- 
siu, kad Žmogus tampa suaugusiu, „sąmoningu“, jei ir 
kai jis ima sugebėti suvokti tuos naujus pavidalus, kurių 
seka sudaro „dvasią“ hėgeliška šio žodžio prasme. Są- 
monės egzegezę sudarytų inventorizavimas ir laipsniš- 
kas konstituavimas prasmės sferų, su kuriomis sąmonė 
turi susidurti ir jas įsisavinti tam, kad suvoktų save [se 
rėflechir) kaip pats [Soi], kaip žmogišką, suaugusį, etinį 
aš [Moi]. Šis procesas - tai jokiu būdu nebe introspekcija, 

nebe betarpiškos sąmonės veikla, nebe narcisizmo pavi- 
dalas, kadangi pats centras yra ne psichologinis ego, o 
dvasia, tai yra pačių pavidalų dialektika. „Sąmonė“ tik 
interiorizuoja procesą, kurį reikia vėl išryškinti insti- 
tucijų, paminklų, meno ir kultūros kūrinių objektyvioje 
sąrangoje. 


Trumpam sustokime ir apsvarstykime šios analizės re- 
zultatus. Mes padarėme negalutinę išvadą, kad sąmonės 
reikšmės niekuomet negali atskleisti sąmonės psicho- 
logija: tai galima padaryti tik aplinkiniu keliu - per kelias 
metapsichologijas, kurios referencijos centrą perkelia 
arba link Freudo nesąmonybės metapsichologijos, arba 
link Hegelio dvasios metapsichologijos. 

Tie du hermeneutikos tipai, kuriuos aprašiau pir- 
mojoje dalyje, remiasi būtent šiuo „metapsichologijų“ 
poliariškumu. Nesąmonybės ir dvasios priešybė atsispindi 
pačių interpretacijų dvejopume. Du interpretacijos 
mokslai atstovauja dviem priešingiems procesams: ana- 
litiniam bei regresyviam judėjimui link nesąmonybės ir 
sintetiniam bei progresyviam judėjimui link dvasios. 
Hegelio fenomenologijoje kiekvienam pavidalui reikšmę 
suteikia paskui jį sekantis pavidalas: stoicizmas yra pono 
ir vergo abipusio pripažinimo tiesa, o skepticizmas yra 
stoicizmo pozicijos, panaikinančios visus pono ir vergo 
skirtumus, tiesa ir taip toliau. Vienos akimirkos tiesa 
glūdi sekančioje akimirkoje; suvokiamumas protu visuo- 
met prasideda nuo galo ir eina pradžios link. Būtent 
todėl galime pasakyti, kad sąmonė yra uždavinys; ir tas 
uždavinys įvykdomas tik pasiekus galą. Antra vertus, 
nesąmonybė reiškia, kad supratimas prasideda nuo 

ankstesnių pavidalų. Žmogus yra vienintelė būtybė, taip 
ilgai liekanti savo vaikystės auka, būtybė, kurią vaikys- 
tė traukia atgal. Taigi nesąmonybė yra visų regresijų ir 
visų stagnacijų pradas. Todėl labai bendrai pasakysime, 
kad dvasia yra paskutinybės santvarka, o nesąmonybė — 
pirmutinybės santvarka. Būtent todėl tuo pačiu simbolių 
žaismu gali remtis dviejų tipų interpretacijos: pirmoji yra 
nukreipta į atsinaujinimą pavidalų, kurie visuomet yra 
„užpakalyje“, o antroji - į iškilimą pavidalų, kurie visuo- 
met yra „priekyje“. Tie patys simboliai turi šiuos du 
matmenis ir gali būti paaiškinti šiomis dviem priešin- 
gomis interpretacijomis. 


III. Refleksija ir interpretacija 


Atėjo laikas iškelti principinį klausimą, kurį buvome 
palikę skliaustuose: jei filosofija, kaip sakėme pradžioje, 
yra refleksija, tai kodėl refleksija turi kreiptis į simbolių 
kalbą? Kodėl refleksija turi tapti interpretacija? Taigi 
turime grįžti atgal ir išskleisti refleksijos sąvoką, kuri iki 
šiol buvo tiesiog prielaida. 

Kai sakome, kad filosofija yra refleksija, turime ome- 
nyje savęs paties refleksiją. Bet ką reiškia pats [Soi]? Su- 
tinku, kad pats steigimas filosofui yra pirmoji tiesa, bent 
jau toje didžiulėje moderniosios filosofijos tradicijoje nuo 
Descartes'o iki Kanto, Fichtės ir reflektyviosios srovės 
europinėje filosofijoje. Šiai tradicijai, į kurią žvelgsime 
kaip į visumą, o tik paskui priešpriešinsime svarbiausius 
jos atstovus, savęs steigimas yra tiesa, kuri steigia pati 
save. Jos negalima nei verifikuoti, nei dedukuoti, tai 

kartu būties ir akto steigimas, egzistencijos ir mąstymo 
veiksmo steigimas: aš esu, aš mąstau, man egzistuoti — 
reiškia mąstyti, aš egzistuoju tiek, kiek mąstau. Kadangi 
šios tiesos negalima nei verifikuoti kaip fakto, nei de- 
dukuoti kaip išvados, ji turi steigti save reflektyviai; jos 
savęs steigimas yra refleksija. Fichte vadino šią pirmąją 
tiesą tetiniu sprendimu. Toks yra mūsų filosofinis išeities 
taškas. 

Tačiau refleksijai apibūdinti nepakanka šios pirmosios 
nuorodos į egzistuojančio ir mąstančio pats steigimą. Kol 
kas mums ypač neaišku tai, kodėl refleksijai reikalingas 
dešifravimas, egzegezė ir egzegezės mokslas, arba her- 
meneutika. Dar neaiškiau - kodėl dešifravimas turi būti 
atliekamas arba psichoanalizės, arba šventybės feno- 
menologijos priemonėmis. Šitai nepaaiškės tol, kol atro- 
dys, kad refleksija yra grįžimas prie tariamo betarpiškos 
sąmonės akivaizdumo. Turime aptarti antrąjį refleksijos 
bruožą, kurį suformuluoti galima taip: refleksija nėra in- 
tuicija; arba, kalbant pozityviai: refleksija yra pastanga 
vėl sučiuopti ego cogito „ego“ jo objektų, kūrinių, pa- 
galiau aktų veidrodyje. Tačiau kodėl ego steigimą reikia 
vėl sučiuopti remiantis jo aktais? Kaip tik todėl, kad jo 
nerasime nei psichologiniame akivaizdume, nei inte- 
lektualinėje intuicijoje, nei mistiniame regėjime. Reflek- 
tyvioji filosofija yra betarpiškumo filosofijos priešybė. 
Pirmoji tiesa — aš esu, aš mąstau - lieka tiek pat abstrakti 
ir tuščia, kiek nenuginčijama. Jai turi „tarpininkauti“ ją 
objektyvuojantys vaizdiniai, veiksmai, kūriniai, insti- 
tucijos, paminklai. Šiuose objektuose (plačiausia šio žo- 
džio prasme) ego turi pradingti ir atsirasti. Reflektyvioji 
filosofija, galima sakyti, nėra sąmonės filosofija, jei są- 

monę suprantame kaip betarpišką savivoką. Anksčiau 
sakiau, kad sąmonė yra uždavinys. Tačiau ji yra užda- 
vinys dėl to, kad nėra duotybė. Žinoma, man būdinga 
savęs paties ir savo aktų apercepcija ir ši apercepcija yra 
tam tikra akivaizdybė. Negalime atmesti nenuginčijamo 
Descartes'o teiginio: aš negaliu abejoti savimi pačiu, ne- 
suvokdamas, kad abejoju. Tačiau ką ši apercepcija reiš- 
kia? Žinoma, tikrumą; tačiau tai tikrumas, kuriame nėra 
tiesos. Priešingai negu Descartes'as, Malebranche'as ge- 
rai suprato, kad ši betarpiška įžvalga tėra pojūtis, bet ne 
idėja. Idėja yra šviesa ir regėjimas; o čia nėra nei ego 
regėjimo, nei apercepcijos šviesos; aš tik jaučiu, kad aš 
esu ir kad aš mąstau; jaučiu, kad esu budrus - tokia yra 
apercepcija. Kanto terminais tariant, ego apercepcija gali 
lydėti visus mano vaizdinius, bet ši apercepcija nėra 
savęs pažinimas, jos negalima paversti intuicija, įžvel- 
giančia substancišką sielą. Galiausiai Kantui visiškai su- 
kritikavus bet kokią „racionaliąją psichologiją“, reflek- 
sija negali būti siejama su jokiu pats pažinimu. 

Taigi antroji tezė: refleksija nėra intuicija - leidžia 
mums numatyti interpretacijos vietą savęs paties paži- 
nime - šią vietą netiesiogiai nurodo skirtumas tarp reflek- 
sijos ir intuicijos. 

Prie tikslo mus priartins naujas žingsnis: supriešinęs 
refleksiją ir intuiciją, stojęs Kanto, o ne Descartes'o pu- 
sėn, norėčiau pabrėžti, kad refleksijos uždavinys nėra 
paprasta pažinimo kritika. Tuo būdu mes atitolstame 
nuo Kanto ir priartėjame prie Fichtės. Pamatinis kritinės 
filosofijos ribotumas yra tas, kad jai rūpi tik epistemo- 
logija. Refleksijai tepaliekamas vienintelis matmuo: ka- 
noną atitinka tik tie mąstymo veiksmai, kurie pagrindžia 

mūsų vaizdinių „objektyvumą“. Prioriteto suteikimas 
epistemologijai paaiškina, kodėl Kanto praktinė filo- 
sofija, nors taip ir neatrodo, yra pajungta teorinei. Iš tikro 
antroji Kanto Kritika visas savo struktūras skolinasi iš 
pirmosios. Kritinę filosofiją valdo vienintelis klausimas: 
kas pažinime jau yra a priori ir kas yra empiriška? Šis 
skyrimas - objektyvybės teorijos raktas. Jis visas papras- 
čiausiai perkeliamas į antrąją Kritiką: valios maksimų 
objektyvumas remiasi galiojančios pareigos, kuri jau yra 
a priori, skyrimu nuo empirinių geismų turinio. 

Kartu su Fichte ir jo pasekėju prancūzu Jeanu Na- 
bert'u aš esu prieš tokį refleksijos sutapatinimą su pa- 
prasta kritika ir teigiu, kad refleksija ne tiek pagrindžia 
mokslą ir pareigą, kiek susigrąžina mūsų pastangą eg- 
zistuoti. Epistemologija tėra šio platesnio uždavinio da- 
lis: mes turime atgauti egzistavimo aktą, vėl steigti save 
savo kūrinių kloduose. Bet kodėl šis pakartotinis žings- 
nis apibūdintinas kaip įsisavinimas ar net kaip susigrą- 
žinimas? Turiu atgauti kažką, ką praradau; aš darau 
„Savu“, „nuosavu“ tai, kas nebe mano. Darau „manuo- 
ju“ tai, nuo ko mane skiria erdvė ar laikas, išsiblaškymas 
ar „pramoga“, ar kažkokia kaltumo užmarštis. Įsisa- 
vinimas reiškia, kad situacija, kurioje prasideda reflek- 
sija, yra „užmarštis“. Esu pasimetęs, „pasiklydęs“ tarp 
objektų ir atskirtas nuo savo egzistencijos centro, at- 
skirtas nuo kitų ir priešiškas visiems. Kokia bebūtų šios 
diasporos, šio atskirtumo paslaptis, ji reiškia, kad pra- 
džioje neturiu to, kas aš esu. Tiesa, kurią Fichte vadino 
„tetiniu sprendimu“, steigia pati save manęs nebuvimo 
dykynėje. Kaip tik dėl to refleksija yra uždavinys, Auf- 
gabe, uždavinys prilyginti konkrečią mano patirtį stei- 

gimui aš esu. Tuo mes užbaigiame pirmojo teiginio, kad 
refleksija nėra intuicija, plėtotę. Dabar sakome: pats stei- 
gimas nėra duotybė, tai yra uždavinys, tai nėra gegeben, 
tai yra aufgegeben. 

Gali kilti klausimas: ar ne per daug energingai pabrė- 
žėme praktinę ir etinę refleksijos pusę? Ar tuo mes patys 
savęs neapribojame, panašiai kaip Kantas, kuris savo 
filosofijoje apsiribojo epistemologine pakraipa? Maža 
to — ar tokiu būdu neatsiduriame toliau negu bet kada 
nuo mūsų interpretacijos problemos? Nemanau. Pabrėž- 
dami etinį refleksijos pobūdį mes jos neapribojame, - jei 
etiką suprasime plačiąja prasme kaip Spinoza, kuris „eti- 
ka“ vadina filosofijos proceso visumą. 

Filosofija yra etika tada, kai ji veda iš susvetimėjimo į 
laisvę ir palaimą. Spinozos filosofijoje ši metamorfozė 
įvyksta, pats pažinimą prilyginus vienintelės Substan- 
cijos pažinimui. Tačiau šis spekuliatyvinis procesas turi 
etinę reikšmę tiek, kiek susvetimėjusį individą trans- 
formuoja visybės pažinimas. Filosofija yra etika, bet etika 
nėra tiktai moralė. Jei vartojame žodį „etika“ ta prasme, 
kuria jį vartojo Spinoza, tenka pasakyti, kad refleksija 
yra etinė dar prieš tapdama moralės kritika. Jos tikslas — 
sučiuopti ego jo pastangoje egzistuoti, jo geisme būti. 
Kaip tik čia reflektyvioji filosofija vėl atranda ir galbūt 
išgelbėja Platono idėją, kad pats pažinimo šaltinis yra 
Erotas, geismas, meilė, ir Spinozos idėją, kad tai conatus, 
pastanga. Ši pastanga yra geismas, nes ji niekuomet ne- 
patenkinama, o šis geismas yra pastanga, nes jis yra ne 
tik būties stoka, bet ir pozityvus atskiros būtybės stei- 
gimas. Pastanga ir geismas - tai pats steigimo pirmojoje 
tiesoje - aš esu - dvi pusės. 

Dabar mūsų negatyvų teiginį, kad refleksija nėra in- 
tuicija, galime papildyti pozityviu teiginiu - refleksija yra 
mūsų pastangos egzistuoti ir mūsų geismo būti įsisavinimas 
per kūrinius, kurie liudija apie šią pastangą ir šį geismą. Kaip 
tik dėl to refleksija yra daugiau negu paprasta moralinio 
sprendimo kritika. Anksčiau negu bet kokia sprendimo 
kritika ji reflektuoja tą egzistavimo aktą, kurį mes iš- 
skleidžiame pastangoje ir geisme. 

Žengę Šį trečiąjį žingsnį priartėjome prie mūsų inter- 
pretacijos problemos slenksčio. Dabar kyla įtarimas, kad 
pastangos ar geismo steigimo ne tik kad negalima įžvelg- 
ti intuityviai, bet kad ir juos liudijančių kūrinių reikšmė 
kelia abejonių ir gali būti atšaukta. Kaip tik čia refleksija 
kreipiasi į interpretaciją ir siekia tapti hermeneutika. Štai 
kur yra giliausia mūsų problemos šaknis; ji glūdi pir- 
mykščiame ryšyje tarp egzistavimo akto ir ženklų, ku- 
riuos išskleidžiame savo kūriniuose. Refleksija turi tapti 
interpretacija, nes egzistavimo aktą aš galiu sučiuopti 
tik pasaulyje pasklidusiuose ženkluose. Todėl reflek- 
tyvioji filosofija turi aprėpti visų mokslų, mėginančių 
dešifruoti ir interpretuoti žmogaus ženklus, metodais 
gautus ir iš jų prielaidų išplaukiančius rezultatus. 


IV. Hermeneutikos konflikto pagrindimas 


Lieka vienas didelis keblumas: akivaizdu, kad refleksija 
turi ieškoti savo kelio tarp simbolių, kurie sudaro ne- 
perregimą kalbą, priklauso atskiroms, atsitiktinėms kul- 
tūroms, o jų interpretacijos gali būti bet kada atšauktos. 
Tačiau kodėl šiuos ženklus reikia interpretuoti kaip 

šventybės simbolius ar nesąmonybės simptomus? Maža 
to. Atrodo, kad nei nesąmonybės realumas, kurį pos- 
tuluoja psichoanalizė, nei šventybės transcendencija, 
kurią postuluoja religijos fenomenologija, netinka ref- 
lektyviajam metodui. Ar tik refleksija nėra imanencijos 
metodas? Ar neturėtų ji gintis tiek nuo transcendencijos 
iš viršaus, tiek nuo transcendencijos iš apačios? Kaip joje 
galėtų tilpti ši dvejopa transcendencija? 

Abi interpretacijos, kurias mėginome sujungti, turi 
bent vieną bendrą bruožą: abi jos pažemina sąmone ir 
perkelia reikšmės šaltinio centrą. Šis reikšmės perkė- 
limas ne tik gali, bet ir turi būti refleksijos filosofijos 
dalimi. Problema bus išspręsta, jei suprasime, kodėl ref- 
leksija implikuoja sąmonės archeologiją ir eschatologiją. 

Nuosekliai panagrinėkime abi klausimo puses. 

Refleksijai reikalinga reduktyvi ir destruktyvi inter- 
pretacija, nes sąmonė visų pirma yra netikra sąmonė, 
„pretenzija į savęs pažinimą“. Iš karto išryškėja sąsaja 
tarp uždavinio tapti sąmoningu ir psichoanalizėje atlie- 
kamo netikros sąmonės demistifikavimo. Šio demisti- 
fikavimo svarba visiškai atsiskleidžia patį Freudą patal- 
pinus tarp didžiųjų „įtarimo“ meistrų — nuo de la Ro- 
chefoucauld iki Nietzschės ir Marxo. Turbūt labiausiai 
krinta į akis Freudo ir Nietzschės artumas - ir vieno, ir 
kito manymu, pirmesnė duotybė yra ne sąmonė, bet 
melaginga sąmonė, prietaras, iliuzija. Štai kodėl sąmone 
reikia interpretuoti. Nietzsche pirmasis susiejo įtarimą 
ir interpretavimą. Jis pasiskolino iš vokiečių filosofijos 
Deutung - egzegezės, arba interpretavimo, - sąvoką ir 
išplėtė ją iki filosofinio „valios galiai“ pažinimo. Neat- 
sitiktinai ta pati Deutung sąvoka pasirodo didžiosios 

Freudo knygos Traumdeutung (Sapnų interpretavimas) pa- 
vadinime ir jos puslapiuose. Abiem atvejais siekiama 
valiai galiai ar libido gudrumui priešpriešinti mįslių 
dešifruotojo gudrumą ir didįjį įtarimo meną. Savęs „su- 
vokimas“ turi tapti savęs „pažinimu“, tai yra netiesio- 
giniu, per tarpininkus pasiekiamu ir įtariu manęs paties 
pažinimu. Taip refleksija atsiskiria nuo bet kokios betar- 
piškos sąmonės. Pastarąją galima dešifruoti kaip gryną 
simptomą, ją gali interpretuoti išorinis stebėtojas. Jei 
pirmoji sąmonė yra netikra sąmonė, refleksija turi sutikti 
su šiuo sąmonės centro perkėlimu. Ji turi, Rašto žodžiais 
tariant, prarasti save, kad save atrastų. 

Dabar apsvarstykime kitą, religijos fenomenologijoje 
taikomą, interpretaciją. Dabar aišku, kodėl ji turi atstatyti 
šventybę. Tik ką apibūdinome dvasios santvarką kaip 
priešpriešą nesąmonybės santvarkai. Sakėme, kad tai 
progresyvus ir sintetinis pavidalų judėjimas, kuriame, 
kaip įžvalgiai pastebėjo Hegelis, vienos akimirkos tiesa 
glūdi sekančios akimirkos tiesoje. Todėl, turėčiau pri- 
durti, sąmonė yra uždavinys ir jis nėra įvykdytas, kol 
nepasiektas galas, kad ir koks jis būtų. Dvasia yra pasku- 
tinybės santvarka, nesąmonybė - pirmutinybės sant- 
varka. Taigi sąmonės reikšmė glūdi ne joje pačioje, bet 
dvasioje, tai yra pavidalų sekoje, vedančioje sąmonę į 
priekį. 

Čia mūsų apmąstyme atsiranda dviprasmybė. Nu- 
jautėme, kad pavidalų sklaida, kurią pavadinome „dva- 
sia“, nepasiekia religijos fenomenologijos lygmens. Tarp 
dvasios pavidalų ir šventybės simbolių esama rimtos 
dviprasmybės. Aš to neneigiu. Savo ruožtu manau, kad 
Hegelį ištinka nesėkmė kaip tik aptariant religijos feno- 

menologijos bei jos simbolių ir dvasios fenomenologijos 
bei jos pavidalų istorinėse kultūrose jungtį. Kaip žinoma, 
Hegelio manymu, dvasios pavidalų sklaida turi pabai- 
gą - absoliutų žinojimą. O gal galėtume teigti, kad pa- 
baiga nėra absoliutus Žinojimas, tai yra visų tarpinin- 
kavimų realizacija be liekanos visybėje, totalybėje, kad 
ji yra tik pažadas, kurį perteikia šventybės simboliai? Ma- 
no manymu, šventybė užima absoliutaus žinojimo vietą, 
tačiau nėra jo pakaitalas. Jos reikšmė lieka eschatologinė 
ir ji niekuomet negali pavirsti pažinimu ir gnoze. No- 
rėčiau parodyti, kad šis atsisakymas nėra nemotyvuotas. 

Viena iš priežasčių, kodėl manau, jog absoliutus žino- 
jimas nėra negalimas, yra kaip tik ta blogio problema, 
kuri buvo mūsų išeities taškas ir kuri mums tuomet 
atrodė tik proga iškelti simbolių ir hermeneutikos prob- 
lemą. Dabar išryškėja, kad didieji blogio prigimties, pra- 
džios ir galo simboliai yra ne eiliniai, o privilegijuoti. 
Nepakanka pasakyti, kaip kad padarėme norėdami iš- 
plėsti simbolių problemą, jog blogis yra kita išganymo 
pusė, kad kiekviena blogio simbolika yra išganymo sim- 
bolio atsvara. Iš šių simbolių mes sužinome daug svar- 
baus apie perėjimą nuo dvasios fenomenologijos prie 
šventybės fenomenologijos. Iš tikro šių simbolių neįma- 
noma nuleisti iki racionalaus pažinimo lygio. Visų teo- 
dicėjų, visų sistemų, nagrinėjančių blogį, nesėkmė liudija 
apie absoliutaus žinojimo hėgeline prasme nesėkmę. Visi 
simboliai teikia peno mąstymui, bet blogio simboliai 
pavyzdiniu būdu rodo, kad mituose ir simboliuose vi- 
suomet slypi daugiau nei visoje mūsų filosofijoje ir kad 
filosofinė simbolių interpretacija niekuomet netaps abso- 
liučiu pažinimu. Blogio simboliai, kuriuose įskaitoma 

mūsų egzistencijos nesėkmė, kartu skelbia nesėkmę bet 
kokios mąstymo sistemos, kuri norėtų paskandinti sim- 
bolius absoliučiame žinojime. Tai viena iš priežasčių, gal- 
būt ryškiausia, kodėl anapus dvasios pavidalų slypi ne 
absoliutus žinojimas, o šventybės simboliai. Sakyčiau, kad 
šie pavidalai yra šventybės kreipimaisi per ženklus. 
Kreipimosi ženklus duoda ir istorija, tačiau kreipimasis 
nurodo į kitą, kitą negu bet kokia istorija. Galbūt galė- 
tume pasakyti, kad šie simboliai yra sąmonės prana- 
šystė. Jie rodo pats priklausomybę nuo egzistencijos ir 
nuo reikšmių absoliučios šaknies, nuo eschaton, nuo pas- 
kutinybės, į kurią yra nukreipti dvasios pavidalai. 

Dabar galime padaryti išvadą: mes visiškai supras- 
tume hermeneutikos problemą, jei galėtume sučiuopti 
dvejopą savęs priklausomybę - nuo nesąmonybės ir nuo 
šventybės, - nes ši dvejopa priklausomybė perteikiama 
tik simbolių pavidalu. Kad išaiškintų šią dvejopą pri- 
klausomybę, refleksija turi pažeminti sąmonę ir inter- 
pretuoti ją per simbolines reikšmes, pasirodančias iš 
užpakalio ir iš priešakio, iš apačios ir iš viršaus. Trumpai 
sakant, refleksija turi užsiimti ir archeologija, ir escha- 
tologija. 

Šiame filosofiniame fone dvi priešingos religijos inter- 
pretacijos, nuo kurių pradėjome, yra, kaip mums atro- 
do, nebe moderniosios kultūros atsitiktinumas, o būtina 
priešprieša, sudaranti refleksijos dalį. Kaip yra pasakęs 
Bergsonas ir kiti, moralė ir religija turi du šaltinius: reli- 
gija yra stabų garbinimas, melagingas kultas, prasima- 
nymas, iliuzija (antikinė eilutė sako: „pradžioje baimė 
sukūrė dievus“). Mes tikrąja to žodžio prasme supran- 
tame, kad religija priklauso nuo sąmonės archeologijos, 

nes ji yra archajiškos lemties - senoviškos ir kartu vai- 
kiškos — projekcija. Štai kodėl interpretuojant religiją, 
reikia visų pirma ją demistifikuoti. Freudas, galima sa- 
kyti, kalba ne apie Dievą, bet apie žmonių dievus. Ir mes 
niekuomet neatsisakėme šių dievų. Bet, kaip aš supran- 
tu, šis demistifikavimas vyksta drauge su šventybės 
ženklų, pranašaujančių sąmonę, atstatymu. Tačiau ši 
sąmonės pranašystė vis dar lieka abejotina ir dvipras- 
miška — mes niekuomet nesame tikri, kad tam tikras 
šventybės simbolis nėra kartu ir „to, kas išstumta, grį- 
žimas“, veikiau priešingai - galime būti tikri, kad kartu 
su kiekvienu šventybės simboliu grįžta tai, kas išstumta, 
vėl iškyla vaikiškas ir archajiškas simbolis. Abu sim- 
bolizmai yra sumišę - pranašiškiausios šventybės reikš- 
mės visuomet yra įskiepytos kažkokiam archajiško mito 
pėdsakui ir veikia per jį. Progresyvi simbolių santvarka 
nėra išoriška regresyviai fantazmų santvarkai — nauji 
šventybės ženklai iškyla, nugrimzdami archajiškose ne- 
sąmonybės mitologijose. Sąmonės eschatologija visuo- 
met yra kūrybiškas jos archeologijos pakartojimas. 

Ar Freudas nėra pasakęs: Wo es war, soll ich werden 
„kur buvo tai, ten turės būti aš °? 


Heideggeris ir subjekto klausimas 


Svarbu suprasti, kokį mastą pasiekia gerai žinoma sub- 
jekto-objekto santykio kritika, kuri remiasi cogito pir- 
menybės atsisakymu. Pabrėžiu žodį „mastas“; iš tiesų, 
ketinu parodyti, kad cogito pirmenybės atsisakymas reiš- 
kia daug daugiau nei paprastas bet kokios ego ar pats 
sampratos atmetimas, tartum šie žodžiai neturėtų jokios 
prasmės ar šios sąvokos būtų neišvengiamai užkrėstos 
pamatiniu nesupratimu, viešpataujančiu dekartiškojo 
cogito pagimdytose filosofijose. Priešingai, Heideggerio 
pasiūlytos ontologijos galia suteikia pagrindą tam, ką 
vadinsiu „aš esu“ hermeneutika. Pastaroji iš pradžių pa- 
neigia cogito kaip paprastą epistemologinį principą, o 
kartu nurodo būties sluoksnį, kurį reikia, taip sakant, 
pakišti po cogito. Tam, kad suprastume šį sudėtingą ryšį 
tarp cogito ir „aš esu“ hermeneutikos, jo problematiką 
susiesiu, viena vertus, su filosofijos istorijos destrukcija, 
o kita vertus — su pakartojimu ar prisiminimu ontolo- 
ginio projekto, kuriuo gyvena cogito ir kuris buvo už- 
mirštas Descartes'o formulavime. 
Ši bendra tezė siūlo tokią svarstymo tvarką: 

1. Sekdamas Heideggerio Būties ir laiko įvadu, sutelk- 
siu dėmesį į pirmapradį ryšį, siejantį klausimą apie būtį 
ir Dasein pasirodymą pačiame klausiančiojo paklausime. 
Būtent dėl šio pirmapradžio ryšio darosi įmanoma ir 
cogito kaip pirmosios tiesos destrukcija, ir jo atstatymas 
ontologinėje plotmėje „aš esu“ pavidalu. 

2. Eidamas prie Holzwege, ypač prie esė Pasaulėvaizdžio 
metas, pateiksiu išsamią cogito kritiką, siekdamas paro- 
dyti, kad kalbama ne tiek apie paties cogito, kiek apie 
metafizikos, kuria cogito paremtas, kritiką. Taigi bus kri- 
tikuojamas egzistuojančiojo kaip Vorstellung, kaip „vaiz- 
dinio“ supratimas. 

3. Po šio posūkio prie temų, kurias galima pavadinti 
destruktyviomis Heideggerio prasme, bandysiu ištirti 
„aš esu“ pozityvią hermeneutiką, kuri pakeičia cogito 
visomis žodžio „pakeisti“ prasmėmis. Ši trečioji analizė 
remsis Sein und Zeit §§ 9, 12 ir 25, tuo, kas ten pasakyta 
apie pats. 

Būtent tada galima susilaukti priekaišto, kad analizė 
pasiteisina tol, kol kreipiamasi į pirmojo etapo Heideg- 
gerį ir apsiribojama jo filosofija iki Kehre, „posūkio“. Juk 
gali būti, kad Kehre nutraukia šį sudėtingą ryšį su cogito. 
Todėl ketvirtoje dalyje mėginsiu parodyti, kad ir vėly- 
vojo Heideggerio filosofijoje viešpatauja tam tikra abi- 
pusė implikacija tarp Sein ir Dasein, tarp būties klausimo 
ir pats, apie kurį kalbama Sein und Zeit įvade. Vis dėlto ji 
viešpatauja nebe Dasein analitikos, o kalbos filosofijos 
plotmėje. Uždavinys „išsakyti būtį kalboje“ atnaujina tą 
pačią problematiką - būties kaip „aš esu“ pasirodymo 
per būties kaipo tokios raišką problematiką. Šis antra- 
sis tyrimas (ar kontrbandymas) yra toks savitas, kad 

turėdamas laiko norėčiau pakalbėti apie jį plačiau, o čia 
apsiribosiu tik bendro pobūdžio pastabomis. Visa prob- 
lema persikelia į Heideggerio kalbos filosofijos lauką. 
Tai reiškia, kad Dasein kaip tokio ir kalbos kaip žodžio 
iškilimas yra viena ir ta pati problema. 


I. Mano išeities taškas ir kelrodis bus tai, ką vadinu pir- 
mapradžiu ryšiu tarp klausimo apie būtį ir Dasein kaip 
klausiančiojo iškilimo. 

Kiekvienas žino pirmąjį Sein und Zeit sakinį: „Šiandien 
klausimas apie būtį yra paskendęs užmarštyje.“ Tokia 
pradžia aiškiai rodo, kad akcentuojama nebe filosofija, 
paremta cogito kaip pirmąja tiesa, bet filosofija, paremta 
klausimu apie būtį kaip užmirštu klausimu ir kaip tuo, 
kas glūdi cogito. Tačiau svarbu, kad būties problema 
iškyla klausimo pavidalu, tiksliau sakant, iškyla nagri- 
nėjant „klausimo“ sampratą, kuri nurodo į pats. Ką reiš- 
kia tai, kad būties problema iškyla klausimo pavidalu ir 
kad buvo užmiršta ne tik būtis, bet ir būties klausimas? 
Užmarštis skatina klausti, bet klausimas nėra vien tik 
pedagoginė priemonė. Klausime kaip klausime glūdi 
struktūra, turinti tam tikras implikacijas mūsų prob- 
lemai. Tos implikacijos yra dvejopos. 

Klausimas kaip klausimas numato, kad paneigiama 
savęs paties steigimo [position] ar savęs kaip cogito tei- 
gimo pirmenybė. Tai nereiškia, kad klausime kaip klau- 
sime glūdi tam tikras netikrumas ir abejonė, kurių ne- 
bėra cogito. Ši priešprieša dar yra epistemologinio po- 
būdžio. Prieš dekartiškąjį cogito protestuojama būtent 
todėl, kad jis įvertina save remdamasis išankstiniu tik- 
rumo modeliu, kuris jį patenkina. Bet klausimo struktūrą 

lemia ne jo epistemologinis lygmuo ir ne tai, kad klau- 
simą užduodame iš netikrumo. Klausime svarbu kas ki- 
ta — kad jis priklauso nuo to, apie ką klausiama, nuo 
klausiamo dalyko. „Kiekvienas klausimas yra ieškoji- 
mas. Kiekvienam ieškojimui iš anksto suteikia kryptį tai, 
ko ieškoma... Kiekvienas klausimas kaip klausimas turi 
objektą, į kurį jis nukreiptas - tai, apie ką klausiama (hat 
sein Befragtes)“ (pranc. vert. p. 20*). Būtent šią pirmąją 
implikaciją vėliau išplėtosime kaip negatyvų cogito kri- 
tikos aspektą. 

Bet tuo pat metu atskleidžiame naujos ego filosofijos 
galimybę ta prasme, kad autentišką ego konstituoja pats 
klausimas. Autentiškas ego suprastinas ne kaip episte- 
mologinis subjektas, bet būtent kaip klausiantysis. Šis 
ego nebėra centras, nes užmirštasis centras, kurį filosofija 
turi atstatyti, yra klausimas apie būtį ir būties reikšmę. 
Taigi nagrinėjant ego steigimą reikia svarstyti ir klausimo 
kaip klausimo užmarštį, ir ego kaip klausiančiojo gimi- 
mą. Būtent šis dvigubas ryšys ir yra realus šio mūsų 
tyrimo objektas. 

Šis klausimo implikuojamas ego nėra steigiamas kaip 
ego, kuris tikras savimi pačiu. Jis steigiamas kaip tam 
tikras buvinys, kuriam kyla klausimas apie būtį. Imkime 
pirmąją nuorodą į Dasein knygoje Sein und Zeit. „Siekti, 
ketinti, suprasti, rinktis, sutikti — tai bet kurio klausimo 
konstitutyvinės apibrėžtys, kurios tuo pačiu apibrėžia 
ir tam tikro buvinio buvimo būdus, o tas buvinys esame 


* Martin Heidegger, L'Etre et le Temps, vertė Rudolf Boehm ir Alphonse de 
Waelhens, Paris: Gallimard, 1964. (Citatos išverstos iš prancūziškų Heideggerio 
veikalų vertimų, nes vokiškus originalus ar esamus lietuviškus vertimus ne 
visur galima suderinti su Ricoeuro tekstu - vert. past.) 

mes patys, klausiantieji“ (ibid., p. 22). Taigi šiame tyrime 
aš implikuojamas kaip aš esu, o ne kaip aš mąstau. Kad 
deramai išplėtotume būties klausimą, turime pripažinti 
buvinį, ein Seiendes: „šio klausimo kėlimas, kaip buvinio 
buvimo būdas, pats yra esmiškai nulemtas objekto, apie 
kurį šis buvinys klausia - būties. Šį buvinį, kuriuo esame 
mes patys ir kuris dėl savo būties gali, be kitų dalykų, 
kelti klausimus, vadinsime štai-būtimi (Dasein)“ (ibid., 
p. 22-23). 

Taigi opozicija cogito atžvilgiu darosi subtilesnė tiek, 
kiek Dasein klausimas turi tam tikrą pirmenybę klausiant 
apie būtį. Bet ši pirmenybė, sukėlusi tiek nesusipratimų, 
pirmiausia - pagimdžiusi antropologines Sein und Zeit 
interpretacijas, lieka ontinė pirmenybė, susipynusi su 
ontologine būties klausimo pirmenybe. Ir šis ryšys yra 
naujos ego filosofijos šaltinis. Kiekvienas žino garsią- 
ją formulę: „štai-būčiai būdingas ontiškumas priklauso 
nuo to, kad štai-būtis yra ontologiška“ (ibid., p. 28); kal- 
bant ne taip mįslingai, „pats būties supratimas yra štai- 
būties apibrėžtis“ (ibid., p. 28). Tuo būdu mes einame 
ratu, nors šis ratas nėra ydingas. Heideggeris mėgina 
suvaldyti šią išskirtinę situaciją tokiais žodžiais: „Klau- 
sime apie būties prasmę glūdi ne „įrodinėjimas ratu', o 
ypatinga užbėganti į priekį ir grįžtanti atgal (Rūck- oder 
Vorbezogenheit) užklausto objekto - būties - „nuoroda' į 
klausimą kaip buvinio buvimo būdą“ (ibid., p. 23). Čia 
ir gimsta subjektas: klausimas apie būties prasmę grą- 
žina ir veda prie paties tyrimo kaip galimo ego buvimo 
būdo. Siūlau tolimesniame svarstyme vadovautis būtent 
šiuo santykiu. Jis ne tik užginčija cogito filosofiją, bet ir 
grąžina jai ontologinį rangą tiek, kiek galutinė Descar- 

tes'o problema buvo ne aš mąstau, bet aš esu. Beje, tai 
patvirtina tolesni jo teiginiai, kai nuo ego egzistencijos per- 
einama prie Dievo egzistencijos ir pasaulio egzistencijos. 


II. Cogito užginčijimas yra ontologijos istorijos destruk- 
cijos, atliekamos Sein und Zeit įžangoje, dalis. Garsiajame 
Descartes'ui skirtame 6-ajame paragrafe skaitome, kad 
teiginys cogito sum atsiranda „praleidus esminį dalyką: 
praleidus štai-būties ontologiją... Ši „radikali“ pradžia 
palieka ... neapibrėžtą res cogitans buvimo būdą, tiksliau 
sakant, - „sum“ būties prasmę“ (ibid., p. 41). Kas yra tasai 
praleidimas? Tiksliau sakant, kokį pozityvų sprendimą 
numatė Descartes'as, atsisakydamas kelti klausimą apie 
šio buvinio būties prasmę? Knygoje Sein und Zeit atsa- 
koma tik iš dalies: kelti šio buvinio būties prasmės prob- 
lemą Descartes'ui neleidžia „cogito absoliutus tikrumas“. 
Tad klausimas dabar toks: kokia prasme tikrumo ieško- 
jimas yra būties užmaršties dalis? 

Šis klausimas išnagrinėtas 1938 metų tekste Die Zeit 
des Weltbildes (Pasaulėvaizdžio metas). Čia sužinome, kad 
cogito nėra nekaltas pasakymas; jis priklauso metafizikos 
epochai, kuriai tiesa yra buvinių tiesa ir kuri būtent todėl 
tarnauja būties užmarščiai. Kokiu būdu ir kokia prasme 
cogito priklauso metafizikos epochai? Argumentacija la- 
bai glausta ir ją reikia rūpestingai sekti. Filosofinė dir- 
va, kurioje iškyla cogito, aišku, yra mokslo dirva. Bet 
imant bendriau, tai toks supratimo būdas, kai su „aiš- 
kinančio vaizdinio“ (Klystkeliai, p. 79*) pagalba „tyrimas 


* "Martin Heidegger, Chemins qui ne menent nulle part, į prancūzų k. vertė 
Brokmeier, Paris: Gallimard, 1962. 

disponuoja buviniu“ (ibid.). Taigi pirmoji prielaida yra 
ta, kad mes keliame mokslo problemą tyrimo (suchen) 
terminais, implikuojančiais buvinio objektyvavimą - ta- 
da buvinys patalpinamas priešais mus (vor-Stellung). 
Todėl skaičiuojantis žmogus gali būti tikras (sicher), įsiti- 
kinęs (gewiss) dėl buvinio. Būtent šiuo momentu, kai 
tikrumo problema sutampa su vaizdinio problema, išky- 
la cogito. Būtent Descartes'o metafizikoje buvinys buvo 
apibrėžtas pirmučiausia kaip vaizdinio objektyvumas, 
o tiesa — kaip vaizdinio tikrumas (ibid., p. 79). Tačiau su 
objektyvumu pasirodo ir subjektyvumas ta prasme, kad 
objekto būties tikrumas yra subjekto steigimo atitikmuo. 
Taigi turime kartu subjekto steigimą [position] ir vaizdinio 
teigimą [proposition]. Tai pasaulio kaip „vaizdo“ (Bild) 
epocha. Bandykime tiksliau suprasti šį naują žingsnį. 
Mes įvedėme subjektą. Tačiau atkreipkite dėmesį, kad 
šis subjektas dar neturi aš prasmės, tai tik substratum: 
subjectum pradžioje reiškė ne ego, o, kaip graikų hypo- 
keimenon ar lotynų substratum, - tai, kas sujungia visus 
daiktus, suteikdamas pagrindą, pamatą. Šis subjectum — 
dar ne Žmogus ir visiškai ne aš. Pradedant Descartes'u 
žmogus tampa pirminiu ir realiu subjectum, pirminiu ir 
realiu pamatu. Taigi susidaro dviejų sąvokų - subjectum 
kaip pamato ir subjectum kaip aš - tam tikras bendrumas, 
tapatinimas. Subjektas kaip aš pats tampa centru, su ku- 
riuo siejasi buvinys (das Seiende). Bet tai įmanoma tik 
todėl, kad pasaulis yra tapęs Bild (vaizdu, paveikslu) ir 
išsiskleidžia priešais mus: „Kai pasaulis tampa Bild, į 
buvinių visumą imama žvelgti kaip į tai, pagal ką žmo- 
gus gali orientuotis, kaip į tai, ką jis nori išstatyti ir turėti 
priešais save, siekdamas tuo būdu ją tiesiogine šio Žo- 

džio prasme įsprausti į vaizdinį“ (ibid., p. 81). Vaizdinio, 
kuris yra susijęs su buviniu, pobūdis koreliuoja su žmo- 
gaus kaip subjekto pasirodymu. 

Nuo šiol buvinys yra išstatytas priešais žmogų kaip 
tai, kas objektyvu ir ką jis gali turėti savo nuožiūroje. Ši 
analizė rodo, kad cogito nėra nelaikinė tiesa. Jis priklauso 
epochai, tiems laikams, kuriems pasaulis yra vaizdas. 
Todėl graikai neturėjo cogito: žmogus „nežiūrėjo į pa- 
saulį; graikų nuomone, veikiau žmogus buvo buvinio 
regimas, buvinio atvertyje ir buvinio atvertimi jis buvo 
suvokiamas, aprėpiamas ir aiškinamas“. Heideggeris 
nesako, kad graikai dar nežinojo žmogaus. Priešingai, 
žmogus buvo esmė ir tikslas - tikslas „sujungti tai, kas 
atsiveria savo atvertyje, išsaugoti ir išlaikyti tai, kas su- 
jungta, pasiliekant atviram sąmyšio perplėščiai“ (ibid., 
p. 82). Kol kas atidėkime šią temą į šalį, nes su ja vėl 
susidursime pabaigoje; tai raktas sujungti pirmojo ir 
antrojo etapo Heideggerio mintį pats filosofijos tęsti- 
numo prasme. Pasakykime tik tiek: cogito nėra abso- 
liutus, jis atsiranda tam tikroje epochoje - „pasaulio“ 
kaip vaizdinio ir kaip vaizdo epochoje. Žmogus iškelia į 
sceną pats save, steigia save patį kaip sceną, kurioje 
egzistuojanti būtybė nuo šiol turi atsiduoti visų teismui, 
pasirodyti, trumpai sakant, tapti vaizdu. Technikos epo- 
chos pretenzija viešpatauti buviniui kaip visumai tėra 
pavojingiausias Žmogaus pasirodymo jo paties vaizdinio 
scenoje padarinys. Šios analizės galia yra ta, kad ji ne- 
lieka cogito, suprantamo kaip argumentas, plotmėje. Mes 
nesvarstome ergo iš cogito ergo sum. Analizė skverbiasi 
giliau, ji iškelia į dienos šviesą įvykį, glūdintį mūsų kul- 
tūros pagrinde; dar daugiau - įvykį ar atėjimą (Ereignis), 

paliečiantį buvinį kaip visumą. Tuomet gimė humaniz- 
mas, jei humanizmu vadiname „tokią filosofinę žmo- 
gaus interpretaciją, kuri aiškina ir įvertina buvinių visu- 
mą, remdamasi žmogumi ir Žmogaus atžvilgiu“ (p. 84). 

Dabar suprantame, kokia prasme cogito priklauso me- 
tafizinei tradicijai: subjekto-objekto santykis, interpre- 
tuojamas kaip Bild, kaip paveikslas, kaip vaizdas, nu- 
trina, paslepia Dasein priklausomybę būčiai. Jis paslepia 
tiesos, kaip šios ontologinės implikacijos atskleidimo, 
procesą. Bet ar ši kritika išsemia visus galimus štai-būties 
analitikos santykius su cogito tradicija? 

Dabar reikia bent trumpai parodyti, kad ši cogito des- 
trukcija, susijusi su epochos, kuriai ji priklauso, dekonst- 
rukcija, yra sąlyga, leidžianti teisingai pakartoti ego klau- 
simą. 


III. Tai, kad ankstesnioji kritika nepašalina klausimo apie 
ego, galima parodyti grįžus prie išeities taško. Dasein 
būdinga nuoroda į patį save. Dasein turi kažką bendra 
su pats. Tiesa, Dasein apibrėžia ne ši nuoroda į save patį, 
o jo santykis su klausimu apie būtį. Vis dėlto būtent 
klausimas kaip klausimas duoda jam, Dasein, nuorodą į 
save patį: „šį buvinį, kuriuo esame mes patys ir kurio 
būčiai būdingas, be kita ko, sugebėjimas kelti klausimus, 
vadinsime štai-būtimi“ (Sein und Zeit pranc. vert. p. 22- 
23) ir kiek toliau: „mes vadiname egzistencija pačią būtį, 
kurios atžvilgiu štai-būtis elgiasi vienaip ar kitaip, ir 
visuomet kokiu nors būdu“ (ibid., p. 28). Dabar kyla 
klausimas, ar dvi Dasein apibrėžtys - Dasein kaip tas, 
kuris klausia, ir Dasein kaip tas, kuris turi būtį kaip sa- 
vą - sutampa? Manau, kad šiųdviejų Dasein apibrėžčių 

tapatybė yra ne kas kita, kaip Riickbezogenheit, grįžtanti 
atgal nuoroda, kurios dalimi esame mes patys. Sein und 
Zeit §§ 9, 12 ir 25 Heideggeris išaiškina, kokia prasme 
Dasein glūdi egzistencialumas. Dasein visuomet suvokia 
save patį egzistencijos terminais, tai yra remdamasis 
sugebėjimu būti ar nebūti savimi pačiu. Nenuneigsi, kad 
tai egzistenciškų dalykų [existentiel] pusė ir kad Hei- 
deggeriui rūpėjo ne egzistenciški [existentiel], o egzis- 
tencialūs dalykai [existential]. Mat egzistencialumas yra 
ne kas kita, kaip visuma struktūrų tokio buvinio [un être], 
kuris egzistuoja tik pakartodamas arba praleisdamas 
savo galimybes. Jei toks sprendimas gali būti pavadintas 
egzistencišku, tai faktas, kad mes apsisprendžiame, yra 
pačios egzistencijos „egzistencialas“. Taigi aukščiau mi- 
nėtas ratas tarp štai-būties ir būties dabar įgyja rato tarp 
egzistencialumo ir būties pavidalą. 

Tačiau šis ratas yra ne kas kita, kaip ratas tarp klau- 
siančiojo ir klausiamo dalyko. Jis glūdi bet kokiame klau- 
sinėjime. Didelis skirtumas nuo dekartiškojo cogito yra 
tai, kad ontinė pirmenybė, apie kurią kalbėjome, ne- 
reiškia jokio betarpiškumo: „be abejo, nepakanka pasa- 
kyti, kad štai-būtis mums ontiškai artima ar net kad ji 
yra tai, kas mums artimiausia. Iš tiesų mes patys esame 
štai-būtis. Vis dėlto, nepaisant ar dėka to, ji yra tai, kas 
ontologiškai tolimiausia nuo mūsų“ (ibid., p. 31). Štai 
kodėl „aš esu“ pakartojimas priklauso ne tik nuo feno- 
menologijos kaip intuityvaus aprašymo, bet ir nuo inter- 
pretacijos. Kaip tik todėl, kad „aš esu“ yra užmirštas, jį 
reikia susigrąžinti su neaiškumus išsklaidysiančios in- 
terpretacijos pagalba. „Aš esu“ tampa ne tik intuityvaus 
aprašymo, bet ir hermeneutikos tema, nes tai, kas 

ontiškai artimiausia sau pačiam, kartu yra ontologiškai 
tolimiausia. Taigi cogito galima susigrąžinti tiktai grįŽ- 
tant atgal, pradedant nuo „būties-pasaulyje“ fenomeno 
ir sukant link klausimo apie būties-pasaulyje kas. 

Bet pati klausimo reikšmė yra paslėpta. § 25, kurį, beje, 
vertėtų detaliai palyginti su Freudo psichoanalize, skai- 
tome, kad klausimas apie kas lieka ir turi likti klausimu. 
Šiam klausimui būdinga tokia pati klausimo struktūra, 
kaip ir būties klausimui. Tai ne duotybė, ne kažkas, kuo 
galima remtis, o kažkas, ką reikia tirti. Tai ne steigimas 
[position], o teigimas [pro-position]. Kas lieka klausimu 
pats sau, nes klausimas apie pats kaip pats iš pradžių 
yra paslėptas; neatsitiktinai pats problema pasirodo su- 
sijusi su tai [on] problema: jis pasirodo kasdienybės, tai 
yra pasaulio, kuriame „kiekvienas yra kitas ir niekas 
nėra jis pats“ (Sein und Zeit, p. 160), tyrimo kontekste. 
Tokioje painioje situacijoje ego tampa klausimu, o ne 
duotybe: „gali būti, kad kaip tik kasdienės štai-būties 
kas nėra tai, kas esu aš pats“ (ibid., p. 146). 

Būtent čia kaip niekur kitur aiškiai matyti, kad feno- 
menologija yra tam tikra hermeneutika, nes niekur kitur 
ontinio pobūdžio artimumas nėra labiau apgaulingas 
(ibid., p. 55-56). Ir būtent dabar reikia primygtinai pa- 
kartoti: „iš pat pradžių štai-būties kas yra ne tik ontologinė 
problema; jis lieka paslėptas net ontinėje plotmėje“ (ibid., 
p. 148). Ši paslėptis nereiškia skepticizmo pats klausimo 
atžvilgiu. Priešingai, aš lieka esmiška štai-būties savybė 
ir todėl turi būti egzistenciškai interpretuotas. Kaip Ži- 
nome, ši Sein und Zeit dalis prasideda svarstymu apie 
susitikimą su kitu ir buvimą kasdienybėje. Šios analizės 
nenagrinėsiu, pasitenkinsiu atkreipdamas dėmesį į jos 

filosofinę pusę: neįmanoma spręsti kas klausimo, nesi- 
imant kasdienio gyvenimo, pats pažinimo, santykio su 
kitu ir pagaliau — santykio su mirtimi problemų. Bent 
jau knygoje Sein und Zeit Heideggeris sako (kaip pa- 
matysime vėliau, tai galbūt pagrindinis skirtumas nuo 
antrojo etapo Heideggerio), kad kas autentiškumas su- 
čiuopiamas tik tuomet, kai išskleidžiame visą procesą ir 
pasiekiame laisvės myriop temą. Tiktai tada yra kas. 
Kasdieniame gyvenime dar nebuvo kas, buvo tik tam 
tikras anonimiškas pats, būtent - tai. Šitai rodo, kad pats 
klausimas lieka formalus tol, kol neišskleidžiame iki galo 
neautentiškos ir autentiškos egzistencijos dialektikos. Šia 
prasme klausimas apie „štai-būties“ kas skleidžiasi galė- 
jimo-būti-savimi-pačiu klausimo kontekste. Egzistencijos 
apžvalga mirties akivaizdoje yra atsakymas į klausimą 
apie „štai-būties“ kas. Taigi aš esu hermeneutikos aukš- 
čiausias taškas yra baigtinio totalizavimo hermeneutika 
mirties akivaizdoje. 


IV. Priėjęs šį tašką, norėčiau grįžti prie įžangoje išsakyto 
priekaišto. Galima sakyti, kad „aš esu“ hermeneutika 
būdinga Sein und Zeit ir kad pirmojo etapo Heideggeriui 
virstant antrojo etapo Heideggeriu „aš esu“ hermeneu- 
tika silpnėja, o gal net visiškai išnyksta. Tiesą sakant, šis 
priekaištas turėtų būti išplėstas ir taikomas visai pats 
problematikai, apimančiai neautentiškos ir autentiškos 
egzistencijos bei ryžto mirties akivaizdoje problemas. 
Galima būtų taip pat pasakyti, kad visos šios temos dar 
pernelyg egzistenciškos ir nepakankamai egzistencia- 
lios, kad jų reikia atsisakyti ir kad štai-būties egzegezę 
turėtų pakeisti poeto žodžio ir mąstytojo žodžio egzegezė. 

Esu įsitikinęs priešingai ir manau, kad antrojo etapo 
Heideggeris tęsia pirmojo etapo tradiciją, nes nenutrūks- 
ta (o tai svarbiausia) anksčiau aprašytasis ratas: tas grįŽ- 
tantis atgal ir užbėgantis į priekį santykis, siejantis būtį, 
apie kurią klausiame, ir patį klausiantįjį kaip buvimo 
būdą. Dasein analitikoje iškeltas klausimas nutolsta, bet 
ratas išlieka, tik apie jį kalbama naujais terminais. Iš 
tiesų, jį galima vėl rasti kalbos filosofijos, tam tikru mastu 
pakeičiančios štai-būties analitiką, centre. 

Tos pačios problemos, kurios siejosi su Dasein glū- 
dinčiame pats, vėl iškyla kalbos lauke; dabar jos siejasi 
su žodžio, šnekos problemomis —- su problema, kaip iš- 
sakyti būtį kalba. Žodis, pasak vėlyvojo Heideggerio, 
kelia visai tą pačią problemą, kaip Dasein dalelytė Da, 
nes žodis savotiškai yra Da. Štai kokiais terminais Įvade 
į metafiziką Heideggeris kalba apie žodžio funkciją, tiks- 
liau sakant, apie įvardijimą, Nennen: „Žodis, įvardijimas 
atstato savo būtimi atsiskleidžiantų buvinį, kuris ateina 
primygtinai, betarpiškai ir nepaisydamas nieko, ir laiko 
ji atvirybėje, apribotoje ir pastovioje būtyje“ (Įvadas į 
metafiziką, p. 185—186*). Taigi įvardydamas (Nennen), žo- 
dis išsaugo tai, kas buvo atvira apskritai; kaip tik todėl 
jis išreiškia noein — arba Denken - kuriame persipina pri- 
tariantis prisiminimas ir apribojimo prievarta. Taigi įvar- 
dijimas nurodo žmogaus vietą ir vaidmenį kalboje. Čia 
būtis išsakoma kalba ir gimsta baigtinis kalbantis buvi- 
nys. Vardo sukūrimas liudija ir būties atsivėrimą ir užda- 
rymą kalbos baigtybėje. Heideggeris šitai žymi žodžiais 


* "Martin Heidegger, Introduction a la metaphysigue, vertė G. Kahn, Paris: P.U.F., 
1958. 

„atstatyti“, „saugoti“. „Saugodamas“ žmogus sulaiko, 
naudoja prievartą, pradeda slėpti. Čia jau tampa galimas 
protavimu paremtas Žmogaus viešpatavimas būčiai (pa- 
vyzdžiui, logikos mokslo pagalba). Šią galimybę galima 
sučiuopti jos atsiradimo momentu, kai kalba įkalina žo- 
dyje. Surinkimo akte, kuris yra logos, glūdi apribojimas, 
verčiantis būtį reikštis. Taigi žodyje glūdi prievarta. Čia 
turime suvokti, kad paslėptis yra raiškos aspektas; pa- 
slėptis daro galimą mūsų iliuziją, kad mes, Žmonės, „tu- 
rime“ kalbą „savo nuožiūroje“. Nuo šiol „štai-būtis“ gali 
laikyti save kalbos kūrėja. 

Šitaip sugrąžinamas, pakartojamas ne tik cogito, bet ir 
Dasein analitika. Pirmojo etapo Heideggeris pats sugrą- 
žinamas, pakartojamas antrojo etapo Heideggerio kalbos 
filosofijoje. Kalbos įsiveržimas yra ne kas kita, kaip štai- 
būties įsiveržimas, nes štai-būties įsiveržimas reiškia, 
kad kalboje būtis yra nukreipta į žodį (Richardson, De la 
phenomenologie à la pensée, p. 292). „Žodžio“ pasirodymas 
būčiai veikiant tiksliai pakartoja „štai“ kaip to, kas klau- 
sia apie būtį, pasirodymą knygoje Sein und Zeit. 

Paralelė dar artimesnė, negu galima būtų tikėtis. Pats 
sampratai Sein und Zeit (IV skyrius) išaiškinti teko imtis 
aš esu hermeneutikos, ir tos sampratos kulminacija tapo 
ryžtas, būdingas laisvei myriop. Lygiai taip pat žmogaus 
steigimas kalboje gali baigtis jo pretenzija valdyti kalbą 
su logikos pagalba ir paversti sprendinį teismu, kurio 
akivaizdon privalo stoti būtis. Taip „štai-būties“ pasi- 
rodymas susiejamas su reikalavimu padaryti kalbą mū- 
sų kūriniu. Gyvenimą, kurį, kalbėdami apie Sein und 
Zeit, vadinome „laisve myriop“, antrojo etapo Heideg- 
gerio mintyje atliepia poeto ir mąstytojo, kuriuos sieja 

juos kuriantis žodis, nuolankumas. Urdichtung poetas 
liudija tokią kalbą, kurioje būties Visa-galybė grindžia 
žmogaus ir jo kalbos galią. Dabar pasakyčiau, kad Ur- 
dichtung pakeičia laisvę myriop, nes ji irgi išsprendžia 
kas ir kas autentiškumo problemą. Autentiškas Dasein 
gimsta iš atsakymo būčiai; atsakydamas jis su žodžio 
galios pagalba išsaugo būties galią. Tuo būdu anapus 
filosofijos istorijos destrukcijos ir anapus cogito, suprasto 
kaip paprastas epistemologinis principas, dekonstruk- 
cijos galutinai pakartojamas sum, „aš esu“. 

Mano išvados būtų tokios: pirmiausia — cogito kaip 
save patį steigiančio buvinio, kaip absoliutaus subjekto, 
destrukcija yra kita „aš esu“ hermeneutikos pusė, nes jį 
konstituoja jo santykis su būtimi. Antra - „aš esu“ her- 
meneutika iš esmės nepasikeitė nuo Sein und Zeit iki 
paskutiniųjų Heideggerio esė; ji liko ištikima tai pačiai 
„grįžtančio atgal ir užbėgančio į priekį santykio“ tarp 
būties ir žmogaus formulei. Trečia - panaši autentiško 
ir neautentiško gyvenimo dialektika suteikia šiai her- 
meneutikai konkretų pavidalą. Taigi manau, kad pama- 
tinis skirtumas tarp vėlyvojo ir ankstyvojo Heideggerio 
yra šis: pats turi ieškoti savo autentiškumo nebe lais- 
vėje myriop, o Gelassenheit, kuri yra poetinio gyvenimo 
dovana. 


Kaltumas, etika ir religija* 


Pirmiausia čia bandysiu nustatyti, kuo skiriasi etinis ir 
religinis diskursai apie kaltumą. 

Tačiau prieš imantis pirma vieno, o paskui kito dis- 
kurso reikėtų juos atskirti ir nustatyti jų santykį, tad 
siūlau iš pradžių susitarti dėl vartojamų terminų reikš- 
mės. Taigi jums leidus pirmiausia semantiškai panagri- 
nėsiu patį kaltumo terminą. 


I. Semantinė kaltumo analizė 


Visų pirma siūlau vartoti šį terminą ne taip, kaip jį var- 
toja psichologija, psichiatrija ar psichoanalizė, bet taip 
kaip jis vartojamas tekstuose, kuriuose jo reikšmė susi- 
darė ir nusistovėjo. Tai atgailos raštijos tekstai, kuriais 


* Paskaitos tekstas pirmą kartą buvo išspausdintas angliškai knygoje: Talk of 
God, Royal Institute of Philosophy lectures, London: Macmillan, 1969, t. II, 
p. 100-117. Prancūziškasis variantas nežymiai skiriasi (daugiausia trumpintas 
ir tikslintos kai kurios sąvokos). Svarbesnės angliškojo teksto vietos - jos pa- 
deda suprasti kai kurias itin glaustai dėstomas idėjas - įterpiamos skliauste- 
liuose. (Vert. past.) 

tikinčiųjų bendrijos pripažino blogį. Šių tekstų kalba 
savotiška — labai apibendrinant ją galima pavadinti 
„nuodėmių išpažinimu“, nesuteikiant šiai ištarai dalinės 
konfesinės konotacijos ar net ypatingos žydiškos ar 
krikščioniškos reikšmės. Profesorius Pettazzonis iš Ro- 
mos yra parašęs nemaža veikalų, aprėpiančių visą lygi- 
namųjų religijų lauką, kurį jis pavadino būtent „Nuo- 
dėmių išpažinimu“. Tačiau aš keliu klausimą ne kaip 
komparatyvistas. Pradiniu tašku renkuosi išpažinimo, 
arba prisipažinimo, fenomenologiją. Fenomenologija čia 
vadinu aprašymą reikšmių, kurias implikuoja patirtis ap- 
skritai, ar tai būtų daiktų, vertybių, asmenų, ar dar kokia 
nors patirtis. Taigi išpažinimo fenomenologija aprašo 
reikšmes ir jų reiškiamas intencijas, kurias pateikia tam 
tikra kalbinė veikla — išpažinimas. Mūsų uždavinys - re- 
miantis tokia fenomenologija pakartoti (reenacting) blo- 
gio išpažinimą mumyse pačiuose, idant atskleistume jo 
siekius. Filosofas, remdamasis simpatija ir vaizduote, 
perima išpažįstančiosios sąmonės mMotyvacijas ir inten- 
cijas. Jis ne „jaučia“, bet neutraliai, „tartum“ „atjaučia“ 
tai, kas buvo išgyventa išpažįstančiosios sąmonės. 

Tačiau nuo kokių išraiškų reikia pradėti? Ne nuo la- 
biausiai išplėtotų, labiausiai racionalizuotų išpažinimo 
išraiškų, kaip kad „pirmapradės nuodėmės“ sąvoka — 
ar kvazisąvoka, - su kuria dažnai galynėjosi filosofija. 
Priešingai - filosofinis mąstymas turi kreiptis į mažiau- 
siai išplėtotas, menkiausiai artikuliuotas blogio išpa- 
žinimo išraiškas. 

Mūsų neturi trikdyti tai, kad už šių racionalizuotų 
ištarų, už šių spekuliacijų aptinkame mitus - tradicinius 
pasakojimus apie įvykius, nutikusius laiko pradžioje ir 

suteikiančius kalbinį pagrindą ritualiniams veiksmams. 
Šiandien mitai mums nebeaiškina tikrovės. Bet kaip tik 
todėl, kad jie neteko savo aiškinamosios funkcijos, atsi- 
skleidžia tiriamoji mitų reikšmė, išryškėja simbolinė jų 
funkcija - netiesiogiai kalbėti apie žmogaus ir to, ką jis 
laiko Šventybe, ryšį. Gali atrodyti paradoksalu, kad mi- 
tas, kurį taip numitino sąlytis su fizika, kosmologija ir 
istorijos mokslu, tampa dabartinio mąstymo matmeniu. 
Mitas savo ruožtu grąžina mus prie ištarų klodo, funda- 
mentalesnio už bet kokią naraciją ir bet kokią speku- 
liaciją. Antai Biblijos pasakojimui apie nuopuolį reikš- 
mę suteikia bendrijos gyvenime įsišaknijusi nuodėmės 
patirtis. Kultinė veikla ir pranašų šaukimasis „teisybės“ 
ir „gailestingumo“ duoda mitui savąją reikšmių sub- 
struktūrą. 

Tad reikia grįžti prie šios blogio patirties ir prie jos 
kalbos. Tiksliau — prie šios patirties per jos kalbą, nes 
jaudulio, baimės ir nerimo kupiną blogio patirtį diskurso 
švieson iškelia išpažinimo kalba. Atgailos raštija prabyla 
nauja kalba, ženklinančia kaltės suvokimo egzistenci- 
nius proveržius. 

Ištirkime šią kalbą. 

Labiausiai į akis krintantis jos bruožas - tai, kad pa- 
prasčiausios šios kalbos ištaros, kurias randame mite, 
yra simbolinės. Išpažinimo kalba yra simbolinė. Sim- 
boliu čia vadinu kalbą, kuri žymi vieną dalyką netie- 
siogiai, žymėdama kitą, kurį ji nurodo tiesiogiai. Antai 
simboliškai kalbame apie didžias mintis, žemus jaus- 
mus, aiškias idėjas, proto šviesą, dangaus karalystę ir 
kita. Kalbant apie blogio ištaras, pakartojimo uždavi- 
nys iš esmės būtų išaiškinti, atskleisti skirtingus tame 

pačiame simbolyje susimaišiusių tiesioginių ir netiesio- 
ginių reikšmių klodus. Esu tai dėstęs kitame skyriuje“. 
Archajiškiausia simbolika, nuo kurios galime pradėti, 
yra blogio, suprantamo kaip suteptis, tai yra kaip dėmė, 
teršianti iš išorės, simbolika. Labiausiai išplėtotos raš- 
tijos, sakykim, babiloniečių ir ypač hebrajų, nuodėmę 
išreiškia įvairiais simboliais - labai dažnai sakoma: šauti 
pro šalį, nueiti klystkeliais, maištauti, kietakaktiškai elg- 
tis, būti neištikimam, svetimauti, būti kurčiam, įpulti į 
pragaištį, klaidžioti, būti tuščiam ir tuščiaviduriui, ne- 
tvariam lyg dulkė. 

Tai ypatinga kalbinė situacija: savimonė, taip stipriai 
jaučianti blogį, iš pradžių vartoja ne abstrakčią, bet labai 
konkrečią kalbą, kurios pagrindu vyksta spontaniškas 
interpretavimo darbas. 

Kitas ryškus šios kalbos bruožas - tai, kad ji žino esanti 
simboliška ir kad pirmiau už bet kokią filosofiją ir bet 
kokią teologiją ši kalba jau būna pakeliui į aiškinimą. 
Kaip sakiau kitur, simbolis duoda peno mąstymui, mitas 
yra pakeliui į logosą. Tai yra tiesa net kalbant apie ar- 
chajišką sutepties — kažko kvazimaterialaus, kas teršia 
iš išorės, kenkia savo nematomomis savybėmis, - idėją. 
Šiai idėjai būdingas simbolio turtingumas, simboliza- 
vimo potencija, kurią liudija jau tai, kad sutepties sim- 
bolis išlieka įgaudamas vis alegoriškesnius pavidalus. 
Dar šiandien nemedicinine prasme kalbame apie užsi- 
krėtimą pasipelnymo dvasia, rasizmu ir panašiai: dar 
nevisiškai atsisakėme švaros ir nešvaros simbolikos. Ir 
kaip tik todėl, kad jau pats kvazimaterialus sutepties 


* Plg. šioje knygoje, p. 32—42. 

įvaizdis simbolizuoja ką kita: jis iš pat pradžių turi sim- 
bolio galią. Suteptis niekuomet paraidžiui nereiškė dė- 
mės, o nešvara - purvinumo: ji tarpdavo kvazifizinio 
teršimo ir kvazimoralinio nevertumo pusšešėlyje. Tai 
gerai matyti apvalymo ritualuose — šie niekuomet ne- 
būna paprastas apsiprausimas. Apiplovimas ir nuva- 
lymas yra jau daliniai ir fiktyvūs veiksmai, kūno plot- 
mėje reiškiantys visuotinį veiksmą, nukreiptą į asmenį 
kaip į nedalomą visumą. 

Nuodėmės simbolika, randama babiloniečių ir heb- 
rajų raštijoje ar graikų tragedijose bei orfikų kūryboje, 
be abejo, yra turtingesnė už sutepties simboliką ir aiškiai 
nuo jos skiriasi. Nešvaraus sąlyčio įvaizdžiui ji prieš- 
priešina pažeisto santykio tarp Dievo ir žmogaus, žmo- 
gaus ir Žmogaus, žmogaus ir jo paties įvaizdį. Bet šį 
santykį, kurį mąstyti kaip santykį gali tiktai filosofas, 
simboliškai žymi visos kasdienei patirčiai prieinamos 
dramatizavimo priemonės. Nuodėmės idėja taip pat ne- 
redukuojama į skurdžią santykio nutraukimo idėją; joje 
dar slypi žmogų valdančios galios idėja; taip išlieka tam 
tikras artimumas sutepties simbolikai ir kartu jos tęsti- 
numas. Tačiau ši galia sykiu ženklina žmogaus tuštumą, 
tuštybę, įgaunančią atodūsio ar dulkių pavidalą. Tad 
nuodėmė tuo pat metu simbolizuoja ir kažką negatyvaus 
(pertrūkį, atitolimą, stygių, tuštybę) ir kažką pozityvaus 
(galią, valdymą, nelaisvę, svetimumą). 

Būtent į šį simbolių foną, į šį įvaizdžių ir besiformuo- 
jančių interpretacijų tinklą reikia patalpinti žodį kaltu- 
mas. 

Tiesą sakant, tiesioginė žodžio „kaltumas“ intencija 
neaprėpia viso semantinio „išpažinimo“ lauko. Kaltumo 

idėja yra kraštutinė interiorizavimo forma, kuri, kaip 
matėme, išryškėja pereinant nuo sutepties prie nuodė- 
mės. Suteptis dar užkrečia išoriškai, nuodėmė jau reiš- 
kia santykio nutraukimą. Bet santykis nutrūksta, net 
jeigu aš to nežinau; nuodėmė yra realus būvis, objektyvi 
situacija, drįsčiau pasakyti, - ontologinis egzistencijos 
matmuo. 

Kaltumas, priešingai, yra akivaizdžiai subjektyvaus 
pobūdžio. Jo simbolika kur kas intymesnė. Ji rodo, kad 
sąmonę slegia nepakeliama našta, taip pat kad sąžinės 
graužimas yra vidinė graužatis, visiškai uždaras kaltės 
gromulavimas. Naštos ir graužaties metaforos kalba apie 
egzistencijos plotmėje patirtą žalą. Tačiau reikšmingiau- 
sia yra su teismo ciklu susijusi kaltumo simbolika. Teis- 
mas yra miesto-valstybės įstaiga. Metaforiškai perkeltas 
į vidinį forumą“, jis tampa tuo, ką vadiname „moraline 
sąmone“. Tad kaltumas atsiranda stojant prieš savotišką 
nematomą teismą, kuris pasveria kaltę, paskelbia nuo- 
sprendį ir paskiria bausmę. Visiškai interiorizuota mo- 
ralinė sąmonė yra žvilgsnis, kuris seka, teisia ir pasmer- 
kia. Jaustis kaltam - reiškia suvokti, kad esi šio vidinio 
teismo apkaltintas. Galiausiai kaltumo suvokimas su- 
tampa su bausmės numatymu. Trumpai sakant, kaltė, 
lotyniškai - culpa, yra susidvejinusios sąmonės savęs seki- 
mas, savęs apkaltinimas ir savęs pasmerkimas. 

Kaltumo interiorizavimo padariniai dvejopi. Viena 
vertus, kaltumo suvokimas yra tam tikra pažanga, paly- 
ginti su mūsų aprašytąja „nuodėme“. Nuodėmė dar yra 


* For intérieur dabartinėje prancūzų kalboje reiškia sąžinę. Jį verčiame senąja 
tiesiogine „vidinio forumo“ prasme, kurioje matyti Ricoeurui rūpimas prasmės 
perkėlimas. (Vert. past.) 

kolektyvinė tikrovė, į kurią įtraukta visa bendrija, o štai 
kaltumas jau linksta individualizuotis. Izraelyje šią pa- 
žangą lėmė tremties pranašai (Ez 31, 34). Jų skelbimas 
buvo išlaisvinantis veiksmas: kai pasirodė, jog kolek- 
tyvinis grįžimas iš tremties, panašus į senąjį išėjimą iš 
Egipto, yra neįmanomas, jis kiekvienam atvėrė asmeninį 
atsivertimo kelią. Senovės Graikijoje poetų tragikų pa- 
stangomis buvo pereita nuo paveldimo nusikaltimo prie 
individualaus herojaus, susidūrusio akis į akį su savo 
lemtimi, kaltumo. Be to, einant individualėjimo kryptimi 
atsiranda kaltumo laipsniai; lygiavinei nuodėmės patir- 
čiai priešinama laipsniuota kaltumo patirtis: žmogus yra 
visiškai ir pirmapradiškai nuodėmingas, bet daugiau ar 
mažiau kaltas. Pačios baudžiamosios teisės pažanga, 
pirmiausia Graikijoje ir Romoje, rėmėsi moraline sąmo- 
ne. Visa baudžiamoji teisė yra bandymas riboti ir seikėti 
bausmę pagal kaltės dydį. Savo ruožtu teismo metaforos 
dėka nusikaltimų ir nuodėmių lygiagrečios skalės idėja 
interiorizuojasi - pati moralinė sąmonė tampa laipsniuo- 
to kaltumo sąmone. 

Tai, kad kaltumas tampa individualus ir laipsniuotas, 
žinoma, yra pažanga, palyginti su kolektyviniu ir ne- 
niuansuotu nuodėmės pobūdžiu. To negalima pasakyti 
apie kitus padarinius. Juk kartu su kaltumu atsiranda 
savotiškas reiklumas, kurį galima pavadinti skrupulu. Jo 
dviprasmiškumas labai įdomus. Skrupulinga sąmonė 
subtili ir jautri, ji trokšta vis didesnės tobulybės. Jai rūpi 
sekti visais priesakais, visame kame laikytis įstatymo 
nepaliekant nuošalyje nė vienos egzistencijos sferos, ne- 
paisant jokių išorinių kliūčių, net valdovo persekiojimo, 
ir tiek pat dėmesio skiriant mažiems, kiek ir dideliems 

dalykams. Tačiau kartu skrupulas rodo, kad moralinė 
sąmonė tampa savaip patologiška. Skrupulingasis už- 
sisklendžia painiame priesakų labirinte. Pareigas tampa 
sunku išvardinti ir visas jas atlikti, o tai aiškiai skiria jas 
nuo paprasto ir santūraus priesako mylėti Dievą ir žmo- 
nes. Skrupulinga sąmonė be perstojo prideda vis naujų 
priesakų. Šis įstatymo suskilimas į priesakų daugybę be 
galo sujuridina veiklą ir lyg kokia įkyri idėja suritualina 
kasdienį gyvenimą. Skrupulingasis niekuomet nebaigia 
vykdyti visų priesakų, netgi nė vieno iš jų. Kartu iš- 
kreipiama pati paklusnumo sąvoka: paklusnumas prie- 
sakui dėl to, kad jis prisakytas, tampa svarbesnis už 
artimo ir paties Dievo meilę. Tokį griežtą priesakų lai- 
kymąsi vadiname legalizmu. Su juo patenkame į kaltu- 
mo pragarą, kokį jį aprašė Paulius: pats įstatymas tampa 
nuodėmės šaltiniu. Leisdamas pažinti blogį, įstatymas 
pažadina geismą pažeisti jį, sukelia begalinę pasmer- 
kimo ir bausmės kaitą. Priesakas, sako Paulius, „davė gy- 
vybę nuodėmei“ ir šitaip „nuvedė mane į mirtį“ (Rom 7). 
Įstatymas ir nuodėmė be paliovos kuria vienas kitą ydin- 
game rate, kuris tampa pražūtingas. 

Taigi kaltumas atskleidžia gyvenimo pagal įstatymą 
prakeikimą. Galų gale, kai išdyla pasitikėjimas ir švel- 
numas, kuriuos dar išreiškia pranašo Ozėjaus santuokos 
metaforos, kaltumas skelbia kaltinimą be kaltintojo, teis- 
mą - be teisėjo, ištarmę - be skelbėjo. Kaltumas tampa 
Kafkos aprašyta nelaime be išeities: pasmerkimas tampa 
prakeikimu. 


Ši semantinė analizė rodo, kad kaltumas neaprėpia visos 
žmogaus blogio patirties. Simbolinių ištarų studija leido 

išskirti ypatingą ir dviprasmiškiausią šios patirties mo- 
mentą. Viena, šios ištaros rodo blogio interiorizavimą ir 
atitinkamai - atsakingo moralinio subjekto iškilimą. Ant- 
ra vertus, jos žymi pradžią savitos patologijos, kurios 
nuokrypio tašką nurodo skrupulas. 

Dabar kyla klausimas: ką daro etika ir religijos filoso- 
fija su šia dviprasme patirtimi ir ją išreiškiančia simbolių 
kalba? 


II. Etikos matmuo 


Kokiu atžvilgiu blogio problema yra etikos problema? 
Man rodos, dvejopu. Tiksliau sakant, blogis priklauso 
etikai dėl dvejopo jo ryšio: viena vertus, jis susijęs su 
laisvės, antra vertus - su pareigos klausimu. Blogis, lais- 
vė ir pareiga sudaro labai painų tinklą, kurį mėginsime 
išnarplioti ir sutvarkyti per kelis refleksijos etapus. Pra- 
dėsiu ir baigsiu laisve, nes tai - esminis punktas. 

Visų pirma sakau: teigti laisvę — vadinasi, prisiimti 
sau blogio atsiradimą. Teigdamas laisvę, liudiju blogio 
ir laisvės ryšį, tokį artimą, kad šiedu terminai implikuoja 
vienas kitą. Blogis yra blogis todėl, kad jis laisvės darbas. 
Aš esu blogio autorius. Tuo būdu atsisakau alibi man 
suteikiančio tvirtinimo, jog blogis egzistuoja kaip kokia 
substancija ar kokia gamta, jog blogis yra tai, ką gali ste- 
bėti pašalinis žiūrovas. Šį tvirtinimą, kurį aš polemiškai 
atmetu, galime rasti ne tik metafizinėse fantazijose, su 
kuriomis teko kovoti šventajam Augustinui, - maniche- 
izme ir visokiose ontologijose, laikančiose blogį būtimi. 
Psichologinis ar sociologinis determinizmas suteikia 

šiam tvirtinimui pozityvią, netgi mokslišką išvaizdą. 
Prisiimti blogio atsiradimą - vadinasi, atmesti kaip silp- 
nybę tvirtinimą, kad blogis yra kažkas, kad tai yra pa- 
saulyje regimų fizinių, psichinių ar socialinių dalykų 
padarinys. Aš sakau: „aš tai padariau...“,eg0 sum gui feci. 
Blogis neturi būties. Yra tik mano padarytas blogis. Blo- 
gio prisiėmimas yra kalbos aktas, tapatintinas su perfor- 
matyvu, nes būtent kalba daro kažką, - ji priskiria man 
veiksmą. 

Sakiau, kad santykis yra abipusis. Iš tikro, laisvė api- 
būdina blogį kaip „padarytą“, o blogis atskleidžia laisvę. 
Tuo noriu pasakyti, kad blogis yra ypatinga proga įsisą- 
moninti laisvę. Juk ką reiškia priskirti sau savo paties 
veiksmus? Pirmiausia - prisiimti atsakomybę už jų būsi- 
mus padarinius, teigti, kad tas, kuris padarė, yra tas pats, 
kuris bus kaltas, atlygins nuostolį ir iškęs peikimą. Kitaip 
sakant, aš siūlausi, kad man būtų taikoma sankcija, su- 
tinku įsitraukti į gyrimo ir peikimo dialektiką. Tačiau iš 
anksto užsikraudamas sau savo veiksmo padarinius, aš 
grąžinu save iki savo veiksmo — kaip tas, kuris ne tik 
pasielgė, bet ir būtų galėjęs pasielgti kitaip. Šis įsiti- 
kinimas, kad pasielgei laisvai, nėra konstatacija - tai dar 
vienas performatyvas: po veiksmo aš skelbiu esąs tas, 
kuris galėjo pasielgti kitaip. Šis „po“ yra veikimas atgal, 
prisiimant atsakomybę už padarinius: kas prisiima pa- 
darinius, skelbiasi esąs laisvas ir įžiūri šią laisve buvus 
ir inkriminuojamame veiksme; taigi aš galiu pasakyti, 
kad atlikau tą veiksmą. Šis atsakomybės judėjimas nuo 
„Iki“ prie „po“ yra esminis: jis konstituoja moralinio sub- 
jekto tapatybę praeityje, mąstyme (dabartyje) ir ateityje — 
tas, kuris bus kaltas, yra tas pats, kuris dabar prisiima 

veiksmą, ir tas pats, kuris jį atliko. Aš nustatau, kad tas, 
kuris iš anksto laisva valia užsikrauna padarinius, ir tas, 
kuris veikė, yra tapatūs, ir du matmenys - ateitis ir praei- 
tis - susisieja dabartyje: sankcijos ateitis ir nusižengimo 
veiksmo praeitis susisieja prisipažinimo dabartyje. 


Toks yra blogio patirties refleksijos pirmasis etapas: 
reikšmės laisvas ir blogis konstituoja viena kitą savitame 
performatyve - prisipažinime. Antrasis refleksijos etapas 
yra susijęs su blogio ir pareigos ryšiu. 

Visiškai nenoriu čia diskutuoti dėl reikšmės tokių iš- 
tarų kaip „tu privalai“ nei dėl jų santykio su predikatais 
„geras“ ir „blogas“. Šią problemą gerai išmano anglų 
filosofija. Apsiribosiu indėliu, kuriuo šią problemą gali 
papildyti blogio refleksija. 

Pradėkime nuo ištaros ir patirties: „Aš būčiau galėjęs 
pasielgti kitaip.“ Kaip matėme, tai veiksmo, kuriuo aš 
užsikraunu sau atsakomybę už veiklą praeityje, impli- 
kavimas. Tačiau suvokimas, jog galėjai pasielgti kitaip, 
labai glaudžiai siejasi su suvokimu, jog privalėjai pasielgti 
kitaip: aš pripažįstu galįs, nes pripažįstu privaląs. Įpa- 
reigota būtybė - tai būtybė, kuri žino, kad gali atlikti tai, 
ką privalo. Žinome, kaip Kantas pritaikė šį teiginį: pri- 
valai - vadinasi, gali. Aišku, tai ne įrodymas; iš priva- 
lėjimo nėra dedukuojamas galėjimas. Veikiau sakyčiau, 
jog privalėjimas padeda čia kaip detektorius: jei aš jau- 
čiuosi, manau ar Žinau esąs įpareigotas, taip yra todėl, 
kad esu būtybė, galinti veikti ne tiktai stumiama ar stab- 
doma geismo ir baimės, bet sąlygojama savo įstatymo 
supratimo. Šiuo atžvilgiu Kantas teisus: veikti pagal tai, 
kaip supranti įstatymą, yra kas kita negu veikti 

sąlygojamam dėsnio*. O galia veikti pagal tai, kaip su- 
pranti įstatymą, yra valia. 

Šio atradimo padariniai labai rimti, nes kartu su galia 
laikytis įstatymo (ar to, ką manau esant man įstatymu) 
aš atskleidžiu ir baisią galią veikti priešingai. Juk sąžinės 
graužimo patirtis, t.y. laisvės ir pareigos santykio pa- 
tirtis, yra dvilypė. Viena vertus, aš prisipažįstu kažką 
privaląs ir atitinkamai - galįs. Tačiau, antra vertus, aš 
prisipažįstu, jog veikiau priešingai, negu reikalauja įsta- 
tymas, kurį ir toliau laikau privalomu. Tokia patirtis 
paprastai vadinama pažeidimu. Laisvė yra galia veikti 
taip, kaip supranti įstatymą, ir nepaisyti pareigos. Štai 
ką privalėjau, taigi galėjau, o štai ką padariau. Taigi 
veiksmo priskyrimą moralinėje plotmėje kvalifikuoja jo 
santykis su privalėjimu ir galėjimu. 

Kartu, be anksčiau aprašytų abipusės priklausomybės 
formų, atsiskleidžia nauja blogio ir nauja laisvės api- 
brėžtis. Naują blogio apibrėžtį galima išdėstyti Kanto 
terminais: tai motyvo ir įstatymo santykio apvertimas 
mano veiklos maksimoje. Šią apibrėžtį reikia suprasti 
taip: maksima vadinu pasakymą, praktiškai išdėstantį, 
ką ketinu daryti, ir blogis nėra niekas pats savaime - nei 
gamtoje, nei sąmonėje — o tai yra tam tikras apverstas 
santykis. Santykis, o ne kažkas. Ir tas santykis yra at- 
virkštinis pareigos numatytos pirmenybės ir subordi- 
nacijos atžvilgiu. Tuo būdu galutinai „nutikroviname“ 
blogį: blogis ne tik atsiranda sykiu su veiksmu, kuriuo 
jis prisiimamas, kuriuo jis teigiamas, kuriuo jo reika- 


* Prancūzų loi, kaip ir vokiečių Gesetz, yra ir dėsnis, ir įstatymas (taip pat ir 
moralės įstatymas). (Vert. past.) 


II. ETIKOS MATMUO 123 


laujama, - moralės plotmėje jį apibūdina ta tvarka, kuria 
veikėjas išrikiuoja savo maksimas. Blogis yra pirmeny- 
bė, kurios neturėtų būti - jis yra tai, ką mes vadinome 
apverstu santykiu. 

Kartu atsiskleidžia nauja laisvės apibrėžtis. Kalbėjau 
apie baisią galią veikti priešingai. Iš tikro, pripažindamas 
blogį, atskleidžiu valios ardomąją galią. Vadinkime ją, 
išversdami vokišką Willkür, savivale, kuri kartu yra laisva 
valia, t.y. galia prieštarauti, kurią įžvelgėme nagrinė- 
dami suvokimą, jog galėjau elgtis kitaip, ir galia ne- 
vykdyti pareigos, kartu pripažįstant ją teisinga. 


Ar išsamiai apsvarstėme blogio reikšmę etikai? Nema- 
nau. „Esė apie pirminį blogį“, kuria prasideda Religija 
vien tik proto ribose, Kantas kelia klausimą, koks yra visų 
blogų maksimų bendras šaltinis. Juk netoli tepažengia- 
me reflektuodami blogį, kol atskirai nagrinėjame vieną 
blogą intenciją, paskui kitą, paskui dar kitą. „Kad žmogų 
pavadintume blogu, - sako Kantas, - reikia turėti gali- 
mybę iš kai kurių jo poelgių, net iš vienintelio sąmo- 
ningai blogo poelgio a priori daryti išvadą apie pagrin- 
dą sudarančią blogą maksimą, ir iš šios maksimos apie 
kiekviename subjekte esantį visų paskirų moraliai blogų 
maksimų pagrindą, kuris pats vėlgi yra maksima“. 

Šis ėjimas gilyn nuo blogų maksimų prie jų blogo 
pagrindo yra judėjimo nuo nuodėmių prie nuodėmės (vie- 
naskaita) filosofinė transpozicija; apie jį pirmame sky- 
relyje kalbėjome simbolinių ištarų, ypač mito, aspektu. 


* [Immanuel Kant, Religija vien tik proto ribose, vertė Romanas Plečkaitis, Vil- 
nius: Pradai, 2000, p. 35. 

Adomo mitas, beje, reiškia, kad visos nuodėmės auga iš 
vienos vienintelės šaknies, savotiškai pirmesnės už kiek- 
vieną blogio apraišką. Mitas galėjo būti papasakotas to- 
dėl, kad tikinčiųjų bendrija subrendo taip, kad tapo įma- 
nomas prisipažinimas dėl visus apimančio blogio. O 
kadangi bendrija pripažįsta pamatinį kaltumą, mitas pa- 
sakoja apie vienatinį blogio atsiradimą kaip apie kartą 
atsitikusį įvykį. Kanto pradinio blogio doktrina mėgina 
filosofiškai pakartoti šią patirtį ir šį mitą. 

Kodėl ši kartotė yra filosofinė? Iš esmės todėl, kad 
daugelio blogų maksimų pamatu laikomas pirmapradis 
blogis. Taigi panagrinėkime pamato sąvoką. 

Ką čia gali reikšti blogų maksimų pamatas? Galime jį 
vadinti sąlyga a priori, pabrėždami, jog tai nėra nei kons- 
tatuojamas faktas, nei atsekama pradžia laike. Kad vi- 
suotinis žmogiškojo blogio reginys atsivertų patirčiai, 
reikia suponuoti ne empirinį faktą, bet pirminį dispo- 
navimą laisve. Negalima kalbėti ir apie pradžią laike, nes 
tada gresia pavojus vėl įsipinti į gamtos priežastingumą. 
Blogis nebūtų blogis, jei jis nebūtų „laisvės buvimo būdas, 
pats išplaukiąs iš laisvės“. Taigi blogis neturi pradžios 
pirmesnės priežasties prasme: „Į kiekvieną blogą poelgį, 
jei jo kilmės ieškoma prote, reikia žiūrėti taip, tartum 
žmogus pasidavė jam tiesiogiai iš nekaltumo būklės“ 
(ibid., p. 59). Viskas slypi šiame „taip, tartum“. Tai nuo- 
puolio mito filosofinis atitikmuo, racionalus atsiradimo, 
staigaus perėjimo nuo nekaltybės prie nuodėmės mitas. 
Mes pradedame blogį kaip Adomas (o ne per Adomą). 

Tačiau kas yra šis vienatinis atsiradimas, kuriame slypi 
visos blogos maksimos? Reikia pripažinti, kad nebetu- 
rime sąvokos mąstyti blogą valią. 


II. ETIKOS MATMUO 125 


Mat šis blogio atsiradimas visai nėra mano savivalės 
veiksmas, nėra tai, ką galiu daryti ar nedaryti. Šio pagrin- 
do paslaptis yra tai, kad refleksija atskleidžia jį kaip faktą: 
taigi laisvė visuomet pasirinkdavo blogai. Šis blogis jau 
čia. Šia prasme jis pradinis, t.y. pirmesnis, nors ir ne laike, 
už kiekvieną blogą intenciją, kiekvieną blogą veiksmą. 

Tačiau šis refleksijos pralaimėjimas nėra bergždžias; 
jis galutinai suformuoja ribos filosofiją ir atskiria ją nuo 
sistemos filosofijos — tokios kaip Hegelio. 

Riba yra dvilypė: mano žinojimo riba ir mano galėjimo 
riba. Viena, aš nežinau savo blogos laisvės pradžios. Šis 
pradžios nežinojimas yra esminis veiksmui, kuriuo prisi- 
pažįstu dėl mano pirmapradiškai blogos laisvės; nežino- 
jimas prisideda prie prisipažinimo performatyvumo, 
arba, kitaip sakant, padeda pažinti ir priimti patį save. 
Antra vertus, aš atskleidžiu savo laisvės negalią. Tai keis- 
ta negalia, nes prisipažįstu esąs atsakingas už tai, kad 
negaliu. Ši negalia - visiška išorinės prievartos priešybė. 
Aš prisipažįstu, jog mano laisvė yra tapusi nelaisva. Šis 
prisipažinimas yra didžiausias etikos paradoksas. At- 
rodo, kad jis prieštarauja mūsų išeities taškui: iš pradžių 
sakėme, kad blogis yra tai, ko aš būčiau galėjęs nedaryti. 
Ir tai yra tiesa. Tačiau kartu aš prisipažįstu, jog blogis 
yra taankstesnė nelaisvė, kuri padaro taip, kad aš negaliu 
nesielgti blogai. Šis prieštaravimas imanentiškas laisvei, 
jis parodo galios negalią, laisvės nelaisvę. 

Ar tai nevilties pamoka? Visiškai ne. Priešingai: šis 
prisipažinimas atveda prie taško, kur viskas gali prasi- 
dėti iš pradžių. Grįžimas į pradžią yra grįžimas ten, kur 
laisvė atsiskleidžia kaip tai, ką reikia išlaisvinti, trum- 
pai sakant, ten, kur ji gali viltis būti išlaisvinta. 

III. Religijos matmuo 


Remdamasis Kanto filosofija, mėginau blogio problemą 
apibūdinti kaip etikos problemą. Man atrodo, tai padeda 
padaryti blogio ryšys su dviem dalykais - su pareiga ir 
laisve. 

Dabar klausdamas, kas yra savitai religinis diskursas 
apie blogį, nė akimirkos nesvyruoju ir atsakau: tai dis- 
kursas apie viltį. Šią tezę reikia paaiškinti. Trumpam 
palikdamas nuošalyje blogio klausimą, prie kurio grįšiu 
vėliau, norėčiau pagrįsti, kodėl viltis teologijoje užima 
centrinę vietą*. Viltis retai tapdavo svarbiausia teologijos 
sąvoka. Tačiau [dabar, kai yra pasirodę Johanneso Weiso 
ir Alberto Schweizerio darbai, žinome, jog] Jėzus skelbia 
visų pirma Dievo Karalystę; „Karalystė yra arti“, „Ka- 
ralystė priartėjo prie jūsų“, „Karalystė yra tarp jūsų“. 
Jei Jėzaus ir pirmykštės bažnyčios skelbimas sklinda iš 
eschatologinio židinio, reikia iš naujo apmąstyti visą 
teologiją remiantis eschatologija. [Šį teologijos sąvokų 
peržiūrėjimą, kurio išeities taškas yra Naujojo Testa- 
mento egzegezė ir kuris sukasi apie turinčios ateiti kara- 
lystės skelbimą, papildo lygiagretus Senojo Testamento 
teologijos peržiūrėjimas. Taip Martinas Buberis pažado 
Dievą - dykumos ir klajonės Dievą - priešpriešina įpras- 
tiniams dievams, kurie reiškiasi gamtinėmis epifanijo- 
mis, karaliaus figūra ar šventyklos stabais.] Ateinantis 
Dievas yra vardas, pasirodantis Dievas yra stabas. Pažado 
Dievas pradeda istoriją, gamtinių epifanijų Dievas įkve- 


* Žr. str. „Laisvė paremta viltimi“, in Le conflit des interprétations, p. 393 ir 
toliau. Ten išdėstyti Senojo Testamento ir Naujojo Testamento biblinės teo- 
logijos eschatologinio interpretavimo egzegetiniai pagrindai. 

pia gamtą. [Tačiau Naujasis Testamentas neužbaigia pa- 
žado teologijos, nes pats Prisikėlimas - jo naujienos bran- 
duolys - ne tik įvykdo pažadą vienkartiniu įvykiu, bet 
patvirtina pažadą, kuris visiems tampa viltimi galutinai 
nugalėti mirtį. 

Kokių tai turi padarinių laisvei ir blogiui, etinės są- 
monės suvoktiems kaip vienybė? Pradedu nuo laisvės 
(netrukus paaiškės kodėl). Man atrodo, religija skiriasi 
nuo moralės tuo, kad ji reikalauja pačią laisvę mąstyti 
pažymėtą vilties ženklu. 

Pasakysiu grynai Evangelijos terminais: mąstydamas 
viltimi paremtą laisvę, grąžinu savo egzistenciją į pro- 
cesą, kurį, Jūrgeno Moltmanno žodžiais, galima pa- 
vadinti Kristaus prisikėlimo ateitimi. Šią „kerigminę“ 
formulę į dabartinę kalbą galima išversti įvairiai*. Pir- 
miausia, sekant Kierkegaard'u, viltimi paremtą laisvę 
galima pavadinti aistra galimybei. Priešingai esamybės 
išminčiai ir bet kokiai rezignacijai prieš būtinybę, ši for- 
mulė pažymi laisvę pažado ženklu. Laisvė, pasitikinti 
ateinančiu Dievu, yra pasirengusi radikaliam naujumui: 
tai - galimybės kūrybinė vaizduotė. 

Tačiau, toliau gilinantis, viltimi paremta laisvė - tai 
laisvė, kuri teigia save nepaisant mirties ir nori neigti 
mirtį nepaisant visų mirties ženklų [nes, kaip sako Refor- 
matorius**, Karalystėje sub contrario - kaip jos priešybė 
- Slypi kryžius. Viltimi paremta laisvė yra laisvė neigti 
mirtį, laisvė perskaityti Prisikėlimo ženklus priešingoje 
mirties galimybėje]. 


* Ibid., p. 398 ir toliau apie „aistrą galimybei“, „nepaisant...“ ir „daug labiau“. 
** Martinas Lutheris. (Vert. past.) 

Savo ruožtu kategorija „nepaisant...“ yra priešinga, ar 
atvirkščia, tam gyvenimo trykšmui, tai augimo perspek- 
tyvai, kurią išreiškia garsusis šventojo Pauliaus posakis 
daug labiau. Ši kategorija, fundamentalesnė už „nepai- 
sant...“, išreiškia tai, ką galima pavadinti pertekliaus 
logika, o tai yra vilties logika. [Čia prisimenu šv. Pau- 
liaus žodžius romiečiams: „Bet ne taip yra su dovana 
kaip su kalte. Jei dėl vieno Žmogaus nusidėjimo turėjo 
mirti daugelis, tai dar labiau Dievo malonė ir vieno žmo- 
gaus, Jėzaus Kristaus, malonės dovana su kaupu atiteko 
daugybei. Jei dėl vieno žmogaus nusikaltimo mirtis įsi- 
viešpatavo per tą vieną, tai nepalyginamai labiau tie, kurie 
su perteklium gauna malonės bei teisumo dovaną, vieš- 
pataus gyvenime per vieną Jėzų Kristų. Įstatymas įsi- 
terpė, kad nusikaltimas taptų pilnas. Bet kur buvo pilna 
nuodėmės, ten dar apstesnė tapo malonė [...]“ (Rom 5, 
15, 17, 20)]. 

Šią pertekliaus ir gausos logiką galima įskaityti kas- 
dieniame gyvenime, darbe ir laisvalaikyje, politikoje ir 
visuotinėje istorijoje. „Nepaisant...“, dėl kurio esame 
pasirengę neigti, tėra tik kita, šešėlinė pusė džiaugs- 
mingo „daug labiau“, dėl kurio jaučiamės esą laisvi, 
žinome ir norime dalyvauti šioje pertekliaus ekono- 
mijoje. 

Pertekliaus ekonomijos samprata leidžia mums grįžti 
prie blogio problemos. Kaip tik nuo jos pradėdami ir ja 
remdamiesi galime imtis religinio ar teologinio diskurso 
apie blogį. Etika pasakė viską apie blogį, kai pavadino 
ji: 1) laisvės padariniu, 2) maksimos santykio su įstatymu 
ardymu, 3) nesuvokiamu disponavimu laisve, kuris daro 
ją nedisponuojama pačiai sau. 

Religijos diskursas apie blogį yra kitoks. Jis visas telpa 
pažado nubrėžtose ribose ir yra pažymėtas vilties ženk- 
lu. Pirmiausia šis diskursas įkurdina blogį Dievo aki- 
vaizdoje: „Prieš tave, prieš tave vieną nusidėjau, tavo aky- 
se blogai pasielgiau.“ Iš pirmo žvilgsnio atrodo, kad šis 
kreipimasis, paverčiantis moralinį prisipažinimą nuodė- 
mės išpažinimu, stiprina blogio suvokimą. Bet tai iliuzi- 
ja, moralizuojanti krikščionijos iliuzija. Perkeltas į Dievo 
akivaizdą, blogis grąžinamas į pažado judėjimą. Krei- 
pimasis jau yra ryšio atstatymo pradžia, atkūrimo užuo- 
mazga. „Aistra galimybei“ jau yra užvaldžiusi prisipaži- 
nimą dėl blogio; atgaila, iš esmės nukreipta į ateitį, jau 
yra atkirtusi save nuo sąžinės graužimo, t.y. praeities 
prisiminimo. 

Pagaliau religinis diskursas iš esmės keičia patį blogio 
suvokimo turinį. Moralinei sąmonei blogis visų pirma 
yra pažeidimas, įstatymo laužymas. Dauguma pamal- 
džių Žmonių ir toliau taip supranta nuodėmę. Tačiau 
blogis, grąžintas į Dievo akivaizdą, kokybiškai pasikei- 
čia: tai ne tiek įstatymo pažeidimas, kiek žmogaus pre- 
tenzija būti savo gyvenimo šeimininku. Valia gyventi 
pagal įstatymą taip pat yra blogio išraiška, ir netgi pra- 
žūtingiausia, nes geriausiai paslėpta. Savas teisingumas 
blogesnis už neteisingumą. Etinė sąmonė to nežino, reli- 
ginė - žino. Šį atradimą taip pat galima išreikšti pažado 
ir vilties terminais. 

Iš tiesų valią konstituoja ne tik savivalės ir įstatymo 
santykis (Kanto terminais - santykis tarp Willkür, arba sa- 
vivalės laisvės, ir Wille, arba pasiryžimo [elgtis] pagal 
proto įstatymą), kaip kad dėjomės maną imdamiesi etinės 
analizės. Fundamentaliau valią konstituoja įvykdymo 

arba išbaigimo troškimas. Kitur esu priminęs*, kad pats 
Kantas Praktinio proto kritikos „Dialektikoje“ pripažino 
Šį valios siekį totalizuoti. Būtent šis siekis sukūrė „Dialek- 
tiką“, kaip kad santykis su įstatymu pagrindė „Ana- 
litiką“. Tačiau totalybės siekis, pasak Kanto, reikalauja 
sutaikyti du dalykus, kuriuos išskyrė rigorizmas: dory- 
bę, t.y. paklusnumą grynai pareigai, ir laimę, t.y. geismo 
patenkinimą. Toks sutaikymas yra kantiškasis vilties 
atitikmuo. 

Šis valios filosofijos posūkis yra ir blogio filosofijos 
posūkis. Valios šerdimi laikydami totalybės siekį neiš- 
semiame blogio problemos, nes apsiribojame savivalės 
ir įstatymo santykių refleksija. Tikrasis blogis, blogio 
blogis iškyla kaip netikros sintezės, t.y. kaip didžių ban- 
dymų totalizuoti kultūros patirtį šiuolaikinės falsifika- 
cijos politinėse ir bažnytinėse institucijose. Čia blogis 
parodo tikrąjį savo veidą: blogio blogis yra nebrandžių 
sintezių, brutalių totalizacijų melas. [Blogio „gausėja“, 
kai Žmogus peržengia save grandioziniais sumanymais, 
kai savo egzistavimo kulminacija jis laiko aukštesnius 
kultūros, politikos ir religijos kūrinius. Tad didžiosios 
regimybės: rasės kultas, valstybės kultas, visos mela- 
gingo garbinimo formos - būtent jos pagimdo stabus — 
pakaitalus vardo, kuris turi likti be veido.) 

Tačiau šis blogio išaugimas yra dar viena vilties per- 
galė. Kaip tik dėl to, kad Žmogus siekia totalybės, nori 
totaliai įvykdyti, jis metasi į vienokį ar kitokį totalitariz- 
mą, kurie visi yra akivaizdi vilties patologija. Sena patarlė 
sako, kad demonai lankosi tik dievų šventoriuose. Bet 


* Ibid., p. 406. 

kartu nujaučiame, kad blogis pats yra pertekliaus ekono- 
mijos dalis. Parafrazuodamas šventąjį Paulių, drįsiu pa- 
sakyti: kur „gausu“ blogio, ten vilties - „pervirš“. Tad 
reikia turėti drąsos įtraukti blogį į vilties epopėją. Mums 
nežinomu būdu pats blogis prisideda prie Dievo Kara- 
lystės atėjimo. Toks yra tikėjimo požiūris į blogį. 

Tai ne moralisto požiūris. Moralistas blogio predikatą 
priešpriešina gėrio predikatui, pasmerkia blogį, priskiria 
jį laisvei ir galiausiai sustoja ties blogio nesuprantamu- 
mo riba, nes mes nežinome, kaip galėjo atsitikti, kad 
laisvė tapo vergu. Tikėjimas nežiūri šia kryptimi; jo prob- 
lema - ne blogio pradžia, o galas. Tikėjimas per savo 
pranašus įtraukia šį galą į pažado ekonomiją; per Jėzų — 
į ateinančio Dievo skelbimą; per šventąjį Paulių - į per- 
tekliaus įstatymą. Štai kodėl tikėjimas iš esmės palankiai 
žiūri į įvykius ir žmones. Pagaliau tikėjimas labiau pri- 
taria Aufklärung žmogui, kuriam blogis didžiajame kul- 
tūros romane yra Žmonių giminės auklėjimo dalis, negu 
puritonui, nes šis niekuomet negalės ryžtingai žengti 
žingsnį nuo pasmerkties prie malonės. Jis uždarytas eti- 
kos matmenyje, ir ateinančios Karalystės požiūris jam 
visuomet liks nepasiekiamas. 

[Tokie yra trys galimi diskursai apie kaltumą: seman- 
tinis diskursas yra visų pirma išpažinimo fenomeno- 
logija, aiškinanti simbolines išraiškas; etinis diskursas 
yra laisvės, pareigos ir blogio santykio aiškinimas, grin- 
džiamas rezultatyviais teiginiais, kuriais aš užsikraunu 
blogio atsiradimą ir konstituoju save kaip atsakingą va- 
lią; religinis diskursas yra laisvės ir kaltumo aiškinimas 
vilties šviesoje, krikščionybės terminais - visuotinio pri- 
sikėlimo iš numirusių vilties šviesoje. Šie diskursai, 

nagrinėjami kaip visuma, rodo tam tikrą judėjimą, pa- 
lyginti su judėjimu nuo estetinės prie etinės ir religi- 
nės pakopos Kierkegaard'o filosofijoje. Sutikčiau su šiuo 
palyginimu, jei nemanyčiau, kad jis suniekina ir atima 
drąsą.) 


Pratarmė Bultmannui 


Šiandien pristatant prancūzų skaitytojams du tokius 
reikšmingus Rudolfo Bultmanno darbus, kaip Jėzus, pa- 
sirodžiusį 1926 metais, ir 1951 metų viešas paskaitas 
Jėzus Kristus ir mitologija, nėra reikalo reziumuoti tekstą, 
kuris ir taip yra aiškus. Galbūt svarbiau iš pradžių pa- 
siūlyti skaitytojui atverti klausinėjimo erdvę, kurioje gali 
iškilti šį tekstą motyvuojantis klausimas: hermeneutinis 
klausimas krikščionybėje. Paskui galbūt vertėtų pašalinti 
keletą klaidingų idėjų, ypač apie mitą ir demitologi- 
zavimą, tam tikra širma atskiriančių veikalą nuo skai- 
tytojo ir kliudančių tinkamai skaityti Bultmanną. Ga- 
liausiai galbūt kažkas išryškėtų sugretinus jo darbą su 
kitomis dabartinės hermeneutikos srovėmis, kurios ga- 
lėtų iš šalies nušviesti Bultmanno darbą ir padėti skaity- 
tojui geriau suprasti jo sumanymą. Įvadas atitiks savo 
paskirtį, jei leis skaitytojui geriau klausti, geriau skaityti 
ir suprasti knygą, kurią jis ima į rankas. 


1. Hermeneutinis klausimas 


Hermeneutinė problema visuomet buvo krikščionybė- 
je, bet šiandien hermeneutinis klausimas mums atrodo 

naujas. Ką reiškia ši situacija ir kodėl atrodo, kad jai 
būdingas pradinis paradoksas? 

Hermeneutikos problema visuomet buvo krikščiony- 
bėje, nes ši prasideda skelbimu, pirminiu pamokslu, pa- 
sak kurio, su Jėzum Kristum [Dievo] karalystė lemtingai 
priartėjo prie mūsų. Bet šis pirminis pamokslas, šis žodis 
pasiekia mus per rašytinius tekstus - per raštus, kuriuos 
reikia nuolat atgaivinti žodžiu, kad išliktų aktualus pir- 
minis žodis, liudijantis pamatinį ir pamatus klojantį įvy- 
kį. Hermeneutika apskritai yra, Dilthey'aus žodžiais ta- 
riant, raštu fiksuotų gyvenimo išraiškų interpretavimas, 
o krikščioniškoji hermeneutika nukreipta į unikalų Rašto 
ir „kerigmos“ (skelbimo) ryšį, į kurį nuorodą aptinkame 
pačiame Rašte. 

Šis rašto ryšys su žodžiu, o žodžio - su įvykiu ir jo 
prasme - yra hermeneutinės problemos branduolys. Bet 
pats šis ryšys pasirodo tik per eilę interpretacijų, suda- 
rančių hermeneutinės problemos istoriją ir, galima sa- 
kyti, pačios krikščionybės istoriją; pastarąją todėl, kad 
krikščionybė priklauso nuo vienas paskui kitą sekančių 
rašto perskaitymų ir nuo savo gebėjimo perkelti šį raštą 
į gyvą žodį. Tam tikri bruožai to, ką galima pavadinti 
krikščionybės hermeneutine situacija, buvo pastebėti tik 
mūsų dienomis. Būtent jie daro hermeneutikos problemą 
modernią. 

Bandykime, veikiau sistemiškai negu istoriškai, iš- 
skleisti šią hermeneutinę situaciją. Galima išskirti tris 
momentus, kurie paaiškėjo palaipsniui, nors implici- 
tiškai yra būdingi šiems laikams. 

Pirmiausia hermeneutinę problemą pagimdė klau- 
simas, rūpėjęs pirmosioms krikščionių kartoms ir išlikęs 

vienu svarbiausiųjų iki reformacijos pabaigos. Tai dviejų 
Testamentų, arba dviejų Sandorų, santykio klausimas. 
Čia susiformavo tikroji alegorijos - krikščioniškąja šio 
žodžio prasme - problema. Juk Kristaus įvykio santykis 
su judaizmo raštų visuma yra hermeneutinis - jis juos 
interpretuoja. Taigi mūsų hermeneutinė problema yra 
štai kokia — prieš pats tapdamas tuo, kas interpretuo- 
jama, Kristaus įvykis interpretuoja ankstesnįjį raštą. 
Tiesą sakant, iš pradžių galima kalbėti ne apie du 
Testamentus, du raštus, bet apie vieną raštą ir vieną 
įvykį, ir būtent dėl šio įvykio visa žydų ekonomija pasi- 
rodo esanti sena, senoji raidė. Bet tai hermeneutinė prob- 
lema, nes ši naujovė ne tiesiog pakeičia senąją raidę, o 
išlaiko su ja dviprasmį santykį - atšaukia ir kartu ją įgy- 
vendina; ji paverčia raidę dvasia, kaip vandenį - vynu. 
Taigi krikščionybės faktas supranta pats save, keisdamas 
prasmę senojo rašto viduje. Pirmoji krikščioniškoji her- 
meneutika yra pati ši pakaita, ji visa sutelpa šiame seno- 
sios Sandoros raidės, istorijos (tai sinonimai) santykyje 
su dvasine prasme, kurią vėliau atskleidžia Evangelija. 
Taigi šį santykį gali gerai išreikšti alegorijos terminai, 
jis gali priminti stoikų ir ypač Filono alegorizmą, pa- 
galiau jis gali pasinaudoti kvaziplatoniška kalba ir kal- 
bėti apie kūno ir dvasios, šešėlio ir tikros realybės prieš- 
priešą. Bet iš esmės kalbama apie ką kita - apie senosios 
ekonomijos įvykių, daiktų, veikėjų, institucijų tipologinę 
vertę santykyje su naujosios ekonomijos įvykiais, daik- 
tais, veikėjais, institucijomis. Šią krikščioniškąją alego- 
riją sukūrė šventasis Paulius. Kiekvienas žino dviejų 
Abraomo žmonų, Hagaros ir Saros, bei jų palikuonių 
interpretaciją. Laiške galatams apie jas sakoma: „Tai buvo 

pasakyta alegoriškai.“ Žodis „alegorija“ čia paraidžiui 
sutampa su gramatikų alegorija, apie kurią Ciceronas 
sako, kad tai „sakymas vieno dalyko, kad paaiškintų 
kitą“. Tačiau anksčiau naudojantis pagoniškąja alegorija 
mitai buvo sutaikomi su filosofija ir tuo būdu redukuo- 
jami, o Pauliaus, taip pat nuo jo priklausančių Tertuliano 
ir Origeno alegorija neatsiejama nuo Kristaus paslapties. 
Iš stoikų ir platonikų perimama tik kalba, kuri yra pa- 
vojingas ir klaidinantis perviršis. 

Taigi krikščionybėje esama hermeneutikos, nes kerig- 
ma yra senojo rašto naujas perskaitymas. Pažymėtina, 
kad ortodoksija visomis jėgomis kovojo prieš tas sroves 
(nuo Markiono iki gnozės), kurios norėjo nukirsti Evan- 
gelijos hermeneutinį saitą su Senuoju Testamentu. Ko- 
dėl? Ar nebūtų buvę paprasčiau paskelbti įvykį buvus 
vienatinį ir tuo būdu išlaisvinti jį nuo Senojo Testamen- 
to interpretavimo dviprasmybių? Kodėl krikščionybės 
skelbimas pasirinko hermeneutikos kelią ir ėmėsi nau- 
jai perskaityti Senąjį Testamentą? Iš esmės todėl, kad 
parodytų patį įvykį buvus ne iracionalų proveržį, o anks- 
tesnės, atidėtos prasmės įvykdymą. Įsiterpdamas į reikš- 
minį „pažado“ ir „įgyvendinimo“ santykį, pats įvykis 
įgyja laikinį tankumą. Bet šitaip patekdamas į istorinį 
sąryšį, įvykis kartu užmezga protu suvokiamus ryšius; 
tarp dviejų Testamentų atsiranda kontrastas, kuris per- 
kėlimo dėka tuo pat metu yra ir darna. Minėtasis reikš- 
minis santykis rodo, kad aplinkiniu, senojo rašto per- 
aiškinimo, keliu kerigma įsipina į suvokiamumo protu 
tinklą. Įvykis [événement] tampa atėjimu [avènement]: įsi- 
terpdamas į laiką, jis įgyja prasmę. Patį save supras- 
damas netiesiogiai, per perkėlimą nuo seno prie naujo, 

įvykis atsiduoda ryšių protingumui. Pats Jėzus Kristus — 
Rašto egzegezė ir egzegetas - pasirodo esąs logos, atsklei- 
džiantis rašto protingumą. 

Tokia yra pradinė krikščionybės hermeneutika. Ji su- 
tampa su Senojo Testamento dvasiniu supratimu. Žino- 
ma, dvasinė prasmė yra pats Naujasis Testamentas, bet 
dėka to, kad jis šitaip imasi dešifruoti Senąjį, „tikėjimas 
yra ne riksmas“, 0 protas. 


Antroji hermeneutinės problemos šaknis taip pat siekia 
Paulių, nors visu savo ūgiu ji iškilo tik vėliau, kai kuriais 
atžvilgiais — tik modernybėje, tiksliau kalbant - Bult- 
manno darbuose. Tai idėja, kad Knygos ir gyvenimo 
interpretacijos atitinka viena kitą ir, jei taip galima pasa- 
kyti, abipusiai prisiderina. Šios antrosios krikščioniško- 
sios hermeneutikos atmainos kūrėjas vėlgi yra šventasis 
Paulius: jis kviečia žodžio klausytoją dešifruoti savo eg- 
zistencijos procesą Kristaus Kančios ir Prisikėlimo švie- 
soje. Tuo būdu senojo Žmogaus mirtį ir naujosios kūri- 
nijos gimimą susieja kryžius ir Velykų pergalė. Bet jų 
hermeneutinis santykis yra dvilypis. Einant šiuo aplin- 
kiniu Žmogaus egzistencijos egzegezės keliu, mirtis ir 
prisikėlimas interpretuojamas iš naujo. Viena kitą dešif- 
ruojančios Kristaus prasmė ir egzistencinė prasmė jau 
sudaro „hermeneutinį ratą“. 

Puikus tėvo de Lubaco veikalas apie Rašto „keturias 
prasmes“ — istorinę, alegorinę, moralinę ir anagoginę — 
atskleidžia šios Rašto ir egzistencijos abipusės inter- 
pretacijos apimtį. Viduramžių hermeneutika siekė at- 
skleisti senosios Sandoros naujo interpretavimo ir dviejų 
Testamentų tipologinio koreliavimo pagrindą - proto ir 

tikėjimo sutapimą vienoje lectio divina, ir visos tikrovės — 
dieviškosios ir žmogiškosios, istorinės ir fizinės - protin- 
gumą. Taigi hermeneutikos uždavinys yra didinti teksto 
supratimą doktrinos, praktikos, paslapčių meditacijos 
atžvilgiais ir taip prilyginti prasmės supratimą totali- 
nei egzistencijos ir tikrovės interpretacijai krikščiony- 
bės tvarkoje. Trumpai tariant, taip suprasta hermeneu- 
tika savo apimtimi sutampa su visa krikščioniškosios 
egzistencijos ekonomija. Raštas čia pasirodo kaip neiš- 
semiamas turtas, duodantis peno minčiai apie viską ir 
aprėpiantis visuotinę pasaulio interpretaciją. Tai herme- 
neutika, nes jos pagrindas yra raidė, o jos įrankis - eg- 
zegezė, taip pat todėl, kad kitos prasmės santykiauja su 
pirmine taip, kaip paslėpta - su regima. Taigi Rašto pro- 
tas savaip pasitelkia visus kultūros įrankius: literatū- 
rinius ir retorinius, filosofinius ir mistinius. Interpre- 
tuojant Raštą, išplečiama jo šventoji prasmė, o kartu į šį 
protą įtraukiama likusi pasaulietinė kultūra. Tada Raštas 
nustoja buvęs ribotu kultūriniu objektu: tekstų aiškini- 
mas ir paslapčių tyrimas sutampa. Hermeneutika siekia, 
kad šioje naujai susidariusioje prasmėje globalinė pa- 
slapties prasmė sutaptų su disciplinuota ir artikuliuota 
prasmės ieškojimo disciplina, kad multiplex intellectus 
prilygtų intellectus de misterio Christi. 

Bet viena iš viduramžių „keturių prasmių“ yra „mo- 
ralinė prasmė“ - ji atsiranda tada, kai mums ir mūsų 
papročiams imama taikyti alegorija. „Moralinė prasmė“ 
rodo, kad hermeneutika yra daug daugiau negu egze- 
gezė siaurąja šio žodžio prasme. Ji dešifruoja patį gy- 
venimą teksto veidrodyje. Alegorijos funkcija — raidės 
senume parodyti Evangelijos naujumą. Bet šis naujumas 

išnyksta, jei jis nėra kasdienis naujumas, jei jis nėra nau- 
jas hic et nunc. Būtent tokia yra moralinės prasmės funk- 
cija: ji neieško Rašte moralės pamokų, nemoralizuoja 
istorijos, o siekia padaryti taip, kad žmogaus vidus ati- 
tiktų Kristaus įvykį. Jai rūpi interiorizuoti, aktualizuoti, 
kaip sakė šventasis Bernardas, dvasinę prasmę, parodyti, 
kad ji skleidžiasi hodie usgue ad nos, „šiandien tarp mū- 
sų“. Todėl tikroji moralinės prasmės vieta yra po ale- 
gorijos. Šį alegorinės prasmės ir mūsų egzistencijos atiti- 
kimą gerai išreiškia veidrodžio metafora. Mūsų egzis- 
tencija dešifruojama remiantis panašumu į Kristų. Vėlgi 
galime kalbėti apie interpretaciją, nes, viena vertus, kny- 
goje glūdinti paslaptis paaiškėja mūsų patirtyje ir čia 
verifikuojamas jos aktualumas, o kita vertus — mes juk 
save pačius suprantame žodžio veidrodyje. Santykis tarp 
teksto ir veidrodžio, liber et speculum, yra pamatinis her- 
meneutinis mazgas. 

Toks yra antrasis krikščioniškosios hermeneutikos 
matmuo. 


Trečioji hermeneutikos šaknis krikščionybėje buvo ga- 
lutinai atpažinta ir suprasta tiktai modernybėje, po to, 
kai iš pasaulietinių istorijos ir filologijos mokslų pasi- 
skolinti kritiniai metodai buvo pritaikyti visai Biblijai. 
Štai čia mes vėl susiduriame su mūsų pradiniu klausimu: 
kodėl hermeneutinė problema yra tokia sena ir tokia 
nauja? Iš tiesų ši trečioji mūsų problemos šaknis liečia 
tai, ką galima būtų pavadinti pačios krikščionybės her- 
meneutine situacija, sakyčiau, pirmykštę krikščioniš- 
kosios kerigmos konstituciją. Iš tikro reikia grįžti prie 
Evangelijos kaip liudijimo. Kerigma visų pirma yra ne 

teksto interpretavimas, o asmens skelbimas; šia prasme 
ne Biblija, o Jėzus Kristus yra Dievo žodis. Bet vis iš naujo 
atsiranda tam tikra problema, nes pačią kerigmą irgi 
perteikia liudijimai, pasakojimai, o paskui ir tekstai, ku- 
rie išreiškia visą pirminį bendrijos tikėjimo išpažinimą 
ir todėl išskleidžia pirminį interpretacijos sluoksnį. Mes 
patys nebesame tie liudininkai, kurie matė, mes esame 
klausytojai, klausantys liudijimo, fides ex auditu. Todėl 
galime tikėti tik klausydami ir interpretuodami tekstą, 
kuris pats jau yra interpretacija. Trumpai tariant, mūsų 
santykis yra hermeneutinis ne tik su Senuoju, bet ir su 
Naujuoju Testamentu. 

Ši hermeneutinė situacija yra pirminė, kaip ir dvi kitos 
ta prasme, kad antrajai krikščionių kartai Evangelija jau 
yra parašytas tekstas, nauja raidė, naujas raštas, papil- 
dantis senąjį, tam tikras rinkinys raštų, kurie vieną dieną 
bus surinkti ir sujungti į kanoną, „Rašto kanoną“. Da- 
bartinės mūsų hermeneutinės problemos šaltinis yra 
toks: kerigma taip pat yra Testamentas; tiesa, jis naujas, 
kaip buvo sakyta pirmajame skirsnyje, bet tai Testamen- 
tas, tai yra naujas raštas. Taigi Naująjį Testamentą irgi 
reikia interpretuoti. Jis interpretuoja Senąjį Testamentą 
ir gyvenimą bei visą tikrovę, tačiau ir jis pats yra inter- 
pretuotinas tekstas. 

Tačiau ši trečioji hermeneutinės problemos šaknis — 
pati hermeneutinė situacija - buvo tam tikru būdu už- 
maskuota dviejų kitų hermeneutikos funkcijų krikščio- 
nybėje. Kadangi Naujuoju Testamentu buvo remiamasi 
dešifruojant Senąjį, jis buvo laikomas absoliučia norma; 
ir jis lieka absoliučia norma, nes jo paraidinė prasmė — 
nediskutuotinas pamatas, ant kurio statomi visi kiti ale- 

gorinės, moralinės, anagoginės prasmės aukštai. Bet kaip 
tik tuomet pati paraidinė prasmė veriasi kaip supras- 
tinas tekstas, kaip interpretuotina raidė. 

Apmąstykime šį atradimą. Iš pradžių atrodo, kad tai 
mūsų dabarties produktas - kitaip sakant, tai, ką galima 
buvo atskleisti tik praėjus ilgam laiko tarpui. Tai tiesa, 
ir tuoj pasakysiu kodėl. Tačiau visi galimi paaiškinimai 
vis tiek atsiremia į tam tikrą pirmapradę struktūrą, kuri, 
nors atsiskleidė vėliau, vis dėlto buvo jau pačioje pra- 
džioje. Šis atradimas yra mūsų dabarties padarinys ta 
prasme, kad būtent taip kritinės filologinės ir istorinės 
disciplinos reaguoja į šventuosius tekstus. Pradėjus visą 
Bibliją traktuoti kaip Iliadą ar ikisokratikus, raidė de- 
sakralizuojama ir atskleidžiama kaip žmogaus žodis. 
Tuo pačiu santykis „Žmogaus žodis-Dievo žodis“ įsi- 
tvirtina ne tik tarp Naujojo Testamento ir likusios Bib- 
lijos, netgi ne tarp Naujojo Testamento ir likusios kul- 
tūros, bet paties Naujojo Testamento viduje. Tikinčiojo 
akimis, pačiame Naujajame Testamente slypi dešifruoti- 
nas santykis tarp to, kas gali būti suprasta ir priimta kaip 
Dievo žodis, ir to, kas suprantama kaip žmogaus žodis. 

Tai mokslinės dvasios vaisius ir šia prasme - nesenų 
laikų padarinys. Bet su refleksijos pagalba šio vėlyvo 
atradimo seniai esamą priežastį atskleidžiame pirminėje 
hermeneutinėje Evangelijos situacijoje. Ši situacija, kaip 
sakėme, tokia, kad pati Evangelija yra tapusi tekstu, rai- 
de. Evangelijoje kaip tekste slypi skirtybė ir nuotolis nuo 
jos skelbiamo įvykio, kad ir kokie maži jie būtų. Šis laikui 
bėgant vis didėjantis nuotolis skiria nuo pirmojo liudy- 
tojo visus kitus, kurie liudytojo klauso. Mūsų moder- 
nybė tik rodo, kad atstumas tarp tos vietos, kur aš esu 

kultūros gelmėje, ir pradinės pirminio liudijimo vietos 
yra ganėtinai didelis. Žinoma, tai nuotolis ne tik erdvėje, 
bet ypač laike. Tačiau šis nuotolis buvo jau pačioje pra- 
džioje: tai pats pirmasis nuotolis tarp įvykio liudytojo ir 
klausytojo. 

Taigi tam tikra prasme atsitiktinis nuotolis, būdingas 
XX amžiaus Žmogui, esančiam kitoje, mokslinėje ir isto- 
rinėje, kultūroje, - būtent šis susidaręs nuotolis atsklei- 
džia pirmapradį nuotolį, kuris liko nematomas dėl savo 
trumpumo, nors jau pačioje pradžioje buvo viena iš su- 
dedamųjų tikėjimo dalių. Laikui bėgant šis nuotolis tapo 
akivaizdesnis, ypač pasirodžius formų istorijos mokyk- 
los darbams. Ši mokykla padėjo mums įsisąmoninti, kad 
Naujajame Testamente surinkti liudijimai yra ne tik indi- 
vidualūs, laisvi, jei taip galima pasakyti, kad jie jau tarpo 
tikinčiųjų bendrijoje, - jos kulte, pamoksluose ir tikėjimo 
raiškoje. Dešifruojant Raštą iššifruojamas apaštalų bend- 
rijos liudijimas. Mūsų santykis su jų tikėjimo objektu 
remiasi jų tikėjimo išpažinimu. Taigi suprasdamas jų 
liudijimą, kartu gaunu tai, kas jų liudijime yra kreipi- 
masis, kerigma, „geroji naujiena“. 

Tikiuosi, jog šia refleksija parodžiau, kad mes, dabar- 
ties žmonės, įžvelgiame hermeneutikoje prasmę, kurios 
neįžvelgė graikų ir lotynų Tėvai, viduramžių [mąsty- 
tojai] ar net Reformatoriai, kad hermeneutika turi tam 
tikrą „modernią“ prasmę, kurią rodo pats žodžio „her- 
meneutika“ likimas. Šią modernią hermeneutikos pras- 
mę sudaro paprasčiausias atradimas, iškilimas to fakto, 
kad nuo pat Evangelijos atsiradimo būta tam tikros, tik- 
tai paslėptos hermeneutinės situacijos. Nėra paradok- 
salu laikyti, kad du senieji hermeneutikos pavidalai, 

kuriuos aprašėme, prisidėjo paslepiant tai, kas buvo ra- 
dikalu krikščionybės hermeneutinėje situacijoje. Mūsų 
modernybės prasmė ir funkcija — remiantis nuotoliu, 
šiandien skiriančiu mūsų ir senąją kultūras, atskleisti 
tai, kuo ši hermeneutinė situacija nuo pat pradžių buvo 
unikali ir nepaprasta. 


II. Demitologizavimas 


Man rodos, trečiajame hermeneutinio klausimo pavidale 
glūdi principas to, ką Bultmannas vadina demitologi- 
zavimu, arba numitinimu. Bet teisingai supratus herme- 
neutinį klausimą, svarbu neišskirti dviejų Bultmannui 
artimų problemų, kurias būtų neteisinga svarstyti izo- 
liuotai, nes tam tikra prasme jos yra viena kitos išvirkš- 
čioji pusė. Pirmoji yra demitologizavimo, antroji — va- 
dinamojo hermeneutinio rato problema. 

Iš pirmo žvilgsnio atrodo, kad demitologizavimas yra 
visiškai negatyvi procedūra. Tai suvokimas, jog skelbi- 
mas, kad „su Jėzumi Kristumi Dievo karalystė lemtingai 
priartėjo“, yra įvilktas į mitinį apvalkalą. Taigi atkrei- 
piamas dėmesys į faktą, kad šį „atėjimą“ išreiškia mito- 
loginis visatos vaizdinys: čia yra viršus ir apačia, dangus 
ir žemė, dangiškos būtybės nužengia čionai žemyn ir iš 
apačios kyla aukštyn. Šį mitinį apvalkalą atmetame pa- 
prasčiausiai atskleisdami nuotolį, skiriantį mūsų kultūrą 
ir jos sąvokų aparatą nuo kultūros, kurioje pasireiškė 
geroji naujiena. Šia prasme demitologizavimas imasi 
pačios raidės. Tai reiškia, kad hermeneutika taikoma 
naujai - dabar ji nebe stato, konstruoja dvasinę prasmę 

virš raidiškos prasmės, o kasasi po pačia raidiška pras- 
me, užsiima de-strukcija, tai yra de-konstruoja pačią rai- 
de. Tokia veikla turi kažką bendra su demistifikavimu, 
apie kurį kalbėsiu vėliau. Demistifikavimas taip pat yra 
modernus dalykas ta prasme, kad vyksta postkritiniu 
tikėjimo laikotarpiu. 

Bet demitologizavimas skiriasi nuo demistifikavimo 
tuo, kad jį skatina noras geriau suprasti tekstą, tai yra 
realizuoti intenciją teksto, kalbančio ne apie save patį, o 
apie įvykį. Šia prasme demitologizavimas yra ne kerig- 
minės interpretacijos priešybė, o pats pirmasis jos taiky- 
mas. Jis ženklina grįžimą prie pradinės situacijos, prie 
suvokimo, kad Evangelija nėra tam tikras naujas raštas, 
kurį reikia komentuoti, kad ji lenkiasi prieš kažką kitą, 
nes kalba apie tą, kas yra tikrasis Dievo žodis. Taigi 
demitologizavimas yra tik kita kerigmos suvokimo pusė. 
Arba, jeigu norite, tai noras parodyti, koks netikras yra 
papiktinimas, kurį šiuolaikiniam žmogui kelia pasaulio 
mitologinės sampratos absurdiškumas, ir parodyti tik- 
rąjį papiktinimą — Dievo Jėzuje Kristuje paikybę, kuri 
papiktina visus žmones visais laikais. 

Kaip tik čia demitologizavimo klausimas grąžina prie 
antrojo klausimo, kurį pavadinau hermeneutinio rato 
klausimu. Hermeneutinį ratą pirmiausia galima sufor- 
muluoti šitaip: tam, kad suprastum, turi tikėti, tam, kad 
tikėtum - turi suprasti. Šis formulavimas dar pernelyg 
psichologinis, nes už tikėjimo slypi tikėjimo objekto pir- 
menybė prieš tikėjimą, už supratimo - egzegezės ir jos 
metodo pirmenybė prieš naivų teksto skaitymą. Bet tik- 
rasis hermeneutinis ratas yra ne psichologinis, o meto- 
dologinis. Tai ratas, kurį sudaro tikėjimą valdantis objek- 

tas ir supratimą valdantis metodas. Ratas susidaro todėl, 
kad egzegetas nėra pats šeimininkas; jis nori suprasti tai, 
ką sako tekstas. Taigi supratimo tikslą valdo tai, apie ką 
kalba pats tekstas. Krikščioniškosios hermeneutikos va- 
riklis yra teksto nusakomas pranešimas. Suprantame 
paklusdami tam, ko nori ir ką nori pasakyti objektas. Čia 
Bultmannas atsigręžia prieš Dilthey 'ų, pasak kurio, teks- 
tas suprantamas suvokiant jį kaip gyvenimo išraišką. 
Taigi egzegetas gali suprasti teksto autorių geriau, nei 
jis pats save supranta. Ne, sako Bultmannas, supratimą 
vairuoja ne autoriaus gyvenimas, o tekste pasireiškianti 
prasmės esmė. Čia Bultmannas visiškai sutinka su Karlu 
Barthu, kuris komentuodamas Laišką romiečiams sakė, 
kad supratimas paklūsta tikėjimo objektui. Bet Bultman- 
ną skiria nuo Bartho tai, kad jis puikiai suvokia, jog ši 
objekto pirmenybė, prasmės pirmenybė prieš supratimą 
reiškiasi tik paties supratimo dėka, dirbant egzegetinį 
darbą. Taigi reikia įžengti į hermeneutinį ratą. Iš tikrųjų 
aš nepažįstu šio objekto niekaip kitaip, tik suprasdamas 
tekstą. Tikėjimo tuo, kas aptariama tekste, reikia ieškoti 
šifruojant apie jį bylojantį tekstą ir tame tekste besisklei- 
džiantį pirmykštės bažnyčios tikėjimo išpažinimą. Dėl 
to ratas ir atsiranda: kad suprasčiau tekstą, turiu tikėti 
tuo, ką jis man skelbia, bet tai, ką man skelbia tekstas, 
nėra duota niekur kitur, o tik tekste. Štai kodėl reikia 
suprasti tekstą, kad tikėtum. 

Šios dvi pastabų serijos - apie demitologizavimą ir 
apie hermeneutinį ratą - yra neatskiriamos. Juk imda- 
masis teksto raidės, nuplėšdamas mitologinius jo apval- 
kalus atskleidžiu kreipimąsi - pirminę teksto prasmę. 
Pozityvi demitologizavimo funkcija - atskirti kerigmą 

nuo mito. Bet kerigma tampa pozityvia numitinimo puse 
tik pačiame interpretavimo procese. Štai kodėl kerigmos 
negalime fiksuoti jokiais objektyviais formulavimais, 
iškėlę ją už interpretavimo vyksmo ribų. 


Dabar jau galime aptarti klaidas ir nesusipratimus, ku- 
riuos sukėlė demitologizavimas pagal Bultmanną. Mano 
nuomone, visi jie atsirado todėl, kad nebuvo kreipiama 
dėmesio į tai, jog demitologizavimas vyksta keletoje skir- 
tingų strateginių lygmenų. 

Siūlau išskirti štai tokius Bultmanno veikaluose atlie- 
kamo demitologizavimo lygmenis bei tiems lygmenims 
būdingus mito apibrėžimus. 

Pirmasis, išoriškiausias ir paviršutiniškiausias, todėl 
geriausiai matomas lygmuo yra demitologizavimu užsi- 
imantis šiuolaikinis žmogus. Jis demitologizuoja pirmi- 
nio pamokslo kosmologinę formą. Šiuolaikinis mokslas 
ir technika, taip pat samprata, kad žmogumi tampama 
prisiimant etinę ir politinę atsakomybę, paprasčiausiai 
kaip atgyveną pašalino koncepciją, kuri pasaulį suskirsto 
dangaus, žemės, pragaro aukštais ir apgyvendina ant- 
gamtiškomis galiomis, nužengiančiomis iš aukštumos į 
čia. Visa, kas pamatinėje išganymo įvykių sampratoje pri- 
klauso šiai pasaulio vizijai, dabar yra atgyvenę, ir Bult- 
mannas teisus, sakydamas, kad šiame lygmenyje turi būti 
demitologizuojama be išimties ir atvangos, nes šis vyks- 
mas aprėpia viską. Šiame lygmenyje mitas apibrėžiamas 
kaip ikimokslinis kosmologinės ir eschatologinės tvarkos 
aiškinimas, tapęs neįtikinamu šiuolaikiniam Žmogui. 
Kaip tik todėl mitas yra dar vienas papiktinimas, prisi- 
dedantis prie tikrojo papiktinimo, „kryžiaus paikybės“. 

Tačiau mitas neaiškina nei pasaulio, nei istorijos, nei 
likimo. Pasaulio — ir net anapusinio arba kito pasaulio — 
terminais jis parodo, kaip Žmogus supranta patį save 
savo egzistencijos pamato ir ribos atžvilgiu. Taigi demi- 
tologizuodami mitą jį interpretuojame, tai yra susiejame 
objektyvius mito vaizdinius su tuo savęs supratimu, 
kuris jame rodosi ir slypi. Demitologizuojame, aišku, 
mes, tačiau mums vadovauja mito, taikančio į ką kita, 
negu jis sako, intencija. Taigi mitas nebegali būti api- 
brėžiamas kaip mokslo negatyvas. Juo įpasaulinama tai, 
kas yra anapus žinomos ir juntamos tikrovės. Mitas ob- 
jektyvia kalba perteikia žmogaus suvokimą, jog jis yra 
priklausomas nuo savo pasaulio ribos ir kilmės. Tad 
Bultmanno mito apibrėžimas visiškai priešingas Feuer- 
bacho apibrėžimui. Mitas - ne tiek žmogaus galios pro- 
jekcija į įsivaizduojamą anapusinį pasaulį, kiek su objek- 
tyvavimo ir įpasaulinimo pagalba atliekamas Žmogaus 
pradžios ir pabaigos sučiuopimas. Vaizdinio plotmėje 
mitas yra projekcija todėl, kad jis yra visų pirma ana- 
pusybės redukavimas į šiapusybę. Vaizduotės atliekama 
projekcija tėra tik anapusybės įpasaulinimo šiapus prie- 
monė ir etapas. 

Antrajame lygmenyje demitologizavimas jau nėra 
vien tik moderniosios dvasios darbas. Norint atkurti 
mito intenciją ir pasipriešinti jo objektyvavimo tenden- 
cijoms, tenka griebtis Heideggerio Sein und Zeit pobū- 
džio egzistencinės interpretacijos. Egzistencinė inter- 
pretacija, anaiptol nesiekianti išreikšti mokslinę dvasią, 
susiduria su filosofine, o ne moksline pretenzija išsemti 
tikrovės prasmę su mokslo ir technikos pagalba. 
Heideggerio filosofija tik suteikia filosofinę prielaidą 

mito kritikai, kurios svorio centras yra objektyvavimo 
procesas. 

Bet šis antrasis lygmuo nėra paskutinis. Jis net nėra 
reikšmingiausias krikščionybės hermeneutikai. Egzis- 
tencinė interpretacija gali būti teisėtai pritaikyta visiems 
mitams. Taip Hansas Jonas 1930 metais išspausdintoje 
knygoje Gnosis und spūtantiker Geist (su reikšminga Ru- 
dolfo Bultmanno įžanga) pirmasis pritaikė ją ne Evan- 
gelijoms, o gnosticizmui. Pirmajame lygmenyje mitas 
neturėjo nieko savitai krikščioniško. Antrajame taip pat. 
Taigi pagrindiniu Bultmanno postulatu tampa mintis, 
kad pati kerigma nori būti numitinta. Svarbiausias vaid- 
muo atitenka nebe mokslo išauklėtam šiuolaikiniam 
žmogui, nebe filosofui ir jo mitų visumai pritaikyti eg- 
zistencinę interpretaciją. Numitinimo proceso ne tik rei- 
kalauja, bet jį pradeda ir išjudina kerigminis pirminio 
pamokslo branduolys. Jau Senojo Testamento pasako- 
jimai apie [pasaulio] kūrimą galingai demitologizuoja 
babiloniečių šventąją kosmologiją. Dar fundamentaliau 
visus dievybės vaizdinius, Baalus ir jų stabus, ardo „Jah- 
vės vardo“ skelbimas. Naujasis Testamentas, nepaisant 
to, kad jis irgi naudojasi mitologiniais, visų pirma žydų 
eschatologijos ir mistinių kultų, vaizdiniais, pradeda re- 
dukuoti jį maitinančius įvaizdžius. Aprašant žmogų be 
tikėjimo, galima sakyti, jau pradedama antropologiškai 
interpretuoti iš kosminės mitologijos pasiskolintas są- 
vokas, tokias kaip „pasaulis“, „kūnas“, „nuodėmė“. Šį 
demitologizavimo vyksmą pradeda šventasis Paulius. 
O tikrųjų eschatologinių vaizdinių demitologizavimo 
linkme toliausiai nuėjo Jonas: ateitis jau prasidėjo su 
Jėzumi Kristumi, naujas amžius šaknijasi Kristaus dabar- 

tyje; nuo šiol demitologizavimas kyla iš pačios krikščio- 
niškosios vilties prigimties ir iš Dievo ateities santykio su 
dabartimi. 

Manau, kad tokia demitologizavimo ir paties mito 
lygmenų hierarchija leidžia teisingai perskaityti Bult- 
manną. Neatskyrus šių skirtingų lygmenų, jis vis bus 
kaltinamas, kad prieštarauja pats sau ar prievartauja 
tekstus. Viena vertus, jam bus priekaištaujama, kad nori 
išsaugoti tam tikrą likutį - kerigmą — nors pats teigė, 
kad demitologizavimas turi būti vykdomas iki galo, be 
išimties ar nuolaidų. Antra vertus, jam bus priekaištau- 
jama, kad primeta tekstams svetimas prielaidas - ir tas, 
kurias dabartinis žmogus paveldėjo iš mokslo, ir tas, ku- 
riomis minta Heideggerio pėdomis žengianti egzisten- 
cinė filosofija. Bet Bultmannas paeiliui byloja mokslo 
žmogui, egzistenciniam filosofui ir žodžio klausytojui. 
Šiame paskutiniajame rate jis sako pamokslą. Taip, jis 
sako pamokslą, aiškina Evangeliją. Bultmannas yra Pau- 
liaus ir Lutherio mokinys, nes išganymui darbais jis 
priešpriešina išteisinimą tikėjimu. Darbais žmogus pa- 
teisina ir šlovina save, jis yra vienvaldis savo egzisten- 
cijos prasmės šeimininkas. Tikėdamas jis atsisako pre- 
tenzijos būti pats sau šeimininkas. Taigi pamokslininkas 
apibrėžia mitą kaip kūrinį, kurio pagalba žmogus dis- 
ponuoja Dievu, užuot iš Jo gavęs savo pateisinimą. Čia 
pamokslininkas atsigręžia prieš mitologą, prieš mokslo 
žmogų ir prieš patį filosofą. Iš tikro, jei aprašydamas 
autentišką egzistenciją filosofas pretenduoja rasti ką kita, 
o ne tik formalų ir tuščią apibrėžimą tos galimybės, ku- 
rios realumą skelbia Naujasis Testamentas, tai jis taip 
pat susilaukia pasmerkimo. Skelbdamas sąmonę esant 

realizuota autentiška egzistencija, jis irgi pretenduoja 
būti savo paties šeimininku. Tai egzistencinės interpre- 
tacijos ir apskritai rėmimosi filosofija riba. Riba visiškai 
aiški — ji sutampa su perėjimu nuo antrosios mito inter- 
pretacijos prie trečiosios, tai yra prie interpretacijos, pra- 
dedančios nuo pačios kerigmos, tikriau, sekant Pauliaus 
ir Lutherio tradicija, nuo išteisinimo tikėjimu, teologinio 
branduolio. 

Bultmannas mano, kad vis dėlto gali kalbėti apie 
Kristaus įvykį ir Dievo veiksmus nemitologiniais ter- 
minais, nes, būdamas tikėjimo žmogumi, jis tampa 
priklausomas nuo veiksmo, kuris valdo jį patį. Tad 
apsisprendimas tikėti yra centras, iš kurio galima grįžti 
prie ankstesnių mito ir demitologizavimo apibrėžimų. 
Atitinkamai visos demitologizavimo formos: mokslo 
atliekamas demitologizavimas, filosofijos atliekamas 
demitologizavimas ir tikėjimu prasidedantis demitolo- 
gizavimas — pradeda sąveikauti tarpusavyje. Į žaidimą 
įsijungia paeiliui modernusis Žmogus, paskui egzisten- 
cinis filosofas ir galų gale tikintysis. Visuose egzege- 
tiniuose ir teologiniuose darbuose Rudolfas Bultmannas 
suka šį didelį ratą, kuriame keičiasi vaidmenimis egze- 
gezės mokslas, egzistencinė interpretacija ir Pauliaus- 
Lutherio stiliaus pamokslas. 


III. Interpretavimo uždavinys 
Bultmanną reikia apmąstyti dar nuodugniau. Kartais 


jam pritariant, kartais paprieštaraujant. Štai, pavyzdžiui, 
Bultmannas dar nepakankamai apmąstė biblinių ir teolo- 

ginių pranešimų iš esmės nemitologinės šerdies, tuo 
pačiu - irjos priešingybės, pačių mitologinių pranešimų. 

Rudolfas Bultmannas teigia, kad „mitinių ištarų“ 
„reikšmė“ nebėra mitologinė. Jis sako, kad jau galima 
nemitologiniais terminais kalbėti apie pasaulio ir žmo- 
gaus baigtybę transcendentinės Dievo galios akivaiz- 
doje. Būtent tokia yra eschatologinių mitų reikšmė. Pa- 
sak jo, „Dievo veiksmo“, „Dievo kaip veiksmo“, taip pat 
„Dievo žodžio“ bei „Dievo žodžio kreipimosi“ sampra- 
tos nėra mitologinės. Jis sako, kad Dievo žodis kreipiasi 
į Žmogų ir atitraukia jį nuo meldimosi savo paties stabui. 
Jis šaukia Žmogų prie jo tikrojo aš [Moi]. Trumpai tariant, 
Dievo veikimas, tiksliau, jo poveikis mums per krei- 
pimosi ir apsisprendimo įvykį yra nemitologinis pradas, 
nemitologinė mitologijos reikšmė. 

Ar mes mąstome šią reikšmę? 

Visų pirma norisi pasakyti Kanto filosofijos kalba, kad 
transcendencija, tas visai kitas, yra tai, ką „mąstome“ 
paskiausiai, bet ką „vaizduojamės“ objektyviais ir pa- 
saulio terminais. Į tą pusę nukreipta antroji mito api- 
brėžtis: anapusybės įpasaulinimas šiapusybėje vyksta 
objektyvuojant tai, kas turi išlikti kaip riba ir pagrindas. 
Apskritai kalbant, tai, kas Bultmanną priešpriešina Feu- 
erbachui (o aš griežtai teigiu, kad ši priešprieša yra to- 
tali), suartina jį su Kantu. Pirmajam „mitas“ yra tas pats, 
kas „transcendentalinė iliuzija“ antrajam. Šią interpre- 
taciją patvirtina nuolatinis žodžio Vorstellung - „vaiz- 
dinys“ — vartojimas kalbant apie „pasaulio atvaizdus“, 
kuriais mes iliuziškai užpildome mintį apie transcen- 
denciją. Ar Bultmannas nesako taip pat, kad Dievo nesu- 
prantamumas glūdi ne teorinės minties, o tik asmeninės 

egzistencijos, tai yra mūsų laisvės garbinti stabus ir maiš- 
tauti, plotmėje? 

Bet nemitologinių elementų interpretavimui mąstymo 
apie ribą linkme prieštarauja daug svarbesni Bultmanno 
darbo aspektai. Iš tikro atrodo, kad „Dievo veiksmo“, 
„Dievo žodžio“, „Dievo ateities“ sampratos yra grynojo 
tikėjimo ištaros ir kad visą savo prasmę jos gauna mums 
atsisakant savo valios, kai ji atsižada disponuoti savimi 
pačia. Tik šis įvykis leidžia patirti, ką reiškia „Dievo 
veiksmas“, tai yra — tvarka ir kartu dovana, imperatyvo ir 
indikatyvo gimimas (kadangi jūs esate vedami dvasios, 
eikite, kaip dvasia liepia). Kaip ir jo mokytojui Wilhelmui 
Hermannui, Bultmannui tikėjimo objektas ir jo pagrin- 
das yra vienas ir tas pats dalykas: tai, ką tikiu, yra tai, 
dėka ko tikiu, tai, kas man leidžia tikėti. Na, o galiausiai 
nemitologinį branduolį sudaro tikėjimo pateisinimo iš- 
tara, kuri tuo būdu pasirodo kaip Evangelija Evange- 
lijoje. Čia Rudolfas Bultmannas giliai liuteriškas, kierke- 
goriškas ir bartiškas. Bet tuo pačiu išvengiama paties 
klausimo apie tokių posakių kaip „visai kitas“, „trans- 
cendencija“, „anapus“, taip pat „veiksmas“, „žodis“, 
„įvykis“ prasmę. Tiesiog nuostabu, kad Bultmannas ne- 
kelia jokių reikalavimų tikėjimo kalbai, o juk jis toks 
įtarus mito kalbos atžvilgiu. Kai tik kalba nustoja „objek- 
tyvuoti“, kai tik ji išvengia žemiškų ir įpasaulinančių 
„vaizdinių“, nebelieka jokio reikalo klausti apie prasmę 
šio Dass — šio susitikimo įvykio, kuris pakeičia Was, — 
bendras ištaras bei objektyvuojančius vaizdinius. 

Štai kodėl Bultmannas apmąsto ne kalbą apskritai, o 
tik „objektyvavimą“. Taigi Bultmannui, atrodo, nelabai 
rūpi tai, kad mito kalbą pakeičia kita kalba, kurią inter- 

pretuoti irgi reikėtų kažkaip kitaip. Pavyzdžiui, jis leng- 
vai daro prielaidą, kad tikėjimo kalboje mitas gali virsti 
simboliu ar atvaizdu. Jis taip pat daro prielaidą, kad, be 
simbolių ar atvaizdų, tikėjimo kalboje vartojamos ana- 
logijos. Tai rodo „įasmenintos“ „susitikimo“ išraiškos, 
kai Dievas kreipiasi į mane kaip į asmenį, susitinka su 
manim kaip draugas, liepia man kaip tėvas - visa tai, 
sako Bultmannas, ne simboliai ar atvaizdai, o būdas kal- 
bėti remiantis analogija. Buvo manoma, kad protestan- 
tų teologija galėtų pasitikėti „asmeniniu“ Aš-Tu tipo 
santykiu ir juo remdamasi išplėtoti teocentrinį persona- 
lizmą, kuris išvengtų keblumų, iškylančių katalikiška- 
jai prigimtinei teologijai, suprastai kaip kosmologija. Bet 
perkeldami Žmogiškąjį tu dieviškajam tu, ar galime ap- 
sieiti kritiškai nereflektuodami analogijos naudojimo? 
Koks yra analogijos santykis su mito simbolikos nau- 
dojimu ir su ribine visai kito samprata? Atrodo, Bult- 
mannas mano, kad kalba, kuri nebėra „objektyvuojanti“, 
yra nekalta. Bet kodėl ji vis dėlto dar yra kalba? Ir ką ji 
reiškia? 

Gal kas pasakys, kad toks klausimas nebekyla, kad 
patį klausimą dar veikia objektyvuojantis mąstymas, sie- 
kiantis „bendromis ištaromis“ apsaugoti Was ir delsian- 
tis pereiti į nesaugią sritį - atsiduoti Dass, apsisprendi- 
mui tikėti? Bet tuomet reikia atsisakyti paties klausimo, 
kuris išjudina visą tyrimą, būtent klausimo apie mitolo- 
ginių vaizdinių „reikšmę“. Tada esame priversti pasaky- 
ti, kad nemitologinė mito reikšmė nebeturi nieko bend- 
ro su reikšme tiesiogine šio žodžio prasme, kad pradėjus 
tikėti nebėra ko mąstyti, nebėra ką sakyti. Tada tikėji- 
mo atveju lieka sacrificium intellectus, kurią atsisakyta 

naudoti mito atveju. Maža to, kerigma nebegali būti nu- 
mitinimo šaltiniu, nes ji neduoda peno minčiai, nes ji 
neskleidžia jokio tikėjimo supratimo. Kaip ji galėtų šitai 
padaryti, nebūdama nedalomai įvykis ir prasmė, taigi 
„Objektyvi“ kita šio žodžio prasme, negu ta, kuri buvo 
eliminuota kartu su mitologiniais vaizdiniais? 

Šis klausimas yra pobultmaninės hermeneutikos cen- 
tre. Aiškinimo ir supratimo priešprieša, išryškėjusi Dilt- 
hey'aus darbuose, taip pat objektyvumo ir egzisten- 
ciškumo [existentiel] priešprieša, Heideggerio veikalų 
pernelyg antropologinio perskaitymo išdava, buvusios 
labai naudingos pirmojoje problemos fazėje, pasirodo 
žlugdančios norint aprėpti visą tikėjimo supratimo prob- 
lemą ir ją perteikiančios kalbos problemą. Šiandien, be 
abejo, reikia mažiau pabrėžti Verstehen, „supratimą“, 
pernelyg išimtinai akcentuojantį egzistencišką apsi- 
sprendimą, ir kuo išsamiausiai nagrinėti kalbos ir inter- 
pretacijos problemą. 

Šiais klausimais ne prieštarauju Bultmannui, juos 
keliu tam, kad geriau mąstytume tai, ką jis paliko neap- 
mąstęs. Taip atsitiko dėl dviejų priežasčių. 

Visų pirma jo, kaip Naujojo Testamento egzegeto, 
darbas nėra deramai pagrįstas jo paties hermeneutine 
filosofija. Bet Bultmannas (šitai beveik nežinoma Pran- 
cūzijoje) pirmiausia yra didelės ir solidžios Naujojo Tes- 
tamento teologijos bei puikaus Evangelijos pagal šventąjį 
Joną komentaro autorius. Šiuo atveju vertėtų palyginti 
konkrečią Bultmanno egzegezę su jos atvaizdu teori- 
niuose jo raštuose. Man regis, savo egzegezėje jis dar 
labiau prieštarauja Dilthey'ui negu savo hermeneutikoje. 
Jo egzegezė nutraukia ryšius su Dilthey'umi esminėje 

vietoje: tam tikram tekstui pritaikytos interpretacijos 
uždavinys - ne „suprasti autorių geriau, negu jis pats 
save suprato“ (kaip kartą pasakė Schleiermacheris), o 
įsiklausyti į tai, ką tekstas sako, ko jis nori ir ką jis nori 
pasakyti. Ši teksto nepriklausomybė, jo pakankamumas, 
objektyvumas suponuoja veikiau Husserlio negu Dil- 
they'aus prasmės sampratą. Pagaliau net jeigu iš tikrųjų 
tekstas galų gale įgauna prasmę tik asmeniškai įsisa- 
vintas, „istoriškai“ apsisprendus - o šituo tvirtai tikiu 
kartu su Bultmannu priešingai visoms šiuolaikinėms 
diskurso be subjekto filosofijoms — tai šis įsisavinimas 
yra tik paskutinis etapas, paskutinis slenkstis proto, ku- 
ris anksčiau buvo svetur, kitoje prasmėje. Egzegezei 
svarbu ne egzistenciškas apsisprendimas, o „prasmė“, 
kuri, kaip sakė Frege ir Husserlis, yra objektyvi ir kartu 
„ideali“ (ideali todėl, kad prasmė neturi vietos tikrovėje, 
net ir psichinėje tikrovėje). Taigi reikia atskirti du su- 
pratimo slenksčius: „prasmės“, arba to, kas ką tik buvo 
pasakyta, ir „reikšmės“, kai prasmę perima skaitytojas, 
jos įgyvendinimo egzistencijoje. Visas supratimo takas 
veda nuo idealios prasmės iki egzistenciškos reikšmės. 
Interpretacijos teorija, iš karto einanti prie apsispren- 
dimo, eina per greitai. Ji peršoka prasmės momentą, 
kuris yra objektyvus etapas (suprantant objektyvumą ne 
pasauliška prasme). Nėra egzegezės be „prasmės nešė- 
jo“, susijusio su tekstu, o ne su teksto autoriumi. 

Taigi objektyvumas ir egzistenciškumas anaiptol ne- 
prieštarauja vienas kitam, kaip kad atsitinka, pernelyg 
primygtinai priešpriešinant vien mitą ir kerigmą. Reikia 
pasakyti, kad teksto prasmėje šiedu momentai yra glau- 
džiai susiję. Egzistencišką įsisavinimo procesą iššaukia 

teksto objektyvumas, t.y. prasmės turinys, prasmės ne- 
šėjas ir prasmės reikalavimas. Be šitokios prasmės objek- 
tyvumo ir net idealumo sampratos neįmanoma jokia 
teksto kritika. Taigi hermeneutikoje, kuriai rūpi atsi- 
žvelgti ir į prasmės objektyvumą, ir į asmeninio apsi- 
sprendimo istoriškumą, semantinis objektyvios prasmės 
momentas turi būti ankstesnis už egzistencišką asme- 
ninio apsisprendimo momentą. Šiuo atžvilgiu Bultman- 
no iškelta problema yra visiškai priešinga tai, kurią kelia 
šiuolaikinės struktūralistinės teorijos. Jos pasuko į „kal- 
bos“, Bultmannas - į „žodžio“ pusę. Bet mums dabar 
reikia mąstymo priemonės, kuria galima būtų aprėpti 
kalbos ir žodžio jungtį, sistemos virtimą įvykiu. Egze- 
gezei labiau negu visoms kitoms „ženklus“ nagrinėjan- 
čioms disciplinoms reikia tokios mąstymo priemonės: 
jeigu nėra objektyvios prasmės, tekstas nieko nebesako; 
jeigu jis egzistenciškai neįsisavinamas, tada tai, ką teks- 
tas sako, nebėra gyvas žodis. Interpretacijos teorijos už- 
davinys - artikuliuoti šiuodu supratimo momentus vie- 
ningame vyksme. 

Šis pirmasis motyvas mus veda prie antrojo. Ne tik 
Bultmannas egzegetas, bet ir Bultmannas teologas reika- 
lauja geriau apmąstyti teksto prasmės santykį su egzis- 
tencišku apsisprendimu. Tik teksto „ideali prasmė“, t.y. 
nefizinė ir nepsichinė jo prasmė, gali pastūmėti žodį link 
mūsų, arba, paties Bultmanno kalba kalbant, perduoti 
mums „lemiamą Dievo veiksmą per Jėzų Kristų“. Ne- 
sakau, kad prasmės objektyvumas yra Dievo veiksmo, 
Dievo žodžio pakankama sąlyga. Bet tai būtina jų sąlyga. 
Dievo veiksmo transcendentiškumas pirmiausia reiš- 
kiasi prasmės, kurią jis mums paskelbia, objektyvumu. 

Drįsčiau sakyti, kad pačioje skelbimo, proklamavimo, 
kerigmos idėjoje slypi prasmės iniciatyva, prasmės atė- 
jimas pas mus, kai žodis susiduria akis į akį su egzis- 
tencišku apsisprendimu. Jei teksto prasmė nežvelgia į 
veidą skaitytojui, kyla pavojus, kad teksto skelbiamas 
veiksmas bus palaikytas paprasčiausiu vidinio atvirti- 
mo, perėjimo nuo senojo prie naujojo Žmogaus simboliu? 
Žinoma, nėra pagrindo sakyti, kad, paties Bultmanno 
manymu, Dievas yra tiesiog kitaip įvardyta autentiška 
egzistencija. Bultmanno darbuose, atrodo, nėra nieko, 
ką galima būtų laikyti „krikščionišku ateizmu“, kur Kris- 
tus būtų kitam pašvęstos egzistencijos simbolis. Bult- 
mannas, kaip ir Lutheris, mano, kad pateisinimas tikė- 
jimu kyla iš kito negu aš, iš to, kas man duoda tai, ką jis 
man liepia. Antraip autentiškumas vėl taptų „darbu“, 
su kurio pagalba aš vėl tapčiau savo egzistencijos šei- 
mininku. 

Tai, kas man „kelia reikalavimus“, ateina pas Žmogų, 
o ne kyla iš jo. 

Bet jei Bultmanno siekis ir nekelia abejonių, tai ar jis 
suteikia priemones mąstyti šią kitą kilmę? Ar visam jo 
sumanymui nekyla grėsmė pasukti link fideizmo, jeigu 
jis negali atsiremti į prasmę, kuri, pasirodydama prie- 
šais mane, gali paskelbti apie savo kitą kilmę. Čia nebe- 
pakanka Husserlio prasmės teorijos. Apmąstant reikala- 
vimą (Anspruch), kurį Dievas savo žodžiu iškelia mūsų 
egzistencijai, reikia, kad teksto prasmė būtų ne tiktai 
konstituota kaip priešais mano egzistenciją stovintis 
idealus partneris, bet ir kad pats žodis priklausytų bū- 
čiai, kuri kreipiasi į mano egzistenciją. Kad posakis „Die- 
vo žodis“ būtų prasmingas, arba, Bultmanno žodžiais 

tariant, kad jis turėtų nemitinę reikšmę, reikia nuodug- 
niai apmąstyti žodį, žodį, kurio reikalauja būtis, taigi 
reikalinga ištisa kalbos ontologija. Tačiau Bultmanno 
darbe tai dar lieka neapmąstyta. Šiuo atžvilgiu pagalbos, 
kurios jis ieško pas Heideggerį, nevisiškai pakanka. Iš 
esmės Bultmannas reikalauja iš Heideggerio filosofinės 
antropologijos, kuri duotų jam „tikras sąvokas“ prieš 
pradedant biblinę antropologiją ir kosmologinių bei mi- 
tologinių Biblijos ištarų interpretaciją Žmogaus egzis- 
tencijos terminais. Atsigręžimas į Heideggerį ir į jo siū- 
lomą „išankstinį supratimą“ iš principo, man regis, nėra 
smerktinas. Man atrodo įtikinama tai, ką Bultmannas 
sako apie interpretacijos be išankstinių prielaidų nega- 
limumą. Veikiau priekaištaučiau Bultmannui, kad jis 
nepakankamai toli nuėjo Heideggerio „keliu“, kad pa- 
sirinko trumpiausią kelią ir ėmėsi jo „egzistencialų“, o 
nėjo ilguoju aplinkiniu būties klausimo keliu, be kurio 
šie egzistencialai - situacija, projektas, užmestis, rūpes- 
tis, būtis-myriop ir kiti - tėra tiktai gyvos patirties ab- 
strakcijos, sakyčiau, formalizuotas egzistenciškumas 
[/'existentiel]. Nereikia pamiršti, kad pasak Heideggerio, 
egzistencialiai [existentiale] aprašomas ne žmogus, o 
„Štai-būtis“ — būties klausimo vieta. Tai nėra visų pirma 
antropologinis, humanistinis, personalistinis siekis. Ka- 
dangi jis nėra visų pirma toks, jis leidžia mąstyti, o vėliau 
ir pagrįsti prasmingas ištaras apie Žmogų bei asmenį ir, 
a fortiori, analogijas apie Dievą kaip asmenį. Šią būties 
paiešką, glūdinčią šioje būtybėje, kuria esame mes patys 
ir kuri paverčia mus būties „štai“, Bultmannas kažkuria 
prasme apeina. Tuo pačiu trūksta sunkaus minties dar- 
bo, susijusio su šia paieška. 

Bet su šiuo sunkiu minties darbu, kurį jis vengia at- 
likti, siejasi du svarbūs dalykai, - jie svarbūs paties Bult- 
manno sumanymui. 

Pirmiausia - išmėginimas, susijęs su tuo, kad meta- 
fizika kaip klausimo apie būtį užmaršties vieta tam tikra 
prasme miršta. Šis išmėginimas, kuris liečia ir santykio 
Aš-Tu metafiziką, šiandien organiškai būdingas visam 
kam, kas „grįžta prie metafizikos pagrindų“. Visa, ką 
anksčiau sakėme apie ribą ir pagrindą, taip pat ir mito, 
turi kažką bendro su šiuo grįžimu ir su juo susijusia 
metafizikos krize. Antroji Heideggerio pasiūlyto minties 
darbo implikacija liečia kalbą ir atitinkamai mūsų pas- 
tangas mąstyti pasakymą „Dievo žodis“. Jei einame tie- 
siai prie Heideggerio pamatinės antropologijos praleis- 
dami klausinėjimą apie būtį, su kuria ši antropologija 
yra susijusi, tai praleidžiame taip pat šio klausinėjimo 
suteikiamą galimybę radikaliai peržiūrėti kalbos klau- 
simą. Tiesioginis teologo užsiėmimas yra bandyti „su- 
teikti kalbą kalbai“, tai yra suteikti kalbą, kuria kalbame, 
kalbai, kuri yra būties pasakyta, kuri yra būties atėjimas 
į kalbą. 

Nesakau, kad teologija turi eiti per Heideggerį. Bet 
jeigu ji eina per Heideggerį, tai aš pasakau, nuo kur ir iki 
kur ji turi juo sekti. Šis kelias ilgiausias. Jis reikalauja 
kantrybės ir nepakenčia skubos ir spartos. Šiame kelyje 
teologas neturi skubėti sužinoti, ar Heideggerio būtis yra 
Biblijos Dievas. Atidėdamas šį klausimą, teologas rizi- 
kuoja vėliau mąstyti iš naujo tai, ką jis vadina „Dievo 
veiksmu“, „Dievo veiksmu per jo žodį“. Mąstant „Dievo 
žodį“ leidžiamasi į kelią, kuris galbūt niekur nenuves. 
Paties Heideggerio žodžiais sakant, „Šventybės esmę 


160 PRATARMĖ BULTMANNUI 


galima mąstyti tik remiantis būties tiesa. Dievybės esmę 
galima mąstyti tik remiantis dievybės esme. Mąstyti tai, 
ką reikėtų pavadinti Dievo žodžiu, galima tik dievybės 
esmės šviesoje“ (Laiškas apie humanizmą). 

Visa tai dar reikia apmąstyti. Nėra trumpesnio kelio, 
kuris sujungtų filosofijos neutralią egzistencinę antro- 
pologiją ir Biblijos egzistencišką apsisprendimą Dievo 
akivaizdoje. Bet yra būties klausimo ir to, kas pasakyta, 
priklausomybės būčiai ilgasis kelias. Einant šiuo ilges- 
niuoju keliu galima suprasti, kad teksto prasmės idealu- 
mas Husserlio dvasioje dar yra „metafizinė“ abstrakcija. 
Tiesa, tai būtina abstrakcija psichologinių ir egzisten- 
ciškų teksto prasmės redukcijų akivaizdoje, bet vis dėlto 
abstrakcija santykyje su pirmapradžiu reikalavimu to, 
kas pasakyta, būties. 

Taigi visa tai dar reikia mąstyti; jokiu būdu ne prieš- 
taraujant Bultmannui arba paliekant jo darbus nuošalyje 
ar jų užnugaryje, bet kažkuria prasme jais remiantis. 

